
Are nevoie o lucrare cu destinaţia şi de dimensiunile celei de față de o prefață? 
La o primă apreciere, s-ar părea că nu. Chiar dacă n-am merge atît de departe ca 
Goethe, care, considerînd că „autorii şi publicul sînt despărțiți printr-o prăpastie 
enormă”, admitea inutilitatea absolută a prefeţelor „căci cu cât vrei să-ți lămureşti mai 
bine intenţia cu atît dai naştere la mai multe confuzii”, caracterul popularizator şi 
volumul redus al broşurii prezente par a face superflue precizările de poziţie şi 
sublinierile de limitări care se cer, în principiu, exprimate într-o prefaţă. 


Dacă, totuşi, autorul ţine să înceapă dialogul cu cititorul în cadrul unei prefețe, 
este pentru că, socotind că există oarecare şanse ca ea să fie citită, vrea să-i 
încredinţeze un... mesaj propriu, ce nu-şi găseşte locul în expunerea altor mesaje, 
acelea ale Pămîntului, care constituie obiectul prezentării din paginile următoare. 
Mesajul conţine, pe de-o parte, o informaţie privind modul în care s-a ajuns la scrierea 
şi publicarea acestei lucrări şi semnificația pe care autorul i-o atribuie şi, pe de alta, o 
justificare a titlului ei şi a stilului adoptat pentru prezentarea problemelor tratate. 


Scrierea de faţă a rezultat din interferența preocupărilor Editurii Ştiinţifice de a 
cuprinde în sfera activității sale aspecte cît mai actuale ale cercetărilor şi realizărilor 
din domeniul ştiinţelor Pămîntului cu intenția mai veche a autorului de a face 
cunoscute unui public larg principalele probleme de interes general şi cu prelungiri pe 
plan social-cultural ale unei ştiinţe, în acelaşi timp vechi şi noi, asupra conținutului şi 
poziţiei căreia ideile nu sînt clare nici chiar pentru unii care lucrează în domeniul 
geoştiințelor: geofizica. 


Evident, dată fiind anvergura lor, este greu ca amintitele preocupări ale editurii 
să-şi poată găsi materializarea completă în cadrul unei singure cărți, de volumul celei 
de față. Plecînd de la recunoaşterea faptului că ele s-ar putea încorpora, fără 
distorsionări care să le facă să nu corespundă scopului urmărit, doar în mai multe 
asemenea scrieri, dedicate diverselor activități desfăşurate pentru cunoaşterea planetei 
noastre, autorul acestei cărți s-a gîndit la o suită de lucrări de largă informare 
ştiinţifică. În concepţia sa, acestea ar urma să prezinte Pământul, actualitatea vie a 
geoştiințelor în imagini cît mai conforme desfăşurărilor reale, dar într-o formă 
garantîndu-le accesibilitatea. În eventualitatea că interesul publicului şi preocupările 
editurii s-ar dovedi convergente cu gîndul autorului, lucrarea prezentă ar putea să 
apară ca „deschizătoare de drum” în dialogul dintre „Noi şi Pămînt”. Fără o 
structurare rigidă, cartea este destinată să satisfacă simultan publicul, editura şi pe 
autorul care s-a gîndit la ea, prin elementele ei constitutive. 


Această poziţie potenţială a lucrării de față îi impune obligaţia de a face o 
prezentare generală a mijloacelor moderne de investigaţie din domeniul geoştiinţelor. 


PREFAŢĂ 


Cum aceste mijloace sînt, în esenţă, cele geofizice — iniţial fizico-matematice, ele au 
devenit geofizice prin obiectul căruia i-au fost aplicate —, se întîmplă că, ipso facto, 
rolul broşurii de față corespunde şi intenţiei amintite mai sus, a autorului. În felul 
acesta, semnificația lucrării este pusă clar în lumină: ea urmează să servească simultan 
ca introducere şi ca prezentare de ansamblu pentru aproape întregul domeniu al 
eventualei serii, destinată să asigure condiţiile de cunoaştere a cadrului conceptual şi a 
mijloacelor moderne de cercetare a structurii şi fenomenologiei Pămîntului, de la 
interiorul profund cercetat prin intermediul undelor seismice pînă la limitele 
exterioare ale magnetosferei, sondate geomagnetic. Extinderea şi la alte discipline care 
studiază Pămîntul a unora dintre consideraţiile ce se vor impune în această 
perspectivă geofizică nu se va putea face prin simplă extrapolare, fără adaptare, dar 
va fi uşurată de o împrejurare cu totul semnificativă din punctul de vedere care ne 
interesează acum: problemele de mare actualitate care preocupă pe cercetătorii celor 
mai variate domenii ale ştiinţelor Pămîntului sînt legate, nu numai la scară planetară ci 
chiar sub aspecte locale, de concepţii fundamentate şi elaborate în context geofizic. Nu 
afirma, recent, un stratigraf-paleontolog că „s-a născut o nouă geologie bazată pe 
geofizică?” 


Titlul broşurii, care poate părea curios la prima vedere, îşi are justificarea în 
faptul că, spre deosebire de alte mijloace de cercetare utilizate în geoştiințe, metodele 
geofizice nu se aplică direct obiectului de cercetare propriu-zis, ci unor efecte ale lui, 
reprezentînd autentice mesaje trimise de acesta, fie de la sine, fie la solicitarea 
cercetătorului. Asemenea mesaje, cum sînt, de exemplu, deformările cimpului 
magnetic terestru legate de unele particularități ale structurii subsolului, undele 
seismice provenind din focarele cutremurelor de pămînt sau radiaţiile emise de 
formaţiuni radioactive ale crustei terestre, au un conținut informațional bogat dar 
ascuns. El poate fi pus în evidenţă numai în cadrul unor operaţiuni complexe de 
prelucrare a datelor de observaţie, care reprezintă forme de detectare a lor, 
comparabile cu transpunerea în termeni general inteligibili a unui mesaj cifrat. De aici 
rezultă titlul broşurii de față, care urmăreşte să prezinte cititorului principalele mesaje 
ale Pămîntului, modul în care se face descifrarea lor în prezent şi informaţiile ale căror 
purtătoare sînt. 


Accentul pus chiar în titlu pe actualitatea descifrărilor ce urmează a fi înfăţişate 
pare a fi în contradicţie cu un anumit aspect al modului de prezentare adoptat. Într- 
adevăr, utilizarea, fie ca motto pentru diversele părți ale scrierii, fie ca puncte de 
sprijin în text, a unor citate, de natură preponderent literară, din opera unor scriitori 
sau, în general, oameni de artă şi cultură, nu numai de azi ci şi din trecutul nu foarte 
apropiat nu este de natură să susțină caracterul de actualitate atribuit descifrărilor de 
mesaje cu care sînt puse în legătură. Lăsînd, însă, la o parte faptul că, fără a fi recente, 
cele mai multe dintre ele rămîn, totuşi, actuale, aceste citate pot îndeplini, în opinia 
autorului, importanta dublă misiune de a formula lapidar dar elocvent şi sugestiv idei 
utile pentru contextul în care apar şi de a contura o imagine vie, chiar dacă ea rămîne 

uneori schematică, a generalității interesului prezentat de ideile respective pentru 
orice om care gîndeşte. 


Cititorului, avizat sau neavizat, interesat de conținutul broşurii de faţă, nu-i 
poate rămîne indiferentă împrejurarea că variate aspecte ale problemelor abordate în 
ea au atras şi atenţia unor oameni care au fost departe de a fi specialişti. Preocupări 
legate de structura şi dinamica crustei terestre sau reflexii asupra interiorului Globului 
au ajuns la expresie literară în scrieri ale lui Lucian Blaga, George Călinescu sau I.L. 
Caragiale, Walt Whitman s-a entuziasmat pentru tainele ascunse de Pămînt, Blasco 
Ibañez a avut intuiţia a ceea ce azi numim „tectonica plăcilor” şi a rolului oceanelor în 
viaţa planetei noastre, Tudor Arghezi şi Marin Sorescu au găsit prilej de meditaţie sau 
imagini artistice în unele manifestări geodinamice, Mihail Sadoveanu reuşeşte 
acoperirea perfectă a adevărului ştiinţific cu descrierea literară în prezentarea unui 
cutremur de pămînt, Tolstoi a gîndit în context literar asupra formulării legii 
gravitației universale, care a reținut şi atenţia lui Voltaire şi a fost ilustrată cu imagini 
plastice de Longfellow, fapte încadrate astăzi în ceea ce se cheamă izostazie au 
constituit preocupări pentru Leonardo da Vinci, informaţii legate de concepții din 
trecut asupra magnetismului terestru sau de aplicaţii ale lui au avut ecouri în operele 
lui Dante şi Rabelais, iar în teatrul lui Shakespeare s-a găsit loc pentru încadrarea 
literară a modului în care se înțelegea în epoca elisabetană mecanismul de producere 
al undelor seismice. 


Înşirarea aceasta, deja lungă, s-ar putea continua. Continuarea nu este, însă, 
necesară căci simplele menționări de mai sus, limitate la cîteva cazuri — dintre care 
unele vor fi reluate în paginile ce urmează —, ilustrează convingător pentru cititorul 
luminat dar nespecialist interesul cunoaşterii şi înțelegerii principalelor probleme ale 
anatomiei şi fiziologiei planetei noastre. Ele nu sînt dintre cele mai puţin importante 
ale contemporaneităţii căci privesc însuşi cadrul care asigură omenirii viața şi 
desfăşurarea activităţii. Ilustrarea este convingătoare atît prin cazul scriitorilor şi 
umaniştilor din trecut, care, prin prezenţa în opera lor a ecourilor ştiinţifice trezite de 
probleme ale geoştiințelor, scot în relief semnificația enciclopedismului vremii lor, cît 
şi prin acela al literaților de azi, a căror permeabilitate la esoterismul acestor ştiinţe se 
înscrie în tendinţa actuală, tot mai marcată, de integrare nu numai multidisciplinară ci 
chiar larg culturală a specialităților restrînse. 


În cadrul cuprinzător al acestor vederi, autorul scrierii de față îşi exprimă 
speranţa că, prin conţinut ca şi prin forma de prezentare, ea va putea reține atenţia 
unui public larg, dornic să nu stea departe de preocupările majore ale epocii sale, şi-i 
va suscita interesul şi pentru informațiile mai bogate pe care sînt destinate să le aducă 
broşurile ce vor urma în seria inaugurată acum. Mai mult decit atît: fără a se face 
vinovat de o prezumție nejustificată, autorul se simte îndreptăţit să creadă că nu este 
exclus ca şi unii specialişti, cu preocupări mai mult sau mai puţin directe în domeniul 
ştiinţelor Pămîntului, să găsească oarecare interes într-o lucrare care, dacă nu le aduce 

informații cu totul necunoscute, le-ar putea oferi, totuşi, puncte de vedere noi şi 
prilejuri de reflexie asupra unor probleme ce le sînt eventual familiare. Şi-apoi, este 
recomandabil ca, cel puţin din cînd în cînd, să ne oprim pentru a mai vedea şi 
pădurea, ai cărei copaci ne împiedică adesea, cînd le acordăm prea multă atenţie, să o 
contemplăm în perspectiva largă a ansamblului. Autorul însuşi a constatat, cu ocazia 
scrierii acestei broşuri, atît utilitatea cît şi plăcerea unei asemenea experienţe. 


Putind fi, în principiu, folositoare şi agreabilă ambelor categorii de cititori 
menționate mai sus, expunerea celor cîteva „mesaje ale Pămîntului în descifrări 
actuale”, care constituie obiectul lucrării de față, va putea aduce servicii chiar şi 
geoştiințelor, cîştigîndu-le prietenii printre oamenii de cultură ținuți departe de ele de 
esoterismul unor prezentări cifrate — adeseori dar nu totdeauna — prin forța 
lucrurilor. Aspirînd să servească, în ciuda modestiei dimensiunilor şi cuprinsului ei, şi 
interesele publicului şi pe acelea ale ştiinţelor Pămîntului, în primul rînd, desigur, ale 
geofizicii, care merită să aibă cît mai mulți prieteni atît printre nespecialişti, cât şi 
pentru specialiştii altor geoştiințe, această primă broşură dintr-o suită proiectată într-o 
perspectivă mai largă speră să contribuie, în măsura redusă compatibilă cu caracterul 
ei, şi la achitarea unei datorii față de planeta noastră, care ne suportă şi ne asigură 
condiţiile de viață. Este vorba de datoria de a avea o cît mai bună cunoaştere şi 
înțelegere a structurii şi dinamicii Pămîntului, în vederea formării unei concepții 
corecte despre lume, a unei mai judicioase utilizări a resurselor oferite de Pămînt 
omului şi a unei mai înțelepte comportări a acestuia față de ceea ce astăzi se 
desemnează preferenţial prin termenul de „mediu ambiant”, în special cînd se fac 
referiri la atitudini lipsite de cuminţenie față de Pămîntul considerat — în ansamblu 
sau în părți ale sale — ca mediu ambiant al omului. 


Formula „Noi şi Pămîntul”, utilizată pentru a denumi suita de lucrări pe care o 
inaugurează cartea de față, este împrumutată de la Lucian Blaga, în a cărui operă ea 
apare de două ori, servind la reperarea unei poezii şi a unui aforism. Ea constituie un 
întreg; program. Realizarea lui va însemna, la scara modestei întreprinderi pe care o 
schițează, şi îndeplinirea unei obligaţii, îndreptarea unei greşeli, chiar expierea unei 
crime, după cuvintele lui Caius Plinius Secundus. Căci, spunea acesta acum două mii 
de ani, după ce enumera blestemăţiile de care se fac vinovați oamenii față de „mama 
Terra”, care le dă totul, „printre crimele ingratitudinii aş vrea să număr şi pe aceea că 
noi încă nu sîntem familiarizați cum ar trebui cu natura Pămîntului”. 


Autorul adresează cititorului o cordială invitaţie de a participa la încercarea de 
realizare a unei asemenea familiarizări, pe care o reprezintă scrierea de faţă. 

„Pământul e aspru, tăcut, de neînțeles la început, 


Nu vă descurajați, mergeţi înainte; în fața voastră se află lucruri divine, ascunse bine, 
Vă jur că în fața voastră se află lucruri divine, mai minunate decît ar fi cuvintele-n stare 
s-o spună.” 

WALT WHITMAN (trad. Mihnea Gheorghiu) 


Preocupat de tragicul existenței omeneşti, Albert Camus crede că absurdul, care 
are un rol însemnat în determinarea lui, se naşte din confruntarea dintre apelul 
omului şi tăcerea exasperantă a lumii. Că omul adresează lumii nu unul ci numeroase 
apeluri, în cele mai variate direcţii şi sub cele mai variate forme, este în afară de orice 
îndoială. Să fie, însă, tot atit de sigură şi tăcerea lumii? Nu este, cumva, numai o 
aparenţă, rezultată din absenţa unui receptor adecvat semnalelor pe care le trimite 
lumea, ca răspuns la solicitările omului, poate şi independent de ele? 


Considerînd — şi nu fără justificare — că acesta este cazul şi că, mai mult decit 
atit, după ce sunt detectate, semnalele se mai cer şi descifrate pentru ca tăcerea să 
dispară nu numai pe planul recepţionării ci şi pe acela al înţelegerii, scrierea de față 
încearcă să pună la dispoziția omului luminat al zilelor noastre, preocupat şi de 
„dincolo de cotidian”, cîteva din elementele ce pot conduce la limitarea dacă nu chiar 
la înlăturarea completă a acelei părţi din absurdul lui Camus care provine din 
confruntarea dintre om şi fracțiunea din lume reprezentată de planeta pe care el 
trăieşte. 


„Noi” şi „Pămîntul” — iată părţile în confruntare, ale căror raporturi reciproce 
ne interesează din punctul de vedere al cunoaşterii şi înțelegerii Terrei, ca structură şi 
fenomenologie. Urmărind dublul scop al cunoaşterii nu numai în privința alcătuirii 
statice ci şi pentru manifestările dinamice ale planetei sale, omul se străduieşte să 
utilizeze toate mijloacele ce îi stau la dispoziție pentru a trece peste aparenta tăcere a 
Pămîntului (căci numai de o tăcere aparentă poate fi vorba). 


De altfel, problema depăşirii acestei pseudotăceri se pune doar atunci cînd se 
urmăreşte ceva dincolo de un contact direct cu Pămîntul. Într-adevăr, cunoaşterea şi 
înțelegerea Pămîntului, cel puţin în anumite perspective, sînt posibile, în primul rînd, 
pe baza informaţiilor „directe”, rezultate din contactul nemijlocit cu obiectul cercetării 
prin care se urmăreşte a se ajunge la cunoaştere şi înțelegere. Ştiinţele Pămîntului care 
utilizează asemenea metode directe, de o mare varietate — ceea ce a condus la o 
varietate corespunzătoare de informații, constituind sisteme de cunoştinţe care pun în 
lumină anumite fațete ale structurii şi fenomenologiei terestre — sînt cele care s-au 

dezvoltat mai întîi, şi au un caracter precumpănitor descriptiv. Geografia, geologia, 
paleontologia, mineralogia, petrologia, geochimia,... sînt geodiscipline majore 
rezultate din cercetări directe, avînd ca obiect anumite aspecte sub care se prezintă 
Pământul sau elemente constitutive ale lui, la diferite scări. Aceste aspecte sînt 
considerate din diferite puncte de vedere şi abordate cu mijloace de investigaţie de o 
mare diversitate conceptuală, metodologică şi interpretativă dar cu caracterul comun 
al contactului direct cu obiectul cercetării. 


O a doua posibilitate de a obţine informaţii despre Pămînt, în ansamblu sau 
privind părți ale lui, chiar depărtate de locul investigaţiei, este oferită de calea 
indirectă a utilizării mesajelor emise de Pămînt, ca tot sau ca parte, şi recepționate la 
distanță. Acesta este cazul în care apare problema tăcerii, de care vorbeşte Camus la 
scară cosmică, pseudotăcere credem noi, cel puţin în cazul Pămîntului. Fapt este că 
Pămîntul nu numai că răspunde la apelurile ce-i sînt adresate dar lansează şi 
nesolicitat semnale purtătoare de mesaje. Aduse de semnale-răspuns sau de auto- 
semnale, mesajele Pămîntului sînt reprezentate de modificări provocate în spațiu de 
prezența Pămîntului sau a unor părți ale lui pe care le avem în vedere şi de manifestări 
diverse ale eliberărilor de energie care însoțesc anumite fenomene ce-şi au sediul în 
părţile considerate, adică de cîmpuri fizice — deci geofizice — în primul caz, şi de 
unde şi particule, în al doilea. Studiul unor asemenea mesaje îl întreprinde geofizica, 
ştiinţă cu un accentuat caracter fizico-matematic, cantitativ. Acest caracter este 
manifest în cadrul conceptual folosit pentru considerarea structurii şi fenomenelor 
terestre, în utilizarea de aparate şi metode de măsurare, în tratamentul foarte elaborat 
al datelor de observaţie obținute precum şi în interpretarea acestora, pentru stabilirea 
unei legături cît mai clare între semnalele-efecte studiate şi sursele-cauze ascunse care 
le-au provocat. Categoric distinctă, prin metodele de investigaţie, de celelalte 
geoştiințe, geofizica li se alătură prin comunitatea obiectului căruia le aplică: Pămîntul. 


Astfel, în geofizică se studiază, în vederea descifrării, mesajele Pămîntului: se 
măsoară cîmpuri, se înregistrează unde sau se detectează particule provenind de la 
surse care pot fi mai mult sau mai puțin depărtate de locul operaţiei respective şi 
aducînd informaţii privitoare la sursa însăşi şi, uneori, la cele întilnite pe drumul 
parcurs. Pe cînd geograful, geologul, paleontologul, mineralogul, petrologul, 
geochimistul,... sînt în contact direct cu suprafaţa terestră, formațiunea geologică, 
fosila, mineralul, roca, sistemul geochimic,... care constituie obiectul cercetării lor, 
geofizicianul foloseşte drept material inițial de observaţie particularități ale cimpului 
gravității sau ale cimpului geomagnetic, o înregistrare de furtună magnetică, date 
definind un curent teluric, parametri ai unei unde elastice prinse pe o seismogramă, 
caracteristici ale unui flux de particule constituind un curent electric care circulă în 
subsol, o emisiune de particule de origine radioactivă, variaţii ale unor mărimi termice 
etc. Toate acestea reprezintă semnale-efecte ale unor surse-cauze care sînt departe de a 
fi accesibile direct geofizicianului cercetător şi asupra cărora acesta încearcă să obţină, 
prin descifrarea mesajelor transmise, informaţii cît mai complete şi mai sigure: 


INTRODUCERE 


eterogenități în distribuția maselor terestre, un dom de sare sau un anticlinal 
petrolifer, un zăcămînt de minereu de fier, perturbații în ionosferă şi în electricitatea 
subsolului, un focar de cutremur de pămînt sau o discontinuitate majoră în interiorul 
Globului, o ridicare a fundamentului cristalin sub cuvertura sedimentară, un zăcămînt 
de minereu de uraniu, neomogenități de proprietăți termice în crusta terestră sau în 
mantaua superioară a Pămîntului etc. 


Pămîntul este, deci, departe de a fi tăcut. El trimite omului numeroase şi variate 
mesaje, pe care acesta trebuie să le detecteze, să le identifice şi să le descifreze. Emise 
spontan sau transmise ca răspuns la apelul omului, ele au totdeauna un bogat 
conținut informaţional, a cărui exploatare în scopul cunoaşterii şi înțelegerii anatomiei 
şi fiziologiei planetei noastre constituie probleme vaste şi complexe. Reprezentind 
efecte naturale sau provocate, aceste mesaje conduc, pe baza unei valorificări 
judicioase în cadrul unui proces de interpretare cu numeroase complicaţii de ordin 
fizico-matematic şi cu importante implicaţii larg geonomice sau mai restrîns geologice, 
la obținerea de informaţii privind cele mai variate domenii ale Pămîntului, de la 
porțiunile adînci din nucleul interior la crusta terestră de sub picioarele noastre şi de 
aici pînă la zonele de mari altitudini în care limita exterioară a magnetosferei se 
estompează în trecerea spre spațiul interplanetar. 


Atât detectarea şi identificarea cât şi descifrarea şi interpretarea mesajelor 
Pămîntului reprezintă operații dificile, prin problemele fizico-matematice, tehnico- 
instrumentale şi geonomico-conceptuale pe care le pun şi le cer rezolvate. Cele mai 
delicate şi complicate dintre acestea sînt, în particular, două: problema raportului 
dintre semnalul util şi zgomotul perturbant, de care se leagă operaţia detectării şi 
identificării mesajelor Pămîntului, şi problema inversă a geofizicii, în ansamblu, care 
se pune în cadrul operaţiei de descifrare şi interpretare a acestora. 


Obiectul primei probleme apare clar din înşişi termenii folosiți pentru a o 
formula. Semnalul util, reprezentat de mesajul pe care dorim să-l detectăm şi să-l 
identificăm, este însoţit, de cele mai multe ori, de efecte neinteresante din punctul de 
vedere al scopului urmărit, acestea constituind un zgomot perturbant. Înainte de a fi 
supus descifrării, mesajul trebuie identificat cu certitudine, după detaşarea lui din 
fondul de perturbații, ceea ce constituie o operaţie cu atît mai puţin dificilă cu cît 
raportul dintre mesaj (semnal) şi fond (zgomot) este mai avantajos, cu cît semnalul 
este mai puternic față de zgomotul în mijlocul căruia apare. Se înțelege că 
îmbunătăţirea raportului semnal/zgomot reprezintă un obiectiv important în cadrul 
metrologiei geofizice, a cărui atingere implică nu numai performanţe instrumentale ci 
şi un tratament îngrijit al datelor de observaţie. Cît de importantă este această 
problemă, care se pune preponderent în primele etape ale procesului de cercetare 
geofizică, rezultă şi din faptul că, nu de mult, un mare congres i-a fost consacrat în 
întregime. 


INTRODUCERE 


Cea de-a doua problemă menţionată ca intervenind cu pondere însemnată în 
investigația geofizică, în etapele centrale şi finale ale descifrării mesajelor fizice ale 
Pămîntului, se pune mai întâi în termenii unei subtile dar răspicate provocări adresate 
de Pămînt omului. La apelul acestuia, sau chiar în absența unui asemenea apel, 
Pămîntul îşi trimite mesajele într-o formă care nu este totdeauna elocventă, aşa încât 
ele trebuie să fie descifrate. Această descifrare se face, de regulă, în condiţii grele căci 
mesajele reprezintă manifestări parţiale (efect) ale unui sistem (cauză) asupra căruia 
urmează să se obţină informații cît mai complete, prin parcurgerea în sens invers a 
drumului de producere a lor: de la efect la cauză. 


În acest sens se vorbeşte despre problema ce se cere rezolvată ca despre o 
problemă inversă. Ea este nedeterminată, adică nu are o soluţie unică: pe cînd, dacă se 
cunoaşte bine cauza, se poate determina fără echivoc efectul, cunoaşterea oricît de 
precisă şi amănunțită a acestuia nu asigură caracterizarea completă, cantitativă, a 
cauzei. Este nevoie de tratamente speciale ale datelor de observaţie care constituie 
mesajele fizice terestre, de completarea lor cu informații obținute în alt cadru decit cel 
de detectare a lor, pentru a se putea limita ambiguitatea — fără certitudinea eliminării 
ei complete —. Astfel, procesul de interpretare, de stabilire a legăturii dintre efectele 
detectate şi cauzele ascunse, de descifrare a mesajelor Pămîntului rămîne totdeauna 
afectat de un oarecare grad de nesiguranţă, rezultat din această ambiguitate reziduală. 


Deosebit de utile în aceste etape ale investigaţiei printr-o anumită tehnică 
geofizică sînt rezultatele obţinute prin alte metode ale studiului fizic al Pămîntului, 
date furnizate de alte geoştiinţe şi chiar contribuţiile altor domenii. Uneori paralele, 
alteori complementare, asemenea informaţii venite din afară reprezintă totdeauna un 
ajutor preţios în finisarea descifrării mesajelor Pămîntului. Recunoscînd utilitatea 
ambelor categorii de date, paralele şi complementare, este de subliniat, totuşi, 
contribuţia mult mai eficace, în sensul limitării ambiguităţii în procesul de 
interpretare, pe care o au cele cu caracter complementar în raport cu conţinutul 
informaţional al mesajului supus descifrării. Această afirmaţie, în formulare cu totul 
generală, pentru moment încă vag conturată, urmează să fie concretizată şi 
exemplificată în cazurile particulare care vor fi discutate ulterior, cînd se va arăta 
efectiv cum ies la lumină lucrurile „ascunse bine” în mesajele Pămîntului, „aspru, 
tăcut, de neînțeles la început”. Aceasta se va face în paginile următoare, pentru 
diversele mesaje fizice ale Pămîntului, a căror descifrare este întreprinsă cu mijloace 
variate, adecvate caracterului mesajului şi planului pe care se pune în valoare 
conținutul lui de informaţii, după ce, în prealabil, se vor fi precizat cîteva caracteristici 
importante ale mesajelor fizice ale Pămîntului. 


Cu această indicație, care schițează, în linii mari, structura scrierii de față — pusă, 
de altfel, în evidenţă şi de tabla de materii —, cititorul se poate considera introdus, în 
termeni generali, şi în problemele pentru care i se solicită atenţia în cele ce urmează, 
după ce, în prealabil, a fost informat asupra modului în care se va face abordarea lor. 

Se poate porni, deci, la drumul pe care îl are în vedere Whitman în îndemnul cuprins 
în versurile citate la începutul aceestei introduceri împreună cu asigurarea că la 
capătul lui se află lucruri minunate. Că sînt lucruri minunate ne-o spune şi Caragiale, 
în cuvinte cu atît mai surprinzătoare cu cât vin din partea unui scriitor în a cărui operă 
intervine aproape cu exclusivitate omul, referirile la „lume” sau la partea ei care este 
Pămîntul fiind cu totul accidentale: „Lumea toată, din miezu-i care e pretutindeni, şi 
pînă-n fundurile fundurilor, care nicăieri nu se află, este minune, minune şi iar 
minune”. 


Cum se dezvăluie această minune, prin descifrarea mesajelor fizice ale 
Pămîntului, iată ce-şi propun să prezinte paginile ce urmează. 

„ Lăcere-apăsătoare stăpînea Pămîntul 
şi-o întrebare mi-a căzut în suflet, pînă-n fund. 
N-avea să-mi spună 
nimic Pămîntul? Tot Pămîntu-acesta 
neîndurător de larg şi-ucigător de mut, 
nimic?” 

LUCIAN BLAGA 


„Natura vorbeşte cu sine însăşi şi cu noi prin mii de fenomene. Pentru cel atent ea nu 
este nicăieri moartă, nici mută.” 
GOETHE 


În evidente raporturi de discordanţă cronologică, cele două citate aşezate în 
fruntea acestui capitol sînt, totuşi, mai puţin distonante decît par la prima vedere. 
Receptivitatea celor doi poeţi față de felul în care se manifestă Pămîntul nu este atît de 
diferită: cuvintele lui Lucian Blaga, scoase dintr-un context poetic destinat a sugera cu 
totul altceva decît aşteptarea unor mesaje obiective, nu afirmă atit muţenia Pămîntului 
cît exprimă o îndoială în această privinţă, iar ale lui Goethe, extrase din proza lui 
referitoare la probleme ştiinţifice, lasă deschisă problema proporţiei în care elocvența 
naturii se manifestă ca „autodialog” sau în monolog fără destinaţie şi în dialogul cu 
noi. Asocierea unora cu celelalte a fost făcută aici numai pentru a schiţa, în linii 
generale, aspectul acestei etape a drumului pe care l-am început: de la aparentă tăcere 
la locvacitate debordantă din partea Pămîntului. 


Ideea principală, expusă deja mai înainte şi care urmează acum să fie dezvoltată, 
precizată şi exemplificată, este că, departe de a fi mut, Pămîntul ne vorbeşte prin 
numeroase manifestări, mai mult sau mai puţin evidente, unele naturale (continue sau 
discrete, periodice sau sporadice), altele provocate (deci cu apariţii şi distribuții în 
timp impuse de noi), şi unele şi altele purtătoare de mesaje bogate în informații. 
Pentru a ajunge la aceste informaţii este nevoie, însă, ca mesajele Pămîntului să fie 
detectate şi descifrate, ceea ce nu este prea simplu în toate cazurile. 


Se înțelege că, din punctul de vedere pe care l-am adoptat, nu toate manifestările 
Pămîntului ne interesează. Din miile de fenomene ale lui Goethe (şi este semnificativ 
faptul că el foloseşte în acest context cuvîntul „natură”!) vom reține numai pe cele 
fizice, referitoare, deci, la natura neînsuflețită şi comportînd intervenţia unor agenţi 
care afectează starea şi mişcarea unor elemente constitutive ale Pămîntului fără a 
determina modificări profunde şi ireversibile, care ies din domeniul propriu-zis fizic. 
De asemenea, vor fi excluse din sfera atenţiei noastre fenomenele care, rămînînd fizice 

prin natura lor, intră, prin scara şi condiţiile de desfăşurare, în domeniul altor ştiinţe. 
Va fi vorba, aşadar, numai de mesajele fizice ale Pămîntului, în sensul clasic, 
convenţional, al adjectivului (care la început însemna „natural”: physis = natură), 
mesaje accesibile studiului cantitativ, fizico-matematic, întreprins de geofizică. 


În mod natural, cunoaşterea Pămîntului — ceea ce înseamnă, în acelaşi timp, mai 
mult şi mai puţin decît natura — a început cu părțile direct accesibile ale Globului 
terestru, cele de la suprafaţa lui, şi a rămas mult timp limitată la ele, conducînd la 
constituirea primelor geoştiinţe: geografia şi geologia. În ceea ce priveşte accesul direct 
al omului la părţile de „deasupra” şi de „dedesubtul” suprafeței terestre, el a fost şi 
este încă foarte îngrădit. Dacă drumul „în sus” a fost deschis prin explorarea directă a 
atmosferei şi continuat prin aceea a ionosferei, a exosferei şi, în fine, a spaţiului cosmic, 
drumul „în jos” n-a fost încă parcurs — cu excluderea celor cîțiva kilometri străbătuți 
de foraje şi reprezentînd numai cu ceva mai mult decît o miime din raza Pămîntului — 
decît de imaginaţia lui Jules Verne. Tentaţia de a întreprinde drumul în jos, spre 
adîncimi cât mai mari, nu a lipsit. Nu demult s-au făcut pregătiri foarte înaintate 
pentru executarea unui foraj care să străpungă crusta terestă (proiectul Mohole), 
alegîndu-se, în acest scop, o zonă marină, unde grosimea crustei Pămîntului este mai 
redusă şi pe unde voia şi George Călinescu să întreprindă o călătorie în interiorul 
Pămîntului: 


„De-aş fi avut putere, 
Desigur pe sub mare mergeam spre Centro Terrae...” 


Dar „puterea” a lipsit şi oamenilor de ştiinţă şi tehnicienilor, nu numai poetului. 
Proiectul nu s-a realizat deocamdată şi prea mult în jos nu se va putea merge 
niciodată. 


Totuşi, cercetarea avînd ca obiect atît părţile de sus cât şi cele de jos ale 
Pămîntului a fost posibilă pe cale indirectă şi a permis cunoaşterea structurii şi 
fenomenologiei acelor părți precum şi înțelegerea lor pînă la detalii şi cu o precizie de 
multe ori surprinzătoare. Metodele fizico-matematice folosite în acest scop s-au 
dovedit deosebit de eficace. Prin adaptarea lor la obiectul studiat, la natura, 
dimensiunile şi cadrul lui, ca şi prin ansamblul rezultatelor obținute, s-a ajuns la 
constituirea unui grup coerent de discipline, fizice prin metodă şi „geo” prin obiect, 
care reprezintă astăzi ştiinţa cantitativă a Pămîntului: geofizica. 


Manifestările fizice ale planetei noastre sînt numeroase şi extrem de variate ca 
natură, ca ordin de mărime, ca distribuţie în spaţiu, ca evoluţie în timp. Gravitatea, 
magnetismul terestru, radioactivitatea Pămîntului, fenomenele legate de căldura 
degajată de Glob, cutremurele de pămînt şi cortegiul de fenomene asociate, toate 
acestea prezintă o mare varietate în felul în care se fac perceptibile omului şi în care 
sînt accesibile studiului cantitativ specific disciplinelor geofizice: gravimetria, 

geomagnetismul, geoelectricitatea, georadioactivitatea, geotermia, seismologia, 
tectonofizica, prospecțiunile geofizice. 


O examinare mai de aproape a substratului fizic al acestor manifestări, atît de 
diverse, permite, totuşi, să se recunoască oarecare unitate în varietate şi să se 
simplifice modul de abordare a cunoaşterii şi înţelegerii lor. Oricât de diferite ar fi 
fenomene ca oscilația unui pendul şi orientarea unui ac magnetic, degajarea de 
căldură din subsol într-o regiune termală şi efectele unui cutremur de pămînt, sau 
manifestările radioactive deasupra unor formaţiuni conținînd uraniu şi furtunile 
magnetice legate de perturbațiile din ionosferă, ele prezintă, totuşi, ceva comun în 
mecanismul fizic al producerii lor: în prima pereche de fenomene se manifestă efecte 
de cîmp, în a doua se recunosc efecte de unde, în a treia apar efecte de particule. 


Cu aceasta am ajuns în miezul problemei ce ne preocupă şi care se poate enunța 
acum în termeni expliciți: mesajele fizice ale Pămîntului se încadrează în cele trei tipuri 
de entităţi ale lumii materiale: cimpuri, unde şi particule. Mai întîi, Pămîntul posedă 
cimpuri proprii (cîmpul gravităţii, cimpul geomagnetic) şi este supus acțiunii unor 
cîmpuri de natură comparabilă dar de origine extraterestră (cimpurile gravitaționale 
ale Lunii şi Soarelui şi, la ordine de mărime mult mai reduse, ale planetelor din 
sistemul solar). Apoi, el eliberează energie sub formă de unde, fie electromagnetice 
(radiaţiile gama emise de formațiunile geologice radioactive şi radiațiile infraroşii care 
se manifestă în fenomenele geotermice), fie elastice (diversele unde seismice care 
pleacă din focarele cutremurelor de pămînt) sau primeşte din afară unde 
electromagnetice, fie de la Soare (o gamă întreagă de radiaţii, dintre care cele mai 
importante pe plan geofizic sînt razele X şi razele ultraviolete, situate de o parte a 
spectrului vizibil, şi razele infraroşii, purtătoare ale căldurii solare, de cealaltă parte), 
fie din spaţiul interplanetar sau chiar de mai departe (radiaţii cosmice). În fine, 
Pămîntul emite particule (radiațiile alfa şi beta, care-şi au originea în aceleaşi 
formaţiuni radioactive ca şi radiaţiile gama, de natură electromagnetică), este străbătut 
de fluxuri de electroni (curenți telurici din interiorul adînc al Globului, responsabili de 
producerea cimpului geomagnetic principal şi a unor variaţii geomagnetice sau a unor 
părţi ale lor) sau este bombardat de fluxuri de particule purtătoare de sarcini electrice 
de ambele semne („vîntul solar”). 


Cîmpurile, undele şi particulele se pot manifesta pînă la distanțe mari de sursa 
lor şi reprezintă mesajele fizice naturale ale Pămîntului. Ele aduc, în locul în care sînt 
detectate, informaţii despre condiţiile din locul de origine (respectiv din locul unde au 
suferit modificările detectate, în cazul mesajelor de origine extraterestră). Adesea, în 
conținutul de informaţii al cimpurilor, undelor şi particulelor se pot identifica şi 
descifra elemente privind mediul dintre sursă şi locul detecției, respectiv informații 
despre fenomene ce au avut loc de-a lungul drumului parcurs (reflexii şi refracții şi 
cauzele lor, absorbţii şi mecanismul lor fizic etc.). 

Pe lîngă aceste mesaje naturale, Pămîntul ne poate comunica altele, ca răspuns la 
solicitări pe care i le-am adresa sub aceleaşi trei forme, deci mesaje provocate. EI este 
în stare să reacționeze, părțile lui supuse solicitării devenind sediul unor surse de 
cîmpuri, unde şi particule, să le zicem secundare. Astfel, de exemplu, se pot provoca 
în subsol curenți electrici, ale căror particularități, legate de condiţiile din subsol, se 
pot studia fie prin intermediul cimpului magnetic produs, fie cu ajutorul parametrilor 
ce definesc însuşi fluxul de particule reprezentat de curenţi. De asemenea, este posibil 
să se provoace artificial unde elastice — cazul atîtor explozii subterane, nucleare sau 
„convenţionale” — sau unde electromagnetice, în particular în domeniul hertzian, cu 
care să se exploreze interiorul Globului (sondaje seismice), respectiv zonele din afara 
lui (de exemplu, sondaje electromagnetice ionosferice). În fine, se utilizează procedee 
artificiale şi pentru provocarea unor emisiuni de particule, reprezentind, de asemenea, 
mesaje purtătoare de informaţii asupra porţiunilor Pămîntului afectate de ele, în locul 
de producere sau pe parcursul străbătut de acolo pînă la locul punerii lor în evidență. 
Astfel de investigaţii, pe baza mesajelor provocate, se pot efectua într-o gamă întreagă 
de situații, de la scară cu totul locală (ca în studiul radioactiv al găurilor de sondă) 
pînă chiar la scară planetară (ca în cazul injectării de electroni în ionosferă, pentru 
provocarea unor perturbații în sistemul de curenţi de acolo şi în cîmpul perturbațiilor 
geomagnetice corespunzătoare). Mesajele provocate prezintă marele avantaj al 
eliminării unor parametri dintre cei care intervin în determinarea fenomenului 
corespunzător, ceea ce aduce simplificări remarcabile în procesul descifrării şi 
interpretării lor. 


Există, astfel, cele două categorii de mesaje fizice ale Pămîntului: mesaje naturale 
şi mesaje provocate, în fiecare din ele găsindu-se cele trei tipuri: cîimpuri, unde şi 
particule. Fără a intra în prea multe detalii, este, poate, cazul să scoatem în evidență 
principalele caracteristici ale celor trei tipuri de mesaje care ne pot veni din partea 
Pămîntului, fie în mod natural, fie prin provocare. 


Noţiunea de cîmp poate fi conturată, într-o primă aproximaţie, cu ajutorul unuia 
din elementele care o definesc: prezenţa unei anumite proprietăți fizice într-un 
domeniu al spaţiului. De exemplu, în spaţiul din jurul unei mase materiale se 
manifestă acțiunea ei atractivă, caracterizată cantitativ de legea lui Newton. Atracția 
nu poate fi pusă în evidenţă decât prin intermediul unei alte mase, asupra căreia să se 
exercite acțiunea celei care „produce cîmpul”. Se presupune, totuşi, că, potenţial, 
proprietatea există şi în absenţa masei atrase, care îndeplineşte rolul de martor, pentru 
punerea în evidenţă a cîmpului caracterizat de această proprietate. Masa atractivă 
imprimă, deci, spaţiului din jurul ei proprietatea respectivă, transformînd domeniul 
spaţial în care acțiunea ei se resimte într-un cîmp — în acest caz, cîmp gravitațional —, 
ea constituind, astfel, sursa cimpului. La fel, în jurul unui magnet sau al unui corp 
magnetizat ori al unui circuit electric străbătut de un curent continuu, spațiul se 
bucură de proprietăţi speciale: în fiecare punct al lui un ac magnetic este supus unei 
acţiuni de orientare, anumite substanţe se magnetizează, un circuit conductor deplasat 

în anumite condiţii devine, dacă este închis, sediul unui curent electric etc. Toate 
aceste acțiuni caracterizează un cîmp magnetic; deci magnetul, corpul magnetizat sau 
curentul electric continuu în jurul căruia se constată asemenea acțiuni reprezintă surse 
de cimp magnetic. Spaţiul dotat cu proprietăţi fizice va reprezenta, aşadar, un cîmp. 
Cele două exemple amintite mai sus corespund celor două principale cîimpuri 
geofizice: cîmpul gravităţii (care nu este, însă, pur atractiv) şi cimpul geomagnetic, de 
asemenea cu o structură mai complicată, fiind determinat de cauze complexe. 
Considerarea lor ca mesaje implică descifrări care constau, în esenţă, în rezolvări de 
probleme inverse. 


Conţinutul noțiunii de undă este mai uşor de pus în evidenţă în cazul unei unde 
elastice. Dacă într-un mediu elastic, caracterizat prin tendinţa pe care o are ca, 
deformat fiind, să revină — după încetarea cauzei deformării — la condiţiile inițiale, 
se produce deplasare unui punct, revenirea acestuia în poziția inițială afectează şi 
punctele vecine din mediu, legate „elastic” de punctul deplasat. Deformarea 
corespunzătoare deplasării se propagă, din aproape în aproape, în mediu, dînd 
naştere unei „unde“, entitate fizică cu o dublă periodicitate: în spaţiu, caracterizată 
prin lungimea de undă, şi în timp, caracterizată prin perioadă (sau inversul ei: 
frecvenţa). Dacă în mediul elastic în care se propagă o undă se consideră, pe dreapta 
coincidentă cu direcția de propagare, puncte a căror mişcare se face în condiţii 
comparabile la un moment dat — puncte care sînt în aceeaşi fază —, distanţa dintre 
două asemenea puncte vecine reprezintă chiar lungimea de undă. Pe de altă parte, 
intervalul de timp după care un anumit punct din mediul elastic, în care se propagă 
unda, se găseşte în aceeaşi „stare de mişcare”, definită ca „fază”, este perioada iar 
numărul de perioade dintr-o secundă este frecvența mişcării ondulatorii. Mutatis 
mutandis, cu tot substratul fizic diferit, cele spuse despre undele elastice se pot 
extinde şi la undele electromagnetice; în ceea ce priveşte simbolismul matematic în 
care se exprimă fenomenul, el este identic în cele două cazuri. 


În legătură cu cea de-a treia categorie de mesaje, reprezentată de particule, ne 
vom limita să spunem că, în mod curent, este vorba, în geofizică, de principalele 
particule elementare care intră în alcătuirea materiei: electroni, protoni şi neutroni, la 
care se adaugă şi unii ioni pozitivi, în particular particula alfa. Ele se manifestă prin 
energia lor, corespunzătoare caracteristicilor lor şi particularităților cîmpului în care se 
propagă; în special acesta este cazul pentru particulele cu sarcină electrică. Particulele 
încărcate electric sînt supuse şi acţiunii de deviere pe care o exercită cimpul magnetic 
asupra lor, lucru care se manifestă într-o serie întreagă de fenomene geomagnetice, cu 
prelungiri în procesele asociate lor; deviaţiile în cîmp electric nu vin în vedere decît cu 
totul excepţional în context geofizic. Pentru toate particulele este importantă, în scopul 
descifrării mesajelor geofizice pe care le reprezintă, interacțiunea lor cu mediul, în 
special manifestarea influenţei mediului asupra lor, aşa cum apare ea în fenomenele 
de absorbţie. 

Potenţialul informaţional al mesajelor fizice ale Pămîntului este în general ridicat 
şi nu totdeauna exploatat în întregime. Bogăția de informații cuprinse în datele de 
observaţie reprezentate de cîmpuri, unde şi particule, ca obiect de studiu în cercetările 
geofizice, este legată de extinderea spaţială a domeniului la care se referă aceste 
informații — depăşind cu mult, de regulă, regiunea sursei lor — şi, uneori, şi de 
extinderea în trecut a conţinutului lor documentar. Cîmpul gravității are ca sursă 
întreaga distribuţie de mase care formează Pămintul, cuprinzînd suplimentar şi efectul 
rotației terestre precum şi influenţele atracției gravitaționale a Lunii şi Soarelui, iar 
cîmpul geomagnetic este determinat, în partea lui principală, de cauze situate în 
interiorul adînc al Globului terestru şi, în părțile variabile în timp, de fenomene 
complexe din ionosferă şi magnetosferă. Ca atare mesajele pe care le constituie aceste 
cîmpuri conțin informaţii privind domenii spațiale de mare extindere, cu părți foarte 
îndepărtate de locul măsurării sau înregistrării, în general chiar în principiu 
inaccesibile observaţiei directe. 


Deşi fenomenologia este cu totul diferită, situația se prezintă cu multe asemănări, 
în privinţa capacităţii de informare, şi pentru categoria de mesaje fizice reprezentată 
de unde. Aşa, de exemplu, undele seismice care provin din focarul unui cutremur de 
pămînt pot fi înregistrate în diverse puncte de pe Glob, pînă la antipodul epicentrului, 
după ce au străbătut întregul interior al Pămîntului, suferind reflexii şi refracții la 
suprafețele şi în zonele de discontinuitate a proprietăţilor elastice ale acestuia. Ele 
aduc, în consecință, informaţii asupra condiţiilor în care au fost generate ca şi asupra 
acelora întilnite pe traseul propagării lor, într-o suprapunere a cărei complexitate este 
accentuată de adăugarea influențelor locale ale înregistrării. Exploatarea acestui bogat 
conţinut de informaţii rămîne de cele mai multe ori parţială, atît datorită complexității 
intrinsece a ansamblului cît şi caracterului invers al problemelor ce trebuie rezolvate. 
În privinţa mesajelor aduse de undele electromagnetice se poate constata aceeaşi 
bogăţie de conţinut, asociată cu o şi mai mare varietate şi cu o extindere spaţială care 
depăşeşte cu mult limitele exterioare ale Globului terestru. Dacă undele 
electromagnetice emise de Pămînt, adică radiațiile infraroşii prin intermediul cărora 
acesta îşi radiază căldura internă, conţin numai informații privitoare la interiorul 
Globului, cele venite de la Soare, în particular radiaţiile X şi cele ultraviolete, mijlocesc 
informații asupra atmosferei înalte, unde ele suferă modificări şi provoacă fenomene 
cu efecte accesibile determinărilor cantitative: ionizări şi curenţi electrici în ionosferă, 
variații ale cîimpului geomagnetic, curenți telurici. 


Particulele, pe de altă parte, pot aduce informații asupra condiţiilor în care au 
fost emise şi asupra fenomenelor care au loc în mediul în care se propagă. Aceste 
informații sînt interesante mai mult prin natura lor — complementară faţă de aceea a 
datelor furnizate de cîmpuri şi unde — decît prin domeniul la care se referă, aproape 
totdeauna restrîns, datorită puterii de pătrundere reduse a lor (cazul particulelor alfa 
şi beta). Considerate, însă, global sub forma de curenţi electrici în interiorul Globului 
sau în ionosferă, particulele (de astă dată electroni) îşi ridică potenţialul informațional 

în mod sensibil, atît prin bogăţie şi varietate cât şi prin extinderea spaţială. 


Despre posibilitatea unor investigaţii privind trecutul Pămitului, pe care am 
amintit-o mai înainte pentru a sublinia amploarea conţinutului informaţional al 
mesajelor fizice ale acestuia, va fi vorba în capitolele viitoare, în legătură cu 
paleomagnetismul şi cu geocronologia. Pentru moment vom menționa numai că 
determinarea cantitativă a magnetizării rocilor, ca orientare şi ca intensitate, poate 
furniza date asupra cîmpului geomagnetic din epoca formării rocilor respective, iar 
studiul produşilor rezultați din dezintegrările radioactive, deci ca urmare a emisiunii 
de particule (dar în trecut), este în stare să conducă la informaţii cantitative asupra 
lungimii intervalelor de timp în care aceşti produşi s-au format, deci asupra vîrstei 
formațiunilor geologice corespunzătoare. 


În rezumat, deci, mesajele fizice ale Pămîntului, reprezentate de cîmpuri, unde 
sau particule, fie naturale fie provocate, ne aduc informaţii privind pînă şi cele mai 
depărtate zone ale Globului terestru, de la părțile centrale ale nucleului interior, care 
nu vor putea fi niciodată cercetate direct, pînă la limitele magnetosferei, recent atinse 
de vehicule spaţiale dotate cu instrumente în stare să furnizeze informaţii discrete 
asupra regiunilor străbătute, informaţii complementare în raport cu datele globale ale 
mesajelor geofizice. Mesajele Pămîntului, pe care trebuie să le descifreze geofizica, 
extind, astfel, considerabil în spațiu raza sferei noastre de investigație. Mai mult decît 
atit, în unele cazuri este posibil să se opereze, cu ajutorul lor, şi o extindere în trecut a 
investigației. Dacă mai ţinem seama şi de faptul că, uneori, se poate face şi o 
extrapolare pentru viitor a unor situații constatate ca stadii permanente ale unei 
evoluţii urmărite în trecut, rezultă că mesajele fizice ale Pămintului, bine descifrate, ne 
pot deschide cele trei porţi de acces la cunoaştere, despre care vorbeşte Dimitrie 
Cantemir. În cuvintele lui, citate de Nicolae Iorga, „în trei chipuri şi ca prin trei porți 
înlăuntrul palaturilor cunoștinței lucrurilor a întra putem: prin pildele celor trecute, 
prin deprinderea cestor de acum şi prin bună socoteala celor viitoare”. Trebuie, totuşi, 
să recunoaştem că, dacă poarta prezentului este — în cazul de care ne ocupăm — larg 
dată înapoi, cea a trecutului este doar parțial deschisă, iar a viitorului de-abia 
întredeschisă, şi numai cu intermitențe. 


În încheiere, să mai facem o precizare, în continuarea ideii deja exprimate că 
mesajele fizice ale Pămîntului au fost şi mai sînt încă numai parţial exploatate. A 
recunoaşte bogăţia lor de informaţii nu înseamnă, neapărat, a afirma că ea ne este 
efectiv accesibilă, în întregime. Chiar bine prinse şi înregistrate, mesajele acestea mai 
trebuie descifrate. Progresele mari, realizate în ultimul timp în domeniul metrologiei 
geofizice, au permis tot mai fidele înregistrări, în urma îmbunătățirii raportului 
semnal/zgomot, şi chiar descifrări din ce în ce mai eficace, prin tratamentul adecvat al 
datelor de observație. 


S-au obţinut rezultate foarte bune în privinţa asigurării unui material de 

observaţie de încredere, bogat şi precis, acoperind spaţial şi temporal domenii 
suficient de ample pentru ca gradul lor de semnificaţie să fie ridicat. De asemenea, 
descifrarea mesajelor pe care acest material le reprezintă s-a făcut în condiţii mereu 
îmbunătăţite, limitate, totuşi, de caracterul de problemă inversă al procesului de 
descifrare-interpretare. 


Din conţinutul bogat şi variat al informaţiilor cuprinse în mesajele fizice ale 
Pămîntului, mult a fost, deci, scos deja la lumină. Mai rămîne, însă, desigur, încă mult 
de valorificat. Ţinînd seama de bogăţia lor de conţinut informațional şi de caracterul 
limitat al valorificărilor realizate pînă acum, prin descifrare şi interpretare, aproape că 
am putea atribui acestor mesaje calitatea eresurilor lui Eminescu: „abia-nţelese, pline 
de-nţelesuri”. 

„+... Tot ce-a chinuit altădată 

Mintea-nţelepților vechi şi tot ce frămîntă zadarnic 
Şcolile noastre cu lărmuitoare dezbateri, în fată 
Astăzi privim, căci ştiinţa lui Newton împrăștie norii. 


Cerul înalt îl ajungem cu mîna ş-acuma se vede 
Tainiţa oarb' a Pămîntului...” 
EDM. HALLEY (trad. Teodor A. Naum) 


„Cînd Newton a formulat legea gravitației el n-a spus că Soarele ori Pămîntul ar avea 
proprietatea de a atrage; el a spus doar că orice corpuri, de la cele mai mari pînă la cele 
mai mici, par a avea proprietatea de a se atrage reciproc, adică lăsînd la o parte problema 
cauzei mişcării corpurilor, a formulat o proprietate comună tuturor corpurilor, de la cele 
infinit de mari, pînă la cele infinit de mici.” 

TOLSTOI 


Este un fapt de observaţie banală că orice corp din natură cade spre Pămînt dacă, 
nefiind susținut, este liber s-o facă. De aici rezultă că el este supus unei forțe şi, cum 
aceasta se manifestă peste tot în spaţiul terestru, înseamnă că sîntem în prezența unui 
cîmp, în sensul indicat în capitolul precedent. 


Forţei acesteia, care nu este altceva decât greutatea corpului respectiv şi este 
proporțională cu masa lui, îi corespunde o acceleraţie egală cu intensitatea cîimpului, 
mărime care se numeşte gravitate (de la cuvîntul latin gravitas, care înseamnă 
greutate; a nu se confunda cu termenul gravitație, derivat din cuvîntul latin gravitatio, 
cu sensul de atracţie). Greutatea, deci forța sub acţiunea căreia corpul tinde să cadă — 
luînd, în „cădere liberă”, o mişcare uniform accelerată, definită fără ambiguitate de 
gravitate —, este rezultanta a două forțe: forța de atracţie (de gravitate), exercitată 
asupra corpului de ansamblul maselor terestre, şi forța centrifugă, căreia îi este supus 
corpul în virtutea participării lui la rotația Pămîntului în jurul propriei axe. Cîmpul 
corespunzător, adică domeniul spaţial în care se resimte această influență complexă a 
atracției maselor terestre şi a mişcării de rotaţie a Pămîntului, influenţă datorită căreia 
corpurile de pe Pămînt sînt grele, este unul din cîmpurile fizice principale ale 
Pămîntului, numit cîmp gravific sau cîmp al gravităţii. El reprezintă — în terminologia 
pe care am convenit s-o adoptăm — un mesaj de prim ordin al planetei noastre. 


Partea cu mult cea mai importantă a greutăţii este componenta ei gravitațională. 
Componenta corespunzătoare forței centrifuge este, evident, nulă la pol pentru a 


20 


2. MANIFESTĂRI TERESTRE ALE ATRACŢIEI UNIVERSALE 


atinge la ecuator, unde este maximă, abia o treime de procent din partea atractivă. Se 
înţelege, astfel, că practic nu se face o eroare prea mare considerîndu-se greutatea ca 
datorită atracției Pămîntului, neglijindu-se deci intervenţia forței centrifuge, cu alte 
cuvinte confundîndu-se cîmpul gravific cu cimpul gravitațional. De altfel, în geofizică, 
în particular în utilizarea variațiilor gravităţii la studiul structurii subsolului, adică în 
prospecţiunile gravimetrice, se elimină prin calcul, în cadrul tratamentului datelor de 
observaţie, efectul corespunzător rotației terestre, aşa încît mărimile cu care se 
operează sînt elemente ale cîimpului gravitațional şi nu ale celui gravific. Totuşi, 
cîmpul real este acesta de pe urmă şi, la precizia atinsă astăzi în măsurători, se prinde 
nu numai efectul rotației terestre ci şi chiar acela al atracției Lunii şi a Soarelui. 


Atracția exercitată de Pămînt asupra corpurilor din spaţiul care-l înconjoară — 
asimilabilă, în condiţiile indicate mai sus, cu greutatea lor — reprezintă un caz 
particular al unui fenomen cu totul general, atracţia universală. Într-adevăr, în 
mişcarea Lunii în jurul Pămîntului şi a acestuia în jurul Soarelui, se manifestă de 
asemenea acțiunea unor forțe, căci mişcările respective nu se efectuează pe traiectorii 
în linie dreaptă cum ar trebui să se întîmple în absenţa oricărei forțe. 


Luînd în considerare căderea corpurilor la suprafața Pămîntului şi privind şi 
abaterea constantă a traiectoriilor Lunii şi planetelor de la linii drepte tot ca o continuă 
cădere spre Pămînt, respectiv spre Soare, „marele Newton” — cum îl numeşte 
Voltaire — a avut puterea de sintetizare şi abstracție necesară pentru a vedea în toate 
aceste fenomene intervenţia unei cauze unice: atracţia dintre corpul care cade (corpul 
atras) şi acela spre care cade (corpul atractiv). Mai mult decât atît: deşi observația 
curentă, cu mijloacele care ne stau în mod obişnuit la îndemînă, nu arată că ar exista 
forţe de atracţie între corpurile de dimensiuni mai reduse — deci de mase mai mici — 
de pe Pămînt, Newton a avut şi intuiţia generalității fenomenului, postulînd 
universalitatea lui, adică existenţa atracției între toate corpurile din Univers, la orice 
scară. 


Faptul că atracția se constată direct numai cînd cel puțin unul din corpuri este 
„mare” — numai pentru asemenea corpuri sîntem îndemnați să facem, într-o primă 
etapă, distincţie între corpul „atractiv” şi corpul „atras”, atracţia fiind, de fapt, în toate 
cazurile, reciprocă — se datoreşte valorii foarte mici a „constantei gravitaţiei 
universale”. Această mărime intră, în expresia matematică a legii lui Newton, ca factor 
de proporţionalitate între forța de atracţie şi raportul dintre produsul maselor 
corpurilor ce se atrag şi pătratul distanţei care le separă. 


Extinderea legii lui Newton la atracţia dintre corpuri oarecari — după ce ea 
fusese stabilită şi verificată pentru corpuri cereşti — reprezintă o generalizare cu vaste 
implicaţii teoretice şi practice, confirmată a posteriori de concordanța tuturor 
concluziilor deduse din ea cu realitatea. Atunci cînd au fost asigurate condiţiile 
necesare pentru verificări, la scări adecvate ordinului de mărime al fenomenelor de pe 

Pămînt, s-au obținut rezultatele aşteptate, cu precizie impresionantă. 


În această ordine de idei este indicat să amintim o descifrare de mesaj 
gravitațional al Pămîntului care, fără a fi recentă, rămîne permanent actuală, situîndu- 
se pe primul plan al informaţiilor geofizice asupra Pămîntului ca planetă; această 
informaţie a fost reliefată, de altfel, prin determinări moderne care au confirmat 
rezultatele celor de acum aproape trei secole. Este vorba de mesajul pe care îl 
reprezintă valoarea medie a gravităţii la suprafața Globului, valoare care asociată cu 
aceea a constantei gravitaţiei conduce la stabilirea valorii numerice a masei 
Pămîntului. Pe această cale s-a reuşit să se „cîntărească” Pămiîntul, determinîndu-i-se 
masa (circa şase sixtilioane de tone). Ţinîndu-se seama de dimensiunile Pămîntului, 
furnizate de geodezie, rezultă de aici o valoare medie a densității maselor terestre de 
5,51 g/cm?. Cum stratele superioare ale scoarței terestre au o densitate medie de circa 
2,7 g/cms, urmează că în interiorul Pămîntului trebuie să existe densități mult mai 
mari, concluzie oarecum naturală şi confirmată de seismologie. 


Pregătită de cunoştinţe destul de precise cu privire la căderea corpurilor şi la 
mişcarea planetelor, ca şi de măsurători directe ale gravităţii în diverse puncte de pe 
Glob, legea gravitaţiei universale a jucat un rol primordial în dezvoltarea ştiinţei, în 
particular în aceea a mecanicii cereşti şi a gravimetriei, disciplina geofizicii care se 
ocupă cu variatele aspecte ale manifestărilor terestre ale atracției universale. Cît de 
mare a fost „impactul” nu numai ştiinţific dar general cultural al „descoperirii” 
atracției universale se vede şi din faptul că ea a trezit ecouri şi în opere literare şi 
filozofice. Să amintim, fără a intra în amănunte, că Voltaire, care a fost cel mai fervent 
propagator al ideilor lui Newton în Franţa, le-a îmbrăcat în haine literare, că Bergson a 
considerat că însăşi „viziunea pe care o avem despre lumea materială este aceea a unei 
greutăți care cade”, că Longfellow este impresionat de faptul că „orice săgeată care 
zboară simte atracția Pămîntului”, că George Călinescu îşi compară propria stabilitate 
sentimentală cu aceea a aştrilor ţinuţi pe orbite de atracţie: 


„Din osie să scoţi 
Incerci, Til, în zadar 
Sistemul planetar. 


Să mă abaţi nu poți 
Aştrii mereu mă trag.” 


Este interesant şi important de semnalat că legea atracției universale este o lege 
pur descriptivă. Enunţată în termeni sobri de Newton, ea nu explică nimic, nu se 
referă — aşa cum remarcă şi Tolstoi în citatul din „Război şi pace” pus în fruntea 
acestui capitol — la cauza atracției. Tocmai în legătură cu aceasta a formulat Newton 
celebrul său „Hypotheses non fingo”, cuprins în următorul context: ,... pînă acum nu 
am putut încă afla cauza acestor proprietăţi ale gravităţii şi nu imaginez ipoteze. Căci 

orice nu se deduce din fenomene trebuie numit ipoteză; şi ipotezele fie metafizice, sau 
fizice, sau ale calităților oculte, sau mecanice, nu au loc în filozofia experimentală.” 


Din punctul de vedere al obiectivelor urmărite de noi, atracția universală 
interesează prin manifestările ei terestre, cu funcțiunea lor de mesaje fizice ale 
Pămîntului. Acestea intervin în diverse fenomene, în forme afectate şi de rotația 
terestră, deci sub aspectul lor de efecte ale cîimpului gravităţii. Viziunea pur 
geometrică a cimpului trebuie întregită, în vederea conturării prelungirilor lui 
fenomenologice, cu un element fizic important, legat de energia potenţială 
corespunzătoare masei unitare situate într-un punct anumit din cîmp, numit pe scurt 
potenţial al punctului respectiv. Noţiunea de potenţial are o importanţă deosebită în 
studiul cîimpului gravităţii (ca şi în al altor cîmpuri „potenţiale”, cum sînt cîmpul 
gravitațional şi cîmpul geomagnetic), pentru sensul fizic care-i corespunde şi, mai ales, 
pentru o proprietate remarcabilă a expresiei lui matematice, aceea că, într-un punct 
dat, valoarea potenţialului are o legătură determinată cu intensitatea cîmpului în acel 
punct. Cum intensitatea cimpului se numeşte pe scurt „cîmp” (în cazul pe care-l 
considerăm este chiar gravitatea) şi cum legătura este una de deducere a acestei 
mărimi din potenţial (pentru cazul gravităţii: geopotenţial), se spune simplu: cîmpul 
derivă din potenţial. Termenul „derivare”, care pentru nespecialist sugerează doar 
descendență, indică de fapt şi (sau mai ales) o operație matematică prin care se trece 
de la expresia potenţialului la aceeea a cîimpului, de la geopotenţial la gravitate. 


Mărimea fundamentală a cîmpului gravităţii, care intervine sub aspecte variate 
în numeroase manifestări ale acestuia privitoare la Pămînt, este chiar gravitatea. 
Derivată teoretic din potenţialul corespunzător, numit — cum am spus — 
geopotenţial, ea se măsoară practic direct şi este mărimea primordială a gravimetriei, 
chiar prin această accesibilitate directă la determinarea cantitativă precisă — în special 
pentru variațiile ei — ca şi prin sensul fizic şi rolul ei în toate manifestările cîmpului 
gravific. Conţinînd ca parte principală, în valoarea măsurată, influenţa atracției 
ansamblului maselor terestre dar, suprapuse peste aceasta, şi influenţele ce-i drept 
mult mai reduse ale rotației Pămîntului şi ale atracției Lunii şi Soarelui, gravitatea 
poate fi eliberată, prin calcul, de aceste influenţe secundare, considerate ca „zgomot”. 
O asemenea eliberare se face, bineînţeles, numai în cazul că se urmăreşte exclusiv 
punerea în evidenţă a unor particularități ale distribuţiei cîmpului, legate de 
distribuţia de mase din interiorul Globului. 


Descifrarea conţinutului informaţional al mesajului complex al Pămîntului pe 
care-l reprezintă gravitatea se face în acord cu scara cercetării şi cu scopul urmărit, 
după un prealabil tratament adecvat al datelor de observaţie. Nu este cazul să intrăm 
în detalii de ordin tehnic privind acest tratament dar putem semnala că el oferă 
posibilitatea de a se pune în evidenţă un efect sau altul, din ansamblul conţinut în 

mesajul global, trecînd în fondul de zgomot şi eliminînd ca atare ceea ce nu 
interesează cercetarea întreprinsă. Astfel, atracţia luni-solară se elimină ca efect 
perturbant dacă se urmăreşte, în prospecţiunile gravimetrice de înaltă precizie, 
cunoaşterea structurii subsolului dar este detectată şi înregistrată ca semnal util în 
cercetările privind mareele terestre, fenomen asemănător, ca manifestare şi prin 
cauzele lui, cu fluxul şi refluxul mării. De asemenea, în cadrul prospecţiunilor 
gravimetrice avînd ca obiectiv cunoaşterea structurii crustei terestre sub un anume 
nivel de referinţă, se înlătură prin calcul partea din variațiile gravităţii ce se constată în 
măsurătorile executate la suprafața Pămîntului, deci pe un teren variabil, la diverse 
altitudini şi cu un substrat geologic diferind de la un punct la altul, parte care 
corespunde influențelor de suprafață. Aceste influenţe, efecte ale reliefului şi ale 
compoziției maselor crustale de deasupra nivelului de referință adoptat, sînt 
menținute, însă, în valorile gravităţii care urmează să se folosească în studii privind 
echilibrul general al crustei Pămîntului, căci ele reflectă tocmai participarea maselor 
respective la realizarea sau la deranjarea acestui echilibru. 


Pregătite printr-un astfel de tratament adaptat scopului urmărit de cercetare şi, 
de cele mai multe ori, comparate cu valori teoretice corespunzătoare unui model 
adoptat convenţional ca „normal”, deci prezentate ca abateri de la aceste valori sau — 
cum se zice în mod curent — ca „anomalii gravimetrice”, datele de observaţie 
reprezentate de variațiile gravităţii urmează să fie descifrate pentru punerea în 
evidenţă a informațiilor conținute în mesajul pe care ni-l aduc din partea Pămîntului. 
Această punere în evidenţă şi valorificarea gnoseologică ulterioară se fac pe planuri, la 
scări şi cu scopuri diferite. Schematizînd puţin situația dar subliniind că limitele dintre 
domeniile ce vor fi indicate nu sînt nete ci rezultă din idealizarea unor zone de 
tranziție, adeseori largi, putem distinge trei categorii de descifrări ale mesajelor 
Pămîntului reprezentate în fond de gravitate, chiar dacă formele sub care se 
înfăţişează ea sînt foarte diferite: (1) pe plan geofizic-geodezic, la scară planetară- 
continentală, în scopul obţinerii de informații asupra formei Pămîntului şi asupra 
proprietăţilor fizice globale ale maselor care îl alcătuiesc; (2) pe plan geofizic- 
geodinamic, la scară continentală-regională, pentru cunoaşterea stării de echilibru în 
care se găsesc masele terestre sau a manifestărilor eventualei absenţe a echilibrului; (3) 
pe plan geofizic-geologic, la scară regională-locală, în vederea stabilirii structurii 
porţiunilor de suprafață ale Pămîntului, în particular a crustei terestre. 


Problema formei Pămîntului este de fapt, în primul rînd, o problemă a geodeziei, 
care a abordat-o inițial cu mijloace pur geometrice. Treptat, metrologia geodezică a 
căpătat un substrat tot mai bogat în elemente fizice, ceea ce a condus la o geodezie 
gravimetrică (uneori numită chiar gravimetrie geodezică), avînd ca obiect studiul 
formei Pămîntului pe baza măsurătorilor gravității, ca principal element de 
caracterizare a cîimpului gravific. 

Dat fiind că problema formei Pămîntului urmează să constituie subiectul unei 
alte broşuri din seria „Noi şi Pămîntul”, vom lăsa pe seama acesteia expunerea 
evoluţiei istorice şi a detaliilor mai semnificative care caracterizează principalele etape 
ale rezolvării ei, limitindu-ne aici doar la indicarea descifrării actuale a mesajului 
gravimetric corespunzător. Reprezentat, în esenţă, de ansamblul valorilor care 
definesc distribuţia geografică a gravităţii, acest mesaj are un conţinut de informaţii 
privitoare la forma planetei noastre care poate fi intuit relativ uşor. Într-adevăr, este 
de ajuns pentru aceasta să ne gîndim că geometria formei nu poate fi independentă de 
conținutul fizic al Globului terestru şi că acest conţinut fizic se manifestă, printre 
altele, prin cîmpul gravific. Cum partea acestui cîmp corespunzătoare rotației este cea 
care determină forma generală a Pămîntului, într-o primă aproximaţie forma unui 
elipsoid de rotaţie turtit, urmează că structura fină a formei reale a Pămîntului, 
reprezentată de abateri de la elipsoid, trebuie să se manifeste în partea gravitațională a 
cîmpului şi că, prin urmare, studiul amănunțit al acestei părți va putea conduce la 
informații prețioase asupra formei Pămîntului, cu grade de detaliere corespunzătoare 
măsurii în care se iau în considerare particularități mai de amănunt ale distribuţiei 
cîmpului gravitațional terestru. 


Considerînd dintr-o perspectivă mai îndepărtată istorică problema formei 
Pămîntului, vom constata că, după ce s-a recunoscut izolarea în spaţiu a planetei 
noastre, pentru reprezentarea formei ei generale s-au folosit succesiv — în acord cu 
date de observaţie tot mai numeroase, mai variate şi (în etapele mai recente) cu un 
conţinut fizic tot mai bogat — sfera, elipsoidul de rotaţie turtit, sferoidul şi geoidul. 
Primele două sînt forme care, legate prin dimensiuni de corpul real pe care urmează 
să-l reprezinte ideal, pot fi definite în cadru pur geometric prin condiţiile, exprimabile 
şi analitic, ce trebuie satisfăcute de punctele suprafeţei lor. Depăşite de mult, ca 
reprezentînd aproximații prea depărtate de realitate, ele ies din sfera de interes a 
prezentării noastre, care pune accentul pe descifrarea actuală a mesajului de care se 
ocupă. Celelalte două forme ne vor reține, însă, atenţia prin satisfacerea condiţiei de a 
reprezenta aproximaţii mai bune ale formei Pămîntului, rezultate din descifrarea pe 
plan geofizic-geodezic a distribuţiei cimpului gravității. Pe lîngă aceasta, ele satisfac şi 
condiţia de a fi legate de actualitate prin pregătirea, respectiv prin reprezentarea fazei 
prezente a imaginii generale, idealizate, a formei planetei noastre. 


Faţă de un elipsoid de rotaţie care se potriveşte cît mai bine dimensiunilor şi 
turtirii Pămîntului real şi îşi menţine totodată proprietățile geometrice ce-l definesc, 
sferoidul terestru se caracterizează prin faptul că, tangent la acest elipsoid atît la poli 
cât şi la ecuator, el se ridică cu cîţiva metri deasupra lui în porțiunile intermediare, 
ridicarea maximă (de circa 17 metri) avînd loc la latitudinea de 45°. Deşi reprezentabil 
matematic printr-o ecuaţie de gradul 14 — elipsoidul avînd, evident, ca echivalent 
analitic o ecuaţie de gradul 2 —, sferoidul rămîne încă o suprafaţă relativ simplă, 
destul de netedă dar constituind un suport mai bine adaptat realității pe care să se 

sprijine imaginea suprafeţei reale a Pămîntului, în toată complexitatea ei. 


Spre deosebire de sferoid, geoidul nu poate fi exprimat analitic. El reprezintă o 
idealizare mai puţin simplificatoare a suprafeţei fizice a Globului, obținută prin dubla 
condiţie, în aparenţă geometrică dar de fapt cu conţinut preponderent fizic, ca în 
fiecare punct el să aibă nivelul mării şi fiecare element al suprafeţei lui să fie ortogonal 
față de direcţia gravităţii în punctul corespunzător. Asimilat prin aceasta cu o 
suprafaţă de nivel a cîimpului gravităţii, geoidul ar fi reprezentat de forma pe care ar 
lua-o suprafaţa liberă a mării liniştite care ar acoperi întreg Pămîntul, cu menţinerea 
distribuţiei actuale a cîimpului gravităţii. Elementul fizic determinant pentru geoid este 
reprezentat de faptul că direcția gravității este impusă de distribuția de mase din 
interiorul Pămîntului, cele mai apropiate de punctul considerat avînd, bineînţeles, 
influența covîrşitoare. 


Faţă de normala pe sferoid, aşa-numita „verticală geodezică” (nu foarte diferită 
de normala pe elipsoidul de referinţă, nici în punctele de maximă abatere a sferoidului 
în raport cu acesta), direcţia gravităţii, reprezentînd „verticala fizică”, se poate abate în 
puncte față de care distribuţia de mase terestre prezintă asimetrii, cu un unghi numit 
deviaţie a verticalei. Deviaţia verticalei poate fi cauzată de asimetrii vizibile ale 
reliefului sau de neregularități ascunse ale constituției subsolului. Astfel, în apropierea 
unui masiv muntos verticala este deviată înspre acesta, datorită atracției maselor lui, a 
căror acțiune nu este compensată de intervenţia unei atracții corespunzătoare în 
sensul opus. Pe de altă parte, într-o zonă de cîmpie se poate produce o deviaţie a 
verticalei dacă există eterogenități în structura subsolului: o ridicare a fundamentului 
cristalin mai dens determină o abatere a verticalei în direcția ei, pe cînd prezenţa unui 
dom de sare, de densitate mai mică decît a formațiunilor geologice adiacente, are ca 
efect o deviaţie a verticalei în sens opus: un exces de masă (primul caz) „atrage” 
verticala, iar un deficit (cazul al doilea) o „respinge”. 


Tinînd seama, pe de o parte, de condiţia de definire a geoidului prin 
perpendicularitatea fiecărei mici porțiuni din suprafaţa lui pe direcţia verticalei fizice 
în punctul în jurul căruia se consideră suprafața elementară şi, pe de alta, de cele două 
categorii de cauze ale deviaţiilor verticalei, putem ajunge la o primă apreciere a 
gradului de complicație a suprafeţei definite ca geoid. Mai simplu decât suprafața 
fizică a Pămîntului în zonele muntoase, unde el reprezintă ondulaţii care reproduc, în 
trăsături mari, variațiile reliefului (mult atenuate, însă, ca amplitudine şi fără 
asperităţile tuturor accidentelor acestuia), dar de aspect, evident, mai complicat decât 
suprafața plană din zonele de cîmpie, cu structuri complicate în subsol, unde 
suprafaţa îi este ondulată din cauza acestora, geoidul este, totuşi, o suprafață de o 
mare complexitate. Forma lui reflectă simultan, suprapuse, elementele geometrico- 
topografice ale reliefului şi elementele fizico-geologice ale structurii subsolului. 


Determinarea formei geoidului este o problemă de determinare, punct cu punct, 

a unei suprafeţe neregulate, relativ uşor de definit fizic dar fără un echivalent analitic 
simplu. Ea se poate face şi pe baze astronomico-geodezice, prin aşa-numitul nivelment 
astronomic. Acesta reprezintă o operaţie analogă cu nivelmentul geometric, elementul 
fizic intervenind aici doar mascat, legat de orizontalizarea aparatelor (ceea ce 
înseamnă raportarea orientării lor la verticala fizică) în diferitele stațiuni ale traseului 
de-a lungul căruia se determină, din aproape în aproape, deviaţiile verticalei. 
Importantă este, însă, în contextul mesajelor fizice ale Pămîntului — ca avînd o 
semnificație deosebită — metoda de determinare a geoidului fundamentată pe 
măsurători gravimetrice. Ea utilizează distribuţia valorilor gravităţii pe întregul Glob 
pentru a obţine, prin intermediul unei celebre formule stabilite de Stokes la mijlocul 
secolului trecut, informaţii privitoare la geoid într-un singur punct. Se înţelege ce 
bogăţie de date gravimetrice, reprezentată de variațiile gravităţii pînă la antipodul 
punctului considerat, este implicată în această operaţie. Pe cînd în cazul nivelmentului 
astronomic imaginea ondulațiilor geoidului rezultă indirect din variația deviaţiilor 
verticalei de-a lungul unor profile, în cazul determinării gravimetrice cu ajutorul 
formulei lui Stokes ea este furnizată în forma direct intuitivă a deviaţiilor nivelului, 
adică a cobortrii sau ridicării geoidului în raport cu sferoidul în punctele considerate. 
Acestea pot avea o distribuţie în suprafaţă, cu o densitate corespunzătoare 
necesităților de definire mai mult sau mai puţin detaliată a geoidului, în acord cu 
gradul de complexitate a lui în zona respectivă. 


Se înţelege astfel, din însuşi modul de determinare, că geoidul reprezintă o 
completare prin detaliere a imaginii generale conturate de sferoidul terestru. 
Caracterizată la scară planetară prin turtirea elipsoidului de referință, identică cu 
aceea a sferoidului, şi regional-local prin ondulaţiile geoidului, forma Pămîntului 
stabilită gravimetric constituie, în cadrul schiţat în capitolul anterior, un important 
mesaj al Pămîntului, din a cărui descifrare este de aşteptat să rezulte informaţii 
privitoare la distribuţia generală a maselor terestre în interiorul Globului, la starea lor 
de echilibru şi la structura părţilor lor apropiate de suprafaţă. Trebuie să precizăm, 
însă, că, deşi în principiu aşa este, de fapt descifrarea mesajului gravimetric al formei 
Pămîntului se face numai pentru prima categorie de informaţii. În celelalte două 
direcţii, valorificarea datelor gravimetrice, culese sub forma de variaţii ale gravităţii la 
suprafaţa Pămîntului, se efectuează mai nemijlocit, supunîndu-se descifrării mesajul 
reprezentat de hărți gravimetrice care reprezintă distribuţia geografică a valorilor 
acestei mărimi, după un tratament adecvat scopului urmărit. 


Principala mărime care caracterizează forma Pămîntului la scară planetară este 
turtirea sferoidului — de fapt a elipsoidului de referință care serveşte pentru a-l defini 
—, suprafaţă în raport cu care se face reperarea deviațiilor nivelului, adică la care se 
raportează ondulaţiile geoidului. Atât în legătură cu valoarea turtirii Pămîntului cât şi 
privitor la ondulațţiile cu caracter regional ale geoidului sînt de semnalat în ultimul 
deceniu contribuţii importante, aduse de cercetările efectuate asupra datelor furnizate 
de rachete şi de sateliții artificiali ai Pămîntului. Este vorba de utilizarea, în scopul 

cunoaşterii cît mai precise a valorii turtirii precum şi pentru completarea imaginii 
ondulațiilor geocidului pentru regiuni cît mai întinse ale Globului — îndeosebi în zone 
de accesibilitate redusă — a informaţiilor care rezultă din studiul traiectoriilor reale 
ale sateliților artificiali. 


Precalculată teoretic, pe baza datelor inițiale — condiţii de lansare şi distribuţia, 
cunoscută în linii mari, a cîimpului gravitațional în spațiul viitorului său traseu —, 
traiectoria unui satelit artificial al Pămîntului este în realitate diferită. Traiectoria 
prezintă abateri de la cea teoretică tocmai datorită deosebirilor dintre distribuția 
admisă pentru cîmpul gravitațional terestru şi cea pe care acesta o prezintă în realitate, 
care nefiind cunoscută în toate detaliile ei n-a putut fi luată în considerare în calculele 
inițiale. 


Plecînd de la imaginea sugestivă a lui Perpessicius, proiectată în viitor dar 
corespunzînd şi situaţiei actuale: 


„+. rachetele şi sateliții artificiali 
Vor continua să-nfăşoare cu traiectoriile lor 
Pămîntul cu sacre bandaje, ca pe-o mumie”, 


vom face constatarea că traiectoriile reale pun în evidenţă, cu fidelitate, particularități 
ale formei Pămîntului în reprezentarea geoidului — corespunzătoare variațiilor 
cimpului gravitațional terestru —, aşa cum bandajele, mulindu-se pe mumie, lasă să i 
se vadă formele. Imaginea poate fi exploatată şi mai mult, remarcîndu-se că prin 
comparaţia făcută se poate sugera şi atenuarea, la nivelul traiectoriilor sateliților 
artificiali, a ondulaţiilor prea locale ale geoidului, netezirea structurii fine 
corespunzătoare acestora şi scoaterea în evidenţă a caracteristicilor lui regionale. 
Implicit, din particularitățile mişcării reale a sateliților rezultă şi informații asupra 
turtirii terestre. 


Cunoscută astăzi cu o foarte bună precizie, pe baza datelor mutual concordante 
ale măsurătorilor gravimetrice terestre şi ale determinărilor cu ajutorul sateliților 
artificiali, turtirea Pămîntului a fost descifrată în privinţa conținutului ei fizic şi a 
condus la informații valoroase. Satisfăcînd aşteptările, această descifrare a deschis în 
acelaşi timp şi perspective nebănuite în direcția cunoaşterii unor condiţii din interiorul 
Globului care depăşesc simpla distribuţie, la un moment dat, a maselor terestre pentru 
a sugera posibilități de adaptare la evoluţia în timp a rotației Pămîntului, ceea ce este 
de o importanţă excepţională din punct de vedere geodinamic. 


Se ştie că acțiunea atractivă a Lunii şi Soarelui asupra Pămîntului se manifestă, 
datorită abaterii acestuia de la forma sferică, nu numai printr-o forță exercitată asupra 
centrului de masă, ci şi printr-un cuplu aplicat „umflăturii” lui ecuatoriale şi avînd ca 
efect precesia echinocţiilor; evident, cupluri egale şi opuse sînt exercitate şi de Pămînt 
asupra Lunii şi Soarelui, efectul asupra Lunii fiind apreciabil. În mod analog, şi 

Pămîntul turtit exercită, prin umflătura ecuatorială, un cuplu asupra sateliților 
artificiali, ale căror mase sînt prea mici, însă, pentru a influenţa sensibil mişcarea 
Pămîntului. Sub acțiunea acestui cuplu, orbitele sateliților artificiali iau forme care 
reprezintă cele mai evidente dovezi ale abaterii planetei noastre de la forma sferică şi 
oferă, implicit, posibilitatea determinării cantitative a acestei abateri, cu alte cuvinte a 
măsurii ei care este turtirea. 


Această mărime, care în principiu poate fi definită în termeni pur geometrici, 
legați de dimensiunile Pămîntului, are de fapt un conţinut fizic cu semnificaţie de 
mesaj al Pămîntului: ea este legată atit de distribuția de mase cît şi de rotația terestră. 
Întrucât date precise asupra ultimului fenomen ne sînt puse la dispoziție de către 
astronomie, iar informații asupra distribuţiei de mase ne furnizează distribuția 
cîmpului gravitațional la suprafața Pămîntului, rezultă că legătura menţionată — 
exprimată cantitativ de o teoremă fundamentală a geodeziei gravimetrice, dedusă 
acum două secole şi jumătate de Clairaut — poate conduce la indicaţii asupra turtirii 
terestre, stabilită, în ultimă instanţă, pe baze gravimetrice. De fapt valoarea 
„gravimetrică” a turtirii Pămîntului este adoptată în prezent pentru această mărime ca 
fiind mai precisă şi tocmai modalitatea stabilirii ei este cea care îi sugerează utilizarea 
ca mesaj fizic al Pămîntului. 


După o descifrare adecvată, în cadrul conceptual actual privitor la dinamica 
terestră şi la constituţia fizică a interiorului Globului, se poate ajunge la o mai bună 
cunoaştere a distribuţiei generale a maselor care alcătuiesc planeta noastră. Mai mult 
decît atit: în ultimul timp s-a arătat că descifrarea mesajului fizico-geometric 
reprezentat de valoarea numerică a turtirii sferoidului terestru furnizată de datele 
gravimetrice poate conduce şi la informații privind proprietăţile fizice ale interiorului 
Globului care caracterizează posibilitățile de adaptare a distribuției maselor ce-l 
compun la condiții dinamice în evoluție. 


Acesta ar fi cazul Pămîntului, a cărui rotaţie este încetinită, extrem de lent dar 
continuu: lungimea zilei scade dar cu cantități atît de mici că din însumarea lor abia 
rezultă la o sută de mii de ani o micşorare a duratei zilei cu una pînă la două secunde. 
De aici urmează că, pentru menţinerea permanentă a echilibrului, Pământul trebuie să- 
şi ajusteze continuu distribuţia de mase, deci şi forma generală, la solicitări din ce în ce 
mai reduse din partea forțelor centrifuge generate de rotația mereu încetinită. Se 
întrevede, astfel, că este posibil ca din descifrarea mesajului privitor la forma 
Pămîntului să rezulte şi indicaţii asupra proprietăților fizice determinante pentru 
această ajustare-adaptare, caracterizată global prin viscozitatea maselor din interiorul 
Globului. 


Contribuţia gravimetriei în această problemă are o semnificație deosebită şi 


merită să fie examinată ceva mai de aproape, atît pentru că ea ilustrează o posibilitate 
interesantă de descifrare a unui mesaj foarte compact al Pămîntului — mesaj care, la 

prima vedere, nu ar părea să aibă un conţinut prea bogat în informații de ordin fizic — 
„ cât şi pentru valoarea intrinsecă a datelor astfel obținute cu privire la proprietăţile 
fizice ale interiorului inaccesibil direct al planetei noastre. De altfel, tocmai în acest 
context se manifestă în modul cel mai pregnant şi caracterul de actualitate al 
descifrărilor respective, cele mai recente în domeniul datelor gravimetrice şi cu 
rezultate de o natură neaşteptată, ce-i drept pentru moment de un grad relativ redus 
de certitudine, datorită cadrului conceptual al descifrării, care conţine şi unele 
elemente ipotetice. 


Cea mai importantă particularitate a turtirii gravimetrice a Pămîntului este că 
valoarea ei numerică (1/298,25), bine stabilită atît din determinări terestre cât şi din 
studiul sateliților artificiali, este diferită de aceea calculată pentru un Pămînt ideal, în 
echilibru hidrostatic în condiţiile de solicitare puse în evidenţă astronomic, prin 
precesia echinocţiilor, valoare să-i zicem „astronomică” a turtirii (1/300). În prealabil se 
pun două întrebări în legătură cu această diferenţă dintre cele două valori numerice, 
cea gravimetrică reală şi cea astronomică teoretică: (1) Această diferenţă, atît de mică 
(circa 0,5%), este ea reală? şi (2) Are ea o semnificație specială aşa ca, indicată — cum 
este — de o comparație avînd un termen rezultat din măsurători gravimetrice, să i se 
atribuie un alt substrat fizic decât celorlalte anomalii gravimetrice? 


Răspunsul la prima întrebare este categoric pozitiv. Toată lumea de specialitate 
este de acord că, deşi mică, diferenţa se ridică deasupra erorilor de determinare a celor 
două valori între care ea apare. Nu mai este cazul, însă, în privința răspunsului la cea 
de-a doua întrebare. Aceasta conduce la două descifrări diferite ale mesajului turtirii 
Pămîntului, corespunzătoare celor două modalități de a considera diferența dintre 
valorile ei numerice obţinute gravimetric şi astronomic: ca avînd o semnificație 
deosebită, legată în primul rînd de dinamica Pămîntului, sau ca încadrindu-se între 
anomaliile gravimetrice planetare-continentale, legate primordial de distribuția 
maselor terestre. 


În cadrul primei concepții, se admite că turtirea reală de azi corespunde 
condițiilor dinamice din „timpurile geologice”, cînd Pămîntul se rotea mai repede. 
Încetinirea rotirii Pământului ar implica o reducere a turtirii, ceea ce ar avea, însă, loc 
cu o întirziere corespunzătoare viscozității maselor din interiorul Globului, a căror 
adaptare la condiţiile dinamice variabile nu se poate face prompt. Reajustarea turtirii 
Pămîntului la noua viteză de rotaţie s-ar face cu o întirziere pentru care s-a estimat o 
valoare de ordinul a zece milioane de ani. Turtirea constatată astăzi prin măsurătorile 
gravimetrice şi cu ajutorul sateliților artificiali ai Pămîntului ar fi, aşadar, cea 
corespunzătoare condiţiilor geodinamice din Pliocen. 


Valoarea mare a întirzierii cu care forma generală a Pămîntului, caracterizată de 
turtire, se adaptează variaţiei de viteză a rotației terestre implică o viscozitate enormă 
a materiei din mantaua Pămîntului — căci nucleul, cu proprietăți de fluid, nu ar 

interveni în acest proces —, mult mai mare decît tot ce se cunoaşte la suprafața 
Pămîntului, de ordinul a 10% poise; pentru a ne face o idee despre viscozitatea astfel 
indicată, să ne gîndim că viscozitatea apei este de o sutime din unitatea de viscozitate 
dinamică reprezentată de 1 poise. Valoarea foarte mare astfel rezultată pentru 
viscozitatea interiorului Globului trebuie să fie reprezentativă pentru ansamblul 
mantalei terestre şi exclude atît posibilitatea existenței unor zone de dimensiuni mari 
în care să se poată produce curenţii de convecție postulați pe baze geotermice şi 
geotectonice cît şi o variație apreciabilă a orientării axei de rotație a Pămîntului, pe 
care o sugerează unele considerente paleoclimatice şi pe care o susține şi 
paleomagnetismul. 


Cea de-a doua concepţie privitoare la interpretarea discrepanţei constatate 
pentru valoarea turtirii reale a Pămîntului față de cea teoretică admite că ar fi vorba 
numai de o manifestare a distribuţiei de mase care prin ordinul ei de mărime se 
situează printre celelalte anomalii prezentate de cîmpul gravitațional terestru ca efecte 
ale acestei distribuții de mase. Abaterea de la echilibrul hidrostatic pe care o pune în 
evidenţă diferenţa dintre turtirea gravimetrică şi cea astronomică n-ar fi, în această 
concepție, mai semnificativă decât celelalte abateri de la echilibrul hidrostatic 
manifestate, prin intermediul anomaliilor gravimetrice planetare-continentale, de 
repartiția maselor din interiorul Globului. Ca atare, interpretarea ei pe baze diferite de 
cele adoptate pentru ansamblul acestor anomalii gravimetrice n-ar fi justificată. 


Desigur trebuie admis ca Pămîntul se comportă, în ansamblu, ca un corp cu o 
viscozitate ridicată dar nu se poate ignora condiţia impusă de considerente mecanice 
că rotația lui trebuie să se facă în jurul unei axe astfel orientate încît momentul de 
inerție al Pămîntului față de ea să fie maxim. Adaptarea Pămîntului la condiţiile 
dinamice în evoluţie — şi această evoluţie este marcată nu numai de încetinirea 
rotației ci şi de deriva continentelor — s-ar manifesta, astfel, în primul rînd, în 
reorientări ale axei de rotaţie, deci în migrări ale polilor la suprafaţa Pămîntului. 


În cadrul acestei concepții, nu mai este necesar să se apeleze la constanta de timp 
rezultată din micşorarea vitezei de rotaţie a Pămîntului. În locul intervalului de timp 
de circa zece milioane de ani, care ar asigura reajustarea turtirii terestre la rotația 
încetinită şi care indică valori colosale ale viscozităţii interiorului Globului, se 
utilizează o constantă de timp dedusă din migraţia polilor geografici. Dacă aceştia sînt 
asociați — cum se pare — cu cei geomagnetici, pentru care datele paleomagnetice 
arată deplasări de ordinul a zece kilometri într-un milion de ani, nu mai trebuie 
invocată decît o viscozitate cu două ordine de mărime mai mică decît cea rezultată în 
cadrul primei concepţii. Încă foarte mare, această valoare a viscozităţii este în acord 
ceva mai bun decît cealaltă cu ordinul de mărime pe care-l indică reajustările 
izostatice, despre care vom vorbi imediat, în legătură cu descifrarea mesajelor 
gravitaționale ale Pămîntului privitoare la echilibrul maselor terestre. De asemenea, 
concepția care aliniază variația turtirii gravimetrice terestre printre celelalte anomalii 

gravimetrice planetare-continentale, fără a-i acorda o semnificaţie specială, nu exclude 
— ca cealaltă — posibilitatea existenţei unor curenţi de convecție în zonele adinci ale 
mantalei Pămîntului. În schimb, lanţul pe care ea-l reprezintă nu este mai solid decît 
cea mai slabă verigă a lui: informaţia de origine paleomagnetică a migraţiei polilor 
tereştri, despre ale cărei slăbiciuni va fi vorba în capitolul următor. 


Descifrarea mesajului fizic al Pămîntului pe care-l reprezintă anomaliile 
gravimetrice planetare-continentale, destul de bine conturate astăzi atît de 
măsurătorile gravimetrice propriu-zise cât şi de informaţiile rezultate din studiul 
traiectoriilor reale ale sateliților artificiali, în special pentru cazul celor „geodezici”, 
lansați anume în astfel de scopuri, a furnizat şi ea date importante asupra interiorului 
Globului terestru. Important este că, independent de concepţia în care se face această 
descifrare — cea care acordă diferenței dintre turtirea gravimetrică şi cea astronomică 
privilegiul unei semnificații speciale şi, deci, impune ca suprafaţă de referință pentru 
anomaliile gravimetrice elipsoidul cu turtirea 1/298,25 sau cea care îi contestă acest 
privilegiu, obligînd să se facă referirea anomaliilor la elipsoidul cu turtirea de 1/300 —, 
particularitățile cîimpului gravităţii constituite de anomaliile lui planetare-continentale 
nu prezintă nici o corelație cu distribuţia uscatului şi oceanelor pe Glob. (Din acest 
punct de vedere, termenul de „continental”, utilizat în asociaţie cu cel de „planetar” 
pentru a le desemna este lipsit de sensul de referire la o masă terestră exondată şi nu 
vrea să spună mai mult decît să sugereze extinderi în suprafață ale anomaliilor, 
comparabile cu dimensiunile continentelor.) 


Absența de corelaţie dintre ondulațţiile largi ale geoidului, respectiv dintre 
anomaliile gravimetrice de mari extinderi geografice — cu imagini şi repartiţii la 
suprafața Globului aproape identice în cazul celor două concepţii amintite — şi 
distribuţia continentelor şi oceanelor indică, cu toată claritatea, un fapt: anomaliile de 
densitate care dau naştere acestor anomalii n-au nimic a face cu continentele sau cu 
marile bazine oceanice. Ele nu sînt asociate cu distribuția de mase crustale ale cărei 
neregularități sînt puse în evidenţă de ridicările şi coboririle acestora în raport cu 
nivelul mării, ci trebuie să-şi aibă originea mai adînc, în interiorul mantalei 
Pămîntului. 


Mai putem anticipa aici că aceeaşi absenţă de corelaţie dintre anomaliile 
menționate şi repartiția maselor terestre vizibile constituie o dovadă suplimentară în 
favoarea constatării, făcute iniţial pe alte baze, a satisfacerii generale a condiţiilor de 
echilibru izostatic — despre care urmează să vorbim mai încolo — pentru ansamblul 
Globului terestru. Tot în cadrul descifrării mesajului reprezentat de anomaliile 
planetare-continentale ale cimpului gravităţii, se mai obţine o indicație asupra 
substratului lor fizic şi asupra interiorului planetei noastre, rezultată ce-i drept şi pe 
baza luării în considerare a unor date seismologice. Se ştie, anume, că la trecerea de la 
manta la nucleu densitatea prezintă o creştere de la circa 6 g/cm? la circa 10 g/cm? şi 
aceasta într-o zonă căreia datele seismologice îi atribuie o grosime redusă, de ordinul a 

5 kilometri. S-ar putea, astfel, ca tocmai în acest strat subţire de tranziţie dintre manta 
şi nucleu să se situeze anomaliile de densitate responsabile de producerea anomaliilor 
gravimetrice de mare extindere constatate la suprafaţa Pămîntului. De altfel, şi 
rapiditatea cu care amplitudinea acestor anomalii descreşte cu altitudinea — indicată 
tot de rachete şi de sateliții artificiali ai Pămîntului — sugerează surse adînci pentru 
ele. 


Încheind aici expunerea privitoare la mesajul pe care-l reprezintă forma 
Pămîntului determinată gravimetric şi la descifrările actuale ale lui, mai putem aminti 
că o completare interesantă a fost adusă în acest domeniu de o informaţie, furnizată şi 
ea de particularităţile traiectoriilor reale ale sateliților artificiali, în legătură cu aspectul 
general al geoidului. Aceste traiectorii au arătat că suprafaţa de nivel de altitudine 
zero (corespunzătoare, deci, nivelului mării), cu care este asimilat geoidul, prezintă o 
depresiune inelară în emisfera boreală, la latitudini mijlocii, întinzîndu-se în sensul 
paralelelor geografice, şi o ridicare corespunzătoare în emisfera australă. De valori 
relative foarte mici (de ordinul a 40 sau 50 de metri, față de cei peste şase mii de 
kilometri ai razei terestre), denivelările „geoidului satelitic” în raport cu sferoidul 
terestru ar face ca suprafața simplificată a Pămîntului astfel reprezentată să poată fi 
comparată — cum s-a şi făcut — cu forma pe care o are o pară, cu partea mai 
„umflată” în emisfera sudică. Desigur, o astfel de particularitate a formei generale a 
planetei noastre — pentru care s-a propus numele de terroid sau telluroid — 
constituie o manifestare a distribuţiei de mase din interiorul Globului şi, în consecinţă, 
descifrarea mesajului pe care-l reprezintă, operaţie în curs de efectuare, este 
susceptibilă de contribuţii noi în legătură cu problema atît de veche a formei 
Pămîntului. 


Un fenomen cu totul deosebit de cele considerate pînă acum, amintit doar în 
treacăt mai înainte, este constituit de aşa-numitele maree terestre. Reprezentind o altă 
manifestare terestră a atracției universale, acest fenomen îşi are cauzele situate în afara 
Globului dar o desfăşurare la care participă ca erou principal Pămîntul; caracterul de 
purtător de mesaje din partea planetei noastre, pe care-l au mareele terestre, este, 
astfel, evident. 


Deşi în realitate fenomenul prezintă mari complicaţii, care-şi au ecoul şi în 
simbolismul matematic al teoriilor elaborate pentru descrierea cantitativă a 
desfăşurării lui ca şi a mecanismului de producere, conturarea lui se poate face, în 
principiu, relativ simplu. Atracția gravitațională exercitată de Lună şi de Soare asupra 
maselor terestre produce deformări elastice periodice ale Pămîntului „solid”, cu totul 
analoage acelora ale oceanelor, cunoscute în general sub numele de flux şi reflux. 
Evoluţia lor în timp şi lungimea perioadelor care intervin pentru a o caracteriza 
corespund deplasărilor relative ale celor trei corpuri, amplitudinea deformării, la un 

moment dat şi într-un loc dat, fiind determinată de poziția mutuală în spaţiu a 
Pămîntului, Lunii şi Soarelui ca şi de poziția pe Glob a punctului considerat. De un 
ordin de mărime sensibil mai redus decît al celor oceanice, mareele terestre se 
manifestă atit în schimbări ale formei Pămîntului, prin variaţii ale nivelului şi ale 
înclinării suprafeţei lui, cît şi în variaţii ale gravităţii. Şi unele şi altele din aceste 
manifestări sînt înregistrate şi evaluate cantitativ şi descifrarea mesajului pe care ele îl 
reprezintă poate furniza informații asupra rigidității planetei noastre, în ansamblu, aşa 
cum rezultă din comportarea ei faţă de solicitările extraterestre variabile în timp, 
cărora le este supusă. 


Pe această cale s-au obţinut deja date interesante dar ele reprezintă relativ puţin 
în raport cu ceea ce este de aşteptat. Mai sînt necesare atit completări ale materialului 
de observaţie cât şi dezvoltări teoretice, care să asigure contribuții într-adevăr 
semnificative ale acestui domeniu la cunoaşterea unor aspecte importante ale 
dinamicii Pămîntului. În particular trebuie dezvoltat cadrul teoretic prin luarea în 
considerare a contribuției complexului reprezentat de masele continentale şi oceanice, 
la suprafață, şi de întregul ansamblu al părților mai adînci la producerea unui 
fenomen cumulativ, cu manifestări globale complicate ca morfologie precum şi ca 
substrat fizic. 


În continuarea a ceea ce s-a făcut pînă acum, descifrarea mesajului corespunzător 
trebuie să conducă la indicaţii mai precise cu privire la variaţia în timp a rotației 
Pămîntului, afectată de mareele terestre şi oceanice, care acționează ca o frină. Se 
înțelege că, deocamdată, cantitatea de date de observaţie de care dispunem este prea 
redusă față de complexitatea fenomenului. Nu este vorba numai de cantitatea propriu- 
zisă ci şi de distribuţia geografică a locurilor în care materialul faptic a fost cules ca şi 
de intervalul de timp la care el se referă, mult prea scurt în raport cu ordinul de 
mărime al timpului în care desfăşurarea fenomenului poate duce la efecte observabile. 
Totuşi, chiar de pe acum, indicaţiile semicantitative care rezultă sînt concordante ca 
ordin de mărime cu cele, statistic semnificative, furnizate de „ceasornicele fosile” 
reprezentate de resturile unor organisme marine de altădată — un altădată geologic 
— care prin compoziţia izotopică a părţilor lor solide, păstrate pînă astăzi, pun în 
evidenţă intervale diurne, lunare şi anuale corespunzătoare condiţiilor din timpul 
vieţii ființelor respective, indicînd, cu un grad rezonabil de certitudine, valori mai mari 
decît cele actuale. 


Considerate la scară continentală-regională, particularitățile cîimpului gravității 
care se manifestă ca anomalii gravimetrice sau ca deviații ale verticalei prezintă 
anumite regularități în raport cu caracterele generale ale regiunii în care apar: zonă 
continentală sau oceanică, altitudine medie, tip de relief etc. Tinînd seama de faptul că 
aceste particularități indică abateri ale distribuţiei reale a cîmpului gravific — ca 

intensitate, respectiv ca orientare — de la distribuţia ideală a cîmpului normal, 
corespunzător stării de echilibru a Pămîntului în imaginea sferoidului terestru, se 
înţelege că ele pot furniza informaţii asupra condiţiilor de echilibru în care se găsesc 
efectiv masele terestre, în particular cele din porțiunile Globului mai apropiate de 
suprafaţă, în zona respectivă. 


Deşi nu constituie propriu-zis anomalii gravimetrice, în sensul obişnuit al 
expresiei, deviaţiile verticalei scot, totuşi, în relief un anumit aspect al lor. Lucrul este 
clar pus în evidenţă atît de caracterul lor de măsură a abaterii orientării reale a 
gravității de la direcţia pe care ar avea-o această mărime în cazul Pămîntului normal, 
idealizat de sferoid, cât şi de strînsa lor legătură cu deviaţiile nivelului, adică cu 
ondulațiile geoidului. De altfel, dacă anomaliile gravimetrice propriu-zise reprezintă 
particularități în sensul abaterii de la „normal” ale intensității cîimpului gravific, 
deviaţiile verticalei constituie autentice anomalii ale direcției lui. De aceea, 
considerarea deviaţiilor verticalei apare cu totul naturală în legătură cu problema 
echilibrului maselor terestre, în special cînd este vorba de masele crustale, cu acelaşi 
titlu ca şi considerarea anomaliilor gravității. 


Deşi ar fi interesant să examinăm problema echilibrului maselor crustale în 
perspectiva ei istorică, cu diversele etape ale dezvoltării ei, ne vom limita să indicăm 
aici numai fundamentarea ei faptică şi cadrul conceptual utilizat azi pentru 
interpretarea datelor de observaţie. Cu alte cuvinte, vom contura forma mesajului pe 
care-l primim din partea Pămîntului în această privinţă şi modalitatea descifrării lui 
actuale, indicaţiile de ordin istoric fiind sporadice şi limitate la cele cu oarecare 
semnificație pentru situaţia de astăzi. 


Mai întîi să remarcăm că, în ciuda marilor diferenţe de altitudine pe care le 
prezintă uneori chiar pentru puncte nu prea depărtate geografic, crusta terestră este, 
în general, în echilibru. Chiar în zonele cu manifestări de instabilitate, ca cele 
reprezentate de erupțiile vulcanice sau cutremurele de pămînt, deranjările vizibile de 
echilibru se produc sporadic şi pentru durate limitate. Starea aceasta de echilibru 
general — echilibru care nu este hidrostatic, date fiind diferenţele de altitudine —, în 
care par a se găsi de regulă masele crustale, a fost desemnată prin termenul de 
izostazie, amintit deja sub forma adjectivului corespunzător, în două contexte 
anterioare. De altfel, cuvîntul „izostazie” a fost destinat iniţial să indice ceva cu mult 
mai general, anume „condiţia de echilibru spre care tinde un corp planetar, omogen 
sau neomogen” (Dutton, creatorul cuvîntului). 


Informaţii mai precise în legătură cu echilibrul izostatic decât simplele sugestii ale 
constatărilor făcute pentru zone de mari neregularități ale reliefului precum şi indicații 
asupra modalităţii de realizare a acestui echilibru rezultă tocmai din particularitățile 
continentale-regionale deja amintite, ale cîimpului gravific, manifestate în deviațiile 
verticalei şi în anomaliile gravimetrice. În privinţa deviaţiei verticalei este bine să 

reamintim aici că ea reprezintă unghiul dintre normala pe geoid (verticala fizică sau 
astronomică, materializată pe direcţia firului cu plumb) şi normala pe sferoidul 
terestru, respectiv pe elipsoidul de referinţă cu care acesta este adus la tangenţă în 
regiunea considerată (verticala geometrică sau geodezică). Considerînd numai cazul 
neregularităților vizibile ale distribuţiei de mase terestre care pot produce deviații ale 
verticalei, mai reamintim că, în apropierea unui masiv muntos, este de aşteptat ca 
verticala să fie deviată către acesta, cu un unghi determinat de forma şi de 
dimensiunile ca şi de densitatea masivului precum şi de distanţa pînă la el a punctului 
considerat. Pe de altă parte, în legătură cu anomaliile gravimetrice este necesar să 
completăm cele spuse mai înainte cu precizarea că ele au, într-o bună măsură, un 
caracter convenţional şi pot avea semnificații diferite, după felul în care s-a făcut 
reducerea datelor de observaţie şi după modelul adoptat ca termen de comparaţie 
pentru cîmpul măsurat. 


Dacă din valorile măsurate ale gravităţii se elimină numai partea 
corespunzătoare variațiilor de altitudine, fără luarea în considerare a influenței 
reliefului şi a „stratului intermediar” de rocă dintre punctul de măsurare şi nivelul de 
referinţă, în raport cu care se ia altitudinea şi la care se „reduc” toate valorile în 
vederea comparării lor, se obține, prin compararea cu valoarea normală în punctul 
respectiv, o anomalie numită „anomalie în aer liber”. Fără a fi chiar corect, termenul 
este justificat de faptul că influenţa altitudinii se elimină ca şi cînd între punctul de 
măsurare şi cel de reducere (adeseori, dar nu totdeauna, la nivelul mării) n-ar fi rocă ci 
„aer liber”. Dacă, dimpotrivă, se ţine seama şi de efectul neregularităţilor reliefului şi 
de acela al stratului intermediar, după luarea în considerare a influenţei altitudinii, 
anomalia la care conduce compararea valorii, astfel reduse, cu valoarea cîmpului 
normal va fi, evident, diferită de cea în aer liber. Această anomalie gravimetrică, 
numită anomalie Bouguer, are o evidentă semnificaţie geologică, legată de structura 
subsolului de sub nivelul de referință adoptat, căci efectele provocate de ceea ce se 
găseşte deasupra lui au fost în prealabil înlăturate prin reduceri. În schimb, anomalia 
în aer liber, de semnificație preponderent geodezică, arată abaterea valorii măsurate a 
gravităţii de la cîmpul normal, după ce valoarea a fost adusă în stare de 
comparabilitate, din punctul de vedere al nivelului, cu celelalte valori din alte puncte 
ale regiunii, reduse şi ele la acelaşi nivel, menţinîndu-se însă în aceste valori toate 
celelalte influenţe, afară de aceea a altitudinii, considerată pur geometric. 


lată acum principalele date de observaţie furnizate de gravimetrie în legătură cu 
echilibrul maselor terestre crustale, date care constituie importante mesaje ale 
Pămîntului în această direcţie şi din a căror descifrare sînt de aşteptat informații 
asupra mecanismului fizic de realizare a echilibrului izostatic. Sînt, în esenţă, două 
categorii de fapte: unele în legătură cu deviația verticalei, altele privind anomaliile 
gravităţii. 


De mult se constatase că deviația verticalei măsurată efectiv în apropierea unui 

munte este mai mică decît cea calculată pe baza caracteristicilor lui (volum, densitate, 
formă şi aşezare față de locul avut în vedere) cu ajutorul legii lui Newton. Bouguer, 
care a făcut această observaţie pe la mijlocul secolului al XVIII-lea în Peru, în 
vecinătatea muntelui Chimborazo care prin forma lui geometrică aproape regulată 
permitea o evaluare relativ uşoară şi cu şanse de a fi şi precisă a valorii „teoretice” a 
deviaţiei verticalei, a încercat să explice faptul considerînd că muntele prezintă goluri 
în interior, care n-au fost luate în seamă la efectuarea calculelor. Problema influenței 
masivelor muntoase asupra verticalei a reapărut, după circa un secol, cu ocazia 
triangulaţiei de mare precizie a Indiei, cu acelaşi rezultat că valorile observate pentru 
această mărime sînt mai mici în apropierea masivului Himalaya (circa 5”) decît cele 
calculate în ipoteza că efectul s-ar datora exclusiv părții vizibile a masivului 
(aproximativ 15”). De atunci, numeroase determinări de acest fel au fost făcute în 
diferite locuri, cu precizie tot mai mare şi cu acelaşi rezultat general: apare în toată 
claritatea că, în toate cazurile, valorile deviaţiei verticalei furnizate de observaţii sînt 
sistematic mai mici decât valorile calculate pe baza atracției neregularităţilor reliefului, 
care par a le provoca. 


Acest rezultat reprezintă un important fapt de observaţie cantitativă, 
independent de orice ipoteză. El sugerează că atracția părților vizibile ale maselor 
topografice este parțial „neutralizată” de distribuţia de mase din subsol: totul se 
petrece ca şi cînd sub masivele muntoase, care reprezintă la suprafață excese vizibile 
de masă, ar exista deficite invizibile de masă, cu efect de compensare parțială a 
influențelor celor dintii. 


În ceea ce priveşte anomaliile gravimetrice, lucrurile importante, din punctul de 
vedere care ne interesează acum, sînt următoarele. Anomaliile în aer liber, puse în 
evidenţă prin compararea valorii gravității observate şi reduse la nivelul mării, cu 
valoarea gravității normale, nu sînt in general prea mari, aşa cum ar fi de aşteptat 
judecînd după excesele şi deficitele vizibile de masă. Mai mult chiar: ele au acelaşi 
ordin de mărime în regiunile continentale şi oceanice nu prea accidentate — fără 
munți, respectiv fără insule — si, în orice caz, semnul lor nu corespunde sistematic 
neregularităților evidente de distribuţie a maselor crustei terestre (este vorba de 
semnul pozitiv sau negativ al diferenţei dintre valoarea în aer liber şi valoarea 
normală a ei). 


Pe de altă parte, anomaliile Bouguer, rezultînd — cum am spus — din 
compararea valorii Bouguer a gravităţii, care nu mai cuprinde nici influenţa stratului 
intermediar de roci pînă la nivelul de reducere şi nici pe a neregularităților 
geomorfologice, prezintă un caracter sistematic în distribuţia lor în regiunile 
muntoase, pe de o parte, şi în regiunile oceanice, pe de alta: ele sînt puternic negative 
în zonele muntoase ale Globului şi, invers, puternic pozitive în cele oceanice. Mai mult 
decît atît: valorile lor absolute sînt cu atît mai mari cu cît este vorba de înălțimi, 
respectiv de adîncimi, mai mari. 


37 


2. MANIFESTĂRI TERESTRE ALE ATRACŢIEI UNIVERSALE 


Şi aceste două categorii de regularităţi, prezentate de anomaliile în aer liber şi de 
anomaliile Bouguer, sînt fapte de observaţie, bine stabilite, cu totul independente de 
orice ipoteză. Implicaţia lor în legătură cu distribuţia maselor din interiorul nu prea 
adînc al Pămîntului este aceeaşi ca pentru deviaţiile verticalei, chiar cu o generalizare 
corespunzătoare adăugării cazului regiunilor oceanice la acela — singurul considerat 
privitor la deviaţiile verticalei — al regiunilor muntoase. Pentru a se putea explica 
întregul ansamblu de date de observaţie, trebuie să se admită că sub nivelul la care 
sînt ele raportate, masele terestre sînt mai „uşoare” sub zonele de altitudini mai mari 
ale continentelor şi mai „grele” sub zonele de adîncimi de asemenea mai mari ale 
bazinelor oceanice. 


Atât deviaţiile verticalei cît şi anomaliile gravimetrice arată, deci, că efectul 
surplusurilor exterioare de masă, constituite de blocurile continentale care se ridică 
deasupra nivelului mării, ca şi efectul lipsurilor relative de masă, datorite prezenţei în 
depresiunile oceanice a unui strat de apă în locul stratelor mai dense ale crustei 
terestre, trebuie să fie compensate de efecte contrarii, avîndu-şi origina în deficite 
interioare de masă, în primul caz, şi în excese interioare de masă, în al doilea. Cu alte 
cuvinte, faptele amintite indică existența unei compensări între porțiunile de suprafață 
şi cele de adîncime ale Globului: unui surplus suprageoidic de masă — cum este un 
bloc continental de altitudine mai mare, în particular un masiv muntos — îi corespund 
porțiuni subgeoidice de masă mai mică iar unui defect de masă ca acela reprezentat de 
o depresiune oceanică îi corespund în interior porțiuni de masă mai mare. Rezultatul 
ar fi că în conuri de deschidere egală cu vîrful în centrul Pămîntului ar fi conţinute 
mase egale, oricare ar fi altitudinea şi forma suprafeţei topografice. În felul acesta s-ar 
realiza echilibrul maselor terestre desemnat prin termenul de izostazie. 


Mesajul transmis de Pămînt sub forma regularităților semnalate în distribuția 
deviaţiilor verticalei şi a anomaliilor gravimetrice la scară continentală-regională este 
descifrat, astfel, în termeni de echilibru izostatic. Dacă se trece dincolo de simpla 
descifrare şi se încearcă imaginarea mecanismului de realizare a compensării 
izostatice, se păşeşte pe un teren mai puţin sigur, alături de fapte intervenind ipoteze 
interpretative, adeseori suprasimplificatoare şi numai parţial justificate. Pentru 
schițarea concepției actuale, în cadrul căreia este considerat astăzi echilibrul izostatic, 
este recomandabil să amintim pe scurt cele două concepții, apărute aproape simultan, 
la mijlocul secolului trecut, care încearcă explicarea mecanismului compensării 
izostatice. Ele au reuşit să introducă oarecare ordine în acest domeniu, sistematizînd 
faptele şi polarizînd ideile, şi au contribuit cu elemente importante la elaborarea 
concepției actuale, ea însăşi încă departe de a fi perfect coerentă intrinsec şi în acord 
desăvîrşit cu toate datele de observație. 


Plecîndu-se de la ideea că este necesar ca efectele gravimetrice datorite 
neregularității distribuţiei maselor terestre superficiale să fie neutralizate de efectele 

unor neregularități antagoniste în distribuția maselor mai profunde, s-a admis (Pratt) 
că aceasta s-ar realiza prin variații de densitate, în sensul şi de amploarea care ar 
asigura compensarea. Imaginea aluatului, care are o densitate cu atit mai scăzută cu cât 
el creşte mai mult, a fost transpusă în domeniul orogenezei, considerindu-se că 
formarea munților este asociată cu o micşorare corespunzătoare a densității maselor 
care îi formează ca şi a celor de sub ei; invers, fundului oceanelor, care ar reprezenta o 
cobortre a suprafeţei Pămîntului în urma „tasării” crustei, i-ar corespunde densități 
crescute. În această concepţie izostatică, densitatea formațiunilor de sub munți ar 
trebui să fie mai mică decit a celor de sub cîmpiile vecine pe cînd a celor de sub 
bazinele marine trebuie să fie mai mare, pînă la o adîncime la care este realizată 
condiţia de a avea pentru toate compartimentele aceeaşi presiune. 


Sub suprafaţa corespunzătoare acestei adîncimi, numită suprafață de 
compensare şi situată la ceva mai mult de o sută de kilometri sub nivelul mării, 
echilibrul din interiorul Pămîntului devine hidrostatic sau cvazihidrostatic (dacă este 
vorba de mase cu proprietăți viscoase), după ce deasupra el fusese izostatic. Potrivit 
acestei concepții, ceea ce este variabil de la un compartiment la altul al crustei terestre 
ca şi în porțiunile corespunzătoare de sub crustă, pînă la suprafaţa de compensare, 
este densitatea. Ea scade pentru compartimentele continentale şi creşte pentru cele 
oceanice, cu accentuări ale variaţiei, în sensul indicat, după altitudinile, respectiv 
adîncimile ce vin în vedere. Elementul constant pentru toate compartimentele este 
adîncimea suprafeţei de compensare. 


Cu acelaşi punct de plecare, cealaltă concepţie izostatică (Airy) foloseşte o 
imagine intuitivă diferită: aceea a unei plute pe apă, cu trunchiurile care o formează 
nu prea strîns legate aşa ca fiecare să-şi ia echilibrul corespunzător dimensiunilor şi 
greutății sale. Se admite că masele crustale, de aceeaşi densitate medie oricare ar fi 
compartimentul considerat — continental sau oceanic —, plutesc pe mase subcrustale, 
de densitate mai mare, în care se afundă mai mult sau mai puţin, după cum se şi ridică 
mai mult sau mai puţin, la suprafaţă, realizindu-se astfel în mod „arhimedian” 
echilibrul izostatic. Ceea ce este variabil, în cadrul acestei concepții izostatice, de la un 
compartiment crustal la altul, este grosimea crustei terestre, mare sub masivele 
muntoase, care au „rădăcini”, şi mică sub depresiunile oceanice, unde sînt prezente 
„antirădăcini”. Mărimea care rămîne constantă este densitatea medie. 


Deşi cu totul deosebite în privința mecanismului pe care-l atribuie compensării 
izostatice, concepțiile Pratt şi Airy sînt echivalente din punctul de vedere al indicării 
unei posibilități principiale de realizare a ei. Ele conduc la rezultate aproape identice 
în calculele deviaţiilor verticalei şi ale anomaliilor gravimetrice, cu condiţia ca valori 
potrivite să fie adoptate pentru densitățile diverselor compartimente crustale şi pentru 
adîncimea suprafeței de compensare, în cazul celei dintii, respectiv pentru diferența de 
densitate medie dintre materialul subcrustal şi crustal şi pentru grosimea crustei 
terestre în compartimentul continental de altitudine zero, în cazul celei de-a doua. 

Nu pentru aprecierea plauzibilităţii lor — căci ele nu mai sînt acceptate astăzi, 
dat fiind schematismul lor excesiv — ci pentru a înțelege felul în care s-a ajuns la 
vederile actuale asupra izostaziei, vom supune cele două concepții izostatice unei 
sumare analize critice, pe baza criteriului reprezentat de acordul dintre premisele şi 
consecinţele lor, pe de o parte, şi realitatea geofizică şi geologică, pe de alta. Să mai 
amintim însă, înainte de aceasta, că amîndouă au fost utilizate şi pentru a se aplica aşa- 
zisele „reduceri izostatice” datelor gravimetrice, urmărindu-se eliminarea efectelor 
care ar putea masca existenţa echilibrului izostatic sau abaterea de la el. Anomaliile 
izostatice, rezultate din compararea valorilor gravităţii, astfel reduse, cu valoarea 
normală au o semnificație geodinamică importantă pentru aprecierea stabilității 
crustei terestre în regiunea considerată. 


Concepţia Pratt, remarcabilă pentru comoditatea calculelor pe care le permite în 
vederea determinării efectelor compensării izostatice şi a reducerilor corespunzătoare, 
are o fundamentare fizico-geologică foarte modestă. Pe lîngă un caracter evident prea 
schematic, justificarea geologică inițială a ei se limitează la imaginea, discutabilă ea 
însăşi, a „dilatării” munților, provocată de încălziri locale ale maselor crustale. Ulterior 
a fost pusă în evidenţă şi adusă ca un argument în sprijinul acestei concepții diferența 
de compoziție a compartimentelor continentale, formate din roci mai acide, şi a celor 
oceanice, unde se accentuează bazicitatea rocilor. Diferenţele de densitate 
corespunzătoare nu sînt, însă, de un ordin de mărime care să explice, cu exclusivitate, 
mecanismul compensării izostatice. Totuşi, constatarea că pentru unităţi geologice 
mari densitatea medie a rocilor eruptive care aflorează variază invers proporțional cu 
altitudinea la care apar ca şi aceea că vitezele de propagare ale undelor seismice sînt 
mai mari sub oceane decît sub continente indică, amîndouă, variaţii sistematice ale 
proprietăților maselor crustale cel puţin calitativ în sensul cerut de concepţia Pratt. 


Prezentînd dificultăți mai mari de ordin matematic, în transpunerea ei în termeni 
cantitativi, concepția Airy apare mai îndreptățită din punct de vedere geofizic şi 
geologic. Variabilitatea grosimii crustale, cu rădăcini pentru masivele muntoase şi 
antirădăcini pentru zonele oceanice — postulat fundamental al acestei concepții — nu 
a ridicat obiecții categorice din partea geologiei şi a primit confirmări cantitative din 
partea seismologiei şi a geofizicii în general. Valorile îngroşării crustale, 
corespunzătoare munților, calculate pe baza acestei concepții, concordă bine cu cele 
care rezultă din observaţiile seismologice şi din datele sondajelor seismice adinci, în 
diverse zone ale Globului. Cercetările făcute în ultimul deceniu, în cadrul aşa- 
numitului „Proiect al mantalei superioare”, au condus la ample evidențe geofizice şi 
geologice care arată că nu numai înrădăcinarea munților ci şi subțierea crustei sub 
oceane trebuie considerate ca realități indiscutabile. Rezerve în legătură cu concepția 
Airy există numai în privinţa ignorării proprietăților elastice ale crustei la scară 
continentală-regională, care impun compensării izostatice să aibă un caracter 
corespunzător, adică să se realizeze pentru unități tectonice mari şi nu local, pentru 

fiecare neregularitate geomorfologică cum cere schematismul suprasimplificator pe 
care îl are şi această concepţie. 


S-ar părea astfel că acceptabilă în prezent ar fi concepţia izostatică Airy. Intr- 
adevăr, în vederile actuale asupra echilibrului izostatic se recunosc principalele 
trăsături ale ei, cu corectivul adus în legătură cu rezervele amintite mai sus. 


Deosebit de interesant este faptul că, în esenţă, deşi nu în toată claritatea, aceleaşi 
trăsături se găsesc într-o pagină din preistoria izostaziei, care conţine opiniile lui 
Leonardo da Vinci în această privinţă. Fără suportul obiectiv faptic al unor informaţii 
de felul celor rezultate din studiul deviaţiilor verticalei şi al anomaliilor gravimetrice 
continentale-regionale, marele geniu al Renaşterii, despre ale cărui preocupări de 
ordin ştiinţific marele public ştie relativ puţin, a avut intuiţia a ceea ce numim azi 
echilibru izostatic şi chiar a încercat o explicaţie. lată ce notează el în jurnalul său: 
„Acea parte de la suprafaţa oricărui corp greu se va depărta mai mult de centrul lui de 
greutate care va deveni mai uşoară. De aceea, porțiunea Pămîntului pe care rîurile 
erodează pantele munţilor şi le cară la vale este locul de pe care este îndepărtată o 
asemenea greutate; ea va deveni mai uşoară şi, în consecință, mai depărtată de centrul 
de greutate al Universului care totdeauna este coincident cu centrul de greutate al 
Pămîntului... Vîrfurile munţilor se ridică în continuu în decursul timpului...” 


Astăzi, evident, problema se pune altfel şi descifrarea mesajului Pămîntului pe 
care îl reprezintă particularitățile deviaţiilor verticalei şi ale cîimpului gravității, legate 
de echilibrul maselor terestre în imaginea compensării izostatice, se face, bineînțeles, 
în termeni mai precişi, care oferă şi posibilitatea unei transpuneri pe plan cantitativ, 
într-o încadrare matematică adecvată. Precedată de anticipări ingenioase ca aceea 
schițată de cuvintele oarecum vagi dar sugestive ale lui Leonardo da Vinci şi pregătită 
de vederile lui Airy printr-o conturare mai apropiată de realitatea geofizică-geologică, 
concepţia actuală asupra fenomenelor izostatice se poate caracteriza printr-o mai 
fidelă şi mai detaliată reflectare a situaţiei reale şi o sintetizare a ideilor şi a 
concepțiilor ce au precedat-o, care s-au dovedit a fi conforme cu datele de observaţie. 
Preluînd din concepţia Airy postulatul variaţiei grosimii crustei terestre, confirmat de 
ansamblul datelor geofizice, şi admiţind, în acord cu concepţia Pratt, şi o variaţie a 
densităţii, pe care observaţiile de asemenea o confirmă, vederile actuale depăşesc 
stadiul simplelor ipoteze. Concepţia izostatică de azi, legată mai ales de numele lui 
Vening Meinesz, întregeşte elementele transmise de cele precedente cu ideea 
fundamentală, care îi este specifică, anume regionalitatea compensării. 


După această concepţie, în care — fără a fi complet înlăturat — schematismul 
celor anterioare este mult atenuat, crusta terestră are față de sarcina constituită de un 
masiv muntos comportarea unei plăci elastice: ea se deformează sub acţiunea sarcinii 
dar nu local ci pe o întindere laterală care depăşeşte dimensiunile acesteia cu atit mai 
mult cu cît reacţiunea elastică este mai puternică. În concluzie, variabilitatea grosimii 

crustei terestre rămîne elementul de bază şi în concepţia izostatică actuală dar i se 
impune un grad de regionalitate care să asigure realizarea compensării izostatice nu 
pentru fiecare element topografic ci pentru ansamblul căruia el aparţine. 


În încheierea prezentării informaţiilor şi comentariilor privitoare la mesajele 
gravitaționale ale Pămîntului, descifrabile în termeni izostatici, făcută mai sus nu fără 
proiectarea situaţiei actuale pe fondul trecutului, merită să se menţioneze — fie şi 
numai în treacăt — două probleme conexe: anizostaziile şi acțiunile antiizostatice. 
Deşi, în ansamblu, crusta terestă este în echilibru izostatic — cum o demonstrează în 
modul cel mai convingător absenţa de corelație dintre anomaliile gravimetrice 
planetare-continentale şi distribuţia maselor de uscat şi a oceanelor — există totuşi 
unele zone pe Glob unde observaţiile arată că acest echilibru nu este realizat în 
prezent. În asemenea zone se manifestă precumpănitor fie tendinţa de restabilire a 
unui echilibru care, realizat în trecut, a fost deranjat prin schimbarea condiţiilor de 
atunci, fie acţiunea unor agenţi care lucrează în prezent împotriva echilibrului 
izostatic. 


Absența echilibrului izostatic se pune în evidență — aşa cum am menţionat deja 
— prin anomaliile izostatice, numite şi anizostazii. Supuse nu numai reducerilor 
obişniute ci şi celor „izostatice”, care ţin seama de compensarea efectelor 
gravitaționale ale distribuţiei de mase terestre superficiale prin distribuții 
corespunzător „antagoniste” în subsolul mai mult sau mai puţin adînc, datele 
gravimetrice prezintă în unele regiuni abateri sistematice, într-un sens sau altul, de la 
modelul ales convenţional ca „normal”. Evident, ţinîndu-se seama de modul în care se 
aplică reducerile izostatice, anomaliile astfel stabilite au semnificația unor abateri de la 
compensarea postulată de concepţiile izostatice: anoizostaziile pozitive indică exces de 
masă în adîncime (supracompensări) pe cînd cele negative constituie simptome de 
deficite subgeoidice de masă (subcompensări); se înțelege că este vorba aici despre 
excese şi deficite în raport cu ceea ce în subsol ar asigura compensarea situației de la 
suprafaţă. 


Exemple sînt relativ puţine, dar elocvente. Vom cita cazul nordului continentului 
european, unde regiunea numită de geoştiințe Fennoscandia s-a găsit în echilibru 
izostatic atunci cînd era acoperită cu un strat de ghiaţă de grosime între 2 şi 2,5 
kilometri. Acest echilibru a fost, evident, deranjat prin topirea gheții. În prezent o 
anizostazie negativă arată că în zona respectivă crusta terestră este afundată în masele 
subcrustale mai mult decît este necesar pentru echilibru în condiţiile actuale şi că ea 
trebuie să se ridice pentru a se ajunge la restabilirea echlibrului. Lucrurile stau într- 
adevăr aşa, cum arată şi observaţiile directe asupra liniilor de țărm şi, în special, 
măsurătorile geodezice de mare precizie ale nivelmentului repetat, care dau şi 
valoarea vitezei de ridicare: circa 9 milimetri pe an în partea centrală a golfului 
Bothnia, cu scăderi treptate spre sud-est pînă la valoarea zero în regiunea Leningrad. 

Această ridicare postglaciară a Fennoscandiei este un exemplu tipic de reajustare 
izostatică la condiţii noi. Cum am spus deja, în legătură cu diferența dintre valoarea 
gravimetrică şi cea astronomică a turtirii Pămîntului, şi acest fenomen de restabilire a 
echilibrului izostatic deranjat poate conduce, dacă este caracterizat prin parametri 
cantitativi, la indicații asupra viscozității maselor din interiorul Globului. Evident, în 
acest caz este vorba de zonele mantalei superioare terestre. 


Anizostazii pozitive au fost puse în evidenţă în regiunile deltelor marilor fluvii, 
unde încărcarea continuă a crustei terestre cu depozite aluvionare nu este compensată 
de deficite interioare de masă în ritmul desfăşurării ei. În consecinţă, crusta din 
regiune trebuie să se afunde în masele subcrustale, tinzînd spre stabilirea echilibrului 
izostatic. În prezent, în asemenea zone, se manifestă o supracompensare, căci masele 
subcrustale de densitate mai mare se găsesc prea aproape de suprafaţă, în porţiuni în 
care ar trebui să se găsească (şi se vor găsi în viitor) mase crustale mai puţin dense. 


Vorbind despre anizostazii, am amintit implicit şi acţiunile antiizostatice. Există 
fenomene din a căror desfăşurare rezultă efecte de deranjare a echilibrului izostatic, 
cum sînt cele active în Fennoscandia şi în zonele de deltă. Să mai amintim, ca agenţi 
antiizostatici importanţi, cu desfăşurare destul de lentă în timp, fenomenele de 
eroziune şi sedimentare, care lucrează, în sensuri inverse, împotriva echilibrului 
izostatic. Cînd aceste două fenomene au loc în zone apropiate geografic, efectele 
contrarii pe care le produc pot contribui la creşterea instabilității crustei terestre: 
ridicarea regiunilor de eroziune activă şi subsidenţa celor de sedimentare se pot 
manifesta printr-o acţiune de forfecare care să ducă şi la efecte tectonice. Dacă mai este 
vorba şi de o zonă cu activitate seismică legată de alt substrat fizic, se înțelege că 
instabilitatea crustei terestre poate fi mult accentuată prin suprapunerea acțiunii, lente 
şi fără manifestări acute dar îndelungată, a eroziunii şi sedimentării în regiuni nu prea 
depărtate. Acesta pare a fi cazul în nordul Indiei, unde la seismicitatea ridicată 
datorită convergenţei plăcilor indiană şi euroasiatică — fenomen despre care se va 
vorbi în capitolul privitor la imaginea dinamică a structurii Pămîntului — se adaugă 
efectele asociate ale eroziunii relativ intense a masivului himalayan şi ale depunerii 
produselor ei în zonele foarte apropiate ale bazinului Gangelui. 


Regiunile care nu sînt în echilibru izostatic prezintă, astfel, cele mai interesante 
particularități geofizice. Din punctul de vedere care ne interesează în mod deosebit, 
trebuie să remarcăm că mesajele transmise de Pămînt sub forma anizostaziilor oferă 
dificultăți destul de mari încercărilor de descifrare a lor, dificultăți legate atit de 
caracterul convenţional al modului de stabilire a anomaliilor izostatice cât şi de partea 
ipotetică a concepţiei în cadrul căreia se efectuează descifrarea. Ele pot conduce, însă, 
la informaţii dintre cele mai preţioase privind cauzele şi mecanismul deranjării 
echilibrului precum şi tendinţa de restabilire a lui şi mecanismul reajustării izostatice. 
Se poate ajunge chiar la mai mult, obţinîndu-se indicaţii asupra unor proprietăţi fizice 
(în particular viscozitatea), caracteristice pentru materialul din mantaua Pămîntului. 

De asemenea rezultă şi informaţii de mare importanţă pentru geotectonică, în legătură 
cu comportarea elastică sau plastică a crustei terestre, în anumite condiții. 


Măsura în care mesajele gravitaționale-izostatice ale Pămîntului vor putea fi 
descifrate în termeni mai precişi, pentru ca informaţiile astfel obținute să-şi aducă 
contribuţia la cunoaşterea structurii şi dinamicii crustei terestre şi a mantalei 
superioare, precum şi a proprietăţilor fizice ale materialelor care le constituie, depinde 
mai puțin de progrese intrinsece ale metodelor gravimetrice şi mai mult de 
ameliorarea tehnicilor de cercetare interdisciplinară, în particular de ritmul în care 
procedeele şi informaţiile seismologice — şi, în general, geofizice — vor încadra pe 
cele gravimetrice. 


Trecînd acum la ultima categorie de mesaje ale Pămîntului din cele pe care le-am 
desemnat, în ansamblu, prin însuşi titlul acestui capitol, luînd adică în considerare 
anomaliile gravimetrice regionale-locale, vom face de la început observaţia că, dacă în 
estimări comparative acordăm prioritate criteriului practic-economic, acestea apar ca 
fiind — cel puţin în prezent — cu mult cele mai importante dintre toate 
particularitățile cimpului gravităţii. Avînd ca substrat fizico-geologic neregularitățile 
distribuţiei de densitate din zonele superioare ale crustei terestre, detectarea şi 
descifrarea mesajului transmis de ele conduc la informaţii asupra acestor 
neregularități, care pot fi structuri geologice, accidente tectonice sau acumulări de 
substanțe minerale de tot felul. În majoritatea cazurilor, acestea au implicaţii directe 
de primă importanţă pe plan economic. 


Atât detectarea cît şi descifrarea mesajelor gravitaționale ale Pămîntului la scară 
regională-locală constituie obiectul uneia din tehnicile cele mai importante ale 
cercetării geofizice a subsolului: prospecţiunile gravimetrice. Tehnica aceasta constă, 
în etapa ei pur metrologică şi de tratare a materialului de observaţie, în a evalua cu 
mare precizie variațiile gravității în cât mai multe puncte din regiunea studiată, a 
elimina din valorile observate influențele nesemnificative din punctul de vedere al 
structurii subsolului, a trece valorile astfel „reduse” pe harta regiunii şi a uni prin linii 
continue punctele ce prezintă aceeaşi variație a gravităţii în raport cu un anumit nivel 
de referință. Imaginile astfel obținute — hărți gravimetrice — scot în evidenţă felul în 
care variază densitatea în subsol. Astfel, zonele în care formaţiuni de densitate mai 
mare se găsesc în apropierea suprafeţei se vor manifesta prin valori ridicate ale 
gravității pe cînd cele în care formaţiuni mai puţin dense se apropie de suprafață vor 
prezenta nivele mai joase ale valorilor acestei mărimi. Prezenţa sării, care de regulă 
are o densitate mai redusă decât a formațiunilor ce o găzduiesc se va trăda pe o hartă 
gravimetrică prin minime relative a căror situare şi formă indică amplasarea şi 
conturul aproximativ al masivului de sare. 


Dacă în subsolul unei regiuni se află o falie (o discontinuitate într-o formaţiune 

de o anumită densitate, diferită de a celor din jur), cu unul din blocuri mai apropiat de 
suprafață decît celălalt, cartarea gravimetrică o va putea pune în evidenţă chiar dacă 
este acoperită, cu condiţia ca efectul în variațiile gravității provocate de acest accident 
să fie măsurabil. De asemenea, se va manifesta în harta gravimetrică un anticlinal (o 
cută pozitivă a straturilor din subsol, formată din două pante ce coboară lateral 
dinspre o axă mijlocie comparabilă cu culmea unui deal alungit), care aduce, în 
general, mai aproape de suprafaţă formaţiuni cu densități mai mari. Cum de asemenea 
particularități structurale sînt adeseori legate acumulări de petrol, prospecțiunile 
gravimetrice pot servi, pe această cale indirectă, la detectarea zăcămintelor respective, 
punînd în evidenţă nu petrolul ci condiţiile favorabile acumulării lui. 


In cazul zăcămintelor de minereuri, prospecțiunile gravimetrice pot da de 
asemenea rezultate bune cînd nu numai contrastul de densitate ci şi volumul 
mineralizaţiilor prezintă valori mari pentru o adîncime relativ mică. În toate cazurile 
se manifestă, astfel, şi intervenţia acestor caracteristici geometrice ale formaţiunii din 
subsol: volumul şi adîncimea, pe lîngă parametrul fizic care este contrastul de 
densitate. 


Se înţelege că prospecţiunile gravimetrice pot furniza informaţii preţioase asupra 
structurii subsolului, indicînd modul în care sînt distribuite densitățile. Directe, ca 
pentru sare şi minereuri, ori indirecte, ca pentru petrol şi gaze, prospecțiunile 
gravimetrice contribuie într-o măsură importantă la detectarea zăcămintelor şi la 
conturarea lor. 


Din prezentarea care precedă, s-ar părea că tehnica prospecțiunilor gravimetrice 
s-ar limita la faza de detectare a mesajului pe care îl reprezintă anomaliile 
gravimetrice, constituind obiectul lor, şi că acesta ar fi atît de elocvent prin el însuşi că 
n-ar mai comporta nici o descifrare. De fapt lucrurile stau cu totul altfel. Etapa de 
măsurare şi tratare a datelor gravimetrice este totdeauna urmată de o laborioasă etapă 
de interpretare a rezultatelor obținute. 


În cadrul acestei etape, anomaliile gravimetrice cartate la suprafaţă (mesajul 
detectat) sînt legate de cauzele lor necunoscute din subsol, cărora se încearcă să li se 
determine cît mai mulți parametri de definire geometrică şi fizico-geologică 
(descifrarea mesajului). Interpretarea fizică sau analiza cantitativă a datelor 
gravimetrice şi interpretarea lor geologică duc astfel la valorificarea finală, din punctul 
de vedere al cunoaşterii şi înțelegerii structurii subsolului, a rezultatelor studiului 
anomaliilor regionale-locale ale cimpului gravităţii. 


Ţinînd seama de scopul pe care-l urmărim aici, ne-am putea limita la cele de mai 
sus. Este bine, totuşi, să le mai adăugăm observaţia cu totul generală că descifrarea 
actuală a mesajelor gravitaționale ale Pămîntului care pot fi transpuse în termeni 
fizico-geologici de definire a alcătuirii subsolului se caracterizează prin progrese 
remarcabile în cele două direcții majore de creştere a eficienței operaţiei: îmbunătăţirea 

raportului semnal/zgomot şi restrîngerea ambiguității problemei inverse pe care o 
reprezintă interpretarea rezultatelor. O exemplificare, în această privinţă, ar fi 
interesantă şi convingătoare dar ne-ar duce prea departe, căci ea nu se poate face fără 
detalii de ordin tehnic ce ar depăşi cu siguranţă cadrul pe care ni l-am impus. 


Cu aceasta am ajuns la capătul expunerii care a avut ca obiect prezentarea 
manifestărilor terestre ale atracției universale, considerate ca mesaje ale Pămîntului. 
Drumul pe care a trebuit să-l parcurgem pentru a face cunoştinţă cu aceste mesaje şi 
cu modalităţile de descifrare a lor n-a fost, desigur, lipsită de asperități dar nici de 
interes. 


Particularităţile variate ale distribuţiei cimpului gravităţii, manifestate în 
majoritatea cazurilor prin partea cu mult cea mai importantă a acestuia, cea 
gravitațională, s-au dovedit a fi purtătoarele unor mesaje bogate în înțelesuri din 
partea planetei noastre. De la indicarea valorii pe care o are masa totală a Pămîntului 
şi pînă la localizarea unei structuri petrolifere, datele gravimetrice sînt susceptibile de 
a da variate informaţii asupra felului în care este realizată, la toate scările, distribuția 
maselor terestre ca şi asupra unor proprietăţi fizice ale lor. 


Forma Pămîntului şi mareele terestre la scară planetară-continentală, echilibrul 
maselor crustale la scară continental-regională şi structura mai mult sau mai puţin de 
suprafaţă a crustei Pămîntului la scară regională-locală reprezintă principalele 
domenii în care se înscriu performanţele informaţionale ale mesajelor gravitaționale 
terestre. Interesînd, în general, ansamblul geoştiințelor, informaţiile care rezultă din 
descifrarea acestor mesaje ale Pămîntului au strînse contingente, în particular, cu 
geodezia, cu geodinamica, respectiv cu geologia şi arată că, dacă gravimetria nu spune 
totul despre Pămînt, ea spune, totuşi, mult. 

3. PĂMÎNTUL CA MAGNET 


„Acele experiențe care au fost demonstrate cu ajutorul Terrellei, privitoare la felul în 
care corpurile magnetice se comportă față de Terrella, sînt toate sau cel puțin cele 
principale şi mai importante dintre ele prezentate de Globul terestru... Pămîntul însuşi 
este un mare magnet.” 

WILLIAM GILBERT 


„Personaj totdeauna puțin comunicativ chiar pentru intimii săi, cîmpul magnetic 
terestru are o solidă reputație de a fi complicat şi enigmatic. Dacă nu ar fi oferit tuturor, 
aşa cum o face, un mijloc de orientare desigur imprecis dar atît de comod, el ar fi ignorat 
de marele public pentru care știința magnetismului terestru se reduce la capitolul 
busolei. Şi totuşi, ce varietate în manifestările sale, ce bogăţie de înrudiri adeseori 
neaşteptate cu atîtea fenomene aparținînd tuturor ramurilor geofizicii, precum şi 
geologiei şi astrofizicii.” 

EMILE THELLIER 


În vederea abordării problemelor care constituie obiectul capitolului de față, 
cititorului i se oferă, ca termeni inițiali de referință, imaginile sugerate de cele două 
citate de mai sus: o structură a cimpului magnetic al Pămîntului asemănătoare cu 
aceea a cîimpului unei sfere magnetizate uniform, reprezentînd un model redus al 
Terrei — de aici numele de Terrella —, şi o mare complicaţie şi varietate în 
manifestările acestui cîmp, produs printr-un mecanism încă incomplet elucidat şi legat 
de multe alte fenomene terestre şi extraterestre. Pentru a evita o eventuală interpretare 
derutantă a titlului adoptat pentru acest capitol şi a citatului din celebra carte a lui 
Gilbert — contemporanul lui Shakespeare —, considerată ca primul tratat de 
geomagnetism, şi pentru a asigura în orice caz utilitatea efectivă a acestor imagini, sînt 
necesare cîteva precizări preliminare. 


Trebuie subliniat, mai întîi, că sugestia ale cărei purtătoare sînt cuvintele lui 
Gilbert urmează să fie acceptată cu corectivul indicat de titlul capitolului: Globul 
terestru nu este, de fapt, „un mare magnet” ci doar se comportă, în privinţa structurii 
spaţiale a cîmpului lui magnetic, ca şi cînd ar fi aşa ceva, deci numai din acest punct de 
vedere putem considera „Pămîntul ca magnet”. Cîmpul unui magnet, aproximativ 
echivalent cu acela al unei sfere uniform magnetizate — cum este Terrella —, 
reprezintă apoi o modelare idealizatoare a cimpului geomagnetic, acceptabilă numai 
într-o primă aproximaţie. La o examinare mai de aproape se constată că o asemenea 
modelare este de fapt o suprasimplificare a realităţii, căci anatomia cimpului 
geomagnetic prezintă abateri, care nu sînt nici puţine nici neglijabile, de la imaginea 
astfel rezultată. Trebuie, deci, ca chiar pentru distribuţia în spațiu a cîmpului 
geomagnetic să avem în vedere avertismentul tacit din cuvintele celui de-al doilea 

citat: complicaţie şi varietate. 


Adevărata complicaţie şi varietate a cîimpului geomagnetic se manifestă, însă, din 
plin în evoluţia în timp a lui. Tot în acest domeniu apare pregnantă şi bogăţia de 
înrudiri cu alte fenomene, nu numai terestre ci şi extraterestre, în particular solare. 
Cîmpul magnetic al Pămîntului este variabil în timp, schimbările lui avînd o mare 
varietate şi complicaţie în formele de prezentare ca şi în mecanismul de producere şi 
manifestînd paralelisme cu diverse fenomene geofizice şi heliofizice. Corelarea acestor 
fenomene pe baza substratului lor fizic s-a dovedit deosebit de utilă pentru lămurirea 
multor probleme privind fiziologia cimpului geomagnetic. 


În fine, pare indicat să completăm acest preambul schematic al capitolului asupra 
magnetismului terestru cu încă o anticipare: partea din cîmpul geomagnetic care are o 
structură mai simplă şi care îi determină în mod hotărttor distribuţia în spaţiu este 
datorită unor cauze situate în interiorul Pămîntului, pe cînd cea care îi complică 
sensibil atît anatomia cit şi fiziologia, privind în particular schimbările în timp, are 
cauze externe. Prezente în manifestările distribuţiei în spaţiu ca şi în acelea ale 
evoluției în timp, complicaţia şi varietatea de manifestări ale cîmpului geomagnetic 
sînt, aşadar, preponderente în a doua categorie de fenomene, reprezentate de variațiile 
în timp, suprapuse peste fondul general al cîimpului principal. 


Ce este oarecum surprinzător este faptul că, în ciuda unei relative simplități a 
imaginii repartiției geografice — şi chiar, în general, spaţiale —, tocmai cimpul 
geomagnetic de origine internă este cel care rămîne încă, în mare măsură, „enigmatic”, 
mecanismul fizic al producerii lui fiind imperfect explicat la ora actuală. În schimb, 
deşi de un grad de complicaţie morfologică şi fenomenologică mult mai ridicat, 
cîmpul extern apare ca rezultat al unei înlănțuiri de procese fizice încadrate în 
concepții explicative coerente şi în bună parte verificate direct, prin confruntare cu 
realitatea. 


La capătul acestor considerații preliminare, putem face observaţia că marea 
complexitate şi diversitate a fenomenologiei geomagnetice, caracterizate în ansamblu 
prin numeroase particularități ale dublei variaţii în spaţiu şi în timp a cîmpului, se 
reflectă în mulțimea şi varietatea mesajelor magnetice ale Pămîntului şi, de asemenea, 
în dificultăţile legate de descifrarea acestora. Remarcînd acest lucru, atragem ipso 
facto atenţia asupra interesului prezentat de domeniul geomagnetismului pentru 
cunoaşterea şi înțelegerea interiorului şi exteriorului planetei noastre, de la procesele 
din nucleu responsabile de producerea cimpului principal pînă la fenomenele din 
ionosferă şi din magnetosferă ale căror efecte apar în variațiile şi în perturbațiile 
geomagnetice. Aceeaşi observaţie subliniază, simultan, necesitatea de a se face apel, 
pentru detectarea şi descifrarea mesajelor geomagnetice, la mijloace de investigaţie 
instrumentale şi conceptuale cît mai eficace, adecvate naturii fizice a fenomenelor din 
a căror suprapunere şi înlănțuire complexă rezultă cîmpul geomagnetic, ordinului de 


48 


3. PĂMÎNTUL CA MAGNET 


mărime a acestuia şi scării de cercetare. 


Cum se ştie, existența unui cîmp magnetic se manifestă, printre altele, prin 
acţiunea de orientare exercitată asupra unui ac magnetic liber, acesta luînd, în fiecare 
punct din domeniul spaţial în care există un astfel de cîmp, o direcţie bine 
determinată. Sensul orientării este de asemenea determinat: totdeauna acelaşi capăt al 
magnetului se orientează spre aceeaşi parte a dreptei reprezentative a direcției date. 


Observațiile arată că în orice punct de pe Pămînt, la suprafață ca şi în puțuri 
adînci sau la altitudini mari, deasupra continentelor ca şi deasupra oceanelor, în 
apropierea ecuatorului ca şi în regiunile polare, un magnet liber să se orienteze oricum 
— adică suspendat în centrul lui de masă şi sustras acțiunii oricărui cîmp magnetic 
artificial sau altor factori perturbanţi — ia, la un moment dat, o orientare determinată. 
Astfel este pusă în evidență omniprezenţa unui cimp magnetic al Pămîntului. Se 
obişnuieşte ca proprietatea planetei noastre de a provoca acest fenomen să fie 
desemnată prin termenul de magnetism terestru, iar pentru disciplina geofizicii care îi 
studiază diversele manifestări şi mecanismul de producere a proceselor care constituie 
substratul lor, urmărindu-le totodată şi explicarea, s-a impus numele de 
geomagnetism. Aplicațiile ştiinţei geomagnetismului la studiul structurii subsolului se 
numesc în mod curent prospecțiuni magnetice, reprezentînd una din tehnicile eficace 
ale geofizicii aplicate. 


Magnetismul terestru nu se manifestă prin nici un efect direct care să aibă o 
acţiune imediată asupra vreunui simţ al omului, cum se întîmplă în cazul celuilalt 
cîmp natural al Pămîntului, cîmpul gravific. Într-adevăr, simpla cădere a unui corp şi, 
apoi, ridicarea lui indică existenţa acestui cîmp şi, măcar în mod vag, unele 
caracteristici ale lui ca direcția şi mărimea forței corespunzătoare, legată de senzaţia de 
efort muscular. Apoi, cum spune Marin Sorescu: 


„Ştim precis 

Că nu poate sări nimeni 

Mai sus decît tavanul 

Să fie şi Dumnezeu, 

Asta din cauza gravitației 

Care ne trage mereu în jos 

Încă din cele mai vechi timpuri”. 


In schimb, nici un fenomen din viaţa de toate zilele nu scoate la iveală realitatea 
prezenţei permanente a cîmpului geomagnetic, după cum nu se cunoaşte nici vreun 
echivalent sensorial al unei eventuale influenţe a lui asupra omului. 


Acţiunea de orientare exercitată asupra unui ac magnetic nu este singura 

modalitate de manifestare a cîmpului geomagnetic. Ca pentru orice cîmp magnetic, 
existenţa lui mai poate fi revelată cu ajutorul corpurilor în stare să se magnetizeze 
puternic — corpuri care au, cum se spune, o susceptibilitate magnetică ridicată — care 
devin, în cîmpul geomagnetic, în mod temporar sau permanent, magneţi mai slabi sau 
mai puternici. Cîmpul geomagnetic îşi mai trădează existenţa prin faptul că el 
provoacă într-un circuit închis, fără sursă de curent dar în rotaţie, curenţi electrici mai 
slabi sau mai intenşi, exceptind doar cazul cînd axa de rotaţie a circuitului are chiar 
direcția cimpului. 


Aceste trei posibilități de manifestare calitativă a existenţei cimpului 
geomagnetic pot fi transpuse în cadrul mai amplu al fenomenologiei căreia aparțin şi 
încorporate instrumental şi metodologic în tehnici de măsurare. În asemenea forme, 
foarte îngrijit elaborate, cele trei categorii de fenomene sînt folosite pentru 
determinarea cantitativă a cimpului geomagnetic, atit ca valori absolute cît şi ca 
variaţii în spaţiu sau în timp, cu o precizie remarcabilă. Pe ele se bazează măsurătorile 
tradiționale ale geomagnetismului şi ale prospecțiunilor magnetice, măsurători al 
căror ansamblu de instrumente şi tehnici formează magnetometria clasică. 


Acţiunea exercitată de cîmpul geomagnetic asupra unui magnet duce, cum am 
spus, la o orientare determinată a acestuia, care coincide cu orientarea cîimpului doar 
cînd magnetul nu este supus nici unei constrîngeri străine. Magnetul suferă numai o 
rotaţie — fără translație —, ceea ce pune în evidenţă intervenţia exclusivă a unui cuplu 
de forțe, fără posibilitatea existenţei unei forțe izolate. Acest cuplu se manifestă static 
prin starea de echilibru impusă magnetului, echilibru care se poate realiza cu axa 
magnetului în direcţia şi sensul cimpului geomagnetic, cînd alt cuplu este absent, sau 
într-o altă poziție sub acțiunea combinată a cuplului magnetic şi a unui cuplu 
antagonist, care poate fi un cuplu gravitațional, un cuplu elastic sau unul de torsiune. 
Cuplul exercitat de cîmpul geomagnetic asupra unui magnet se mai poate manifesta şi 
dinamic, prin transpunerea acestuia în oscilație. Studiul ambelor categorii de „acțiuni 
pondero-motrice”, prin reperarea poziţiei de echilibru sub acțiunea exclusivă a 
cîmpului geomagnetic sau sub acţiunea cuplului generat de el şi a unor cupluri de altă 
natură dar cunoscute, şi prin determinarea perioadei de oscilație, constituie 
importante mijloace de evaluare cantitativă a direcției şi intensității cîmpului 
geomagnetic. 


Maghnetizarea corpurilor cu susceptibilitate ridicată, adică fenomenul de inducție 
magnetică, a condus de asemenea la construirea unor aparate şi la punerea la punct a 
unor tehnici de măsurare adecvate care au jucat un rol important în dezvoltarea 
metrologiei geomagnetice, atît terestre cât şi aeriene, şi chiar în măsurătorile efectuate 
cu ajutorul rachetelor şi sateliților artificiali ai Pămîntului. Repartiția direcțională a 
efectelor de inducţie magnetică după dimensionarea relativă a părților din aparate 
reprezentate de corpurile supuse magnetizării şi amplificarea convenabilă a acestor 
efecte au asigurat excelente condiţii pentru prinderea cantitativă, foarte precisă, a 

cimpului geomagnetic, ca direcție şi ca mărime, în toate particularităţile evoluţiei lui în 
timp ca şi, poate mai mult încă, în acelea ale distribuţiei lui în spaţiu. 


Cel de-al treilea fenomen al magnetometriei clasice, inducția electromagnetică, 
deşi principial mai versatil, a avut şi are o contribuţie mai modestă pe plan metrologic. 
Bobine rotitoare au fost folosite încă din prima jumătate a secolului trecut, fie pentru 
măsurarea intensității componentelor cîimpului geomagnetic, fie pentru reperarea 
orientării lui. În primul scop, trebuia, evident, ca axa de rotaţie a bobinei să fie 
ortogonală față de direcția cimpului şi să se măsoare curentul indus în aceste condiţii, 
pe cînd pentru cel de-al doilea se căuta orientarea axei pentru care rotirea bobinei 
rămînea fără efect în privinţa producerii unui asemenea curent, ceea ce însemna 
paralelism între axă şi direcția cîimpului. Folosite şi la începuturile 
aeromagnetometriei, procedeele bazate pe inducția electromagnetică nu s-au dovedit 
competitive cu celelalte tehnici de măsurare şi astăzi nu se mai menţine decât vechea 
metodă de zero pentru reperarea orientării cimpului geomagnetic. 


Caracteristic pentru măsurătorile geomagnetice tradiționale, bazate pe utilizarea 
celor trei categorii de fenomene amintite, este faptul că ele conduc la cunoaşterea 
cîmpului geomagnetic prin intermediul unor unghiuri care îi definesc orientarea şi a 
unor componente ale intensității lui după direcţii legate de amplasamentul pe Glob al 
locului de măsurare. Raportat la un sistem local de referinţă, definit de planul 
orizontal şi de direcția nord, deci la un sistem de axe trirectangulare orientate după 
direcția nord, direcţia est şi direcția verticală, cimpul geomagnetic este determinat, 
fără ambiguitate, dacă se cunosc trei mărimi (numite elemente geomagnetice): fie două 
unghiuri şi intensitatea (sau o componentă a ei), fie două componente ale intensității şi 
un unghi, fie trei componente ale intensității. Prima modalitate de definire a fost cea 
exploatată mai întîi şi mai este folosită şi azi în unele determinări de valori absolute. 
Elementele geomagnetice măsurate pe această cale sînt: 1) declinația magnetică D, 
reprezentată de unghiul format de proiecția cimpului pe planul orizontal cu direcția 
nord; 2) inclinația magnetică I, adică unghiul dintre direcția intensității cimpului şi 
această proiecţie a ei pe planul orizontal şi 3) componenta orizontală H a cîmpului, 
deci tocmai această proiecție pe planul orizontal. A doua modalitate este utilizată în 
particular în înregistrările geomagnetice de observator, în cadrul cărora se urmăresc 
variațiile declinației AD, ale componentei orizontale AH şi ale celei verticale AZ. În 
aceste două categorii de determinări se utilizează preponderent efectele pondero- 
motrice; numai inclinaţia este măsurată prin metoda de zero a inducției 
electromagnetice. În fine, determinarea cîmpului prin trei componente rectangulare, 
după cele trei axe indicate: componenta nord X, componenta est Y şi componenta 
verticală Z se face cu aparatele bazate pe inducția magnetică, cu barele care se 
magnetizează orientate corespunzător. (Se poate menţiona aici că utilizarea celor trei 
componente rectangulare este preferată şi în cercetările teoretice.) 


Cu aproximativ un deceniu şi jumătate în urmă, au început a fi luate în 

considerare în scopurile metrologiei geomagnetice, pentru a fi apoi efectiv introduse şi 
utilizate pe o scară tot mai largă în măsurători, alte două fenomene capabile să pună în 
evidenţă existența cîimpului geomagnetic şi să servească, asigurînd precizia necesară, 
la evaluarea cantitativă a lui: precesia nucleară şi „pomparea optică”. În ambele 
fenomene au loc procese intraatomice, guvernate ca atare de legile mecanicii cuantice. 
Folosite pentru măsurarea indirectă a cîmpului geomagnetic, care intervine într-un 
mod cunoscut cantitativ în desfăşurarea lor, împreună cu alte mărimi determinabile, 
ele au condus la construirea unor aparate şi la elaborarea unor metode constituind, în 
ansamblu, partea modernă a metrologiei geomagnetice, desemnată prin termenul de 
magnetometrie cuantică. 


În primul caz, prin aplicarea unui cîmp magnetic auxiliar intens, cu aproximativ 
două ordine de mărime mai puternic decât cel al Pămîntului, şi de direcţie transversală 
față de a acestuia, nucleele posedînd un moment magnetic ale unor atomi — în 
metrologia geomagnetică este vorba, în mod curent, de hidrogen, al cărui nucleu este 
chiar protonul, de unde termenul de precesie (sau rezonanţă) protonică, frecvent 
folosit în acest domeniu — sînt orientate cu axele lor magnetice după această direcție, 
impusă de cîmpul auxiliar (cîmp de polarizare). Cînd se suprimă acest cîmp, micii 
magneți reprezentați de nucleele cu moment magnetic (în cazul hidrogenului: 
protonii) rămîn sub influența exclusivă a cimpului geomagnetic, spre a cărui orientare 
tind. Revenirea de la direcția cîimpului magnetic de polarizare la aceea a cimpului 
geomagnetic are loc printr-o mişcare de precesie, a cărei frecvenţă este proporțională 
cu intensitatea acestuia. Astfel, determinarea frecvenţei de precesie şi cunoaşterea 
constantei de proporţionalitate, furnizată de fizică, asigură determinarea intensității 
totale a cimpului geomagnetic. 


Cazul al doilea, al pompării optice, utilizează indirect efectul Zeeman, care din 
cauza ordinului de mărime foarte redus al cimpului geomagnetic nu poate servi direct 
la determinarea intensității acestuia, prin măsurarea „despicării” liniilor spectrale 
emise de atomii supuşi influenţei lui. lradiindu-se anumiţi vapori alcalini cu o lumină 
monocromatică, de frecvenţă strict corespunzătoare energiei unui subnivel dat dintre 
acelea între care sînt distribuiţi electronii unui nivel energetic din atomii respectivi, 
sub influenţa cîmpului geomagnetic, electronii acestui subnivel sînt ridicați la un nivel 
superior. De aici ei „cad” înapoi la nivelul inferior inițial, distribuindu-se între 
subnivelele lui. Continuîndu-se iluminarea vaporilor cu radiaţia de frecvenţă optică 
determinată, electronii subnivelului ce-i corespunde sînt mereu ridicaţi la nivelul 
superior, de unde iarăşi revin la cel inferior, în care nu pot, însă, rămîne decît pe alte 
subnivele decît cel de pe care au plecat. În cele din urmă, toţi electronii subnivelului 
avut în vedere sînt „pompaţi optic” de pe acest subnivel pe celălalt subnivel sau pe 
celelalte subnivele ale nivelului inferior, prin ocolul reprezentat de trecerea pe nivelul 
superior, corespunzător energiei radiației optice de pompare. În acest moment, 
radiația de pompare nu mai este absorbită şi „celula de gaz”, în care se găsesc vaporii 
iradiați, devine transparentă pentru ea. Celula redevine opacă dacă intervine din nou 

absorbţia, ceea ce este posibil numai dacă apar din nou electroni pe subnivelul în 
cauză. Redistribuirea electronilor între subnivelele nivelului inferior se poate realiza 
prin excitare cu o radiație de frecvență mai mică, corespunzătoare diferenței de 
energie dintre subnivele. Frecvența acestei radiaţii de excitare este proporţională cu 
intensitatea cîmpului geomagnetic şi, astfel, această mărime se poate determina pe 
baza măsurării frecvenţei radiației de excitare, care reopacizează celula cu vapori 
alcalini. 


În ambele categorii de determinări, prin precesie protonică sau prin pompare 
optică, ceea ce se măsoară direct este o frecvență — măsurare care necesită un aparataj 
electronic complicat dar care se poate efectua cu mare precizie — iar ca rezultat 
geomagnetic se obține valoarea cîmpului total. Precizia determinărilor este foarte 
ridicată şi aparatele, care cu un deceniu în urmă aveau volume şi greutăţi 
incompatibile cu transportul şi determinările pe teren, au ajuns astăzi la dimensiuni 
reduse, departe de a mai fi prohibitive în această privinţă. 


Metrologia geomagnetică, ale cărei probleme generale au fost discutate în cele ce 
preced, este cea mai variată şi mai complicată dintre toate metrologiile geofizice. 
Această împrejurare — care a determinat şi trecerea în revistă de mai sus — se 
datoreşte, fără îndoială, marii variații şi complicaţii a fenomenelor în care intervin 
mărimile ce trebuie măsurate şi problemelor grele puse de variațiile nu numai de la un 
loc la altul ci şi de la un moment la altul ale cîimpului geomagnetic. 


Determinarea valorilor absolute ale acestui cîmp într-un loc şi la un moment dat, 
pe de o parte, şi evaluarea variațiilor lui în spaţiu şi în timp, pe de alta, reprezintă 
operaţii delicate de detectare şi de identificare a unor mesaje importante ale 
Pămîntului. Trimise din regiuni foarte îndepărtate, din nucleul terestru ca şi din 
ionosferă şi din magnetosferă, adică de la adîncimi şi de la altitudini de mii de 
kilometri, ele aduc informaţii complexe şi deosebit de prețioase, într-o formă care 
trebuie prinsă cu fidelitate, adeseori în condiții mult îngreuiate de valoarea relativ 
redusă a semnalului util şi de intervenţia a numeroşi agenţi perturbanţi, care ridică în 
mod considerabil nivelul „zgomotului”. 


Îmbunătăţirea raportului semnal/zgomot este neapărat necesară pentru a se 
asigura descifrarea mesajelor corespunzătoare cu un grad rezonabil de certitudine. 
Condiţie necesară, ridicarea preciziei determinărilor prin amplificarea fără 
distorsionare a semnalelor — cînd acest lucru este posibil — şi prin mărirea 
sensibilităţii aparatelor nu este, totuşi, suficientă. Pentru a se garanta condiţiile unei 
bune descifrări a mesajelor geomagnetice, detectarea şi identificarea lor trebuie 
completate cu cît mai multe informaţii geofizice extramagnetice. Numai pe această 
cale se poate reduce ambiguitatea fatal legată de operaţia de descifrare, care implică 
rezolvarea unei probleme inverse: identificarea şi caracterizarea cauzelor pe baza 
cunoaşterii efectelor lor. 

Din cele cîteva anticipări privitoare la marea varietate şi complicație a 
fenomenelor geomagnetice şi din informaţiile, oricît de sumare, asupra modului în 
care se abordează studiul lor cantitativ rezultă clar necesitatea de a se examina ceva 
mai de aproape structura complexă a cîmpului magnetic al Pămîntului. O vom face în 
cadrul unei prezentări inevitabil schematice, care va încerca, totuşi, să cuprindă nu 
numai o simplă înşirare a principalelor caracteristici ale cîimpului geomagnetic şi ale 
variațiilor lui spaţiale şi temporale ci şi cîteva indicații asupra mecanismului fizic al 
substratului lor fenomenologic. În felul acesta vom putea considera, ulterior, mesajele 
geomagnetice ale Pămîntului într-o perspectivă care, asigurînd prinderea coerentă a 
ansamblului, nu va împiedica recunoaşterea cîtorva detalii semnificative. 


Observațiile efectuate asupra cimpului geomagnetic, cu ajutorul mijloacelor de 
investigație instrumentală amintite mai înainte, reuşesc să scoată în evidență — uneori 
direct, alteori după un tratament mai pretenţios al datelor obținute — principalele 
trăsături ale lui şi chiar să furnizeze informații asupra originii lui, cel puţin ca 
amplasare spaţială dacă nu ca mecanism fizic. Cea mai generală informaţie rezultă din 
faptul că dacă observaţiile sînt făcute în diferite locuri de pe Pămînt, la o aceeşi 
„epocă”, respectiv dacă sînt repetate la diferite momente, într-un acelaşi loc, apare în 
toată evidenţa că magnetismul terestru are o distribuţie în spaţiu determinată şi o 
evoluţie în timp caracteristică. Dubla variabilitate a cîimpului geomagnetic, cu locul şi 
cu timpul în care se fac observațiile, cu alte cuvinte structura lui spaţio-temporală, 
reprezintă un mesaj deosebit de complex al Pămîntului, a cărui descifrare a ridicat în 
fața cercetătorilor numeroase dificultăți, numai în parte depășite la ora actuală. 


Un prim pas spre rezolvarea problemelor legate de lămurirea structurii 
complexe a cîimpului geomagnetic a fost făcut prin discriminarea între partea 
perisistentă a lui, cu tendințe de menţinere la orientări şi la valori aproape constante 
pentru durate lungi, de ordinul de mărime al lunilor şi chiar al anilor, şi partea 
trecătoare a cimpului, reprezentînd abateri într-un sens şi altul de la valorile medii 
corespunzătoare cîmpului persistent, unele periodice, altele cu totul neregulate, 
desfăşurate în decursul unei zile, respectiv în intervale şi mai scurte de timp (ore, 
minute şi chiar mai puţin). 


Trebuie notat că partea persistentă a cîmpului prezintă o distribuţie caracteristică 
în spaţiu, corespunzătoare într-o primă aproximație distribuţiei cimpului unei sfere 
uniform magnetizate, şi are şi o lentă evoluţie în timp, numită variaţie seculară. În 
privinţa părții trecătoare, caracteristic este faptul că prezentînd, pe de o parte, variații 
calme şi periodice şi pe de alta schimbări agitate şi sporadice, ea manifestă şi o 
repartiție spaţială a intensității ambelor categorii de exteriorizări morfologice ale 
evoluţiei în timp a cîmpului, evidente de altfel şi în unele regularități ale distribuţiei în 
timp a momentelor de apariţie. 

Cele două părți constitutive ale cimpului geomagnetic astfel puse în evidență — 
cea persistentă prin medieri pentru intervale lungi de timp, cea tranzitorie prin abateri 
momentane de la mediile obţinute în felul acesta — se prezintă în proporţii relative de 
complet dezechilibru: partea persistentă, totdeauna prezentă, reprezintă aproape în 
întregime cîmpul geomagnetic pe cînd cea trecătoare, de valori foarte mici, care uneori 
se pot chiar anula, abia dacă se ridică, în perioadele de maxim de intervenţie a ei, la 
cîteva promile pentru variațiile calme şi este, de regulă, de acelaşi ordin de mărime şi 
pentru perturbații; numai în epoci de agitaţii extreme ale cîimpului — agitații 
desemnate atunci prin termenul de furtuni magnetice — perturbațiile pot atinge 
ordinul de mărime al cîtorva, puţine, procente. Se înțelege că, pentru aceste motive, 
partea persistentă a cimpului geomagnetic a putut fi numită cîmp geomagnetic 
principal, termen pe care îl vom folosi şi noi de acum înainte pentru a o desemna. 


Atât cîmpul geomagnetic persistent, deci cel principal, cât şi cimpul tranzitoriu au 
fost supuse aşa-numitei analize armonice sferice. Este vorba de o operație matematică 
pur formală dar care are un substrat fizic nu numai pentru încadrarea ei conceptuală 
ci şi pentru rezultatele la care conduce. Ea utilizează nişte funcții matematice de cele 
trei variabile care asigură reperarea poziţiei unui punct pe o sferă: raza sferei, 
longitudinea şi latitudinea. Aceste funcţii, reprezentind autentice instrumente de 
cercetare şi numite funcţii sferice, sînt caracterizate prin două proprietăți remarcabile: 
posibilitatea de a reprezenta o distribuţie oarecare de valori, oricît de complicată, pe o 
sferă şi caracterul lor de funcţii „armonice”, satisfăcînd, deci, cunoscuta ecuaţie a lui 
Laplace, căreia trebuie să i se supună valorile unui cîmp care „derivă dintr-un 
potenţial” (în sensul indicat în capitolul precedent). 


Forma funcţiilor sferice fiind dată, li s-au determinat coeficienţii numerici pe 
baza valorilor cîmpului, măsurate în cît mai multe puncte de pe Glob, de amplasament 
cunoscut, deci pentru valori cunoscute ale celor trei variabile. Independent de orice 
ipoteză — afară de premisa aproximării suprafeţei terestre printr-o sferă şi de aceea a 
caracterului potenţial al cimpului geomagnetic —, s-a procedat la analizarea cîmpului 
astfel reprezentat matematic, plecîndu-se de la constatarea că la suprafața Pămîntului, 
unde se efectuează determinările, nu există surse de cîmp magnetic. În felul acesta, 
fără a se imagina vreun mecanism căruia să i se atribuie producerea cîmpului, se 
admitea numai că sursele lui pot fi situate în interiorul sau în exteriorul Pămîntului, 
ori atît în interior cît şi în exterior. 


Pentru partea persistentă a cîmpului geomagnetic, numeroasele analize efectuate 
în ultimul secol şi jumătate, pe baza unui material de observaţie satisfăcînd din ce în ce 
mai bine exigenţele principale ale operaţiei — ca număr de stațiuni de măsurare, ca 
distribuţie geografică a lor şi ca precizie a determinărilor — au arătat că ea este 
datorită aproape în întregime unor cauze situate în interiorul Pămîntului. După 
ultimele analize armonice sferice, mai mult de 99% din cîmpul geomagnetic principal 
rezultă a fi de origine internă. S-au confirmat, astfel, cu o precizie mai ridicată decât în 

trecut, rezultatele unei întregi serii de analize — cea dintii datînd din prima jumătate a 
secolului trecut —, stabilindu-se cu toată certitudinea, ca sediu al fenomenelor fizice 
responsabile de producerea cîmpului geomagnetic principal, interiorul Globului 
terestru. A trebuit astfel să se renunţe la vechea concepție, nu lipsită de rezonanţe 
poetice, a evului mediu, după care magnetismul terestru ar fi fost provocat de cauze 
externe şi care, în consecinţă, atribuia stelei polare forța de orientare spre nord a acului 
busolei. Este adevărat că experienţele lui Gilbert cu Terrella zdruncinaseră serios 
această concepție, al cărei ecou se găseşte şi într-o terţină din „Paradisul” lui Dante: 


„Din miezu-unei lumini din noua roată 
un glas țişni şi m-am întors grăbit, 
ca acul către steaua-n cer cătată”. 

(trad. Eta Boeriu) 


Fundamentată cantitativ pe măsurători ale cimpului geomagnetic şi nu pe analogii 
sugerate de un model, rezultatele analizei armonice sferice înlăturau definitiv ideea 
originii externe a cîmpului principal. 


Tot în legătură cu cîmpul geomagnetic principal, trebuie să mai adăugăm că a 
fost efectuată şi analiza variaţiei seculare a lui, care prezintă şi ea o distribuţie 
geografică determinată. Pe aceeaşi cale şi cu acelaşi grad de certitudine, s-a dovedit că 
şi acest fenomen este datorit tot unor cauze interne. 


Înainte de a relata rezultatele furnizate de analiza armonică sferică pentru partea 
trecătoare a cimpului geomagnetic, este bine să precizăm că distincția între cele două 
categorii de schimbări care o constituie, abia sugerată în cele de mai sus, este bine 
făcută astăzi, atît ca morfologie cît şi ca fenomenologie a lor. Schimbările tranzitorii ale 
cimpului geomagnetic sînt puse în evidenţă prin înregistrările continue ale 
elementelor lui, efectuate la observatoarele magnetice. Pe magnetogramele obţinute se 
pot distinge clar, pe de o parte, perioade de „calm magnetic”, caracterizate prin 
variații lente, regulate şi previzibile ale elementelor geomagnetice înregistrate, de 
aspect cvasisinusoidal, în orice caz periodice, şi, pe de alta, intervale de timp de 
„agitație magnetică”, în care cîmpul prezintă abateri cu caracter neaşteptat, de o formă 
capricioasă şi cu o distribuţie neregulată în timp, cu amplitudini cu totul inegale ale 
elementelor lui, în raport cu mersul lor în intervale de calm magnetic. 


Efectuîndu-se analize armonice sferice atit pentru variațiile calme cât şi pentru 
perturbațiile geomagnetice — şi unele şi altele avînd o distribuţie geografică 
determinată a parametrilor care le caracterizează, ceea ce a permis calcularea 
coeficienţilor numerici din funcţiile sferice reprezentative —, s-a găsit că de astă dată 
responsabile de producerea fenomenelor sînt atît cauze interne cât şi cauze externe. În 
ambele cazuri circa două treimi din cîmpul respectiv sînt datorate unor cauze situate 
în exteriorul suprafeţei terestre şi numai restul de o treime are sediul cauzelor în 

interiorul ei. 


Rezultatele furnizate de analiza armonică sferică sînt de o importanţă deosebită, 
în ciuda caracterului lor destul de general. Fără a aduce vreo informaţie asupra naturii 
fizice a cauzelor care produc cîmpul geomagnetic principal sau schimbările 
geomagnetice tranzitorii, ele arată — bazîndu-se pe caracterul potenţial al cîmpului şi 
pe distribuţia geografică a valorilor care îi caracterizează structura şi evoluţia — unde 
urmează să fie căutat mecanismul fizic de producere a lui. Din punctul de vedere pe 
care l-am adoptat în această scriere, se conturează acum care sînt categoriile de mesaje 
geomagnetice ale căror descifrări se urmăresc, ce direcţii sînt de explorat în scopul 
efectuării descifrărilor şi de ce natură sînt informaţiile ce pot rezulta din aceste 
operații. 


lată, într-o sumară trecere în revistă, aceste categorii de mesaje, pe care urmează 
să le examinăm ceva mai de aproape în paginile următoare. Evident, o primă categorie 
de mesaje transmise de Pămînt prin intermediul cîmpului său magnetic este 
ansamblul de mesaje legate de cîmpul geomagnetic principal şi de variaţia lui 
seculară. Accentul cade aici pe distribuția geografică, fără, însă, ca interesul pentru 
evoluţia în timp să fie absent. În al doilea rînd, vin în vedere mesajele purtate de 
cîmpul variațiilor calme, cu ponderea de interes în ceea ce îi este specific: evoluţia în 
timp. În fine, privind preponderent tot evoluţia în timp dar avînd şi importante 
particularități în distribuţia spaţială, într-o ultimă categorie se situează mesajele 
reprezentate de ansamblul aspectelor atît de variate ale cîimpului perturbaţiilor. 


Încheind aici această prezentare schematică, vom întreprinde, pe rînd, în cele ce 
urmează, aducerea cîtorva informaţii suplimentare, necesare pentru obținerea unei 
imagini dacă nu complete în orice caz nedistorsionate a ceea ce rezultă din descifrările 
actuale ale mesajelor magnetice ale Pămîntului. Vom vedea că, pe această cale, se 
obțin informaţii variate şi numeroase asupra unui vast domeniu spaţial, reprezentat 
nu numai de întregul Pămînt ci şi de zone ale spaţiului interplanetar. Aceste informații 
aruncă lumină şi asupra mecanismului fizic al unor fenomene din interiorul adînc al 
planetei noastre, pe de o parte, şi din exteriorul înalt al ei, pe de alta, precum şi asupra 
relațiilor fizice dintre Pămînt şi Soare. 


Caracteristica de căpetenie a cimpului geomagnetic principal este asemănarea 
distribuţiei lui spaţiale cu aceea a cimpului unei sfere magnetizate uniform. Pusă în 
evidenţă calitativ, prin modelare fizică, încă de Gilbert — care, urmărind orientarea 
unui mic ac magnetic în diverse puncte de la suprafaţa Terrellei (sferă de oţel, uniform 
magnetizată), a explorat spaţiul din jurul ei din punctul de vedere al structurii lui de 
cîmp magnetic —, această asemănare a primit ulterior suportul cantitativ al modelării 
matematice. 

Asimilarea cîmpului geomagnetic principal cu cimpul sferei uniform 
magnetizate, echivalent cu acela al unui dipol magnetic — care, la rîndul lui, rezultă 
din trecerea la limită a cazului unui magnet schematic, adică reprezentat prin doi poli 
de aceeaşi masă magnetică dar de semne opuse, situaţi la distanţă finită — este 
valabilă numai într-o primă aproximaţie. Ea este, totuşi, deosebit de utilă atît pentru 
descrierea principalelor caracteristici ale cimpului persistent cît şi pentru studiul 
detaliilor neregulate ale acestui cîmp real, considerate ca abateri de la structura 
regulată a cîmpului ideal al sferei uniform magnetizate (sau al dipolului magnetic). 


Făcîndu-se abstracţie de neregularitățile evidente ale distribuţiei spaţiale a 
cîmpului geomagnetic principal, se constată că, în linii mari, ea corespunde distribuţiei 
cîmpului unui dipol care ar fi situat în centrul Pămîntului, avînd un moment magnetic 
determinat ca mărime şi ca orientare. Axa acestui dipol, numită axă geomagnetică, nu 
coincide cu axa de rotaţie a Pămîntului ci formează cu ea un unghi de circa 11%. 
Punctele în care axa geomagnetică înțeapă suprafața sferei prin care se idealizează 
suprafaţa terestră reprezintă polii geomagnetici, polul geomagnetic boreal B în 
emisfera nordică şi polul geomagnetic austral A în cea sudică. (Este preferabil să se 
utilizeze termenii „boreal” şi „austral” pentru desemnarea polilor geomagnetici, căci 
altfel se poate produce o confuzie, datorită faptului că polul geomagnetic boreal este, 
din punct de vedere fizic, un pol magnetic sud: spre el se îndreaptă polul nord al 
acului busolei şi, conform legii lui Coulomb, polii care se atrag; sînt de nume contrarii.) 
Cercul mare al sferei rezultat din intersecția suprafeţei ei cu un plan normal pe axa 
geomagnetică AB şi trecînd prin centrul Pămîntului reprezintă ecuatorul geomagnetic. 


Ţinînd seama de felul în care sînt definite elementele geomagnetice, prin 
raportare la sistemul local de referință determinat cu ajutorul verticalei locului — pe 
care, în aproximaţia suprafeţei terestre printr-o sferă, o reprezintă chiar raza sferei —, 
este evident că la polii geomagnetici cimpul are direcţia verticală iar la ecuatorul 
geomagnetic el este orizontal. În ceea ce priveşte intensitatea, valoarea cîmpului total 
la polii geomagnetici este dublul aceleia de la ecuatorul geomagnetic, în conformitate 
cu raportul dintre intensitățile cimpului dipolului magnetic în puncte situate la aceeaşi 
distanţă de locul în care este aşezat el, puncte de pe axa lui, respectiv din planul 
normal pe ea. Pe de altă parte, întrucît — aşa cum s-a spus mai înainte — totul se 
petrece ca şi cînd la polul geomagnetic boreal am avea magnetism sud (situaţia fiind, 
evident, inversă la celălalt pol geomagnetic), înseamnă că sensul cîmpului este în jos la 
polul B şi în sus la polul A. 


Pe toată suprafaţa terestră, componenta orizontală a cimpului dipolic este 
dirijată spre nord, avînd valoarea maximă, egală cu cîmpul total, la ecuatorul 
geomagnetic, şi anulîndu-se la polii A şi B. În ceea ce priveşte componenta verticală, 
ea reprezintă, evident, în întregime cîmpul la cei doi poli, fiind pozitivă (dirijată în jos) 
în punctul B şi negativă (dirijată în sus) în A. Ecuatorul geomagnetic, de-a lungul 
căruia ea este nulă, îi separă valorile negative din emisfera geomagnetică australă de 

cele pozitive din emisfera geomagnetică boreală. 


În legătură cu orientarea cîmpului dipolic, abia dacă mai trebuie remarcat că 
inclinaţia este nulă la ecuatorul geomagnetic şi creşte în valoare absolută spre polii A 
şi B, unde atinge, bineînţeles, maximul absolut de 90°. În privinţa declinaţiei este de 
semnalat o situație remarcabilă de-a lungul cercului mare al sferei terestre care trece 
prin polii geomagnetici A şi B (meridian geomagnetic) şi prin cei geografici N şi S: 
între punctele N şi B ca şi între S şi A declinaţia este 180° (conform cu definiția ei de a 
fi unghiul format de direcția nord magnetic cu direcţia nord geografic), iar între B şi S, 
respectiv între A şi N ea este nulă. Se înțelege că şi pentru alte puncte ale suprafeţei 
terestre se poate prevedea mărimea şi semnul declinaţiei ideale (considerată pozitivă 
atunci cînd este estică, adică pentru o orientare a meridianului magnetic spre est de cel 
geografic), ţinîndu-se seama de amplasarea polilor geomagnetici şi a celor geografici 
în raport cu poziția punctului considerat, dar operaţia comportă un grad de detaliere 
care nu se înscrie în sfera de interes a expunerii de față. 


Am început discuţia asupra aproximării cimpului geomagnetic principal prin 
cîmpul unui dipol magnetic plecînd de la afirmaţia că asemănarea dintre aceste 
cîmpuri apare dacă se face abstracţie de neregularitățile evidente ale distribuției 
spaţiale ale celui dintii. Afirmația este făcută în termeni în acelaşi timp vagi 
(neregularități) şi categorici (evidente) şi lasă deschisă problema felului în care se face 
abstracţie de ceea ce în cimpul geomagnetic principal nu corespunde cîmpului dipolic. 
De aceea se recomandă aici cîteva lămuriri suplimentare. 


Mai întîi, trebuie spus că funcţiile sferice, despre care a fost vorba mai înainte, 
sînt constituite dintr-o sumă de termeni, principial în număr infinit, care reprezintă cu 
atit mai bine cîmpul real, cu tot mai multe detalii şi particularităţi, cu cât se consideră 
un număr mai mare de termeni. S-a constatat, însă, că numărul de termeni efectiv 
necesari pentru o bună reprezentare a cimpului geomagnetic principal nu este prea 
mare — vreo 16 ar ajunge —, căci ei descresc relativ repede şi începînd de la un 
anumit ordin contribuţia lor la determinarea valorii cimpului este mai mică decit 
eroarea cu care se cunoaşte cîmpul real, aşa că luarea în considerare a termenilor 
următori este lipsită de sens. Termenii de ordinul I ai desfăşurării în serie de armonice 
sferice a cîimpului geomagnetic principal (în număr de trei), care definesc ca mărime şi 
ca orientare dipolul magnetic terestru, reprezintă aproximativ patru cincimi din 
întregul cîmp. Aceasta arată atit ce înseamnă a face abstracție de neregularități 
evidente (a neglija termenii de ordin superior din desfăşurarea în serie, în acest caz 
termenii de ordinul II şi mai mare), cât şi gradul de aproximare a cîimpului 
geomagnetic principal prin cel dipolic. 


Cîmpul dipolic, reprezentînd aşadar 80% din cîmpul principal, este bine 
determinat prin dubla condiţie, aparent inconsistentă intrinsec, de a se face o 
reprezentare matematică prin funcţii armonice sferice, care să corespundă cît mai bine 


59 


3. PĂMÎNTUL CA MAGNET 


cazului real, şi de a se reţine apoi din ea numai termenii de ordinul I. Aceşti termeni, 
cu coeficienți numerici rezultați din ansamblul măsurătorilor geomagnetice reale, 
definesc fără ambiguitate şi cu bună precizie dipolul considerat ca sursă ideală a 
cîmpului, indicînd atit mărimea momemtului lui magnetic cât şi orientarea axei lui. 


Cîmpul „generat” de acest dipol imaginar — totul se petrece ca şi cînd am avea 
un dipol —, cîmp pentru a cărui desemnare se folosesc în mod echivalent termenii de 
cîmp geomagnetic regulat, analitic, dipolic, al magnetizării uniforme sau al lui Gauss, 
conturează precis, cantitativ, noțiunile despre care s-a vorbit mai sus: axă 
geomagnetică, poli geomagnetici, ecuator geomagnetic, emisfere geomagnetice etc. 
(Amintim aici că adjectivul „geomagnetic” este utilizat preferenţial pentru a desemna 
noţiunile de acest fel legate de cîmpul ideal, pentru cele corespunzătoare legate de 
cîmpul real obişnuindu-se a se folosi adjectivul „magnetic”.) Caracterul regulat al 
cîmpului dipolic este pus în evidenţă, în particular, de faptul că polii geomagnetici 
reprezintă extremitățile unui diametru terestru, aşa cum sînt şi polii geografici, şi că 
ecuatorul geomagnetic este un cerc mare al sferei terestre. 


Spre deosebire de acest cîmp ideal, cimpul geomagnetic real este caracterizat 
prin câteva abateri de la regularităţile lui, abateri neglijabile numai într-o primă 
aproximație. Mai întîi, polii magnetici reali, definiți local prin condiţia fizică a 
verticalităţii cîimpului şi prin unele particularități ale reprezentării cartografice a lui, 
despre care va fi vorba mai încolo, nu numai că nu coincid cu polii geomagnetici ideali 
— de exemplu, polul magnetic real se găseşte în nordul Canadei, la nord-est de ţara 
lui Baffin, pe cînd polul geomagnetic al dipolului este amplasat în vestul Groenlandei, 
în regiunea strimtorii Smith — dar nici nu se găsesc la extremitățile unui aceluiaşi 
diametru terestru: dreapta care uneşte polul magnetic boreal cu polul magnetic austral 
trece la o distanţă de circa 1100 de kilometri de centrul Pămîntului. În al doilea rînd, 
ecuatorul magnetic real nu este un cerc mare pe sfera de aproximare a suprafeţei 
terestre şi are un traseu cu multe neregularități. Mai mult chiar: dacă el poate fi definit 
cu ajutorul distribuţiei valorilor componentei verticale sau ale inclinaţiei, el nu mai 
poate fi definit, în schimb, folosind pe aceea a valorilor componentei orizontale. 


În această ordine de idei, atît pentru justificarea unei asemenea afirmaţii cât şi 
pentru a putea indica în termeni mai intuitivi câteva particularități semnificative ale 
cîmpului geomagnetic principal real, este poate bine să amintim aici că, pe lîngă 
reprezentarea matematică prin funcţii sferice, cu ajutorul cărora se defineşte — cum 
am văzut — cîmpul dipolic, mai există o posibilitate de reprezentare sintetică a 
cimpului: cea cartografică. Putînd fi utilizată, în principiu, şi pentru cîmpul dipolic, 
această reprezentare sintetică este recomandată (şi este efectiv aplicată) pentru 
vizualizarea distribuţiei geografice a cîimpului real. 


Procedeul pe care se bazează reprezentarea cartografică a cîimpului geomagnetic, 
real sau ideal, foarte eficace ca putere de sintetizare şi aplicabil la orice scară — locală, 

regională sau planetară —, constă în a pune în evidenţă repartiția geografică a 
valorilor diverselor elemente geomagnetice, într-o anumită regiune sau pe întregul 
Glob, unind prin linii continue pe harta respectivă sau pe planiglob punctele în care 
un anumit element geomagnetic are aceleaşi valori. Se obțin, astfel, hărți cu linii 
izomagnetice (izogone pentru declinaţia D, izocline pentru înclinația I şi izodiname 
pentru intensitatea totală a cîimpului geomagnetic T sau pentru diversele ei 
componente: H, X, Y, Z), la scările reprezentării cartografice corespunzătoare şi cu 
„echidistanţele” adecvate lor. De obicei, la scară planetară izoliniile sînt reprezentate 
pe hărți cuprinzînd zonele pînă la circa 80° latitudine; pentru regiunile polare se 
adaugă porțiuni de planiglob avînd în centru proiecția polului respectiv. 


În reprezentarea cartografică, imaginea simplificatoare a cîmpului ideal dipolic 
are cîteva caracteristici, de altfel uşor de întrevăzut, importante ca termeni de 
comparaţie pentru cîmpul real. Ele au jucat un rol care nu este de neglijat în 
prevederea distribuţiei geografice a elementelor cîimpului geomagnetic real şi în 
orientarea organizării măsurării lor precum şi în înțelegerea aspectului reprezentării 
cartografice a acestei distribuții prin linii izomagnetice. 


Mai întîi, pe harta declinaţiei ideale, la scară mondială, apar două izogone D = 0, 
unind polul geomagnetic boreal B cu polul geografic sud S, respectiv polul geografic 
nord N cu polul geomagnetic austral A. Cu numele de agone, de o justificare evidentă, 
aceste izogone speciale, care sînt meridiane geomagnetice, împart suprafața 
Pămîntului în două emisfere: în cea situată la est de agona BS declinaţiile sînt negative 
(vestice), iar în cealaltă ele sînt pozitive (estice). Se înțelege că, în conformitate cu 
definiția declinaţiei, atât polii geomagnetici cît şi cei geografici apar ca puncte nodale 
pe harta mondială a izogonelor, fiind uniţi în regiunile polare prin izogone cu 
valoarea maximă de 180°: B cu N în emisfera boreală şi A cu S în cea australă. În al 
doilea rînd, hărțile mondiale cu izocline I şi cu izodiname T, H şi Z pun în evidenţă 
regularități corespunzînd caracterului de paralele geomagnetice pe care-l au toate 
aceste izolinii magnetice. În particular, izoclina I = 0° şi izodinamele Tminim = Hmaxim, 
respectiv Z = 0 definesc, în perfectă concordanţă, ecuatorul geomagnetic, care separă 
emisfera geomagnetică boreală de cea australă. Elementele I şi Z sînt pozitive în prima 
regiune şi negative în a doua, pe cînd T şi H sînt, evident, pozitive în orice punct de 
pe Glob. 


Pe hărțile mondiale ale izoclinelor şi ale izodinamelor T, H şi Z polii 
geomagnetici A şi B apar ca puncte în jurul cărora aceste linii izomagnetice se închid, 
pe cînd polii geografici nu se manifestă cu nimic, definiția elementelor geomagnetice 
respective fiind independentă de rotația Pămîntului, adică de axa ei NS. În schimb, ca 
şi în harta cu izogone — izolinii care converg, atit spre A şi B cât şi spre N şi S —, 
hărţile cu izodiname X şi Y prezintă puncte nodale în cei patru poli A, B, N şi S, aceste 
elemente geomagnetice fiind proiecţii ale cimpului geomagnetic total pe direcţiile 
nord şi est, legate de rotația Pămîntului. 

Cîmpul geomagnetic principal real are, în reprezentarea cartografică, o imagine 
cu multe abateri de la cea ideală, ale cărei principale trăsături au fost schiţate în cele ce 
preced. Deşi există două agone, ele nu prezintă aspectul regulat de „meridiane” 
geomagnetice: dacă agona BS are un traseu relativ liniştit peste cele două Americi, 
agona NA prezintă un mers cu totul neregulat peste Lumea veche, punînd în evidenţă 
o mare anomalie magnetică continentală. Dintre celelalte abateri, foarte numeroase, 
ale cîmpului geomagnetic real de la cel dipolic, nu vom mai aminti aici decât pe aceea 
prezentată de izodinama reală H = maxim care, în loc să înconjure Pămîntul ca ecuator 
magnetic, se închide în jurul unui punct situat în sud-estul Asiei, punct spre care apare 
ca deplasat „dipolul” corespunzător cîimpului magnetic real al Pămîntului. Imposibil 
de definit cu ajutorul componentei orizontale, ecuatorul magnetic este, totuşi, 
determinat clar de izoclina I = 0° (numită aclină) şi de izodinama Z = 0, fără, însă, ca 
aceste izolinii coincidente să prezinte mersul regulat al ecuatorului geomagnetic. 


Deşi ar mai fi multe de adăugat pentru caracterizarea cimpului geomagnetic 
principal real, ne vom limita la cele spuse mai sus, suficiente pentru scoaterea în relief 
a semnificației acestui cîmp ca mesaj al Pămîntului, purtător de informaţii asupra 
interiorului acestuia. Înainte de a discuta acest aspect al problemelor geomagnetice, nu 
este, poate, lipsit de interes să amintim că existența declinaţiei magnetice şi variațiile ei 
de la un loc la altul au jucat un rol important în utilizarea busolei ca mijloc de 
orientare, împrejurare de care Thellier leagă — în citatul din fruntea acestui capitol — 
notorietatea publică a magnetismului terestru, atita câtă este. 


Adeseori i se atribuie lui Columb descoperirea faptului că acul busolei nu indică 
direcția nord adevărată şi că abaterea lui de la această direcţie, adică declinaţia, este 
diferită în diferite puncte de pe suprafaţa Pămîntului. Această părere îşi are originea în 
cîteva observaţii, formulate destul de confuz, în jurnalul ţinut de Columb şi transmise, 
nu fără deformări, de alţi autori. Ea nu pare a fi justificată. Ceea ce rezultă, totuşi, clar 
din jurnalul lui Columb este faptul că una din busolele cu care el a plecat în a doua sa 
expediție spre America era construită în aşa fel încît indicatorul de pe roza vînturilor 
cu care se repera direcția nord să arate spre nordul adevărat. Aceasta înseamnă că acul 
magnetic era rotit cu unghiul şi în sensul corespunzător pentru eliminarea influenței 
declinației, din locul în care fusese construită busola, asupra indicaţiei ei, ceea ce se şi 
întimplase în acel loc dar nu mai era valabil pentru locuri cu valori foarte diferite ale 
declinațţiei, cum erau cele din America, spre care se îndrepta Columb. 


Astfel de „corectări” ale indicaţiilor busolei erau necesare în special pentru valori 
mari ale declinației şi nu reprezentau operaţii excepționale, cum rezultă dintr-o pagină 
din Rabelais. În capitolul privitor la felul în care Gargantua a fost instruit de către 
Pantocrates, Rabelais înşiră numeroasele activităţi şi operaţii a căror deprindere era 
obligatorie pentru formarea unui om educat, de fapt considerat ca atare, în acele 
vremuri, şi nu uită să menţioneze că Gargantua „regla busola”, adică potrivea, 

corespunzător valorii declinaţiei, decalajul dintre indicatorul şi acul busolei, aşa ca 
orientarea spre nord să fie corectă. 

1. Patru descifrări diferite, principial posibile, ale aceluiaşi mesaj: cîmpul geomagnetic principal. 


Pentru a examina cîmpul geomagnetic principal sub aspectul de mesaj al 
Pămîntului şi pentru a încerca, acum după expunerea relativ amănunțită a modului în 
care acest mesaj este detectat, să schițăm căile de descifrare a lui, vom face în prealabil 
constatarea că, deşi fără o justificare fizică evidentă, reprezentarea matematică prin 
funcții armonice sferice s-a dovedit extrem de utilă în această privință. Aşa cum am 
arătat mai înainte, utilizarea funcţiilor sferice a permis nu numai o reprezentare 
sintetică adecvată a bogatului material de observaţie privitor la distribuţia geografică 
a cîmpului geomagnetic principal — material reprezentat de valorile numerice ale 
elementelor geomagnetice în zeci de mii de puncte de observaţie de pe întreg Globul 
— ci şi stabilirea originii interne a acestui cîmp şi chiar determinarea proporţiei în care 
el poate fi asimilat cu un cîmp regulat de tip dipolic. 


Aceşti primi paşi spre descifrarea mesajului complex reprezentat de cîmpul 
geomagnetic principal fiind făcuţi, urma să se treacă la imaginarea mecanismului fizic 

în stare să dea naştere părții regulate a cîmpului şi la explicarea substratului 
fenomenologic al părţii neregulate a lui. În ambele privinţe s-au obţinut rezultate 
interesante şi informaţii prețioase. Totuşi, încă nu se poate vorbi de o descifrare 
satisfăcatoare a celor două categorii de semnale care intră în alcătuirea mesajului 
geomagnetic al cimpului principal: partea dipolică şi partea neregulată, reprezentată 
de diferenţa dintre cîmpul observat şi cel regulat, dipolic. 


Distribuţia regulată în exteriorul Pămîntului a părții dipolice a cîmpului 
geomagnetic principal fiind cea descrisă mai înainte şi reprezentată grafic în figura 1 
(în exteriorul oricăruia dintre cercurile care reprezintă meridiane geomagnetice), 
pentru natura fizică a cauzei lui se oferă principial cel puţin patru imagini: (a) 
prezenţa unui dipol magnetic în centrul Pămîntului, caz în care termenul de „dipolic” 
ar fi într-adevăr potrivit pentru a desemna cîmpul astfel produs, (b) magnetizarea 
uniformă a nucleului presupus metalic al Pămîntului, (c) magnetizarea uniformă, 
evident cu o intensitate mai redusă decît în cazul anterior, a întregului Glob terestru 
(în ambele cazuri imediat precedente fiind deci adecvată caracterizarea cimpului 
produs drept „cîmp al magnetizării uniforme”) şi (d) existenţa în nucleul terestru, bun 
conducător de electricitate, a unor curenți electrici circulînd de la est spre vest, la 
limita dintre nucleu şi manta, cu o densitate de curent satisfăcînd o anumită lege de 
variaţie cu latitidinea. 


S-ar putea comenta pe larg fiecare din cele patru descifrări principial posibile ale 
distribuţiei date a cîimpului geomagnetic din interiorul Pămîntului. Nu o vom face 
însă, căci aceasta ar depăşi cadrul pe care ni l-am impus prin limitarea descifrărilor 
mesajelor terestre la cele actuale. De altfel, eliminarea primelor trei posibilităţi este 
relativ uşoară, pentru motive de incompatibilitate a mecanismului, pe care ele îl 
sugerează, cu alte informații geofizice asupra condiţiilor din interiorul Globului. Nici 
existența unui dipol permanent şi nici magnetizarea uniformă permanentă, fie numai 
în nucleu fie şi în mantaua terestră, nu se împacă cu temperaturile ridicate din 
interiorul Pămîntului iar ordinul de mărime a cîmpului ar implica valori ale 
momentului magnetic al dipolului, respectiv ale intensităţilor de magnetizare, 
inconsistente cu proprietățile cunoscute ale materiei, chiar admiţind o eventuală 
variație a acestor proprietăţi, studiate şi determinate în laborator, în condiţiile 
termodinamice diferite existente în adîncul planetei noastre. 


Rămine, astfel, în picioare numai a patra modalitate de descifrare, cea care 
identifică partea regulată a cîimpului geomagnetic principal cu cîmpul produs de 
curenţi electrici care circulă în nucleu. Limitată la aceşti termeni, descifrarea este 
nesatisfăcătoare, ea fiind cu totul incompletă. Ea nu face decât să deplaseze partea 
cifrată a mesajului de la nivelul producerii cîimpului magnetic la acela al generării 
curenților electrici cărora el le este atribuit, ridicînd o problemă deloc mai simplă: care 
este mecanismul producerii şi menţinerii acestor curenți? Mai mult, întrucât s-a stabilit 
că în trecutul Pămîntului au avut loc inversări ale sensului cîmpului, cu păstrarea în 

linii mari a direcţiei lui, se pune şi întrebarea privitoare la mecanismul inversării 
sensului curenților care îi dau naştere. Este o legătură între aceşti curenți, deci şi între 
cîmpul magnetic produs de ei, şi rotația terestră? Pe de altă parte, care este cauza 
variației seculare a cimpului geomagnetic principal? Apoi, trecînd de la cimpul dipolic 
la cel real — mesajul autentic al Pămîntului —, se ridică chestiunea părții neregulate, 
nedipolice, a lui. 


Reprezentat de termenii de ordin superior ordinului I din desfăşurarea în serie 
de funcții armonice sferice a cimpului geomagnetic, cimpul nedipolic, numit şi cîmp 
neregulat sau cîmp al lui Bauer, a fost considerat, pînă nu demult, ca datorit 
magnetizării neuniforme a crustei terestre; a şi fost numit, ca atare, cimp crustal. 
Cercetări recente, bazate în particular pe măsurători efectuate cu aparate transportate 
de rachete şi sateliți artificiali ai Pămîntului, au arătat că sediul cauzelor acestui cîmp 
este situat şi el foarte adînc, probabil tot în nucleu aşa încît tot curenților responsabili 
de producerea părții dipolice a cimpului geomagnetic ar trebui să li atribuie şi 
abaterile de la regularităţile ei care constituie partea nedipolică a cimpului. De 
asemenea s-a stabilit că, independent de natura sa fizică, variaţia seculară 
geomagnetică este datorită unui mecanism al cărui substrat fenomenologic trebuie să- 
şi aibă sediul în nucleu sau cel puţin în mantaua inferioară. 


Imaginea aceasta, care deja nu mai este simplă, devine şi mai complicată dacă se 
ţine seama de diverse particularități continentale şi regionale ale cimpului 
geomagnetic principal şi ale variaţiei lui seculare, în mod evident semnificative şi 
cunoscute acum nu numai în distribuţia lor geografică actuală ci şi într-un vast 
complex spațio-temporal tetradimensional. Cu alte cuvinte, problema pe care trebuie 
s-o rezolve descifrarea mesajului geomagnetic reprezentat de cimpul magnetic 
principal al Pămîntului este la ora actuală aceea a explicării diverselor caracteristici ale 
distribuţiei acestui cîmp în spaţiul din jurul Pămîntului, nu numai la suprafața 
terestră, şi a evoluției lor în timp, nu numai la un moment dat. 


Departe de a fi rezolvat această problemă, cercetările întreprinse şi conduse cu 
asiduitate în scopul elucidării ei au deschis, totuşi, perspective promițătoare. Liniile 
mari ale mecanismului de producere a cîimpului geomagnetic principal sînt deja 
schițate şi ceea ce rămîne de făcut — desigur încă mult — este în special să se 
elaboreze bazele cantitative ale descifrării şi să i se finiseze unele aspecte mai de 
detaliu, care sînt, totuşi, semnificative pentru înlănțuirea fenomenelor. 


În esenţă, descifrarea, spre a cărei desăvârşire se merge în prezent, are loc în 
cadru magnetohidrodinamic, adică producerea cîimpului geomagnetic principal este 
atribuită unor fenomene legate de deplasarea în cîmp magnetic a unor medii fluide şi 
cu conductibilitate electrică. Concepţiile actuale, bazate pe cercetări teoretice şi pe 
experienţe în condiţii cel puţin comparabile cu cele din interiorul Globului, oferă 
perspectiva explicării celor mai multe dintre „constrîngerile” indicate mai înainte, 

adică a caracteristicilor şi a principalelor particularități ale distribuţiei spațio- 
temporale a cimpului geomagnetic principal. Ele abordează chiar şi problema, deloc 
simplă, a explicării deplasărilor polilor magnetici tereştri în raport cu cei de rotaţie, cu 
care nu numai că sînt compatibile dar chiar le cer cu necesitate. Apoi, spre deosebire 
de alte concepții — ca, de exemplu, cele bazate pe existența unor curenţi termoelectrici 
legaţi de eterogenități de constituţie şi de temperatură, la a căror producere şi 
menţinere ar contribui curenţii de convecţie şi dezintegrările radioactive din interiorul 
Pămîntului —, concepțiile magnetohidrodinamice furnizează şi o explicaţie rezonabilă 
a schimbărilor relativ rapide ale părților nedipolice ale cîimpului geomagnetic 
principal, atribuindu-le turbulenței din zonele exterioare ale nucleului terestru. Mai 
mult, încă: aceste concepții sînt compatibile — chiar dacă încă nu conduc la explicaţii 
perfect coerente — cu inversări ale polarității cimpului geomagnetic, în decursul 
timpului. 


Oprindu-ne aici — cam în punctul în care se opresc azi înseşi imaginile calitative 
ale descifrărilor despre care este vorba —, să amintim, măcar în treacăt, şi nişte 
prelungiri ale studiului cimpului geomagnetic principal în complexul spațio-temporal 
tetradimensional care prezintă importanţă nu numai pentru cunoaşterea evoluției 
acestui cîmp şi a unor caracteristici semnificative ale lui — deci şi pentru descifrările 
de mesaj amintite mai sus — ci şi pentru problema pe care o vom discuta în ultimul 
capitol al acestei scrieri: imaginea dinamică a structurii Pămîntului. Este vorba de 
informațiile ce se obţin cu privire la cîmpul geomagnetic din trecut, pe baza studiului 
magnetizării unor roci şi chiar a unor obiecte artificiale, ca vase arse sau cărămizi, de 
vîrstă cunoscută. Cercetările întreprinse, pe această cale, cu privire la cimpul 
geomagnetic din trecut — dacă este vorba de trecutul preistoric sau istoric ele se 
numesc arheomagnetice, iar în cazul trecutului geologic se utilizează termenul de 
paleomagnetism — se bazează pe premisa că probele studiate s-au magnetizat în 
condiţiile existente în momentul „formării” lor şi că au păstrat nealterată pînă astăzi 
această magnetizare. Ceea ce se studiază astăzi, pe baza măsurării direcției şi 
intensității magnetizării acestor probe, reprezentate de roci sau obiecte de pămînt ars, 
ar corespunde, deci, cimpului geomagnetic din epoca „formării” probelor. Aceasta 
înseamnă momentul răcirii sub punctul Curie — temperatura începînd de la care în jos 
are loc magnetizarea — pentru rocile eruptive, respectiv al cimentării particulelor 
magnetice care, înainte de depunere, se orientează în direcția cimpului geomagnetic, 
în cazul rocilor sedimentare, şi momentul răcirii, după ardere, a obiectelor artificiale 
amintite. 


În cadrul unor ipoteze rezonabile, privind mecanismul şi stabilitatea 
magnetizării inițiale şi caracterul dipolic al cîimpului geomagnetic principal în tot 
trecutul Pămîntului, foarte numeroase cercetări paleomagnetice — cele 
arheomagnetice privesc intervale de timp foarte scurte şi prea apropiate de prezent 
pentru a avea o însemnătate de ordin gnoseologic, avînd totuşi una de natură 
metodologică, importantă pentru justificarea ipotezelor admise — au condus la 

stabilirea cîtorva fapte de valoare deosebită pentru descifrarea mesajelor 
geomagnetice. Dintre acestea menţionăm, ca avînd semnificaţie specială la scară 
planetară: inversarea repetată a polarității cimpului geomagnetic în trecut, migrarea 
polilor magnetici şi deriva continentelor. 


Bine datate, prin determinări de vîrstă relativă şi absolută, numeroase probe de 
roci, din diverse amplasamente de pe Glob, au arătat, pentru diverse virste, 
magnetizări cînd normale — adică în sensul cimpului geomagnetic de astăzi —, cînd 
inverse. Reciproc compatibile atît în cazul determinărilor făcute pe lave solidificate în 
diverse epoci, pentru timpuri mai recente, cât şi în cazul celor efectuate pe probe de 
roci sedimentare, de asemenea de diverse vîrste, pentru timpuri îndepărtate, 
rezultatele paleomagnetice au pus lămurit în evidenţă generalitatea inversării sensului 
cîmpului geomagnetic principal, pentru întregul Glob, deci şi inversarea curenților 
electrici din nucleu responsabili de producerea lui. 


Pe de altă parte, studiul paleomagnetic foarte îngrijit al unor roci sedimentare 
din aceeaşi regiune dar de virste diferite, bine cunoscute, a condus — în cadrul 
imaginii distribuției dipolice a cimpului —, la amplasări diferite ale polilor magnetici 
ai Pămîntului, în decursul timpului geologic, deci la migraţia polilor. Astfel de 
determinări făcute pentru roci reprezentînd o lungă serie de vîrste dar provenind 
dintr-o regiune de dimensiuni relativ reduse — un asemenea caz este, de exemplu, cel 
al Angliei — au permis chiar trasarea curbei descrise de polul geomagnetic de-a 
lungul timpului. 


În fine, informaţii obținute cu probe de aceeaşi vârstă, luate din locuri diferite, 
împrăştiate pe întregul Glob, cu privire la amplasarea polilor magnetici într-o aceeaşi 
epocă geologică n-au putut fi puse de acord decît admiţindu-se o deplasare relativă a 
locurilor respective, situate pe continente diferite, deci postulînd deriva continentală. 
Semnificative din acest punct de vedere sînt rezultatele determinărilor paleomagnetice 
efectuate asupra unor probe de roci de aceeaşi vîrstă din America de Nord, din Anglia 
şi din India, rezultate care devin intrinsec compatibile numai dacă se admite o 
anumită distribuție geografică relativă a punctelor de luare a probelor, diferită de cea 
de astăzi. 


Pentru ilustrarea unui aspect particular pe care-l prezintă descifrarea unui mesaj 
paleomagnetic şi pentru aprecierea plauzibilităţii ipotezei privitoare la stabilitatea 
magnetizării „paleomagnetice”, este schiţat în figura 2 un caz special dar real de 
asemenea magnetizare. Două probe de rocă, bine identificate petrografic şi stratigrafic 
ca aparținînd aceleiaşi formaţiuni geologice, luate în punctele A şi B (figura 2a), 
prezintă direcţii de magnetizare cu totul diferite: orizontală în punctul A şi verticală în 
B. Aceste direcții sînt imposibil de explicat în cadrul conceptual admis, atît din punctul 
de vedere al compatibilităţii lor mutuale cât şi din acela al acordului cu imaginea 
distribuţiei dipolice a cîimpului geomagnetic, care ar implica amplasarea, în epoca 

magnetizării, la ecuatorul magnetic pentru punctul A şi la polul magnetic boreal 
pentru punctul B. Punîndu-se, însă, în evidenţă structura formaţiunii din care s-au 
extras cele două probe şi faptul că ele au fost luate, respectiv, de pe cele două flancuri 
ale cutei anticlinale prezentate de formațiunea respectivă (figura 2b), enigma a fost 
lămurită prin constatarea că este vorba de o aceeaşi direcție a magnetizării în epoca în 
care a avut loc fenomenul: o direcţie înclinată în raport cu orizontala locului, dar 
pentru poziția nedeformată, orizontală, a întregului strat sedimentar, înaintea cutării 
lui. 

2. Descifrarea unui mesaj enigmatic: direcții paleomagnetice aparent discordante. 


Exemplul este deosebit de elocvent atît pentru stabilitatea magnetizării, care nu a 
fost afectată de procesul de cutare, cât şi pentru caracterul dipolic al cîmpului din 
epoca „formării” rocii, care a produs magnetizarea. Simultan, acest exemplu de 
descifrare a unui mesaj enigmatic, la prima vedere, sugerează posibilități promițătoare 
de valorificare pe plan geologic a datelor paleomagnetice. 


Încheind această lungă şi, totuşi, incompletă trecere în revistă a problemelor 
descifrării actuale a mesajului „variat şi complicat” constituit de cimpul geomagnetic 
principal şi diversele lui caracteristici şi particularități, vom sublinia, o dată mai mult, 
bogăţia de informaţii care rezultă din această operaţie, doar schematic prezentată în 
cele ce preced: situarea sediului cauzelor care produc acest cîmp în interiorul 
Pămîntului; precizarea mai de aproape a localizării lor, anume în apropierea 
discontinuităţii care separă nucleul terestru de manta; prezenţa unei conductibilități 
electrice ridicate în zona corespunzătoare; natura magnetohidrodinamică a 
fenomenelor responsabile de generarea cîmpului geomagnetic principal; desfăşurarea 
unor procese asociate, de turbulenţă, de care sînt legate unele variaţii relativ rapide ale 
acestui cîmp; particularități ale mecanismului care provoacă variaţia seculară şi partea 
nedipolică a cimpului; inversări ale cimpului geomagnetic principal în trecut, cu 
menținerea orientării axei dipolului imaginar; migraţia polilor geomagnetici; deriva 
continentelor; etc. Dacă ar fi numai aceste informaţii privitoare la Pămînt care ar 
rezulta din descifrarea mesajului al cărui purtător este cimpul geomagnetic principal, 
şi încă magnetismul terestru ar contribui cu o pondere însemnată la documentarea 

geofizică pe care se bazează cunoaşterea şi înțelegerea anatomiei şi fiziologiei planetei 
noastre. Mai sînt, însă, şi cele două cîmpuri ale schimbărilor tranzitorii geomagnetice, 
cu alte substraturi fizice şi cu alte posibilităţi de a contribui la formarea unei imagini 
coerente despre Pămînt şi viaţa lui. 


Pentru aprecierea potenţialităților de mesaj al Pămîntului pe care le prezintă 
cîmpul geomagnetic al variațiilor calme, este indicată o examinare, fie cît de sumară, a 
principalelor lui caracteristici. O vom face pe baza manifestărilor morfologice ale 
acestor caracteristici, aşa cum apar ele în înregistrările continue de la observatoarele 
geomagnetice în intervalele de „calm magnetic”; vom utiliza, pe lîngă aceasta, şi cîteva 
indicaţii rezultate din tratamente statistice ale datelor de înregistrare. 


Am anticipat deja că starea de calm magnetic nu înseamnă absenţa de schimbări 
în cîmpul geomagnetic, ea implică, însă, un caracter lent şi regulat al lor, fapt pentru 
care au şi fost numite variaţii calme. Evoluţia în timp a oricăruia dintre elementele 
geomagnetice înregistrate — de regulă D, H şi Z — este redată pe magnetograme, în 
epocile de calm al cimpului geomagnetic, printr-o curbă cu un mers monoton, fără 
particularităţi neregulate, prezentînd totuşi abateri de la o linie dreaptă. Ceea ce 
atrage atenţia în magnetograma unei zile calme din punct de vedere magnetic este 
apariţia, în cele trei curbe care reprezintă variația elementelor geomagnetice 
înregistrate, a unei unde de variaţie, cu aspecte diferite pentru cele trei elemente dar 
manifestindu-se numai în porţiunea de zi în care Soarele se găseşte deasupra 
orizontului la locul de înregistrare. În timpul nopții, curbele au un mers aproape 
rectiliniu, în direcţia efectuării înregistrării, adică paralel cu axa timpului, ceea ce arată 
cvaziconstanţța cîmpului geomagnetic în acest interval, deci absenţa variațiilor. 


Prin intermediul înregistrării elementelor geomagnetice, se pune, astfel, în 
evidenţă o variaţie a cîimpului care, din punct de vedere morfologic, este calmă iar ca 
desfăşurare în timp este periodică, repetîndu-se în fiecare interval de timp de 24 de 
ore care reprezintă o zi solară (dar putînd fi mascată de perturbații, în epocile de mare 
agitație geomagnetică). 


Numită variație diurnă solară calmă, ea se recunoaşte de la prima vedere pe 
magnetograme, în zilele de calm magnetic, reprezentînd singura abatere, în 
înregistrări, de la monotonia totală a liniilor drepte care ar indica absenţa oricăror 
variații. Pe lîngă această variaţie manifestă, s-a reuşit să se pună în evidență — prin 
procedee statistice adecvate — existența unei variaţii cu o amplitudine mult mai mică 
(circa o zecime din a celei precedente) şi de aceea nedetectabilă direct chiar în intervale 
de calm magnetic. Ea are perioada de 24 de ore şi 50 de minute, care reprezintă 
intervalul de timp dintre două treceri succesive ale Lunii la meridianul locului, adică 
ziua lunară, şi este numită în consecinţă variaţie diurnă lunară. 

Ambele variaţii diurne prezintă o variaţie anuală a amplitudinii lor, mai mare în 
timpul verii şi mai mică în timpul iernii, cu valori evident intermediare în 
anotimpurile echinocţiale. În afară de aceasta, simpla succesiune a valorilor medii 
lunare — adică luate pentru un interval de o lună — ale elementelor geomagnetice 
pune în evidenţă, într-un loc dat (de obicei un observator geomagnetic, căci acolo se 
dispune de datele de observaţie necesare pentru un asemenea scop), un mers care 
arată o variație anuală a cîimpului geomagnetic. 


Prelucrări statistice folosind în esență metoda mediilor mobile în timp — o 
mediere efectuată pentru un acelaşi interval de timp, centrat, însă, pe diferite „epoci” 
— au arătat că mai există o variaţie care se desfăşoară în paralel cu activitatea solară, 
cu maxime ale valorilor medii ale elementelor geomagnetice în epocile de maxim de 
activitate solară şi cu minime în epocile de minim ale acesteia. Fără a fi strict periodice, 
întrucît ciclul de activitate solară are o durată de 11 ani doar ca valoare medie — 
putînd fi, în realitate, ceva mai lung sau ceva mai scurt —, această variaţie este numită 
variaţie ciclică undecenală. 


Pentru întregirea fizionomiei cîmpului variațiilor calme, trebuie să adăugăm 
cîteva informații privind unele caracteristici pe care le prezintă aceste variaţii în 
funcţie de poziţia pe Glob a locului de înregistrare. Mai întîi, este evident că, 
manifestindu-se exclusiv în perioada de lumină a zilei, ele sînt legate, ca moment de 
aparitie şi ca desfăşurare ulterioară, de timpul local al amplasamentului 
observatorului, deci morfologic pot fi considerate ca fiind o funcţie de acest timp, cu 
alte cuvinte de longitudinea locului. În al doilea rînd, pentru o aceeaşi zi, 
amplitudinea variațiilor geomagnetice calme depinde şi de latitudinea punctului 
considerat: fără a fi vorba de o lege simplă de variaţie, amplitudinea scade, în general, 
cu creşterea latitudinii. În fine, aceste variaţii calme prezintă şi unele particularități cu 
totul locale — de exemplu, accentuări relative ale variaţiei componentei verticale a 
cîmpului sau inversări ale sensului variației ei —, care pun în evidenţă o influenţă a 
structurii mai mult sau mai puţin adînci a subsolului regiunii. 


Toate aceste regularități ale distribuţiei geografice a variațiilor calme au fost 
stabilite pentru variația diurnă solară, cea de amplitudine mai mare şi oarecum mai 
reprezentativă. De altfel, celelalte variații calme — cu excepţia celei diurne lunare — 
rezultă din medieri care nu numai că nu înlătură contribuţia variaţiei diurne solare dar 
chiar vădesc evoluția amplitudinii acesteia în timpul unui an, respectiv într-un ciclu de 
activitate solară. 


Toate variațiile geomagnetice calme: diurnă solară, diurnă lunară, anuală şi 
undecenală sînt desemnate la un loc fie prin termenul de variaţii calme, care 
subliniază caracterul manifestării lor, directe sau indirecte, fie prin acela de variații 
periodice, care atrage atenţia asupra regularităţii distribuţiei lor în timp. Deşi 
denumirea de variaţii periodice este folosită mai frecvent pentru a le indica, ea nu le 

desemnează cu exclusivitate, căci — aşa cum vom vedea mai încolo — există 
schimbări ale cimpului geomagnetic cu caracter de perturbații, care nu sînt periodice. 
De aceea este de preferat denumirea de variaţii geomagnetice calme, respectiv aceea 
de cimp geomagnetic al variațiilor calme. 


Examinarea cîmpului variațiilor calme sub aspectul de mesaj terestru, purtător 
de informaţii asupra fenomenelor care-l generează, arată imediat că avem de a face cu 
un caz constituind un excelent exemplu de ceea ce înseamnă un mesaj al Pămîntului 
— în accepțiunea cuvîntului pe care am convenit s-o adoptăm — şi de felul în care 
elementele lui componente pot fi utilizate pentru a i se efectua descifrarea. De aceea, 
în loc de a da, pur şi simplu, rezultatele acestei descifrări, vom indica ceva mai pe larg, 
pentru acest caz, mecanismul şi principalele etape ale obținerii lor. 


Pentru început, facem observaţia că descifrarea desfăşurării în timp a variaţiei 
diurne solare se simplifică în mod sensibil dacă se utilizează o imagine care nu este o 
descifrare ci doar o transpunere într-un alt cifru a mesajului corespunzător: imaginea 
unui uriaş pol magnetic sud care s-ar deplasa, în emisfera boreală, la mare altitudine, 
de la est spre vest, în medie de-a lungul paralelului de 40°, cu meridianul orei 11. 
Această operaţie analoagă cu descrierea cîmpului geomagnetic principal drept cîmpul 
unui dipol central, prezintă avantajul că, în noul cifru, mesajul devine mai accesibil 
încercărilor de descifrare. 


Constatîndu-se că, în linii mari, totul se petrece în desfăşurarea variațiilor calme 
ca şi cînd ar exista un asemenea pol magnetic — pentru emisfera australă imaginea 
corespunzătoare este aceea a unui pol magnetic nord —, într-a doua etapă urmează să 
se găsească echilibrul fenomenologic al acestor poli magnetici imaginari. Ar fi vorba 
de o înlănțuire de fenomene compatibile cu condiţiile fizice reale din atmosfera înaltă, 
satisfăcînd, printr-un mecanism fizic plauzibil, caracteristicile principale ale variațiilor 
calme şi oferind perspectiva explicării cît mai multor particularităţi ale lor. 


Faptul că variațiile geomagnetice calme se manifestă precumpănitor în variația 
diurnă solară, că aceasta apare numai în intervalul luminat al zilei şi că efectele 
evoluează odată cu înălțimea Soarelui deasupra orizontului locului furnizează trei 
prime elemente pentru tentativa de descifrare: intervenţia, cu rol preponderent, a unui 
agent solar, propagarea lui în linie dreaptă de la Soare la Pămînt şi dependența 
acţiunii lui de unghiul sub care are loc incidența pe Pămînt. Alte indicaţii prețioase 
pentru reuşita acestei tentative rezultă din caracteristicile variației diurne lunare: 
participarea şi a unui agent lunar la producerea fenomenelor care generează variațiile 
calme şi dependenţa efectelor lui de poziția reciprocă a celor trei corpuri: Pămîntul, 
Luna şi Soarele. În fine, şi variaţia anuală şi undecenală contribuie cu informații utile 
pentru descifrare: eficiența agentului solar determinant în producerea şi desfăşurarea 
fenomenelor-substrat variază cu poziția Pămîntului față de Soare în decursul unui an 
şi cu intensitatea activităţii solare de-a lungul unui ciclu al acesteia. 

Evident, trebuie să se ţină seama şi de sugestia dată de analiza armonică sferică şi 
amintită mai înainte, anume că există şi o parte internă a fenomenelor din a căror 
înlănţuire rezultă variațiile calme. Această sugestie este confirmată de existența 
particularităților locale ale variațiilor calme, legate în mod clar de structura şi 
proprietăţile subsolului. 


Înainte de a prezenta rezultatul descifrării actuale a mesajului terestru 
reprezentat de cimpul variațiilor geomagnetice calme, trebuie precizat că elementelor 
indicate mai înainte este necesar să li se adauge unul, care în epoca primelor încercări 
de descifrare — către sfîrşitul secolului trecut — era complet ipotetic dar a cărui 
realitate este astăzi un fapt pus direct în evidenţă: existenţa unor straturi bune 
conducătoare de electricitate în atmosfera înaltă. 


Într-adevăr, polii magnetici imaginați ca mobili în aceste zone şi reprezentînd o 
modalitate de uşurare a descrierii morfologiei variațiilor calme nu pot avea o existență 
reală. În schimb, funcțiunea lor poate fi îndeplinită perfect de un sistem de curenți 
electrici de caracteristici determinate, care ar circula în porțiunile superioare ale 
atmosferei terestre. Producerea şi menţinerea unor asemenea curenţi este 
condiționată, însă, independent de mecanismul de asigurare a forţei electromotrice 
necesare, de buna conductibilitate electrică a mediului, adică a straturilor atmosferei 
superioare. 


Deşi o asemenea concepţie era în contradicție flagrantă cu tot ce se ştia atunci 
despre proprietăţile gazelor şi, în particular, cu extrapolarea pentru altitudini mari a 
proprietăților atmosferei de la suprafața Pămîntului — chiar, sau mai ales, ţinînd 
seama de scăderea densității cu înălțimea —, ea s-a impus. Astfel, pe baze 
geomagnetice, a fost postulată pentru prima dată existența ionsferei, care ulterior a 
fost demonstrată de la distanţă prin particularităţi ale propagării undelor de radio, 
reflectate de ea, şi prin sondaje electromagnetice ad hoc iar, recent, la fața locului, prin 
determinări efectuate cu ajutorul rachetelor şi al sateliților artificiali ai Pămîntului. La 
ora actuală, ceea ce se numea, cu trei sferturi de secol în urmă, „stratul Kennelly- 
Heaviside”, imagine ipotetică necesară pentru a se explica nu numai producerea 
variațiilor geomagnetice calme ci şi transmiterea — realizată de Marconi — a undelor 
de radio peste Atlantic, este o realitate bine demonstrată, cu o structură complicată. 


O imagine suprasimplificată, în scopul descifrării de mesaj care ne interesează, 
este reprezentată în figura 3. La altitudini cuprinse între circa 100 şi 400 de kilometri 
gazele care alcătuiesc atmosfera sînt ionizate şi devin, astfel, bune conducătoare de 
electricitate, prezentînd o stratificare în această zonă a atmosferei înalte, numită 
ionosferă. În afară de un strat D de la partea inferioară a ionosferei, care nu este 
reprezentat în figură, există un strat E, continuu în partea luminată a Pămîntului dar 
prezentînd mari discontinuități în timpul nopții („stratul sporadic” Es) şi un strat 
continuu peste tot F, care este afectat de o dedublare în timpul zilei, manifestîndu-se 

de fapt ca două straturi Fi şi F2. Dacă ar apărea o forță electromotrice, este evident că 
aceste straturi ar deveni sediul unor curenţi electrici, producători de cimpuri 
magnetice. 


3. Structura schematică a ionosferei. 


Cu aceasta am ajuns la prezentarea imaginii coerente a ansamblului de fenomene 
la care conduce integrarea într-un sistem unitar a tuturor elementelor deduse din 
caracteristicile morfologice ale variațiilor geomagnetice calme şi a celor adăugate ca 
postulate necesare, justificate ulterior. Ca descifrare actuală a ansamblului variațiilor 
calme ale cîimpului geomagnetic se consideră înlănțuirea complexă de fenomene 
schițată sumar în cele ce urmează. 


Sub influenţa radiaţiilor electromagnetice de lungimi de undă mici ale Soarelui 
— radiaţii ultraviolete UV şi raze X —, se produce ionizarea gazelor din atmosfera 
superioară terestră, cu apariţia straturilor care constituie ionosfera, bune conducătoare 
de electricitate. Deplasarea, sub acțiunea de maree exercitată de Soare şi Lună, prin 
atracţie gravitaţională a acestor straturi în cîmpul geomagnetic principal, datorit 
cauzelor interne, provoacă apariţia unor forţe electromotrice de inducţie, care 
determină producerea unor curenți electrici în ionosferă, în partea „de zi” a ei. Aceşti 
curenţi, variabili în timp, produc la rîndul lor, prin inducţie în subsolul conductor, 
nişte curenţi electrici numiţi curenți telurici. Cimpurile magnetice suprapuse ale 
sistemelor de curenţi electrici din ionosferă şi ale curenților telurici formează ceea ce se 
înregistrează global ca variații geomagnetice calme. 


Este simplu să se identifice, în termeni calitativi, în această imagine complexă — 
căreia îi corespund suporturi cantitative elaborate în cadrul unor dezvoltări 
matematice complicate şi subtile — diversele elemente corespunzătoare 

caracteristicilor şi particularităților din mesajul descifrat. Agentul solar principal, 
responsabil de producerea variațiilor calme este reprezentat de radiaţiile solare 
electromagnetice UV şi X, care se propagă în linie dreaptă de la Soare la Pămînt. 
Active, astfel, numai în timpul zilei, eficienţa lor în procesul de ionizare pe care-l 
provoacă în atmosfera înaltă depinde de absorbţia lor acolo şi aceasta depinde de 
incidenţa radiaţiilor, variabilă, în decursul unei zile, cu înălțimea Soarelui deasupra 
orizontului şi, în decursul unui an, cu poziţia Pămîntului față de Soare. Pe de altă 
parte, intensitatea radiaţiilor UV şi X emise de Soare este variabilă de-a lungul ciclului 
de activitate solară, de unde şi variațiile corespunzătoare ale efectelor lor în cîmpul 
geomagnetic al variațiilor calme. În fine, particularitățile locale ale fenomenului sînt 
legate de conductibilitatea electrică a subsolului în care se induc curenții telurici, 
variabili ca densitate de curent — pentru o aceeaşi forță electromotrice — cu această 
conductibilitate. Curenţii telurici reprezintă, astfel, treimea din cauzele variațiilor 
geomagnetice calme pe care analiza armonică sferică o atribuie interiorului Globului. 


Se înțelege că ponderea mare în producerea variațiilor geomagnetice calme o are 
Soarele, care intervine atît în procesul determinant al ionizării cât şi în provocarea 
fenomenului de flux şi reflux al atmosferei superioare, pe cînd rolul Lunii este cu mult 
mai modest, limitat la intervenţia ei în acest fenomen de maree atmosferice. Pămîntul 
însuşi participă la acest fenomen prin cîmpul său magnetic principal. 


Ca şi în cazul pe care am terminat de a-l examina al variațiilor geomagnetice 
calme, este recomandabil ca, înainte de a schița descifrarea actuală a mesajului terestru 
al cîmpului perturbaţiilor geomangetice, să facem o scurtă trecere în revistă a 
principalelor caracteristici morfologice ale fenomenului global pe care-l constituie 
aceste perturbații. Operația va trebui să fie completată, şi pentru acest caz, cu aducerea 
cîtorva informaţii suplimentare. Acestea vor privi, însă, de astă dată, aspecte 
extrinsece fenomenului terestru propriu-zis, legate de activitatea solară. 


Deşi complexă prin aspectele morfologice ale manifestărilor ei ca şi prin 
conținutul fenomenologic, noțiunea de perturbație geomagnetică este relativ uşor de 
definit, prin punerea în contrast cu aceea de calm magnetic. Vom caracteriza, astfel, în 
primul rînd, starea de perturbaţie (sau agitație) geomagnetică prin absenţa oricărei 
regularități vizibile în evoluţia în timp a oricăruia dintre elementele geomagnetice 
urmărite prin înregistrările continue de la observatoarele magnetice. 


Deosebiri esenţiale între perturbațiile şi variațiile calme ale cimpului 
geomagnetic, din punctul de vedere al indicaţiilor asupra substratului fizic al 
fenomenelor sînt prezentate, însă, în particular, de două caracteristici morfologice: 
izbucnirea şi desfăşurarea perturbaţiilor în orice interval, luminat sau de întuneric, al 
duratei de 24 de ore a zilei şi simultaneitatea apariţiei lor pe întreg Globul. 
Independente, în felul acesta, de longitudine, perturbațiile geomagnetice prezintă, 

totuşi, o dependenţă, foarte complicată însă, de latitudine, efectele fiind, de astă dată, 
mai intense la latitudini mari. 


O regularitate importantă se remarcă în desfăşurarea în timp a perturbaţiilor 
geomagnetice, în forma lor cu cel mai ridicat grad de agitaţie, cunoscută sub numele 
de furtună magnetică: independent de momentul apariției — care se poate situa la 
orice oră din zi sau din noapte —, în componenta orizontală are loc, mai întîi, brusc 
sau progresiv, o creştere (faza iniţială), urmată de o scădere apreciabilă a valorii 
acestei componente (faza principală sau de paroxism), după care urmează o revenire 
lentă spre valoarea ei neperturbată (faza de relaxare sau de „convalescență”). O altă 
caracteristică semnificativă este creşterea pe care o prezintă componenta verticală a 
cîmpului geomagnetic în după-amiaza unei zile de perturbaţie. Este vorba de o 
manifestare periodică în desfăşurarea perturbaţiilor geomagnetice, care se numeşte 
perturbaţie diurnă. 


Perioade bine marcate în evoluţia în timp a perturbaţiilor geomagnetice sînt 
intervalele de 1 an, reprezentînd durata revoluţiei terestre, şi de 11 ani, corespunzînd 
ciclului de activitate solară. Prima nu se manifestă, însă, în intensitatea fenomenelor — 
cum era cazul pentru variațiile calme — ci numai în numărul lor: în anotimpul 
geomagnetic echinocţial (format din lunile martie-aprilie şi septembrie-octombrie) 
perturbațiile sînt sensibil mai numeroase decit în timpul verii geomagnetice (formată 
din lunile mai, iunie, iulie şi august) sau în timpul iernii geomagnetice (lunile 
noiembrie, decembrie, ianuarie şi februarie), ambele comparabile din punctul de 
vedere al frecvenţei de apariţie a perturbaţiilor geomagnetice. În privința perioadei 
undecenale, trebuie subliniat că ea se recunoaşte atît în numărul de perturbații cât şi în 
intensitatea lor, variabile în perfect paralelism cu activitatea solară, de-a lungul celor 
11 ani ai ciclului acesteia. O perioadă interesantă — care se mai manifestă în evoluția 
în timp a perturbaţiilor geomagnetice, fără a apărea în mersul variațiilor calme — este 
intervalul de timp de 27 de zile al rotației Soarelui în jurul axei proprii (valoare medie, 
corespunzătoare latitudinilor heliografice mijlocii): furtunile magnetice prezintă o 
tendinţă de repetare, cu intensități descrescînde, după acest interval. Există, în fine, 
multe particularități în desfăşurarea oricărei perturbații geomagnetice, ca formă de 
prezentare şi ca amplitudine, unele cu evidente manifestări locale, în acord cu 
indicaţiile analizei armonice sferice, care atribuie şi acestor schimbări în timp ale 
cîmpului geomagnetic o parte internă a cauzelor care le determină, aşa cum am văzut 
mai înainte. 


Legătura cu fenomenele solare fiind evidentă şi în acest caz, faptul că 
perturbațiile pot apărea, şi chiar apar frecvent, şi în partea de noapte a Pămîntului 
arată că trebuie să intervină un agent solar capabil să se propage şi pe traiectorii 
diferite de o linie dreaptă. Întrucît acest agent a fost identificat a fi radiaţia 
corpusculară a Soarelui, vom da aici cele cîteva informaţii care o privesc, anunţate deja 
ca extrinsece fenomenului terestru al perturbaţiilor geomagnetice. 

În urma unor procese a căror natură fizică este numai parţial explicată la ora 
actuală, Soarele emite în spaţiul interplanetar, cu intensităţi foarte variabile, şi o 
radiaţie corpusculară, indicată prescurtat, în mod obişnuit, prin litera K, formată 
dintr-un flux de atomi şi de particule încărcate electric, ioni — în particular protoni — 
şi electroni. Pe lîngă neuniformitatea temporală a emisiunii, radiaţia K este 
caracterizată şi printr-o marcată neregularitate spaţială, datorită repartiției cu totul 
întimplătoare a surselor ei pe suprafața Soarelui, direcțiilor corespunzător capricioase 
în care e dirijată şi înseşi propagării ei intrinsec perturbante. 


Ea pleacă din anumite regiuni ale Soarelui (numite de geomagneticieni regiuni 
M), legate de petele solare sau, poate, chiar reprezentate de acestea. Fluxul de radiații 
corpusculare, neutru în ansamblu, constituind deci o plasmă — numită şi gaz solar 
sau, mai frecvent, vînt solar —, poate ajunge la Pămînt, dacă este dirijat spre el. 
Cîmpul magnetic principal al acestuia exercită o acţiune deviatoare asupra 
particulelor electric încărcate care alcătuiesc fluxul radiaţiei K. De fapt, interacţiunea 
dintre cîmpul geomagnetic şi vîntul solar este mult mai complexă — este vorba de o 
acţiune într-adevăr reciprocă, guvernată de legile magnetohidrodinamicii — şi duce la 
formarea acelor porţiuni depărtate ale domeniului terestru exterior ionosferei, 
desemnat mai întîi ca exosferă şi apoi, ţinîndu-se seama de rolul determinant pe care-l 
are cîmpul magnetic în desfăşurarea fenomenelor ce au loc acolo, cu numele de 
magnetosferă. Abătindu-se cu mult mai mult decît ionosfera — destul de asimetrică şi 
ea — de la simetria generală a celorlalte geosfere, care, cu excepţia hidrosferei şi a 
biosferei, sînt practic sfere concentrice, magnetosfera nu-şi justifică deloc a doua 
jumătate a numelui. 


Magnetosfera are forma indicată în figura 4, în care sînt reprezentate, în paralel, 
concepțiile despre distribuția spaţială a cîmpului geomagnetic extern, valabile pentru 
lumea ştiinţifică în epocile 1950 şi 1970. În opoziţie cu simetria perfectă a distribuţiei 
dipolice a acestui cîmp, în ipoteza absenței complete a materiei în spaţiul 
interplanetar, caracterizat ca vacuum, imagine admisă acum un sfert de secol (partea 
din stînga a figurii 4), se situează imaginea de azi, complet asimetrică, în care cimpul 
geomagnetic apare ca distorsionat sub influenţa vîntului solar şi limitat la zona care 
formează magnetosfera, în interiorul „tecii” acesteia. 

Pi - DI 


4. Imaginile de ieri şi de azi ale cîmpului geomagnetic extern. 


De fapt, structura magnetosferei prezintă o complicație mult mai mare. Pentru 
problemele legate de perturbațiile geomagnetice, examinate aici sub aspectul de mesaj 
al Pămîntului, care urmează să fie descifrat doar în termeni calitativi, informaţiile date 
pînă acum sînt, totuşi, suficiente, furnizînd punctele de sprijin mai importante. Mai 
este, poate, bine să semnalăm şi existenţa zonei aurorale, care coboară pînă în 
ionosfera inferioară, şi a regiunii-capcană, în care sînt capturate particule ale vîntului 
solar, constituind aşa-numitele centuri de radiaţie ale Pămîntului sau zonele lui Van 
Allen. 


Să trecem acum la prezentarea imaginii care rezultă din descifrarea mesajului 
terestru al cîimpului perturbaţiillor magnetice, în cadrul fixat de morfologia lor şi de 
cunoştinţele actuale privitoare la activitatea solară şi la interacțiunea dintre vîntul 
solar şi cimpul geomagnetic. Vom începe prin a constata că, aşa cum prevedeau 
vechile calcule ale lui Störmer şi experienţele tot atît de vechi ale lui Birkeland cu o 
Terrella modernă, introdusă într-un spaţiu cu aer rarefiat şi supusă unui flux de raze 
catodice — unele şi altele din primul sfert al secolului nostru —, particulele încărcate 
electric care constituie plasma solară, ajungînd în cîmpul geomagnetic, sînt deviate de 
acesta şi se distribuie în planul ecuatorului geomagnetic, formînd un curent electric 
inelar, de rază egală cu cîteva raze terestre, şi în două spirale deasupra regiunilor 
polare. Aceste spirale, răsucite în jurul axei geomagnetice, deci dipolice, şi nu în raport 

cu axa magnetică reală a Pămîntului, pătrund relativ adînc în atmosferă şi dau naştere 
fenomenelor luminoase cunoscute sub numele de aurore polare (boreale şi australe). 


Efectele magnetice ale curentului inelar şi ale spiralelor polare constituie o parte 
a ceea ce observăm noi în înregistrări ca perturbații geomagnetice. O altă parte a 
acestor perturbații este datorită modificării conductibilităţii straturilor ionosferice de 
către particulele încărcate cu electricitate pătrunse în ele, ceea ce duce la deformarea 
sistemelor de curenţi care provoacă variațiile calme diurne. Fenomene de natură 
magnetohidrodinamică — constind în oscilaţii ale plasmei care capătă o rigiditate 
transversală față de liniile de cîmp ale cimpului geomagnetic — se adaugă celorlalte 
categorii de procese. Inducţia de curenţi electrici în Pămînt, sub influenţa curenților 
variabili responsabili de producerea perturbaţiilor — alţii decît cei care produc 
variațiile geomagnetice calme — complică şi ea fenomenele, cu efecte locale, 
determinate de conductibilitatea subsolului. Un mecanism imaginat în urma 
descoperirii centurilor de radiaţii din jurul Pămîntului atribuie, în fine, cel puţin o 
parte din perturbațiile geomagnetice efectelor magnetice ale particulelor solare care, 
pătrunzând în cîmpul geomagnetic, sînt capturate de acesta şi obligate să circule în 
zonele de radiaţie. 


Din această schemă a substratului fizic al perturbaţiilor geomagnetice, este de 
reținut complicaţia aproape inextricabilă a fenomenelor, în care neuniformitatea în 
timp a emisiunii radiaţiei corpusculare solare este asociată cu neregularitățile 
distribuţiei ei spaţiale, ca urmare a repartiţiei regiunilor M pe suprafaţa Soarelui. În 
cadrul acestei complicaţii — accentuate încă şi mai mult de efectele rotației solare 
asupra orientării în spaţiul interplanetar a fluxurilor de radiaţii K precum şi de efectele 
deviatoare ale cimpului magnetic principal al Pămîntului asupra particulelor încărcate 
electric care o constituie — trebuie considerat mecanismul suprasimplificat, prezentat 
mai sus, căruia i se atribuie originea fizică a cîimpului geomagnetic al perturbaţiilor. 


Informaţiile furnizate de descifrarea mesajului terestru reprezentat de acest cimp 
permit cîteva precizări privind fenomenele responsabile de generarea perturbaţiilor al 
căror aspect morfologic a fost schițat mai înainte. Fazelor mai importante ale unei 
furtuni magnetice le corespund, astfel, luarea de contact a vîntului solar cu cîmpul 
geomagnetic principal — care poate avea caracterul brusc al unui şoc sau poate fi 
progresivă — (faza iniţială), formarea curentului inelar în planul ecuatorului 
geomagnetic şi circularea lui în acest plan cu intensitatea maximă (faza de paroxism), 
respectiv atenuarea treptată a curentului inelar (faza de convalescenţă). Se înțelege, 
apoi, că perturbaţia diurnă este legată de creşterea conductibilității electrice a 
straturilor ionosferice, a căror densitate de ioni este mărită prin adăugarea, la cei 
produşi de radiaţiile UV şi X, a celor reprezentaţi de particulele încărcate din radiația 
K. Pe de altă parte, tendinţa de repetare a furtunilor magnetice după 27 de zile se 
explică şi ea, în cadrul acestei descifrări a mesajului general al perturbaţiilor 
geomagnetice: repetarea unei furtuni magnetice corespunde revenirii, după o rotaţie a 

Soarelui în jurul axei sale, a unor regiuni M în poziţia favorabilă bombardării 
Pămîntului cu radiaţie K în stare să provoace furtuna, în general cu o intensitate mai 
redusă decât a celei anterioare, datorită slăbirii continue a emisiunii corpusculare. În 
fine, particularităţile locale ale perturbaţiilor geomagnetice sînt corespondentele 
magnetice ale perturbaţiilor curenților telurici, induşi în subsolul cu conductibilitate 
electrică variabilă de la o regiune la alta. 


Fără îndoială, imaginea extrem de schematică prezentată, lipsită şi de suportul 
cantitativ al teoriei matematice a fenomenelor, lasă nelămurite multe dintre aspectele 
mai de detaliu ale numeroaselor probleme legate de cimpul geomagnetic al 
perturbaţiilor. Liniile generale, însă, ale descifrării actuale a mesajului Pămîntului pe 
care îl constituie acest cîmp, se pot recunoaşte din prezentarea făcută, precum şi 
natura şi ponderea gnoseologică a informaţiilor privitoare la planeta noastră, care 
rezultă din această descifrare. 


Recunoscînd limitarea substanţială a celor trecute în revistă, nu numai în 
expunerea de pe urmă, privind cîmpul geomagnetic al perturbaţiilor, dar în întreg 
acest capitol, în general, este recomandabil să subliniem şi absența completă din 
prezentarea noastră a unor informații care se pot lega de problemele geomagnetice: 
date cu privire la fenomenele geoelectrice — n-am amintit decît cu totul în treacăt 
curenții telurici —, utilizarea fenomenelor geomagnetice la studiul structurii 
subsolului (prospecţiunile magnetice legate de anomaliile locale ale cimpului principal 
ca şi tehnicile sondajelor geomagnetice şi magnetotelurice, care utilizează cîimpurile 
variațiilor calme şi perturbaţiilor), aplicaţii ale studiului ionosferei şi magnetosferei în 
domeniul telecomunicaţiilor, paralelizarea ansamblului fenomenelor legate de 
activitatea solară: furtuni geomagnetice, perturbații ionosferice, agitații în curenţii 
telurici, apariţii de aurore polare, dispariţii în recepțiile radiofonice pe unde scurte, 
etc. Explicaţia este că, pe lîngă volumul limitat impus expunerii noastre, valoarea 
relativ redusă a informaţiilor respective ca mesaje ale Pămîntului, la scara la care am 
considerat noi fenomenele, nu ne îndemna la cuprinderea lor în acest cadru. 


Chiar cu aceste lacune — pe care le semnalăm şi pentru a sublinia amploarea 
domeniului geomagnetismului, pe lîngă existența unor prelungiri care merg uneori 
foarte departe, în direcţii cu totul neaşteptate —, expunerea noastră, polarizată în jurul 
aspectelor pe care le ia cîmpul geomagnetic, prin părțile lui componente, ca mesaj 
terestru, este în măsură să dea o idee despre caracterul acestui mesaj şi despre căile 
descifrării lui. Descifrarea însăşi, prezentată în liniile ei esenţiale şi cu principalele 
rezultate la care a condus pînă la ora actuală contribuie şi ea la scoaterea în relief a 
ceea ce anunțau cuvintele lui Thellier puse în fruntea acestui capitol, cu privire la 
cimpul geomagnetic: caracter complicat şi enigmatic, varietate în manifestări. 


La aceste caracteristici, noi am adăuga, cu titlu de încheiere a capitolului, şi 


79 


3. PĂMÎNTUL CA MAGNET 


vastitatea impresionantă a domeniului spaţial în care se extind fenomenele legate de 
magnetismul terestru: de la nucleul Pămîntului (unde descifrarea actuală a mesajului 
complex al cîimpului geomagnetic principal situează sursa acestui cîmp) pînă la 
ionosfera şi magnetosfera planetei noastre (unde ultimele descifrări ale celorlalte două 
mesaje, nu mai puțin complexe, ale variațiilor calme şi ale perturbaţiilor geomagnetice 
arată că se găsesc sediile cauzelor care produc cîimpurile respective). 

„Curînd după descoperirea radioactivităţii de către H. Becquerel şi M. Curie se 
recunoaşte omniprezenta substanțelor radioactive în toate mediile geofizice. Aceasta 
conduce repede la întreprinderea sistematică de cercetări şi de experiențe în activitatea 
geofizică şi oferă noi soluţii eficiente pentru numeroase probleme individuale.” 

H. ISRAEL 


„Dar vremea? Unde-i vremea? O caut şi e lipsă?” 
ION PILLAT 


Asocierea acestor două citate aici, la început de capitol, poate să fie întrucîtva 
derutantă, la prima vedere, şi ca simplă alăturare şi prin funcțiunea comună pe care 
însuşi acest fapt pare a le-o atribui. Dar a pune alături nu înseamnă totdeauna a 
paraleliza şi atribuirea unei aceleiaşi destinaţii nu implică neapărat utilizarea aceloraşi 
căi pentru a ajunge la ea. 


Ca atare, informaţia cuprinzătoare, tonalitatea majoră afirmativă şi expresia 
calmă a cuvintelor omului de ştiinţă pot să nu fie chiar atât de antinomice, după 
trecerea primului moment, cu sugestia restrînsă, atmosfera interogativ-negativă şi 
tonul agitat din versul poetului, în rolul pe care cele două citate îl au aici de a pregăti 
trecerea în revistă a unei categorii deosebite de mesaje terestre. Sînt mesajele fizice pe 
care Pămîntul ni le trimite fie prin însăşi emisiunea de particule şi de unde produse în 
procesele de dezintegrare radioactivă, fie prin compoziția substanţelor care au rezultat 
din aceste fenomene. 


De altfel, structura acestui capitol, de dimensiuni mai reduse decît ale celor care 
l-au precedat, privitoare la cimpurile naturale ale Pămîntului, reflectă oarecum — la 
altă scară, desigur — imaginea sugerată, împreună, de aprecierea obiectivă asupra 
georadioactivităţii, făcută de Israël, şi de întrebarea în termeni subiectivi, a lui Pillat, 
privind „vremea”. Va fi, astfel, vorba — în cele ce urmează — de mesajele radioactive, 
directe sau indirecte, ale planetei noastre şi, în particular, de acelea care permit 
„căutarea” timpului, cu rezultatul punerii în evidenţă nu a lipsei ci a prezenţei lui, sub 
forme de trecut geologic, în vîrsta rocilor şi a Pămîntului. 


Pentru conturarea cadrului în care vom face prezentarea mesajelor terestre din 
această categorie, se oferă un punct de plecare natural şi comod, reprezentat de faptul 
că însăşi descoperirea fenomenului radioactivităţii s-a făcut în context geonomic. 
Eliberarea spontană de energie, desemnată global prin termenul de radioactivitate, a 
fost pusă în evidenţă, mai întîi, în cazul unor săruri de uraniu, apoi pentru diverse 


81 


4. RADIOACTIVITATEA TERESTRĂ 


minerale conținînd acest element. Ea s-a manifestat macroscopic prin impresionarea 
unei plăci fotografice, fără un contact optic direct între emulsia ei şi sărurile sau 
mineralele respective. Se poate vorbi, astfel, de adevărate „autoradiograme”, cu 
caracter de prime aplicaţii ale radioactivităţii în domeniul geoştiințelor, înainte de 
identificarea ei ca fenomen nuclear. 


Rezultatele sistematic negative ale tuturor încercărilor de a se influenţa, din 
exterior, prin diverşi agenţi fizici sau chimici, procesele radioactive au demonstrat, cu 
toată claritatea, că sediul cauzelor care le provoacă este în interiorul adînc al atomului, 
adică în nucleu. De acolo pleacă atît radiaţiile de natură corpusculară „alfa” şi „beta” 
cît şi cele de natură ondulatorie, electromagnetică, „gama”, toate purtătoare de 
energie şi formînd în ansamblu emisiunea radioactivă, produs al dezintegrării 
nucleului atomic. 


Dezintegrarea radioactivă se desfăşoară după bine-cunoscutele legi de 
descendență, care au ca obiect mecanismul dezintegrării şi caracterizarea atomului 
rezultat din acest proces, în raport cu atomul din care provine. În ceea ce priveşte 
desfăşurarea în timp a fenomenelor, ea este guvernată de legi statistice bine stabilite, 
deosebit de importante pentru georadioactivitate. Ambele categorii de legi ale 
radioactivităţii se aplică tuturor proceselor de dezintegrare, prezentate de atomi 
aparţinind aşa-numitelor familii radioactive naturale (familia uraniului sau radiului, 
familia actiniului şi familia toriului) sau de alţi atomi, care nu se încadrează în familii 
cu proprietăți radioactive, cum sînt anumiţi atomi de carbon, de potasiu sau de 
rubidiu. 


Legile de descendență se formulează uşor dacă se ține seama de natura radiației 
emise în procesul căruia i se aplică, pe de o parte, şi de caracteristica atomului care 
este determinantă pentru fixarea locului lui în tabloul clasificării periodice a 
elementelor, al lui Mendeleev, pe de alta. Pentru scopurile noastre, aici, este de ajuns 
să amintim că particulele „alfa” sînt atomi de heliu biionizaţi, adică au o masă de 
patru unităţi atomice şi două sarcini electrice elementare pozitive, iar particulele 
„beta” sînt electroni, adică au o masă neglijabilă şi o sarcină electrică elementară 
negativă, pe cînd radiațiile „gama” sînt formate din fotoni, fără masă — la scara la 
care se consideră fenomenele în acest context — şi fără sarcini electrice. Pe de altă 
parte, trebuie să amintim că locul unui atom în tabloul lui Mendeleev este fixat de 
numărul lui atomic, reprezentat de numărul de sarcini electrice elementare pozitive 
ale nucleului, număr evident egal cu acela al electronilor de pe orbitele din jurul 
nucleului, ceea ce asigură neutralitatea electrică a atomului, considerat în ansamblu. 


Enunţul legilor de descendență este, acum, simplu, ţinînd seama că ele trebuie să 
arate cum se schimbă masa atomică şi locul unui element în tabloul lui Mendeleev, în 
urma dezintegrării radioactive. Dacă dezintegrarea unui atom se face prim emisiunea 
unei particule „alfa”, aceasta conduce la apariția unui descendent care, conform celor 

spuse mai sus, cu privire la la masa şi sarcina electrică a particulei „alfa”, va avea o 
masă atomică mai mică cu patru unităţi şi se va deplasa cu două locuri spre stînga 
(adică spre numere atomice mai mici) în tabloul de clasificare a elementelor. În cazul 
unei dezintegrări prin emisiune „beta”, descendentul va avea, practic, aceeaşi masă 
atomică pe care o avea elementul-părinte dar se va situa, în tabloul lui Mendeleev, în 
căsuţa vecină de la dreapta aceleia a atomului din care provine (număr atomic mai 
mare cu o unitate). Emisiunea de radiaţii „gama” nu produce, însă, schimbări nici în 
masa atomică, nici în numărul de ordine al elementului în tabloul lui Mendeleev, 
efectul ei fiind numai modificarea energiei interne a nucleului atomic. 


Se înțelege că dacă, de exemplu, în cadrul unei familii radioactive, au loc, 
succesiv, o dezintegrare „alfa” şi două dezintegrări „beta”, după aceste procese 
elementul descendent se găseşte în acelaşi loc în tabloul lui Mendeleev în care se găsea 
elementul radioactiv iniţial, ca avînd aceeaşi sarcină electrică pozitivă a nucleului şi 
acelaşi număr de electroni pe orbitele din jurul lui (deci şi aceleaşi proprietăţi fizice şi 
chimice, în general). Masa lui atomică este, însă, mai mică cu patru unități. Asemenea 
atomi, cu mase atomice diferite dar cu acelaşi număr de ordine în clasificarea 
elementelor, sînt numiţi, cum se ştie, izotopi, întrucît ocupă acelaşi loc în tabloul lui 
Mendeleev. 


Izotopii prezintă o importanţă deosebită şi pentru ştiinţele Pămîntului. 
Compoziţia izotopică a anumitor elemente constituie un mesaj radioactiv de prim 
ordin al Pămîntului. Repartiția relativă a diverşilor izotopi, fie în produsul final al 
unui proces de dezintegrare, fie în anumite combinaţii chimice din alcătuirea unor roci 
sau a unor părţi din diverse fosile, furnizează informații de mare valoare pentru 
determinările de vîrste ale rocilor, prin aşa-numita datare radioactivă absolută, 
respectiv pentru condiţiile în care au avut loc anumite fenomene, în particular în 
privinţa temperaturii de formare a unor combinaţii chimice din roci şi din fosile. 


Pentru importanţa pe care o prezintă în cadrul determinărilor de vîrste ale 
rocilor, este cazul să menţionăm aici un proces radioactiv întrucitva particular: aşa- 
numita dezintegrare prin captură. Nucleele unor atomi (cum este, de exemplu, cazul 
unui anumit izotop al potasiului) „capturează”, însuşindu-şi, unul dintre electronii de 
pe prima orbită exterioară, ceea ce echivalează cu dispariţia unei sarcini electrice 
elementare pozitive din nucleu. Legea de deplasare corespunzătoare indică pentru 
acest caz o deplasare spre stînga cu un loc, în tabloul lui Mendeleev, fără variație de 
masă atomică. Acest proces, reprezentind oarecum inversul unei emisiuni „beta”, este 
însoţit de obicei de emisiunea unui foton, dar nu în domeniul radiaţiilor „gama” ci în 
acela al razelor X. Să mai adăugăm că potasiul radioactiv prezintă atît dezintegrarea 
prin captură — care duce la formarea de argon, fenomenul utilizat în determinările de 
vîrste prin metoda „potasiu/argon” — cât şi dezintegrarea „beta”, din care rezultă 
calciu. 

Trecînd acum la legile statistice care guvernează toate fenomenele radioactive, 
inclusiv captura, vom anticipa că ele constituie valoroase instrumente de investigaţie 
în domeniul descifrărilor mesajelor radioactive ale Pămîntului, în particular prin 
datele pe care le furnizează privitor la rapiditatea, respectiv — mai bine, poate — 
încetineala desfăşurării în timp, a proceselor de dezintegrare pentru diferitele 
elemente radioactive. Aceste procese au un caracter întimplător dar, producîndu-se 
pentru o populaţie extrem de numeroasă de atomi, sînt supuse legilor numerelor mari 
ale statisticii. În consecință, plecîndu-se de la ipoteza perfect plauzibilă, independentă 
de mecanismul fizic al dezintegrării, că numărul de dezintegrări produse într-un 
anumit interval de timp este proporţional cu numărul de atomi prezenţi şi cu 
lungimea acestui interval de timp, se deduce legea exponențială a descreşterii în timp 
a numărului de atomi care se dezintegrează. Constanta de proporționalitate din legea 
elementară este specifică elementului respectiv şi se numeşte constanta de 
dezintegrare a lui. Cunoaşterea acestui parametru caracteristic pentru fiecare specie de 
atomi radioactivi — asigurată cu o precizie care a fost mereu îmbunătățită de 
determinările fizicii — permite studiul desfăşurării în timp a fenomenului, cu 
importante aplicaţii în geoştiințe. 


O mărime mai intuitivă decît constanta de dezintegrare este inversul ei, care 
reprezintă aşa-numita viață medie a atomilor radioactivi. Încă mai elocventă — în 
special în vederea descrierii pentru nespecialişti a desfăşurării în timp a proceselor de 
dezintegrare radioactivă — este un al treilea parametru al legilor statistice ale 
radioactivităţii: timpul de înjumătățire. În relaţii simple, bine determinate, cu 
constanta de dezintegrare şi cu viaţa medie, timpul de înjumătățire reprezintă — cum 
arată şi termenul însuşi — intervalul de timp după care din numărrul de atomi 
radioactivi, prezenți la un moment dat, au mai rămas nedezintegrați doar jumătate. Se 
înțelege că acest interval este lung pentru procesele lente şi scurt pentru cele rapide. 


Astfel, pentru a cita exemple importante pentru problemele care ne interesează 
aici, timpul de înjumătățire este de aproape 50 de miliarde de ani pentru dezintegrarea 
foarte înceată a izotopului radioactiv al rubidiului dar de numai 5730 de ani pentru 
procesul relativ rapid de dezintegrare a izotopului radioactiv al carbonului. Chiar 
pentru dezintegrări din sînul aceleiaşi familii, ordinele de mărime ale acestui 
parametru prezintă variaţii extrem de mari. Să amintim numai că primele dezintegrări 
din familia uraniului au următoarele timpuri de înjumătățire: patru miliarde şi 
jumătate de ani pentru tranziția uraniului în uraniu Xa, apoi ceva mai mult de 24 de 
zile pentru dezintegrarea acestuia, care dă atît uraniu X2 cât şi uraniu Z, pentru ca 
aceştia să se dezintegreze cu timpuri de înjumătățire de aproape 7 ore, respectiv de 
ceva mai mult de un minut. Interesant este şi cazul celor trei produşi în stare gazoasă 
(„emanaţii”) din familiile radioactive naturale: radonul, toronul şi actinonul, cu 
timpurile de înjumătățire respective de aproape patru zile, aproape un minut şi ceva 
mai puțin de patru secunde. 

Existenţa unor valori atît de diferite pentru acest important parametru de 
caracterizare cantitativă a procesului de dezintegrare are o importanţă evidentă. Între 
anumite limite şi în funcţie de frecvența de apariţie a fenomenelor corespunzătoare în 
mediile geologice — şi depinzînd, evident, şi de satisfacerea anumitor condiţii privind 
posibilitatea de efectuare a măsurătorilor cu precizia necesară, în acord cu premisele 
ce stau la baza tehnicii metrologice respective —, se poate face o alegere a tipului de 
dezintegrare care este indicat să fie utilizat într-un anumit scop, după ordinul de 
mărime al timpului de înjumătățire corespunzător. 


Trecînd acum, propriu-zis, la mesajele radioactive ale Pămîntului, vom începe 
examinarea lor, a modalităţii de a le descifra şi a informațiilor pe care le furnizează, cu 
cea mai importantă categorie: dezintegrările radioactive naturale ale atomilor care 
intră în alcătuirea Pămîntului. Se înțelege că este necesar ca aceşti atomi să aibă cel 
puţin o largă răspîndire în roci — dacă nu şi să intre într-o proporţie ridicată în 
alcătuirea lor —, pentru ca detectarea şi descifrarea mesajelor pe care le constituie 
dezintegrările respective să fie, într-adevăr, semnificative. 


Detectarea şi identificarea acestor mesaje se face prin tehnici în acelaşi timp 
complicate şi delicate iar descifrarea lor presupune cunoscute, cu o bună precizie, 
constantele de dezintegrare, respectiv timpurile de înjumătățire sau vieţile medii ale 
elementelor care vin în vedere. Mai mult decit în cazul altor mesaje ale Pămîntului, 
sînt evidente interdependenta şi alternanţa etapelor operaţiilor respective, care lasă 
impresia unei cvasisimultaneităţi a lor şi fac ca o încercare de a separa cu totul 
descifrarea de detectare să pară arbitrară. 


Elaborate în variate forme şi aplicate cu multe adaptări specifice, de la caz la caz 
— în special după categoria de atomi radioactivi utilizați —, tehnicile de descifrare a 
mesajelor radioactive ale Pămîntului în scopul datării absolute a rocilor şi chiar pentru 
determinarea vîrstei absolute a Pămîntului au o fundamentare conceptuală simplă şi 
cvaziunitară. În primul rînd este de avut în vedere că dacă „la început” (aceasta 
înseamnă a fixa momentul de la care se pleacă în considerarea vîrstei rocii sau a 
Pămîntului) n-au existat decît părinţii celor trei familii radioactive naturale şi dacă se 
cunoaşte ritmul de dezintegrare al fiecăruia, datarea se poate face pe baza 
determinării raporturilor în care se găsesc în produsul final al dezintegrării cei trei 
descendenți stabili (ceea ce înseamnă a fixa cealaltă extremitate a intervalului de timp 
care reprezintă virsta). 


De fapt, nu este necesar să se studieze cele trei procese de dezintegrare, este de 
ajuns să se considere numai două. Produsul final al dezintegrărilor pentru toate cele 
trei familii de elemente radioactive naturale este plumbul, în fiecare caz fiind vorba de 
un anumit izotop stabil al lui. Lucrurile sînt, de fapt, mai complicate, ţinîndu-se seama 
de întregul lanţ de dezintegrări intermediare, dar important este că, teoretic, se poate 

calcula în ce raporturi relative trebuie să se găsească izotopii respectivi după un 
anumit interval de timp sau — problemă inversă, cu mult mai importantă — ce 
interval de timp a trebuit să treacă pentru ca izotopii să se prezinte în proporţiile 
constatate experimental. 


Dacă este vorba de un singur element radioactiv care se dezintegrează trecînd 
într-un singur descendent stabil (cazul izotopilor radioactivi ai rubidiului şi 
potasiului), acesta se acumulează mereu, pe măsură ce trece timpul, şi parametrul 
caracteristic pentru lungimea intervalului de timp este de astădată raportul dintre 
cantitatea de element-părinte şi cantitatea de element-descendent. Acest raport se 
micşorează mereu, fiind într-o legătură cantitativă bine cunoscută cu timpul scurs, 
legătură comandată de constanta de dezintegrare (viaţa medie, timpul de 
înjumătățire); timpul scurs este reprezentat, evident, de intervalul dintre momentul 
inițial şi momentul final al procesului considerat, dificultatea mare fiind legată de 
precizarea a ceea ce este momentul iniţial, la o determinare de vîrstă. În măsura în care 
acest interval poate fi identificat cu vîrsta a cărei determinare se urmăreşte şi în funcție 
de măsurarea foarte precisă a raportului părinte/descendent, ca şi de cunoaşterea nu 
mai puţin precisă a parametrului de caracterizare a vitezei de desfăşurare a procesului 
de dezintegrare, este posibilă datarea absolută radioactivă. 


O deosebire fundamentală față de cele două principii menţionate o prezintă 
descifrările de mesaj pe care le constituie determinările de vîrste absolute prin metoda 
carbonului radioactiv. În acest caz nu mai este vorba nici de proporția dintre izotopii 
din produsul final al unui proces de dezintegrare nici de raportul dintre cantitatea de 
element radioactiv şi cea de produs de dezintegrare stabil. Pur şi simplu se face 
comparaţia între cantitatea de element radioactiv care a mai rămas ca atare într-o 
combinaţie şi cantitatea în care este prezent un element „martor”, reprezentat de 
izotopul stabil al lui, care nu are nimic de a face cu procesul de dezintegrare dar care 
participă la formarea combinației respective în paralel cu izotopul radioactiv, cu 
acelaşi rol chimic. Pentru precizare, să indicăm că elementul radioactiv este izotopul 
de masă atomică 14 al carbonului, care se formează continuu din azotul atmosferic sub 
influenţa razelor cosmice. El se găseşte în atmosferă într-un raport bine determinat 
față de carbonul obişnuit, izotopul neradioactiv de masă atomică 12, şi intră în acelaşi 
raport în compoziţia bioxidului de carbon şi, prin intermediul acestuia, în substanţele 
organice care participă la alcătuirea plantelor şi animalelor. O dată cu încetarea vieții 
— momentul inițial pentru determinările de vîrstă pe această cale —, izotopul 
radioactiv al carbonului se împuţinează prin dezintegrare pe cînd cel stabil rămîne ca 
atare. Timpul scurs din momentul încetării vieţii organismului respectiv pînă în 
momentul determinării raportului dintre carbonul 14 şi carbonul 12 se calculează 
dintr-o relaţie simplă, în care mai intră, pe lîngă acest raport, şi parametrul de 
caracterizare cantitativă a desfăşurării procesului de dezintegrare, de exemplu timpul 
de înjumătățire. 

Extrem de numeroase, descifrările de mesaje radioactive pe care le prezintă 
aceste determinări geocronologice au condus la rezultate de semnificație deosebită 
pentru ştiinţele Pămîntului. Problema vîrstei Pămîntului fusese abordată pe diverse 
căi, care conduseseră la rezultate diferite, greu de pus în acord în privinţa ordinului de 
mărime. Geologii secolului trecut ar putea fi grupaţi, din punctul de vedere al 
opiniilor cu privire la vîrsta Pămîntului, în trei clase: „uniformitariştii”, conduşi de 
Lyell, admiteau pentru planeta noastră o vîrstă infinită, „moderaţii”, influențați în 
special de Darwin, considerau că această vîrstă este de cîteva sute de milioane de ani 
iar „revoluţionarii”, acceptînd argumentele de ordin cantitativ aduse de Lord Kelvin 
printr-o demonstraţie intrinsec corectă dar fundamentată greşit pe date geotermice — 
cum vom vedea în capitolul următor —, adoptaseră o cifră care întinerea Pămîntul: 24 
de milioane de ani. 


În această atmosferă de complet dezacord asupra unei probleme fundamentale, 
cu numeroase implicaţii în diverse direcții, au venit rezultatele descifrărilor de mesaje 
radioactive. Diferind ca cifre, ele au indicat, totuşi, corect, de la început, ordinul de 
mărime pentru vîrsta Pămîntului: miliarde de ani. Cifrele pentru precizarea vîrstei au 
crescut treptat, pe măsura îmbunătăţirii preciziei determinărilor şi a eliminării 
intervenţiei unor agenţi perturbanţi, conducînd la valoarea care este acceptată azi: 5 
miliarde de ani. 


Ordinul de mărime al vîrstei Pămîntului s-a impus în geoştiințe şi prin 
autenticitatea modului de obținere şi prin acordul lui cu diverse date ale acestor 
ştiinţe, în particular cu duratele necesare, principial, pentru desfăşurarea anumitor 
procese ca realizarea salinității apelor marine, procesele orogenetice, depunerea 
formațiunilor sedimentare, evoluţia speciilor animale şi vegetale etc. 


Impresionantă prin ingeniozitatea descifrării de mesaj care a condus la obținerea 
ei precum şi prin ordinul ei de mărime, vîrsta Pămîntului este menționată adeseori şi 
în afara cadrului strict ştiinţific, fie în termeni poetici adecvaţi pentru a o sugera, ca în 
versurile lui Tudor Arghezi: 


„Şi-a mai trecut o vreme, şi zeci de vremi şi sute 
Şi mii de vremi, pe număr, în şir nemaiştiute”, 


fie chiar cu ordinul de mărime corect — lucru care nu tulbură atmosfera poetică —, 
cum o face George Călinescu: 


„Naintea vieții tale 
Cu miliarde de-ani 
S-au închegat metale 
Şi-au bubuit vulcani”. 


In privinţa determinărilor de vîrste pentru anumite roci, este bine să menţionăm 

— fără a merge pînă la detalii — contribuţia importantă a descifrării mesajelor 
respective care constă în atribuirea de vîrste absolute diviziunilor de timp stabilite în 
mod relativ, pe cale stratigrafică şi paleontologică. Aceasta înseamnă indicarea 
duratelor în ani pentru erele şi perioadele geologice de la Cambrian încoace, adică 
pentru circa 600 de milioane de ani, cît reprezintă întregul interval de timp datat 
relativ de geologi. O contribuţie poate şi mai importantă este constituită de evaluarea 
extinderii în timp a Precambrianului şi — ceea ce este şi mai mult — de subdivizarea 
lui, imposibilă în absența metodelor radioactive, fără urme care să marcheze trecerea 
timpului, cum sînt fosilele prezente în formațiunile postcambriene. Faţă de cele şase 
sute de milioane de ani ale intervalului de timp corespunzător depunerii acestor 
formaţiuni, Precambrianul are o durată foarte lungă: după ce, pînă nu demult, se 
acceptase ca vîrstă a celor mai vechi roci datate vîrsta de trei miliarde şi patru sute de 
milioane de ani, recent Precambrianul a mai fost prelungit în trecut cu încă patru sute 
de milioane de ani. 


Trebuie recunoscut că cele mai multe determinări de vîrste geologice absolute au 
fost făcute în laboratoare de către fizicieni şi chimişti, cel mai adesea fără colaborarea 
geologilor şi petrografilor. Aceasta s-a resimţit dezavantajos, în faptul că 
determinările, putînd fi foarte precise pentru proba de rocă studiată, nu au fost, totuşi, 
totdeauna corect încadrate din punctul de vedere al istoriei trecute a rocii din care 
fusese extrasă proba şi din acela al caracterelor ei petrografice, pentru care competența 
se găsea de partea celor absenţi: geologii. Să mai amintim că o bună parte din 
dificultăţile care împiedică acordul perfect al cantitativului datărilor absolute cu 
calitativul celor relative provin din faptul că primele rezultă preponderent din studiul 
rocilor eruptive, pe cînd limitele de timp stratigrafice şi paleontologice au fost fixate 
de cercetări efectuate asupra formațiunilor sedimentare. 


Progresele care sînt de aşteptat în domeniul descifrării acestor categorii de 
mesaje terestre privesc în special două direcții: pe de o parte, mărirea preciziei datelor 
finale (valoarea vârstelor) prin îmbunătăţirea cunoaşterii constantelor fizice care intră 
în calcule şi prin tot mai bune determinări ale mărimilor supuse observaţiei şi, pe de 
alta, mai buna armonizare a competenţei în domeniul fizicii şi chimiei cu cea din 
domeniul geoştiințelor. Se pare că acest ultim deziderat nu se poate realiza nici sub 
eticheta de fizică nucleră aplicată, pe care o reclamă pentru acest domeniu 
izolaţioniştii fizicieni şi chimişti şi nici sub aceea de geologie nucleară, pe care caută s- 
o impună unii geologi exclusivişti. Dat fiind că studiul fenomenelor nucleare în cadru 
geologic constituie un domeniu tipic de frontieră şi că el promite să se dezvolte tot mai 
mult pe baze inter- şi pluri-disciplinare, cercetările în echipe complexe de specialişti 
vor fi, fără îndoială, o necesitate. Cum se pune şi problema coordonării acestor 
cercetări, aceasta ar reveni, în principiu, geofizicienilor, competenți atît pentru 
aspectele fizico-matematice ale metodelor de descifrare cât şi pentru încadrarea 
geologică a problemelor geocronologice. 

O altă categorie de mesaje terestre care, fără să fie autentic radioactive, sînt 
supuse descifrării în cadrul conceptual al georadioactivităţii este reprezentată de 
compozițiile izotopice ale anumitor elemente care intră în alcătuirea materialelor din 
crusta terestră (minerale, roci, resturi organice vechi). Elemente cu rol important în 
această privinţă sînt, în particular, oxigenul, sulful şi carbonul. 


Constatări mai vechi — în terminologia adoptată de noi: descifrări de mesaje — 
au arătat că, pentru asemenea elemente, compoziţia izotopică este diferită după natura 
şi originea mineralelor la a căror alcătuire participă ele, adică raporturile dintre 
cantitățile de izotopi ai aceluiaşi element variază atît cu mineralul din care este extras 
cît şi, pentru un acelaşi mineral, cu zăcămîntul sau formațiunea din care acesta 
provine. Faţă de o compoziţie izotopică inițială — s-a adoptat drept termen de 
referință compoziţia izotopică a elementelor din meteoriți —, s-au pus astfel în 
evidenţă variaţii care au sugerat existența unor procese de deplasare a echilibrului 
izotopilor într-un sens sau altul, în funcție de anumite condiţii legate de fenomene 
fizico-chimice sau chiar biologice. Sugestia a devenit, treptat, convingere şi astăzi se 
admit ca fapte bine stabilite numeroase constatări de acest fel. În linii cu totul generale 
se acceptă în prezent ca sens general al schimbării raportului dintre izotopii aceluiaşi 
element cel reprezentat de îmbogățirea în izotopi grei în fenomenele desfăşurate în 
cadru exclusiv anorganic şi, invers, de creşterea proporţiei de izotopi uşori în 
procesele afectate şi de participarea unor factori de ordin biologic. 


Desigur, interesante sînt descifrările de mesaje particulare din această categorie. 
Vom aminti aici, pentru exemplificare, pe cel reprezentat de compoziţia izotopică a 
oxigenului care intră în alcătuirea silicaților din atitea minerale şi în a carbonaţilor, în 
particular a carbonatului de calciu, prezent în cochiliile atitor vietăți de altădată. Cei 
doi izotopi ai oxigenului, cel obişnuit (de masă atomică 16) şi cel mai greu (de masă 
atomică 18) se găsesc într-un raport care depinde, în mod esenţial, de temperatura la 
care s-au format combinațiile chimice respective. Variația lui, nu atît de mare dar 
suficientă pentru a fi accesibilă determinării cantitative şi ridicată la un grad mai mare 
de semnificație pe cale statistică, a putut fi folosită pentru a se pune în evidență 
variații de temperatură medie a apelor marine din care s-au depus anumite formaţiuni 
geologice sau în care au trăit anumite vietăţi, studiate astăzi ca fosile. S-a putut stabili, 
astfel, pe baza variațiilor acestui raport pentru oxigenul din cochiliile a diverşi 
belemniţi din Cretacicul Europei de vest, mersul temperaturii medii în decursul unui 
interval de timp destul de lung — între Albian şi Danian —, luîndu-se numeroşi 
indivizi din diverse etaje geologice. Mai mult decît atît: studiindu-se acelaşi raport 
pentru mici porţiuni din cochilia aceluiaşi individ, dinspre exterior spre interior, s-a 
putut determina durata vieţii lui prin alternanţa de temperatură pusă în evidenţă, 
corespunzătoare trecerii de la vară la iarnă. 

Sînt evidente implicaţiile de ordin paleoclimatic ale unor asemenea descifrări de 
mesaje, cu prelungiri adeseori foarte îndepărtate. Să menţionăm numai, în acest 
context, că astfel de determinări au fost utilizate, pe baza variațiilor de temperatură 
dintre zi şi noapte, pentru a se pune în evidenţă lungimea zilei în trecutul geologic şi a 
se deduce, din comparaţia între durata zilei în prezent şi durata zilelor din diverse 
epoci ale trecutului geologic — valorile fiind stabilite pe largi baze statistice —, 
încetinirea rotației terestre. În felul acesta, duratelor geologice, rezultate din datările 
făcute cu „ceasurile radioactive” li s-a îmbogăţit conţinutul cu detalii furnizate de 
„ceasurile fosile” de tipul celui menţionat mai sus. 


Ultima categorie de mesaje radioactive ale Pămîntului pe care le mai examinăm 
este reprezentată de manifestări ale înseşi radiațiilor emise în procesele de 
dezintegrare. Asemenea mesaje pleacă, evident, numai din porțiunile Pămîntului în 
care există substanţe radioactive şi pot fi detectate numai în limitele distanțelor pînă la 
care radiaţiile se pot propaga fără a fi prea puternic absorbite. Din acest punct de 
vedere este de menționat că absorbția este mai intensă pentru radiaţiile corpusculare 
— mai mult pentru particulele „alfa” şi mai puţin pentru particulele „beta” — şi mai 
redusă pentru cele electromagnetice, motiv pentru care radiaţiile „gama” s-au şi numit 
„radiaţii penetrante”, în prospecţiunile radiometrice. 


Dubla restricție menţionată mai sus, legată de existenţa surselor radioactive şi a 
unui plafon al absorbției pentru radiaţiile emise de ele, limitează considerabil, ca 
extindere spaţială, conținutul informaţional al mesajelor autentic radioactive 
constituite de particulele „alfa” şi „beta” şi de razele „gama” care rezultă din 
dezintegrări. Caracterul complementar, față de alte date geofizice, al informațiilor pe 
care le furnizează descifrarea lor le ridică, totuşi, valoarea la un nivel de semnificaţie 
deosebită pe plan pur ştiinţific şi le asigură prelungiri importante pe plan practic. 


De altfel, adeseori unele informaţii din cele două categorii amintite se suprapun. 
Acesta este, de exemplu, cazul punerii în evidenţă a unor importante accidente 
tectonice sau a altor particularități în distribuţia spaţială a rocilor care alcătuiesc crusta 
terestră: falii, ondulațţii ale fundamentului cristalin sub o cuvertură sedimentară nu 
prea groasă, variaţii în structura acestui fundament reprezentate de intruziuni cu 
proprietăţi radioactive diferite etc. În particular s-au dovedit utile, în legătură cu 
detectarea şi localizarea faliilor, tehnicile de înregistrare şi descifrare a mesajelor 
radioactive standardizate ca prospecțiuni radiometrice. 


Discontinuităţile crustei terestre reprezentate de falii sînt deosebit de importante 
şi pentru descifrarea particularităților structurale ale porţiunilor de suprafaţă ale 
Pămîntului şi pentru localizarea unor zone de interes economic. Frecvența lor este 
destul de mare, şi o ştiu nu numai geologii. Într-un aforism intitulat „Pavăză 
indestructibilă”, Lucian Blaga spune: „Scoarța Pămîntului e compusă în întregime 

numai din cicatrici” şi nu e departe de realitate, nici în privinţa faptului pe care îl 
afirmă, nici în privinţa semnificației pe care i-o atribuie prin titlu. 


Cicatrizate sau nu, aceste răni ale Pămîntului au reprezentat şi reprezintă căi de 
acces mai uşor spre suprafață pentru substanţele radioactive, fie în stare gazoasă — 
emanațiile radioactive, propriu-zis numai cea din familia uraniului, adică radonul —, 
fie dizolvate şi transportate, deci, de soluţii. Substanțele radioactive şi descendenții lor 
activi — cei stabili neinteresînd în această împrejurare — se pot şi depune pe 
parcursul urmat între blocurile faliilor. Are, astfel, loc o îmbogăţire a emisiunii de 
radiații, a cărei punere în evidenţă înseamnă, ipso facto, detectarea şi localizarea 
acestui accident tectonic. 


În privinţa posibilităţiilor de localizare a surselor, se poate sublinia o calitate a 
acestor mesaje terestre, rezultată — în mod în aparenţă paradoxal — dintr-un defect al 
lor, acela că intensitatea radiaţiilor scade foarte repede cu distanța, mai repede decit 
intensitatea cîmpurilor gravific şi geomagnetic. Într-adevăr, pe lîngă descreşterea cu 
pătratul distanţei datorită distribuţiei radiaţiilor în jurul sursei pe suprafeţe sferice 
care descresc cu pătratul razei, are loc şi o descreştere exponențială cu distanța de la 
sursă, provocată de absorbţia radiațiilor pe parcursul străbătut. În felul acesta, dacă 
sensibilitatea aparatului folosit este destul de mare pentru ca pragul de detecție să 
asigure nu numai prinderea maximului semnalului ci şi descreşterea acestuia, 
localizarea sursei radiaţiilor se va face cu o precizie remarcabil mai mare decât cea pe 
baza mesajelor corespunzătoare gravimetrice sau magnetice. 


Am mai putea aminti, în legătură cu aplicaţiile de ordin practic ale descifrărilor 
de mesaje radioactive terestre, două potenţialități ale lor, frecvent transformate în 
realități: descoperirea şi conturarea zăcămintelor de minereuri radioactive şi 
cooperarea la aceleaşi operaţii pentru zăcămintele de hidrocarburi. Privitor la ultimul 
punct, este bine să subliniem că posibilitatea corespunzătoare este legată de afinitatea 
pentru emanaţiile radioactive pe care o au în general substanţele organice şi în 
particular hidrocarburile, ceea ce duce la o accentuare a proprietăţilor lor radioactive. 
Pentru petrol lucrul a fost pus în evidenţă, încă din primul deceniu al secolului nostru, 
deci chiar de la începuturile radioactivităţii, de un pionier român în acest domeniu, 
Dragomir Hurmuzescu. 


Considerate din punctul de vedere general al contribuţiei lor la cunoaşterea şi 
înţelegerea vieții Pămîntului, mesajele radioactive terestre se pot caracteriza prin 
bogatul lor conţinut informaţional cu privire la trecutul îndepărtat al Pămîntului dar şi 
printr-o foarte restriînsă extindere spaţială a domeniului de investigație. Deşi o 
autentică comparaţie nu se poate face între entităţi atît de diferite ca timpul şi spaţiul, 
oricine se gîndeşte mai profund la semnificația aportului gnoseologic al 
georadioactivității nu se poate împiedica de a constata disproporţia flagrantă dintre 

lungimea intervalelor de timp asupra cărora se extinde puterea de investigație a 
metodelor ei şi scurtimea distanțelor spaţiale accesibile cercetărilor de această natură. 


Venind din adîncul trecutului geologic, mesajele radioactive terestre furnizează, 
ca rezultat al descifrării lor, vîrsta absolută a Pămîntului şi vîrstele absolute ale 
diverselor formaţiuni geologice, date cantitative din care se deduc şi duratele 
diverselor ere şi perioade geologice. Informaţii cu caracter mai de detaliu se obțin din 
descifrarea mesajelor reprezentate de compozițiile izotopice ale unor elemente din 
minerale şi roci şi — într-un cadru conceptual puțin diferit — din resturile unor 
viețuitoare din trecutul îndepărtat, cu privire la condiţiile din epoca formării, respectiv 
din timpul vieții lor. 


Emise, în prezent, din anumite porțiuni ale Pămîntului, ca cele unde se găsesc 
zăcăminte de minereuri de uraniu sau ca locurile de îmbogăţire în surse radioactive, 
cum sînt faliile şi zăcămintele de petrol, radiaţiile rezultate din dezintegrări constituie 
şi ele mesaje elocvente. Fără a putea ajunge prea departe de sursele lor — datorită 
absorbției în mediul de propagare — ele nu sînt de neglijat în rolul lor de purtătoare 
ale unor informaţii valorificabile şi pe plan ştiinţific si în direcţii practice-economice. În 
felul acesta, mesajele radioactive ale Pămîntului se înscriu printre mesajele geofizice 
de semnificație deosebită. Ceea ce scoate şi mai mult în relief valoarea informativă a 
rezultatelor la care conduce descifrarea lor este caracterul complementar al datelor 
radioactive față de alte indicaţii geofizice, fără a mai vorbi de posibilităţile largi de a se 
obține informații cantitative cu privire la trecutul planetei noastre. 

„Istoria Pămîntului este o istorie a căldurii. De-a lungul întregii istorii terestre, mari 
cantități de energie au fost încontinuu cheltuite în formarea munților, în vulcanism şi în 
alte activități care au generat continentele, oceanele şi atmosfera. Exceptînd acțiunile 
agenților de la suprafață, alimentate de căldura Soarelui, energia vine din interiorul 
Pămîntului şi trebuie să fi fost cîndva sub forma de căldură.” 

PATRICK M. HURLEY 


„Globul pământesc văzut din interior îți dă un alt fior decît văzut din exterior... Sub 
pămînt e altfel Pămîntul. E mai îndesat, mai adevărat. Parcă cel de afară e numai fumul 
şi putregaiul, aici e focul şi jeregaiul.” 

MARIN SORESCU 


Identificabile direct numai sub formele lor mai particulare şi mai intense, care 
sînt sporadice ca distribuție geografică şi intermitente ca evoluţie în timp, 
manifestările căldurii Pămîntului sînt, totuşi, omniprezente şi continue. Fenomene 
geotermice spectaculoase, cum sînt erupțiile vulcanice sau geyserii, ori chiar mai puțin 
impresionante, ca, de exemplu, izvoarele termale sau fumarolele, apar în relativ 
puţine locuri şi chiar acolo ele prezintă discontinuități în desfăşurarea lor. La o 
cercetare mai de aproape şi cu mijloace adecvate se poate face, însă, imediat, 
constatarea că manifestări calorice terestre au loc peste tot şi fără întrerupere. 


Ubicitatea şi perenitatea fenomenelor geotermice sînt puse în evidenţă, în modul 
cel mai clar, de creşterea cu adîncimea a temperaturii în interiorul Pămîntului, sub 
porțiunea superficială, de grosime redusă, afectată de variațiile sezonale ale climei şi 
de circulaţia apelor subterane. Prezent oriunde, în orice regiune a Globului, fenomenul 
implică o continuă scurgere de căldură, în sens invers, spre suprafața planetei noastre, 
de unde căldura este radiată în exterior, în spațiul cosmic. Acest „flux geotermic” 
constituie principalul mesaj caloric al Pămîntului, a cărui detectare, cu reliefarea 
caracteristicilor planetare ca şi a particularităților mai mult sau mai puţin regionale, 
este în curs de efectuare dar a cărui descifrare este abia la început. 


Problemele legate de fenomenele geotermice sînt numeroase şi variate. Într-o 
primă categorie se înscriu cele care privesc bilanţul termic al Pămîntului, procesele de 
activ şi de pasiv în evoluţia energiei care intervine sub formă de căldură în viața 
planetei noastre. O a doua categorie de probleme este reprezentată de cele ce se pun în 
legătură cu însuşi fluxul geotermic, deja menţionat ca important mesaj fizic terestru. 
Subordonate acestor două categorii de probleme geotermice majore sînt o serie de 
probleme nu mai puţin importante dar a căror pondere se împarte între geotermia 
propriu-zisă şi alte domenii ştiinţifice, unele chiar în afara geoştiințelor, sau care au 

luat formele predominant tehnice ale aplicaţiilor. 


Am putea aminti ca astfel de probleme pe aceea a mecanismului de propagare a 
energiei termice în interiorul Globului — cu importante prelungiri în fizică —, pe 
aceea a transformărilor ei în energia mecanică responsabilă de activitatea tectonică, pe 
aceea a manifestărilor locale de eliberare a ei şi, încheind lista, fără a o epuiza, pe aceea 
a teledetecției în infraroşu. Aceste două probleme de pe urmă excelează sub aspectul 
lor de aplicaţii practice. 


Se înțelege că, fiindu-i imposibil să le abordeze, necum să le trateze, pe toate, 
expunerea din acest mic capitol se va limita la a le prezenta — şi numai în linii 
generale — pe cele două mai importante: bilanţul geotermic şi, în particular, fluxul 
geotermic. Accentul va cădea pe acesta de pe urmă, în acord cu ponderea mai mare 
care-i revine în preocupările noastre, prin caracterul său de mesaj al Pămîntului. 
Citeva referiri fugare vor fi făcute, totuşi, şi la alte probleme conexe, chiar şi la unele 
care, minore la scară planetară, sînt de o importanţă practică deosebită şi nu sînt nici 
lipsite, în ansamblu, de potenţialități de mesaje terestre. 


Pe lîngă baza cantitativă construită şi consolidată tot mai mult cu ajutorul datelor 
rezultate din măsurători, problema bilanţului geotermic prezintă astăzi două 
importante elemente noi față de ceea ce era ea pentru ştiinţa secolului trecut. Pe planul 
faptelor este vorba de luarea în considerare a importantei surse de căldură 
reprezentată de dezintegrările radioactive iar în domeniul cadrului conceptual, încă 
preponderent speculativ, de înlocuirea ipotezei cosmogonice a stării inițiale 
incandescente a Pămîntului prin aceea a formării lui ca aglomerare de pulberi şi 
protocorpuri cosmice reci. Aceste două elemente nu sînt fără legătură între ele. 


În acord cu vechea concepţie cosmogonică a desprinderii Pămîntului din Soare, 
în stare incandescentă, se considera, în secolul trecut, că fluxul continuu de căldură 
care asigură iradierea permanentă de energie termică în spaţiul interplanetar este 
rezultatul exclusiv al răcirii treptate a corpului fierbinte pe care-l reprezenta Pămîntul 
în starea lui iniţială. Pe această bază a efectuat Lordul Kelvin calculele menţionate în 
capitolul precedent, după ale căror rezultate Pămîntul ar fi trebuit să aibă doar o vîrstă 
de ordinul de mărime al zecilor de milioane de ani. 


După descoperirea radioactivităţii şi, în particular, după punerea în evidență a 
degajării de căldură care însoţeşte toate dezintegrările radioactive, s-a recunoscut 
posibilitatea de a identifica în aceste procese sursa de căldură internă în stare să 
explice fluxul geotermic, fără a mai fi nevoie să se apeleze la ipoteza stării inițiale 
incandescente a Pămîntului. În felul acesta, s-a pregătit calea pentru apariția 
concepțiilor cosmogonice moderne, după care, în esenţă, planeta noastră s-a format ca 
un corp la început rece. Acceptatrea unei asemenea vederi implică, evident, 

necesitatea de a se explica şi mecanismul fizic care a dus la temperaturile ridicate 
existente astăzi în interiorul Globului, pe lingă modalitatea de menţinere a fluxului 
geotermic actual. 


Din calculele care se pot face în cadrul unor ipoteze simplificatoare dar folosind 
relații compatibile cu realitatea şi date numerice furnizate de observaţii, rezultă că 
pentru ridicarea temperaturii în interiorul Pămîntului este nevoie de o cantitate de 
căldură sensibil mai mare decât cea corespunzătoare fluxului geotermic curent. 


Formulată în termeni expliciți, problema bilanţului termic al Pămîntului constă, 
astfel, în stabilirea surselor de energie capabile să asigure în prezent înlocuirea 
continuă a căldurii pierdute în spaţiul cosmic şi furnizarea aceleia utilizate pentru 
realizarea în trecut a temperaturilor ridicate din interiorul lui. De asemenea, în cadrul 
problemei bilanţului geotermic nu pot fi neglijate nici alte procese care consumă 
energie, cum sînt cele care se manifestă, direct sau indirect, în activitatea tectonică. 


Vom trece, acum, în revistă sursele de căldură care pot figura în mod 
semnificativ în bugetul termic al Pămîntului, menţionînd şi pe acelea care au fost 
active, probabil, în trecut, în perioada formării planetei noastre, cu rolul important de 
a-i ridica temperatura internă. Accentul expunerii, care nu va putea merge pînă la 
detalii, va cădea, totuşi, pe discutarea proceselor actuale, cărora le revine rolul 
important al menţinerii fluxului geotermic. De altfel, tocmai pentru a servi drept 
cadru pentru conturarea acestei noțiuni examinăm şi problema bilanţului termic al 
Pămîntului, căci, din punctul de vedere pe care-l urmărim noi, fluxul geotermic este, 
la ora actuală, autenticul mesaj caloric al planetei noastre şi de la fidela detectare şi 
corecta descifrare a lui se aşteaptă lămurirea multor probleme geodinamice. 


Este în afară de orice îndoială că principala sursă de căldură, permanent activă, a 
Pămîntului este constituită de ansamblul proceselor de dezintegrare radioactivă. 
Elementele radioactive care au avut o contribuţie însemnată la producerea căldurii 
terestre de-a lungul întregii vieți a Pămîntului şi o au şi în prezent sînt relativ puţine: 
doi izotopi ai uraniului (capul familiei uraniului şi capul familiei actiniului), apoi toriul 
şi izotopul radioactiv al potasiului. 


Toate aceste patru elemente sînt larg răspîndite în roci şi au vieți medii de 
ordinul de mărime al vîrstei Pămîntului aşa încît, active în tot trecutul acestuia, ele se 
mai găsesc în cantități suficient de mari pentru a constitui şi la ora actuală surse 
importante de căldură. Calculele făcute, admiţindu-se în întreaga masă a Pămîntului o 
abundență a lor comparabilă cu aceea din meteoriți, arată că, prin contribuţia căldurii 
degajate de aceste elemente radioactive naturale, s-ar putea echilibra perfect bilanțul 
geotermic actual. Întrucât, însă, obiecţii serioase de ordin geofizic şi geochimic se ridică 
împotriva unui asemenea „model meteoritic” rudimentar al Pămîntului, rezultatele 
acestea trebuie acceptate numai ca o indicație de ordin de mărime a plauzibilității 
concepției după care partea principală a fluxului geotermic din trecut şi de azi poate fi 

atribuită dezintegrării izotopilor radioactivi cu viață lungă. 


În ceea ce priveşte izotopii radioactivi cu viaţă scurtă — în vedere ar putea veni 
cei ai fierului, clorului şi aluminiului —, ei au putut avea un rol important în perioada 
formării Pămîntului (căci în prezent ei s-au stins), anume în intervalul de timp de circa 
5 pînă la 10 milioane de ani care a urmat sintezei nucleelor atomice ale elementelor din 
sistemul solar primitiv. În particular aluminiul radioactiv a putut contribui în mod 
esenţial la ridicarea temperaturii interne a Globului, cu condiţia ca formarea acestuia 
să nu fi durat mai mult de 20 de milioane de ani. 


În perioada de formare a Pămîntului au mai putut avea contribuţii la ridicarea 
temperaturii lui interne şi alte fenomene, de exemplu căderea de corpuri 
protoplanetare pe Pămîntul primitiv, în curs de creştere, urmată de transformarea 
energiei lor cinetice în căldură, sau degajarea de căldură datorită continuei 
comprimări adiabatice. De asemenea a fost desigur activă şi conversiunea în căldură a 
energiei gravitaționale eliberate prin diferențierea materialului mai mult sau mai puțin 
omogen care constituia Pămîntul primitiv. Această diferenţiere a dus la formarea 
nucleului terestru de mare densitate şi cu temperaturi ridicate pe care George 
Călinescu l-a numit 


„+... Sîmburele de nestemate 
Şi flăcări îmbălsămate 

Cu care metalele ard 

De ani un miliard”. 


Desigur, o cantitate mai mică de căldură, totuşi semnificativă, a trebuit să apară şi în 
urma separării crustei terestre de manta. 


Un alt fenomen în stare să genereze căldură în interiorul Pămîntului este 
încetinirea rotației lui, în urma interacțiunii cu Luna şi, într-o măsură mai redusă, cu 
Soarele, cu manifestări în fenomenul mareelor terestre şi oceanice. Încercările de 
evaluare cantitativă a căldurii produse pe această cale se lovesc de o mare dificultate 
în legătură cu distribuţia acţiunii de frinare a rotației terestre între mareele hidrosferei 
şi acelea ale Pămîntului „solid” (contribuţia maselor atmosferice este neglijabilă în 
această privință). Primele ar putea contribui doar la o încălzire superficială, numai 
mareele „terestre” — afectîind nu numai crusta ci şi mantaua — ar putea avea efecte 
adînci. Oricum, în prezent fenomenul poate contribui, în ansamblu, cu o mică 
fracțiune din căldura necesară menținerii fluxului geotermic dar în trecut el a putut 
juca un rol cu mult mai important la generarea căldurii terestre. 


Lista surselor de căldură care iau parte la determinarea bilanţului geotermic 
merită să fie completată cu cîteva surse care, minore prin contribuţia lor relativă, 
prezintă interes prin adăugarea unor fațete deosebite pentru aspectul complex al 
ansamblului. Ca asemenea surse geotermice secundare pot fi menţionate unele 

tranziţii de fază din interiorul Globului, în particular în zonele de discontinuități, sau 
cristalizările şi reacțiunile chimice exoterme. 


O contribuţie majoră la activul bilanţului geotermic are, evident, radiația solară, 
care afectează, însă, numai părțile superficiale ale Pămîntului. Importanţa căldurii 
furnizate de Soare este, totuşi, mare, atît prin valoarea ei absolută cât şi prin 
participarea ei la fenomenele cele mai variate de la suprafața planetei noastre. 


Trebuie accentuat, la încheierea acestei enumerări, că, prezentind încă destule 
fațete puţin clare, legate mai ales de anumite elemente ipotetice privind formarea 
Pămîntului, problema bilanţului geotermic a primit, totuşi, în ultimul deceniu, o formă 
consistentă şi o fundamentare cantitativă, în continuă ameliorare, care îi asigură tot 
mai mult perspectivele unei rezolvări satisfăcătoare. Dacă am forța puţin lucrurile şi 
am considera cu orice preț şi bilanțul termic al Pămîntului ca un mesaj fizic al lui, am 
putea spune că detectarea acestui mesaj prin prinderea cvazicantitativă a elementelor 
lui se face deja în condiţii acceptabile. Ceea ce lasă încă de dorit este, bineînţeles, 
descifrarea lui. 


Studiul cantitativ al fenomenelor geotermice a început cu determinări de 
temperatură. Faptul cunoscut de multă vreme că, abstracție făcînd de o mică porţiune 
din crusta terestră, afectată de condiţiile de suprafață, temperatura creşte cu 
adîncimea, şi observaţia ulterioară că rapiditatea acestei creşteri diferă de la o regiune 
la alta au condus la definirea noțiunii de treaptă geotermică, respectiv a inversului ei, 
gradientul geotermic. Această mărime de pe urmă, definită ca variaţia de temperatură 
cu adîncimea, raportată la distanţa dintre punctele între care este constatată ea, 
evaluată, practic, în grade pe kilometru, s-a dovedit utilă pentru cercetările geotermice 
efectuate la scări regionale (după cum determinările de temperatură au dat şi dau 
satisfacție în cadrul unor investigaţii locale). 


Pentru cercetările geotermice la scară planetară s-a impus, însă, o noţiune ceva 
mai complexă şi cu un conţinut fizic mai bogat, aceea de flux geotermic. Termenul, pe 
care l-am folosit deja, sugerează el însuşi sensul fizic pe care-l are. Cantitativ, fluxul 
geotermic este definit ca fiind cantitatea de căldură care străbate în unitatea de timp 
unitatea de suprafață normală pe direcția de gradient maxim; ca atare el este măsurat 
în calorii pe secundă şi pe centimetru patrat. O demonstraţie simplă arată că această 
mărime este reprezentată, în mod echivalent, de produsul dintre gradientul geotermic 
şi conductibilitatea termică, ceea ce indică şi calea determinării ei: se măsoară „in situ” 
gradientul geotermic şi în laborator conductibilitatea termică a rocii care constituie 
formațiunea geologică din zona determinării. 


Atât măsurătorile de teren ale gradientului geotermic, cât şi cele de laborator ale 
conductibilităţii termice trebuie efectuate cu o foarte mare precizie, şi cu o grijă 

deosebită pentru înlăturarea intervenţiei tuturor agenţilor perturbanţi. Numai aşa 
precizia finală cu care se va cunoaşte fluxul geotermic, cantitate relativ mică în valoare 
absolută, va putea asigura detectarea unor eventuale variaţii cărora să li se atribuie 
pertinent o semnificaţie geofizică. 


Nu putem intra aici în detalii privind determinările dar, pentru a ilustra cît de 
departe trebuie împinsă preocuparea de a evita influențe parazite, menționăm numai 
că, în regiunile în care au existat glaciațiuni în Pleistocen, măsurătorile de gradient 
geotermic trebuie făcute la adîncimi de circa 200 de metri, unde nu mai sînt de temut 
efectele reziduale ale acelor glaciațiuni, de mult trecute, care se pot face simţite în 
porțiunile crustei terestre situate mai aproape de suprafaţă. Pe de altă parte, 
extragerea probei de rocă, pentru care urmează să se facă determinarea de 
conductibilitate termică, implică măsuri speciale de precauţie. 


Operația este comparativ mai simplă în cazul măsurătorilor în zone oceanice, 
unde o tijă de pînă la 2 metri este scufundată vertical în sedimentele relativ mai de pe 
fund şi gradientul este măsurat între doi sau mai mulți termistori fixați pe tijă iar 
proba destinată determinărilor de conductibiliitate este extrasă de însăşi tija aceasta, 
prevăzută cu un recipient special pentru colectarea sedimentelor din chiar locul 
măsurătorii de gradient geotermic. 


Fără a fi complet mulțumitor, ansamblul determinărilor existente de flux 
geotermic se prezintă relativ bine. O lucrare de sinteză din anul 1965 a omologat ca 
sigure 1150 de determinări de flux geotermic pentru întregul Glob terestru, dintre 
care, însă, numai 11% erau efectuate pentru zone continentale (şi acestea nu prea bine 
distribuite). În anul 1970, numărul determinărilor de flux geotermic cu pretenţii de 
semnificație la scară planetară se ridicase la aproximativ 3000. 


Din determinările făcute pînă acum se desprind două rezultate însemnate, cu 
privire la acest mesaj fizic al Pămîntului. Primul este constituit de faptul că, 
independent de valoarea temperaturilor măsurate şi chiar de valoarea gradienţilor — 
primele cu pronunţat caracter informativ local, cei de pe urmă semnificativi la scară 
regională —, fluxul geotermic este practic aproape acelaşi în orice punct de pe Glob. 
Remarcabil este, în particular, faptul că nu s-a pus în evidenţă, contrar tuturor 
aşteptărilor, nici o deosebire sistematică între valorile fluxului geotermic pentru 
regiunile continentale şi pentru cele oceanice. Al doilea rezultat important este 
valoarea numerică a fluxului geotermic. 


Media determinărilor, reprezentativă la scară planetară, are o valoare numerică 
pe care o indicăm aici, dată fiind importanţa deosebită a acestei mărimi: 1,5 
microcalorii pe secundă şi pe centimetru pătrat. Faţă de această valoare medie 
planetară, constituind chiar ea cel mai important mesaj termic al Pămîntului, variațiile 
regionale pot fi uneori destul de mari şi cu distribuții statistice întrucâtva diferite 
pentru oceane şi pentru continente, prezentind pentru fiecare categorie în parte 

corelaţii evidente cu subdiviziunile geologice majore; în particular se manifestă 
tendinţa de creştere a fluxului geotermic în zonele orogenice tinere. Media pentru 
toate determinările „oceanice” rămîne, în continuare, aceeaşi cu media determinărilor 
„continentale”. 


Valoarea medie, indicată mai sus, a fluxului geotermic conduce la o valoare a 
pierderii totale de căldură a Pămîntului, prin conducţie, de circa 2,4 - 10% calorii pe an. 
Această cantitate de căldură este de circa patru sute de ori mai mare decât cea pierdută 
prin activitatea vulcanică de pe întregul Glob. lată, deci, pe baza acestor două 
rezultate, sintetizate în valoarea numerică unică, o primă descifrare a principalului 
mesaj termic al Pămîntului: cea mai mare parte din căldura pe care planeta noastră o 
pierde prin iradierea în spațiul cosmic vine din adîncimi, căci este aceeaşi pentru orice 
punct de pe Pămînt, şi ajunge la suprafaţa terestră prin mecanismul conducției 
termice, comandat de gradientul geotermic, pe cînd transportul vulcanic de căldură 
are o contribuţie cu totul minoră. 


Conţinutul informaţional al mesajului fizic terestru reprezentat de fluxul 
geotermic este chiar mai bogat. Cvasiegalitatea valorilor lui medii, luate separat 
pentru zonele continentale şi pentru cele oceanice, a produs schimbări fundamentale 
în ideile privitoare la distribuția spaţială a surselor căldurii interne a Pămîntului. 
Rocile care alcătuiesc crusta continentală cuprind în special granite şi granodiorite, cu 
un conținut de substanţe radioactive dintre cele mai ridicate printre rocile comune. Pe 
de altă parte, grosimea crustei continentale este mare față de a celei oceanice (circa 35 
de kilometri, față de aproximativ 5 pînă la 6 kilometri). A fost, astfel, într-adevăr o 
surpriză să se găsească pentru fluxul geotermic o valoare medie „oceanică” practic 
egală cu cea „continentală”, cînd se aştepta o valoare de circa patru-cinci ori mai mare 
pentru aceasta de pe urmă. 


Interpretarea acestui fapt — un mesaj special, conţinut în acela general al 
fluxului geotermic — nu este încă complet elaborată dar vechile vederi trebuie, 
evident, schimbate fundamental. Cadrul în care urmează să se facă revizuirea lor pare 
a fi determinat, în linii mari, de părerea că, pentru suprafeţe de ordinul de mărime al 
sutelor de kilometri pătraţi, cantitatea totală de substanţe radioactive este peste tot 
aproape aceeaşi, distribuţia ei radială fiind, totuşi, diferită sub continente faţă de cea 
sub oceane: o concentrare mai mare de substanţe radioactive spre suprafață ar 
corespunde zonelor continentale, pe cînd în zonele oceanice aceeaşi cantitate totală ar 
fi distribuită pînă la adîncimi mai mari. 


În legătură cu influențele provocate în valorile fluxului geotermic de deplasările 
de mase fierbinți — magme, ape termale, vapori şi gaze la temperaturi ridicate — se 
pot semnala tendinţe locale evidente, atît în zonele continentale cât şi în cele oceanice. 
Asemenea efecte se manifestă, în particular, în zona circumpacifică şi în a dorsalelor 
medio-oceanice. Variația rapidă a acestor efecte cu distanța demonstrează, în mod 

convingător, caracterul local şi superficial al surselor lor. 


Încercări de corelare a variațiilor regionale ale fluxului geotermic cu alte 
particularități geofizice ale zonelor în care ele apar s-au făcut dar încă nu au dus la 
rezultate sigure. În această categorie intră paralelizările valorilor fluxului geotermic cu 
ondulațiile geoidului, cu seismicitatea şi cu mişcările crustale recente. Există unele 
indicaţii că, de exemplu, o cobortre a geoidului ar corespunde unei creşteri regionale a 
fluxului geotermic dar corelările sînt prea slabe pentru a fi convingătoare. 
Perspectivele de continuare a descifrării mesajelor geotermice sînt promițătoare şi în 
această direcție. 


O problemă interesantă, legată de descifrarea mesajului fizic constituit de fluxul 
geotermic şi cu implicaţii nu numai pentru geodinamică ci chiar pentru fizică, este 
aceea a mecanismului care, independent de natura surselor de căldură, asigură 
menţinerea acestui flux. În cele ce preced, noi am utilizat deja, pentru a desemna acest 
mecanism, termenul de conducţie termică. Noţiunea care-i corespunde în cadrul uriaş 
al fenomenelor terestre nu este, însă, atît de simplă ca în condiţiile controlabile şi 
simplificate ale laboratorului. 


Plecînd de la fapte de observaţie, vom constata că, dacă luăm valoarea medie de 
1,5 microcalorii pe secundă şi pe centimetru pătrat pentru fluxul geotermic şi o 
valoare medie reprezentativă a conductibilităţii termice a rocilor de 6 milicalorii pe 
centimetru, pe secundă şi pe grad, rezultă un gradient geotermic de 25° pe kilometru 
(adică o valoare a treptei geotermice de 40 metri pentru un grad). Dacă am extrapola 
valabilitatea acestei valori pînă la o adîncime de numai 100 de kilometri, temperatura 
ar trebui să fie acolo de 2500, ceea ce ar implica topirea completă a materialului 
prezent în zona respectivă. Pe de altă parte, temperatura compatibilă cu existența de 
magme bazaltice ar trebui să atingă local 1200* la adîncimea de 60 de kilometri. 
Rezultă de aici că gradientul geotermic trebuie să descrească cu adîncimea cu un 
factor de aproximativ 10, înainte de a se atinge adîncimea de 100 de kilometri. Aceasta 
s-ar putea realiza fie printr-o concentrare a surselor de căldură — în speţă substanţele 
radioactive — în apropierea suprafeței Pămîntului, fie printr-un mecanism de 
propagare a căldurii mai activ decît conducţia termică normală (ori printr-o 
intervenție comună a celor două modalităţi de realizare a condiţiilor la limită impuse 
de observaţii). 


O examinare mai detaliată a situaţiei, în special sub oceane, arată că cea de-a 
doua posibilitate principială trebuie să fie în orice caz admisă, cel puţin ca intervenţie 
cu pondere mai mare, chiar dacă nu exclusivă. În mod firesc se pune atunci întrebarea: 
Care este mecanismul, mai eficace decît simpla conducție, care asigură transferul de 
căldură din interiorul Pămîntului spre suprafață? Curenţii de convecţie, care principial 
ar putea veni în vedere, nu satisfac condiţia de ordin de mărime, la vitezele pe care le- 

ar putea avea în interiorul mantalei terestre, aşa că soluţia s-a căutat în imaginarea 
unor procese asigurînd un mecanism de propagare a căldurii echivalent, formal, cu o 
creştere a conductibilităţii termice. În felul acesta s-a ajuns la ideea unei 
conductibilităţi „radiative” sau „fotonice” şi a unei conductibilități „excitonice”, care s- 
ar adăuga în adîncime conductibilității „fononice”, obişnuită în roci în condiţiile din 
apropierea suprafeţei terestre. 


Într-adevăr, în apropierea suprafeței Pămîntului, căldura este transmisă în roci 
prin vibrații — de aici termenul de „fonon” — ale reţelelor cristaline, adică prin 
interacțiuni ale atomilor vecini, aranjaţi în cristalele mineralelor componente. Această 
componentă fononică a conductibilităţii, singură prezentă în condiţiile de suprafață, 
este influențată de variațiile de temperatură şi de presiune care intervin în adîncime, 
pentru ca la temperaturi de ordinul a 200*-300* să i se adauge, în special pentru 
diverşi silicați, un mecanism suplimentar: transferul de căldură prin radiaţie de la un 
atom la altul, componenta radiativă a conducţiei. La temperaturi şi mai ridicate devine 
important un mecanism de transfer de energie cu totul diferit, care a fost desemnat 
prin termenul de conducţie prin excitoni, întrucît implică propagarea stărilor excitate 
ale atomilor. 


Se ajunge, aşadar, la imaginea complexă a unei conductibilități termice cu trei 
componente care ar interveni în proporţii variabile cu temperatura: mai întîi 
componenta fononică, existentă la toate temperaturile (forma clasică a conducției), 
apoi componenta fotonică şi cea excitonică, ambele importante la temperaturi mai 
ridicate din mantaua terestră, pînă la adîncimi de circa 1500 de kilometri; dincolo de 
aceste adîncimi componenta radiativă ar începe să scadă, pe cînd celelalte continuă, 
amîndouă, să crească. 


Fără îndoială că distribuţia elementelor radioactive cu adîncimea trebuie luată şi 
ea în considerare în încercările de descifrare de mesaje legate de fluxul geotermic şi 
implicaţiile lui. Generarea de căldură prin dezintegrări radioactive este atît de intensă, 
pentru concentrațiile de substanţe radioactive constatate efectiv în roci, că duce la 
cantități de căldură suficiente pentru a explica în întregime fluxul geotermic chiar dacă 
degajarea ar avea loc numai în porțiunile foarte superficiale ale Pămîntului. 


Se pune şi în această privință, deci, problema variației cu adîncimea a 
concentraţiei de elemente radioactive. Din păcate, nu vom putea intra nici aici în 
amănunte dar vom discuta, totuşi, pe scurt, un aspect al problemei bilanţului 
geotermic care apare în legătură cu această implicaţie a descifrării mesajului 
Pămîntului reprezentat de fluxul geotermic. Este vorba de caracterul deficitar sau 
excedentar al acestui bilanț — dacă se consideră că despre un echilibru perfect este 
greu să se vorbească —, lucru pe care nu l-am discutat în contextul strict al bilanţului 
termic al Pămîntului, căci are prelungiri importante peste limitele acestei probleme. 


În principiu sînt date ambele posibilităţi şi ele au şi fost discutate, nu numai în 

termeni restrîns ştiinţifici dar chiar sub aspecte larg filozofice. După o predominare a 
concepției unei continue răciri a Pămîntului, care s-ar fi găsit la început în stare 
incandescentă, concepție care oferea vieţii de pe el perspectiva unei morți prin frig, s-a 
trecut de cealaltă parte. În urma descoperirii continuei generări de căldură prin 
dezintegrările radioactive, s-a admis concepţia unei lente încălziri, cu promisiunea 
unei morți prin căldură. Trebuie subliniat că, în ambele cazuri, evoluţia este extrem de 
lentă aşa că pînă la dispariţia vieții de pe Pămînt — prin frig sau căldură, excluzînd 
intervenţia unei cauze antropogene — ar fi, în orice caz, încă foarte mult timp. 


Este interesant de examinat şi o concepţie intermediară care, admițind o 
alternanță ciclică a celor două evoluţii, la foarte lungi intervale de timp, imaginează 
următorul mecanism: Dacă la un moment dat bilanţul geotermic ar fi excedentar, 
adică dacă Pămîntul s-ar găsi într-o perioadă de încălzire — cum se consideră că ar fi 
în prezent —, o parte importantă a interiorului lui fiind în stare solidă, degajarea 
continuă de căldură ar putea duce la o fluidizare treptată a acestei părți (căci 
conducția n-ar fi în stare, chiar cu adăugarea componentelor suplimentare care au fost 
menționate mai sus, să asigure transferul spre exterior al întregii cantități de căldură 
degajate). Această fluidizare ar favoriza apariţia curenților de convecţie din ce în ce 
mai activi. Transferul masiv de căldură spre exterior, asigurat de conducția mărită 
prin ridicarea temperaturii şi de convecția adăugată în urma fluidizării, ar face ca 
Pământul să treacă într-o perioadă de răcire, căldura transportată la suprafaţă şi 
iradiată în spaţiu fiind mai mare decît cea generată, adică bilanțul geotermic devenind 
deficitar. Răcirea ar implica, însă, mărirea viscozităţii interiorului fluid şi, deci, 
încetinirea treptată a convecţiei, pînă la suprimarea ei prin solidificarea mediului în 
care se desfăşura. Ciclul ar fi, astfel, închis şi ar putea reîncepe. 


Lucrurile ar putea fi mult mai complicate decît arată această schemă 
suprasimplificată. Printre altele ar interveni în bilanţul geotermic, alternativ 
excedentar şi deficitar, şi cantitățile de căldură asociate proceselor de fluidizare şi 
solidificare imaginate pentru asigurarea mecanismului alternării. Această concepţie, 
sugerată de problemele interdependente ale bilanţului şi fluxului geotermic şi oferind 
interesante perspective de explicare a multor fenomene din complexul geodinamic, nu 
prezintă, însă, deocamdată, consistenţa intrinsecă a unui sistem perfect coerent şi nici 
încadrarea faptică pe deplin satisfăcătoare care să-i asigure acceptarea unanimă. Acest 
lucru este cu atît mai semnificativ cu cît ea nu este de dată recentă, a fost numai 
reactualizată şi completată cu elemente noi de unele implicaţii în direcția ei ale 
vederilor actuale cu privire la dinamica interiorului Globului. 


Să mai amintim, pentru a încheia cu această categorie de probleme, că existența 
curenților de convecţie din mantaua terestră a fost postulată, din considerente 
geodinamice, de multă vreme. Chiar dacă acestor curenţi, reprezentind deplasări lente 
ale materialului mantalei terestre, nu le revine un rol important în transferul de 
căldură din interiorul spre exteriorul Pămîntului, datorită vitezei lor foarte reduse, le 

rămîne marea responsabilitate de a contribui la asigurarea mecanismului tectonicii 
globale în imaginea ei actuală de „tectonică a plăcilor”, cum vom vedea în ultimul 
capitol al acestei scrieri. Compatibilitatea dintre existenţa lor şi condiţiile din interiorul 
Pămîntului este subliniată, cum am văzut cînd am discutat mesajele gravitaționale 
terestre, şi de unele considerente legate de turtirea Pămîntului, în stare să furnizeze 
indicaţii asupra viscozității maselor din interiorul Globului. Rezervele formulate mai 
sus, în legătură cu concepţia alternanţei perioadelor de excedent şi de deficit al 
bilanţului geotermic în evoluţia planetei noastre, nu vizează direct existența curenților 
de convecţie. 


Să amintim acum, pe scurt, şi aspectele geotermice ale problemei de mare 
actualitate a teledetecţiei, cu foarte importante perspective de dezvoltare şi chiar cu 
remarcabile performanţe înscrise deja la activul ei. (Nu mai departe decît în februarie 
1974, a doua zi după revenirea pe Pămînt a misiunii Skylab 3, se anunţa descoperirea 
sigură, prin tehnicile detecţiei în infraroşu, a unor zone termale de interes economic în 
Florida şi probabilitatea existenţei unor resurse energetice importante — zăcăminte de 
petrol — în alte zone.) 


Cum se ştie, se desemnează prin termenul de teledetecție un ansamblu de 
tehnici, aplicate cu ajutorul avioanelor, baloanelor stratosferice, rachetelor şi sateliților, 
prin care se conturează o porţiune a suprafeţei terestre sau un obiect de dimensiuni 
mai mari de pe ea (sau chiar de sub ea, dar situat nu prea adînc), care prezintă 
deosebiri, dintr-un anumit punct de vedere, față de mediul înconjurător. Realizată sub 
forme extrem de variate, teledetecţia este, în fond, o fotografie aeriană, de la foarte 
mari altitudini, în general, folosind radiaţiile dintr-un anumit domeniu de lungimi de 
undă, pentru care atmosfera este transparentă. 


Această condiţie este satisfăcută nu numai de domeniul vizibil şi de un spectru 
relativ larg de microunde ci şi de infraroşul situat între ele şi reprezentat de radiaţiile 
calorice. Deşi vaporii de apă şi bioxidul de carbon intervin supărător, prin absorbţii 
puternice ale acestor radiaţii, într-o anumită bandă de lungimi de undă, rămîn încă 
largi domenii ale spectrului infraroşu, spre vizibil ca şi spre microunde, disponibile 
pentru scopurile teledetecţiei. Aceasta utilizează atit radiaţiile infraroşii care vin în 
mod natural, ca generate de Pămînt sau ca radiaţii solare reflectate de suprafața 
terestră (teledetecția „pasivă”) cât şi radiaţii controlate de observator, emise dintr-un 
dispozitiv care zboară cu el, şi reflectate de Pămînt (teledetecția „activă”). 


Foarte amănunţit elaborată ca tehnică fotografică în infraroșu, asociată cu 
dispozitive radar cu examinare laterală şi, foarte recent, chiar cu laseri speciali pentru 
infraroşu, teledetecţia este lipsită de avantajul examinării stereoscopice. În schimb ea a 
fost adaptată şi determinărilor cantitative, prin calibrarea dispozitivului de observaţie 
cu un corp negru intern şi prin asocierea cu termometre radiative. Determinările de 

temperatură a solului, efectuate astfel din aer, sînt în bun acord cu cele făcute la 
suprafaţa Pămîntului, valorile obținute fiind reprezentative, ca valori medii, pentru o 
suprafață mai mare dar pentru un strat foarte superficial, pe cînd valorile măsurate la 
sol corespund unei suprafețe mai mici însă şi proprietăților termice ale unei porţiuni 
de teren de grosime supusă controlului. 


Dat fiind că teledetecţia în infraroşu este comandată în fond de temperaturile de 
la suprafața Pămîntului, o problemă de prim ordin a ei este alegerea celui mai potrivit 
timp pentru efectuarea înregistrărilor. Rezultatele obținute pe baza punerii în evidență 
a contrastelor de temperatură sînt cu totul remarcabile: cartări geologice, descoperiri şi 
extinderi de zăcăminte de minereuri, localizări de structuri potenţial petrolifere, 
indicaţii de ordin structural (falii, cute, anticlinale, domuri), conturări de zone termale, 
informații asupra compactității solurilor ca şi asupra stabilităţii terenurilor în pantă. 
Optimiştii vorbesc chiar de performanțe în supravegherea şi prevederea activității 
vulcanice ca şi în studiul seismicităţii şi în prevederea cutremurelor de pămînt. 


Constituind — alături de prospecţiunile geotermice — importante prelungiri pe 
plan aplicativ ale cercetărilor privind fenomenele legate de căldura Pămîntului, 
tehnicile teledetecției în infraroşu, un domeniu particular dar dintre cele mai 
dezvoltate ale teledetecţiei în general, reprezintă simultan o detectare şi o descifrare 
de mesaj fizic al Pămîntului. Situată deocamdată preponderent în planul calitativului, 
perspectivele ei de trecere spre cantitativ au fost deja deschise. Asocierea sistemelor 
pasive şi active, adică a detectării şi descifrării de mesaje termice naturale şi provocate, 
promite dezvoltări ale teledetecției în infraroşu care, solicitate în primul rînd de 
necesități economice, ar putea să se prelungească şi în domeniul propriu-zis al 
cercetărilor geotermice. Nu sînt, astfel, excluse contribuţii de valoare cel puţin în 
extinderea rapidă şi în ameliorarea cunoaşterii distribuției temperaturilor de suprafață 
şi a dependenţei lor de condiţiile locale. 


Din expunerea care precedă, se desprind, fără îndoială, cel puţin două lucruri: 
interesul domeniului — deşi prezentat doar în linii de schiță — şi caracterul lui de vie 
efervescenţă, sub dubla acţiune a acestui interes şi a invitațţiei la speculații, care rezultă 
din incompleta determinare metrologică şi conceptuală a problemelor lui. Apoi, chiar 
dacă problemele geotermice se pun azi şi aici, ele îşi au începutul foarte departe în 
timp ca şi în spațiu, în epoca formării planetei noastre şi în interiorul foarte adînc al ei. 


Privind Pământul în întregime, fenomenele geotermice au principala sursă în 
zonele lui inaccesibile iar datele noastre de observaţie provin din puncte relativ puţin 
numeroase, distribuite neuniform pe suprafața terestră şi limitate la porțiunile de 
suprafață ale Globului. Încă din secolul al XVII-lea, Robert Boyle remarca, în legătură 
cu caracterul „superficial” al informaţiilor geotermice: „Şi mult mai puţin avem vreo 
cunoştinţă sigură despre temperatura părţilor mai dinăuntru şi (dacă pot spune aşa) 

mai centrale ale Pămîntului, în care sîntem încă ignoranti şi vom continua, mă tem, să 
fim încă mult timp. Căci trebuie notat că ceea ce a fost discutat pînă acum se referă 
numai la temperatura acelor părți subterane în care oamenilor le-a fost permis să 
ajungă prin săpare”. 


Deşi în cele trei secole care au trecut de cînd Boyle făcea această observaţie 
progresele au fost mari, disproporția dintre ce se ştie şi ce ar trebui ştiut este încă 
flagrantă în geotermie. Este adevărat că descoperirea radioactivităţii a permis fixarea 
cîtorva jaloane sigure, pe lîngă ceea ce au adus observaţiile. Ea a deschis, însă, şi calea 
pentru speculaţii privind interiorul inaccesibil al Pămîntului iar omul de ştiinţă nu a 
urmat sfatul poetului: 


„Stai pe planetă de noroi 


Nu tulbura cu gîndurile tale 
Scrumirea flăcării centrale!” 
(George Călinescu) 


Gîndurile cercetătorilor au mers chiar foarte departe, adeseori mai departe decit 
limitele pînă la care faptele indicau teren sigur. Dar cînd este vorba de un teren care 
trebuie cucerit nu se face consolidarea după ocuparea lui? 

„În ultimii cincizeci de ani s-a ajuns treptat la aprecierea că seismologia este fecundă nu 

numai prin aplicarea metodelor fizice pentru a arunca lumină asupra naturii şi 

caracteristicilor cutremurelor de pămînt ci şi prin utilizarea datelor seismice ca sursă de 

cunoaştere a structurii interne a Pămîntului. Cînd se produce un cutremur, în 

interiorul Pămîntului se transmit unde, care sînt înregistrate în observatoare pe 

seismograme; prin descifrarea înregistrărilor, seismologul face radiografia Pămîntului.” 
K.E. BULLEN 


„Ce te scuturi tu, Pămîntule, fără pricină ştiută?” 
TUDOR ARGHEZI 


Aspectul sub care cutremurele de pămînt s-au impus, mai întîi, atenţiei omului a 
fost, desigur, acela de calamitate naturală. Fenomene impresionante prin capacitatea 
lor de distrugere, adăugată imprevizibilităţii şi implacabilităţii lor, cutremurele au 
devenit, relativ tirziu, obiect de cercetare ştiinţifică. Ele s-au dovedit, totuşi, în scurt 
timp, a fi foarte importante mesaje fizice ale Pămîntului. 


Suportul lor fenomenologic este reprezentat de undele elastice care sînt generate 
în focarele seismice şi care se propagă, în interiorul Globului, în toate direcţiile, 
aducînd cu ele informaţii atit despre fenomenele din focar cât şi despre drumul 
parcurs de acolo pînă la locul de înregistrare. Din păcate, aceste „semnale utile”, 
complexe prin ele însele, apar pe un fond de „zgomot perturbant”, datorit condiţiilor 
locale ale amplasamentului şi particularităţilor echipamentului stațiunii de 
înregistrare, ceea ce complică foarte mult detectarea, identificarea şi descifrarea lor. 


În acest capitol, de dimensiuni extrem de reduse în raport cu vastitatea, 
complexitatea şi importanța domeniului seismologiei, expunerea se va limita doar la 
aspectul de mesaj fizic al undelor elastice provocate de cutremurele de pămînt în 
interiorul Globului şi la descifrarea lor, în dublul scop al cunoaşterii mecanismului de 
producere a fenomenelor seismice şi al obținerii unei imagini cît mai fidele a structurii 
interne a planetei noastre. Nu vor putea fi amintite decât în treacăt — întrucît sînt mai 
puţin semnificative ca mesaje, în sensul adoptat de noi — importante date 
seismologice legate de unele probleme de ordin practic, cu prelungiri pe plan 
economic şi chiar... diplomatic, cum sînt zonările seismice în vederea realizării, cu 
cheltuieli minime şi cu eficiență maximă, a construcțiilor antiseismice, respectiv 
discriminarea între undele elastice provocate de cutremurele naturale şi cele generate 
de exploziile subterane artificiale. 


Subliniind, de la început, că descifrarea mesajelor terestre pe care le constituie 
undele seismice este — ca şi operaţiile corespunzătoare celorlalte mesaje fizice ale 

Pămîntului — tot o problemă inversă, adică o caracterizare de cauză plecînd de la 
cunoaşterea efectelor, vom prezenta, mai întîi, cadrul general în care se efectuează 
această descifrare aşa cum rezultă el, schematic, din termenii problemei directe 
corespunzătoare: prevederea efectelor plecînd de la fenomenele considerate a fi cauza 
lor. În acest cadru vom situa, apoi, mesajele seismice ale Pămîntului şi vom trece în 
revistă descifrările lor actuale cele mai importante. 


Formulată de Tudor Arghezi în context literar, întrebarea care stă ca al doilea 
citat în fruntea acestui capitol s-a pus pentru om din cele mai vechi timpuri şi se 
menţine şi azi, doar uşor atenuată, chiar în domeniul cercetărilor ştiinţifice. Date fiind 
proporţiile pe care le pot lua cutremurele de pămînt, caracterul lor de inevitabilitate şi 
impresia puternică exercitată de manifestările lor asupra omului — aproape cu totul 
neputincios în a-şi apăra viaţa şi bunurile de efectele distrugătoare ale unor fenomene 
încă imprevizibile —, nu este de mirare că această întrebare se pune mereu, cu 
insistență. Mai mult, ţinînd seama de complexitatea fenomenelor seismice, de 
multitudinea şi varietatea factorilor ce intervin în înlănţuirea lor, de vastitatea 
cadrului în care ele se desfăşoară ca şi de relativa modicitate a mijloacelor de 
investigație, apare justificată, pînă la un punct, şi pe plan ştiinţific, sugestia privitoare 
la ignorarea cauzei cutremurelor, cu care se termină întrebarea poetului. 


Justificarea este numai parţială, în prezent, căci o parte din înlănțuirea de 
fenomene care constituie mecanismul de producere a cutremurelor de pămînt se 
cunoaşte relativ bine. Tocmai de această parte cunoscută ne vom servi pentru a schița, 
în termeni calitativi de problemă directă, cadrul de interpretare a datelor de observaţie 
ale seismologiei, în vederea abordării descifrării de mesaje care ne interesează. 


Complexul fenomenelor seismice poate fi reprezentat, la nivelul cunoştinţelor 
actuale, de următoarea imagine schematică, chiar suprasimplificată. Sub influenţa 
tensiunilor care se nasc în interiorul lui, Pămîntul este supus unor continue deformări. 
Dintre modificările de formă care au loc: deformări elastice, deformări plastice şi 
fracturi, primele două nu provoacă schimbări cu caracter brusc, pe cînd cele din 
ultima categorie implică o variaţie bruscă de tensiune în locul unde se produce 
fractura, adică în porțiunea din interiorul Pămîntului, situată mai mult sau mai puţin 
adînc (dar nu mai adînc de 720 de kilometri), numită focar; de dimensiuni relativ 
reduse, focarul este asimilat, de regulă, cu un punct iar proiecția lui pe suprafața 
Pămîntului reprezintă ceea ce se desemnează obişnuit ca epicentrul cutremurului. 


O asemenea variaţie bruscă a stării de tensiune din interiorul maselor terestre 
generează unde elastice ce se propagă în mediul complex care constituie interiorul 
planetei noastre. Mişcarea care rezultă poate avea manifestări distrugătoare la distanţe 
nu prea mari de sursa ei şi, deşi puternic atenuată, mai poate avea intensități care să 
permită înregistrarea ei — ca deplasare, viteză sau acceleraţie a solului — chiar la 

distanţe foarte mari de epicentru, dacă se dispune de instrumente adecvate şi suficient 
de sensibile, amplasate în condiţii corespunzătoare. Ansamblul acestor fenomene, 
constituind o perturbaţie elastică complexă, reprezintă un cutremur de pămînt. 


Nu este greu să se remarce care sînt părțile mai puţin clare ale acestei imagini 
schematice. Ele corespund mai mult mecanismului de generare a tensiunilor cărora li 
se atribuie deformările decît eliberării acestor tensiuni în cadrul procesului de 
„faliere”, care conduce la apariţia fracturilor. Situaţia se prezintă sensibil mai bine în 
privinţa producerii undelor seismice, a propagării şi atenuării lor. 


Lăsînd la o parte procesele încă insuficient cunoscute ale apariției şi acumulării 
tensiunilor în porţiunea din interiorul Globului care, prin eliberarea bruscă a lor, 
devine focarul (sau hipocentrul) unui cutremur de pămînt, vom examina acum — pe 
scurt dar nu fără o încercare de încadrare istorico-literară — caracterul ondulatoriu al 
substratului mecanic al fenomenelor seismice, tipurile de unde produse, propagarea 
lor în interiorul Pămîntului şi forma sub care ele apar înregistrate. Rostul acestei 
examinări este acela de a se fixa cîteva repere, destinate a servi ca elemente 
aperceptive pentru discutarea procesului de descifrare a mesajelor seismice ale 
Pămîntului, reprezentate de diverse manifestări ale cutremurelor. 


Caracterul de unde al perturbaţiilor seismice a fost recunoscut de multă vreme. 
Se pare că ideea unui substrat ondulatoriu al cutremurelor de pămînt ar fi apărut în 
urma observaţiilor făcute cu ocazia cutremurului care a distrus Lisabona în 1755. (Este 
vorba de cutremurul menţionat de Voltaire în „Candide”, cutremur căruia doctorul 
Pangloss îi atribuie o origine fantezistă: „Acest cutremur nu este ceva nou; oraşul 
Lima a suferit scuturături asemănătoare anul trecut; aceleaşi cauze — aceleaşi efecte: 
există desigur o diră de pucioasă pe sub pămînt de la Lima la Lisabona.”) Cum acest 
cutremur s-a produs în timpul serviciilor religioase de „ziua tuturor sfinților”, foarte 
numeroase persoane din diverse regiuni ale Europei au văzut candelabrele oscilînd. 
Nu este, astfel, surprinzătoare emiterea, în 1760, a ipotezei undelor elastice din 
interiorul Pămîntului ca echivalent fenomenologic al cutremurelor. 


Este interesant să semnalăm că, vorbind în „Fraţii Jderi” despre „cutremurul cel 
mare” din 1471, Mihail Sadoveanu scoate şi el în relief caracterul ondulatoriu al 
fenomenului: „... cutremurul se desluşi deplin ca o unduire de val...”. Şi mai interesant 
este faptul că, în concordanţă deplină cu observaţiile ştiinţifice, se menţionează o a 
doua etapă în desfăşurarea fenomenului: „Al doilea val al cutremurului scutură 
pămîntul cu mai multă putere şi mai îndelung decît întiia oară, cu aceleaşi detunete 
subpămîntene”. Într-adevăr, deşi apar simultan în focar, diversele tipuri de unde 
elastice produse de cutremure se propagă în interiorul Pămîntului cu viteze diferite şi 
ajung, deci, succesiv într-un loc situat la oarecare depărtare, în ordinea vitezelor lor 
descrescătoare. 


O primă categorie de unde seismice este formată de undele longitudinale, unde 

de comprimare şi dilatare, care provoacă în mediul de propagare o deplasare a 
particulelor acestuia după însăşi direcţia lor de înaintare. Dintre toate undele seismice, 
ele au cea mai mare viteză de propagare, ceea ce face ca ele să sosească mai întîi în 
locul în care se observă manifestarea efectelor cutremurului. Înscriindu-se ca prime 
impulsuri pe seismogramă, undele longitudinale au şi fost numite în latineşte 
„primae” şi sînt desemnate, de regulă, prin litera P, inițiala acestui cuvînt. 


Cu o viteză mai mică se propagă undele elastice transversale, pentru care 
deplasarea particulelor mediului se face după direcția perpendiculară pe aceea de 
propagare, ele avînd, astfel, caracterul de „unde de forfecare”. Aceste unde ajung în 
rîndul al doilea la locul de înregistrare, cu o întîrziere cu atit mai mare, față de 
momentul sosirii undelor P, cu cât înregistrarea se face la o distanţă epicentrală mai 
mare. Numite unde „secundae”, undele transversale sînt indicate, în mod obişnuit, 
prin litera S, cu care începe acest cuvînt. 


Din focar, undele P şi S se propagă prin „volumul” Pămîntului în toate direcţiile, 
în particular şi spre locul de observaţie. (De fapt, propagarea nu se face în linie 
dreaptă. Cum vitezele cresc, în general, cu adîncimea, atit pentru undele P cât şi pentru 
undele S, traiectoriile urmate de ele sînt, în conformitate cu legile refracției, curbe cu 
concavitatea spre suprafața terestră.) Ambele categorii de unde de volum au 
caracterul de unde precursoare ale cutremurului propriu-zis distructiv, ele avînd 
efecte relativ reduse în această privinţă. Prima „unduire de val” pe care o reprezintă 
ele constituie, însă, un important mesaj al Pămîntului. Cu un secol şi jumătate înainte 
ca Bullen să fi subliniat, prin cuvintele citate în fruntea acestui capitol, conținutul 
informaţional — cu privire la interiorul Pămîntului — al undelor seismice, Shelley a 
arătat, în „Prometeu eliberat”, în termeni aproape ştiinţifici, că ele 


„Cînd longitudinale şi cînd transversale 
Străbat întunecata crustă terestră şi, sosind la suprafață, 
Dezvăluie secretele din adîncul inimii Pămîntului”. 


(Traducerea a renunţat la libertatea pe care şi-a luat-o poetul de a folosi cuvîntul 
„perpendicular” în loc de „longitudinal” — undele longitudinale produc, de altfel, 
deplasări perpendiculare dar nu pe direcţia de propagare ci pe frontul de undă —, 
menținînd, însă, imaginea sugerată cu privire la alternanţa naturii undelor, şi ea o 
evidentă licenţă poetică.) 


Cutremurele de pămînt se manifestă distructiv în special prin undele de 
suprafaţă. Spre deosebire de undele de volum, acestea se propagă prin porțiunile 
foarte superficiale ale crustei terestre, ca şi cînd ar proveni din epicentru şi nu din 
hipocentru, cu viteze şi mai mici decât ale undelor S, aşa încât la distanţă ajung după 
ele. Undele de suprafaţă sînt de două categorii. Unele, numite unde Rayleigh, 
provoacă o deplasare complicată a particulelor mediului de propagare, anume o 

mişcare retrogradă după o traiectorie eliptică, în planul determinat de direcţia de 
propagare şi de verticală. Altele, undele Love, sînt caracterizate prin deplasări mai 
simple, transversale în planul orizontal. 


Ambele categorii de unde de suprafaţă, avînd viteze de valori apropiate, au 
perioade mai lungi decît undele de volum, ceea ce a făcut să fie numite unde „longae”, 
de unde şi desemnarea lor prin litera L. Producînd deplasări de amplitudini mari şi 
durînd un interval de timp mai lung, ele constituie, macroscopic, faza a doua — cea 
distructivă — a cutremurului, atît de bine descrisă de Sadoveanu. 

5. Mesaje seismice naturale şi descifrarea lor. 


Cîteva imagini, cu caracter de sinteză a trecerii în revistă care precedă, sînt 
prezentate în figura 5, destinată să încheie această discuţie în termeni de problemă 
directă. Punînd în evidenţă formele sub care se prezintă principalele mesaje seismice 
ale Pămîntului, ca înregistrări de unde produse de cutremure, această figură indică şi 
traiectoriile după care se pot propaga undele de volum P şi S de la hipocentrul 
cutremurului (practic coincident cu epicentrul) pînă la locul de înregistrare, considerat 
la cinci distanţe diferite de focar. 

Dacă înregistrarea se face într-un loc situat în zona epicentrală, pentru care 
perturbaţia seismică reprezintă un „cutremur local”, diversele unde seismice se 
înregistrează practic suprapuse, la un interval de timp foarte scurt după momentul 
producerii lor în focar (cazul 1). Pînă la distanţa de circa 1000 de kilometri se vorbeşte 
de un „cutremur foarte apropiat”, pe a cărui seismogramă undele de volum şi de 
suprafaţă încep să se separe unele de altele, fiind înregistrate cu decalaje de pînă la 2 
minute, fără, însă, ca undele S, care apar în trena undelor P, să poată fi uşor 
identificate (cazul 2). Se consideră, apoi, că avem de-a face cu un „cutremur apropiat” 
(evident, la scară planetară) pînă la distanţe epicentrale de ordinul a 3000 de kilometri, 
înregistrările punînd clar în evidenţă undele P, S şi L (cazul 3). La distanţe şi mai mari, 
de circa 5000 de kilometri, perturbaţia seismică reprezintă ceea ce se poate numi fără 
ezitare un „cutremur depărtat”, pe a cărui seismogramă apar diverse „faze” ale 
undelor seismice, de exemplu, pe lîngă cele simple P, S şi L, şi unde longitudinale care 
s-au reflectat odată pe faţa interioară a suprafeţei Pămîntului şi ajung să se 
înregistreze, după undele P, ca unde PP; la fel, există unde SS (cazul 4). Pot apărea şi 
faze, care nu sînt marcate pe figură, ca PS sau SP, dacă reflexia undelor se face cu 
schimbarea caracterului lor (longitudinal sau transversal). În fine, la distanţe şi mai 
mari, de ordinul de mărime al sfertului de meridian şi mai mari, nu mai este o figură 
de stil să se vorbească despre un „cutremur foarte depărtat” (sau teleseism), pentru 
care „al doilea val” al cutremurului, reprezentat de undele L, se înregistrează la peste 
20 de minute după sosirea undelor P; între aceste extreme, se înregistrează, evident, 
undele S şi diversele faze PP, PPP, SS, SSS (cazul 5). Se înțelege că pot apărea şi faze 
complexe de tipul PS, SP, PPS, PSS etc. 


Trebuie să adăugăm că schema pe care am prezentat-o este foarte mult 
simplificată. Fazele undelor seismice înregistrate sînt mult mai numeroase şi mai 
variate decît ar sugera această schemă, în care s-au luat în considerare numai reflexii 
ale undelor P şi S pe faţa interioară a suprafeţei terestre, cu sau fără menţinerea 
caracterului lor. Undele de volum se mai pot reflecta pe suprafața de separație dintre 
manta şi nucleu sau pot pătrunde în nucleu prin refracție. Reflexia pe suprafața 
nucleului exterior, indicată prin litera c în simbolul de reperare al fazei respective, 
poate schimba sau nu natura undei incidente, aşa încât la suprafața Pămîntului se pot 
înregistra faze ca, de exemplu, PcP, PcS, ScS sau ScP. Refracția urmată de propagarea 
în nucleul exterior se indică prin litera K şi poate duce, pe înregistrări, la faze PKP, 
PKS etc; în nucleul exterior undele seismice nu se pot propaga decît ca unde 
longitudinale, mediul respectiv comportindu-se ca un fluid, deci simbolul K nu 
comportă nici o ambiguitate în privinţa naturii undelor la care se referă. 


În schimb, în nucleul interior, cu proprietăţi de corp solid, în particular cu 
rezistenţă la forfecare, pe lîngă undele longitudinale care pătrund din nucleul exterior, 
refractîndu-se şi păstrindu-şi natura (fenomenul este indicat în simbolul fazei 
respective prin I), pot apărea şi unde transversale, rezultate din refracția undelor 
longitudinale din nucleul exterior, însoţită de schimbarea caracterului lor (fenomenul 

este desemnat prin litera J). În consecinţă, pot exista, de exemplu, faze ca PKIKS, 
SKJKP, PKJKS etc. 


Să mai amintim că, în cazul undelor generate de cutremure cu focar adînc, poate 
avea loc o primă reflexie pe fața interioară a suprafeţei Pămîntului, într-un punct 
relativ apropiat de epicentru, unda care se propagă între focar şi acest punct fiind 
desemnată prin litera minusculă corespunzătoare naturii ei: p (longitudinală) sau s 
(transversală). Se înțelege uşor ce reprezintă, atunci, de exemplu, simbolurile pScP sau 
sSKJKS. În primul caz este vorba de o undă care pleacă dintr-un focar adînc spre 
suprafața Pămîntului ca undă longitudinală, se reflectă pe suprafaţa terestră ca undă 
transversală, se propagă ca atare în manta, pînă la suprafaţa nucleului, unde se 
reflectă schimbîndu-se în undă longitudinală, cum va ajunge la locul de înregistrare. 
Faza indicată de al doilea simbol corespunde următoarelor evenimente: plecarea, de la 
focar adînc, a unei unde transversale, reflectarea ei pe fața interioară a suprafeţei 
terestre, fără schimbarea naturii, refracția ei la suprafaţa nucleului exterior şi 
pătrunderea în el, obligatoriu ca undă longitudinală, pătrunderea în nucleul interior, 
prin refracție cu schimbarea în undă transversală, ieşirea în nucleul exterior (evident, 
ca undă longitudinală) şi, apoi, pătrunderea prin refracție în manta, cu schimbarea 
naturii, deci sosirea la locul de înregistrare ca undă transversală. 


Se conturează acum aspectele mai importante ale descifrării mesajelor seismice 
ale planetei noastre, reprezentate chiar de undele produse de cutremure, detectate şi 
identificate, prin intermediul înregistrării pe seismograme, după propagarea lor, pe 
diverse trasee prin interiorul Globului, cu schimbări de direcţie şi, eventual, de natură, 
în urma reflexiilor şi refracțiilor suferite la suprafețele de discontinuitate care separă 
diferitele diviziuni ale interiorului Pămîntului. Deşi se prezintă sub aspecte variate, 
problemele ridicate de descifrarea acestor mesaje se reduc, în esenţă, la una singură: 
problema inversă a seismologiei, care constă în caracterizarea sursei, pe de o parte, şi a 
parcursului undelor înregistrate, pe de alta, prin reconstituirea fenomenelor care au 
avut loc în focar şi a celor de pe traseul complicat urmat de ele. 


Se înțelege că rezolvarea unei asemenea probleme se face cu mari dificultăți, 
legate atit de ambiguitatea intrinsecă a caracterului ei invers cât şi de ignorarea unor 
parametri importanţi, în particular a parametrilor elastici, respectiv a vitezelor de 
propagare a undelor de volum în diversele zone din interiorul Globului. În măsura în 
care aceste dificultăți pot fi învinse sau cel puţin ocolite, este posibil să se obțină 
informații asupra naturii proceselor din focarele cutremurelor, respectiv asupra 
structurii interne a Pămîntului. Sînt cele două categorii de descifrări de mesaje 
seismice terestre pe care urmează să le trecem în revistă. 


In dezacord flagrant cu titlul adoptat pentru scrierea de față, care subliniază 
caracterul actual al descifrărilor de mesaje terestre luate în considerare, vom părăsi 

pentru moment actualitatea, pentru a trece sumar în revistă cîteva aspecte din trecutul 
informațiilor privitoare la cutremurele de pămînt, atît ca simple menționări cât şi ca 
încercări de descifrare a acestor mesaje ale Pămîntului. Operația prezintă interes prin 
ocazia pe care o oferă de a se semnala justețea unor observații făcute direct, fără ajutor 
instrumental, şi de a se constata evoluţia de la „explicaţii” cu totul naive şi fanteziste 
spre interpretări mai realiste, prin invocarea unor fenomene naturale în tentativele de 
descifrare, chiar dacă nu este vorba de procese care intervin efectiv în cazul 
cutremurelor. 


Din foarte numeroasele imagini conţinute în ceea ce constituie o adevărată 
mitologie a seismologiei, vom evoca — pentru meritul ei de a ţine seama de cele două 
„Valuri” din manifestările macroseismice — numai pe aceea a peştelui uriaş care ar 
susține Pămîntul şi ale cărui mişcări bruște ar fi la originea cutremurelor de pămînt. 
Iat-o în prezentarea lui Sadoveanu: „N-a dat din coadă prea tare peştele cel mare pe 
care stă aşezat Pămîntul. Precît spun oamenii cei vechi, este apă fără sfîrşit care se 
chiamă Marea. Şi la fața apei stă peştele cel mare, cu poruncă de la începutul zidirii să 
ţie sub Soare Pămîntul. Din vreme în vreme acel peşte are şi el nevoie de somn, 
adoarme, îi intră apă în nări şi strănută; ş-atunci se deşteaptă şi bate o dată din coadă; 
pe urmă bate ş-a doua oară. Aşa s-a cutremurat zidirea lumii de două ori şi azi”. Cum 
am remarcat deja, interesantă este menţionarea celor două bătăi din coadă, 
corespunzînd, evident, efectelor macroscopice ale undelor de volum, precursoare, 
respectiv ale undelor de suprafață, de paroxism al cutremurului. 


Ecouri ale preocupărilor legate de cutremurele de pămînt apar în numeroase şi 
variate documente ce ne-au parvenit din trecutul îndepărtat al omenirii, precum şi în 
opere literare şi filozofice din antichitate. Menţiuni despre cutremure se găsesc — 
uneori cu detalii descriptive semnificative —, de exemplu, în Biblie iar descrieri ale lor 
au fost date de Homer în „Odiseea”, de Virgil în „Eneida” şi în „Georgice”, de Eschil 
în „Prometeu înlănţuit”, de Euripide în „Ifigenia în Taurida”. Încercări de clasificare şi 
chiar ipoteze cu pretenţii de explicare a producerii cutremurelor, deci adevărate 
tentative de descifrare a mesajelor seismice — arît de imperfect recepționate, lăsînd la 
o parte efectele distrugătoare —, au fost făcute de gînditori ca Aristotel, Seneca, 
Lucrețiu şi Pliniu. 


Nu este lipsit de interes să menţionăm, în această ordine de idei, că ipoteza lui 
Aristotel cu privire la mecanismul de producere a cutremurelor de pămînt, anume că 
ele ar fi provocate de degajarea cu putere a aerului închis în cavități subterane — 
concepție desigur neconformă cu realitatea dar avînd meritul incontestabil de a face 
apel la fenomene naturale, într-un domeniu în care, pînă atunci, nu se manifestase 
decît imaginaţia necontrolată —, s-a transmis de-a lungul evului mediu pînă în epoca 
lui Shakespeare, în a cărui piesă „Henric al IV-lea” găsim următoarea prezentare a ei 
(pe care o redăm în traducerea lui Dan Duţescu): 

po. Pămintul 

E canonit c-un soi de junghi în pîntec, 
De vîntul pe nedrept întemnițat 

În burta lui; cercînd să insă-afară 

EI zgîlțiie Pămîntul şi dărîmă 
Clopotniţe şi foişoare vechi”. 


Am anticipat că, la ora actuală, cutremurele sînt considerate ca reprezentînd 
manifestări, la suprafața Pămîntului, prin intermediul undelor elastice, ale unor 
modificări cu caracter brusc, ce au loc în sînul maselor terestre. Această concepție, ale 
cărei principale elemente vor fi prezentate, în linii de schiță, mai jos, a rezultat din 
descifrarea mesajelor Pămîntului reprezentate de undele seismice. 


Forma sub care mesajele seismice sînt utilizate în descifrările avînd ca obiect 
reconstituirea proceselor din focarele cutremurelor de pămînt este aceea a 
înregistrărilor obţinute în cît mai multe puncte, distribuite cît mai uniform şi pînă la 
distanţe suficient de mari de la focarul cutremurului considerat. Principalul element 
pe care trebuie să-l furnizeze seismograma în fiecare din punctele de înregistrare este 
semnul primei sosiri în undele P, adică precizarea dacă aceste unde sosesc la stațiunea 
de înregistrare ca unde de dilatare sau ca unde de comprimare; informații 
suplimentare privind amplitudinea acestor unde, precum şi semnul şi amplitudinea 
undelor S ca şi date asupra undelor de suprafaţă sînt bineînţeles binevenite şi pot duce 
la detalieri interesante ale imaginii proceselor focale. 


Pentru înțelegerea modului în care se efectuează operaţia de descifrare, pe 
această bază, este bine să precizăm că marea majoritate a cutremurelor de pămînt sînt 
cutremure tectonice. În asemenea cazuri, energia potenţială este înmagazinată 
progresiv sub formă de tensiuni elastice în rocile care constituie crusta terestă şi chiar 
în sînul maselor subcrustale, pînă la adîncimi trecînd cu ceva peste o zecime din 
valoarea razei terestre — nu s-au identificat, însă, focare de cutremure la adîncimi mai 
mari de 720 de kilometri. 


Energia astfel acumulată este eliberată brusc, sub formă de unde seismice, în 
momentul în care aceste tensiuni depăşesc rezistența materialelor respective. În acest 
moment se produce o ruptură, o falie, şi cele două blocuri rezultate se deplasează, în 
acelaşi mod brusc, unul în raport cu celălalt, rezolvînd tensiunile acumulate anterior şi 
transformînd în energie seismică — energie mecanică transportată de undele seismice 
— energia potenţială corespunzătoare. Deplasarea relativă a celor două blocuri, 
rezultate în urma apariţiei fracturii şi participante la dinamica procesului de faliere, 
provoacă atît unde P, cât şi unde S. În figura 6 este reprezentată schematic distribuția 
în direcție a amplitudinilor primelor sosiri, în cazul unui cutremur cu un astfel de 
mecanism focal, pentru ambele categorii de unde. În cerculețe este dată imaginea 
corespunzătoare a începutului înregistrării pentru undele P, în stațiuni seismologice 

situate la oarecare distanţă de focarul cutremurului, considerat — pentru motive de 
simplitate — a fi sediul unui proces de faliere după direcţia orizontală (falie 
transcurentă sau de decroşare), produs chiar la suprafaţă. În cazul unei staţiuni situate 
în faţa blocului în deplasare, prima sosire în unda P va fi, evident, o comprimare şi se 
va înregistra pe seismogramă ca o deplasare convențional pozitivă (cerculețul din 
dreapta figurii), pe cînd într-o stațiune față de care blocul faliei se depărtează prima 
sosire în unda P va fi o dilatare, înregistrată ca o deplasare negativă (cerculețul de 
sus). 


6. Mecanismul de producere şi înregistrarea undelor seismice provocate de un cutremur de pămînt. 


Se înțelege că deplasările corespunzătoare undelor P vor fi nule în planul însuşi 
al faliei (planul 1), mişcările în sensuri opuse ale celor două blocuri anulîndu-şi 
reciproc efectul, ca şi în planul normal pe acesta şi trecînd prin focar (planul 2) şi vor 
atinge valori maxime în planele bisectoare ale diedrelor rectangulare determinate de 
aceste două plane „nodale”; amplitudinile deplasărilor vor avea valori 
corespunzătoare mersului curbei pline din figura 6. 


Este, de asemenea, evident, dacă se ţine seama de natura transversală a undelor 
S, că amplitudinea acestora va fi nulă în planul de falie (1) şi maximă în celălalt plan 
nodal (2), cu o distribuţie a valorilor de felul celei indicate în figura 6 de curba 
întreruptă. 

Această imagine a distribuţiei semnelor şi valorilor deplasărilor corespunzătoare 
primelor sosiri în undele P — rămîne să discutăm mai încolo cazul undelor S — este în 
perfectă concordanţă cu observaţiile făcute în zonele unde procesul de faliere, 
reprezentînd cauza unui cutremur, este de tipul modelat de figura 6 şi accesibil 
observaţiei directe. În asemenea situaţii simple — cazul a numeroase cutremure 
generate de celebra falie San Andreas din California sau al unor cutremure prealpine, 
de exemplu al unui cutremur din 1935 avînd focarul în sud-vestul Germaniei (Suabia 
superioară), pentru care există date de observaţie de foarte bună calitate, provenind 
din staţiuni bine repartizate geografic —, s-a stabilit cu certitudine distribuţia 
semnelor şi amplitudinilor primelor sosiri ca fiind conformă imaginii descrise mai sus, 
doar cu uşoare modificări în amplitudini, datorite condiţiilor locale de propagare şi de 
înregistrare a undelor. 


În cazul general, problema descifrării mesajelor seismice ale Pămîntului, în 
vederea determinării mecanismului de producere a cutremurelor — pusă, evident, ca 
problemă inversă — este complicată, chiar principial şi cu atit mai mult în condiţiile 
complexe ale realității. În primul rînd, dacă se ține seama numai de semnul primelor 
sosiri în undele P, problema rămîne nedeterminată, căci ceea ce se poate stabili, pe 
baza unor foarte bune date de observaţie, este doar orientarea celor două plane 
nodale, în care deplasările sînt nule, rămînînd deschisă problema de a se preciza care 
din acestea este planul de falie. În al doilea rînd, descifrarea este mult îngreuiată de 
complexitatea imaginii distribuţiei geografice a semnelor (şi amplitudinilor) primelor 
sosiri, pentru o orientare oarecare în spaţiu a planului de falie. În fine, dificultăţile 
intrinsece ale problemei sînt mult accentuate de eventualele eterogenități şi anizotropii 
ale mediilor de propagare a undelor, ca şi de deosebiri de ordin instrumental şi de 
condiţii geologice de amplasare între staţiunile care furnizează datele de observaţie. 


Înlăturarea ambiguităţii legate de identificarea planului de falie dintre cele două 
plane nodale stabilite cu ajutorul undelor P este posibilă, în principiu, prin luarea în 
considerare a undelor S — lucrul este clar indicat de imaginea distribuţiei deplasărilor 
dată de figura 6. Rezultatele obținute în numeroase cercetări din acest domeniu au 
arătat, însă, că în unele cazuri utilizarea undelor S a produs mai curînd o agravare a 
confuziei decât o lămurire a situaţiei. Pe lîngă faptul că identificarea primelor sosiri în 
undele S este adeseori nesigură — ele apar în timp ce se înregistrează sosiri ulterioare 
de unde P —, utilizarea convenabilă a undelor transversale în studii de mecanisme 
este limitată la anumite distanţe epicentrale. 


Este, totuşi, posibil să se reducă sensibil şi chiar să se înlăture complet 
ambiguitatea în obținerea soluţiilor de plan de falie, folosindu-se, de la caz la caz, 
diverse date suplimentare. S-au dovedit utile, în particular, informaţii geologice- 
tectonice pentru cutremurele crustale (superficiale sau normale) şi cele de tectonică 
globală sau geotectonice pentru cutremurele subcrustale (intermediare şi adinci). Şi 
într-un caz şi în celălalt, consideraţii de ordin fizic, privind legătura dintre mecanismul 

unui cutremur şi proprietățile mediului din focar şi din jurul lui, pot contribui cu 
elemente importante la restrîngerea, eventual chiar la eliminarea, ambiguităţii în 
determinarea planului de falie. Limitînd această descifrare de mesaj al Pămîntului la 
cadrul strict seismologic, am putea menţiona şi posibilitatea luării în considerare a 
unor informaţii conținute în anumite particularități ale undelor de suprafață, 
înregistrate în diversele stațiuni, în special ale undelor Love, comparabile, în acest rol, 
prin transversalitatea lor, cu undele S. 


Posibilitatea determinării planelor nodale, în cazul unei orientări oarecare a lor, 
(ele trebuind să rămînă, în orice caz, reciproc ortogonale) este asigurată de 
reprezentarea într-o proiecţie stereografică adecvată a amplasamentelor stațiunilor de 
la care provin datele de observaţie. Trasarea, într-o asemenea proiecţie, a urmelor 
planelor care separă zonele cu semne pozitive şi negative, deci comprimări şi dilatări, 
în undele P, cu respectarea condiţiei de perpendicularitate mutuală, rezolvă relativ 
comod această etapă a problemei mecanismului focal. 


7. Mecanismul de producere şi înregistrarea undelor seismice provocate de o explozie subterană. 


Dacă în marea lor majoritate (circa 95%) cutremurele de pămînt sînt cutremure 
tectonice, pentru care descifrările de mesaj privind procesele din focar se efectuează în 
cadrul schițat în cele ce preced, rămîne, totuşi, încă o minoritate care nu trebuie 
ignorată. Deşi cu totul rare, există încă două tipuri de cutremure: cutremure de 
prăbuşire şi cutrmure de explozie, ambele generînd, în principiu, numai unde 

longitudinale. Cutremurele de prăbuşire se produc în regiunile carstice, unde există 
frecvente goluri subterane iar cele de explozie apar în legătură cu unele manifestări 
vulcanice. 


Raritatea acestor două categorii de cutremure nu le-ar justifica menționarea, în 
acest context, dacă mecanismul lor de producere n-ar fi interesant pentru analogia pe 
care o prezintă cu acela al cutremurelor artificiale, provocate prin explozii subterane, 
analogie mergînd pînă la identitate principială în cazul cutremurelor de tip exploziv, 
naturale şi artificiale. Pentru acest motiv, se dă, în figura 7, imaginea mecanismului de 
producere a undelor seismice (principial exclusiv unde P), în cazul unei explozii, 
precum şi forma pe care o are începutul înregistrării unui asemenea eveniment 
seismic, independent de caracterul natural sau artificial al lui. Se înţelege că, aşa cum 
indică forma curbelor din cerculețe, oriunde s-ar face înregistrarea, în orice direcţie s- 
ar găsi locul de înregistrare față de sursa undelor, prima sosire în P este totdeauna 
pozitivă, adică o comprimare. Evident, situația este inversă pentru un cutremur de 
prăbuşire, de la care primele sosiri ale undelor P sînt totdeauna dilatări. 


Pentru că nu vom putea intra aici în detalii privind un domeniu al seismologiei 
care s-a dezvoltat foarte mult în ultimul timp — el s-ar putea numi, pentru motive ce 
vor deveni evidente numaidecît, seismologie diplomatică —, vom semnala că această 
deosebire dintre cutremurele tectonice şi cele de explozie, pusă în evidenţă în 
cercetările de mecanism — a se compara imaginile din cerculeţele din figurile 6 şi 7 — 
sugerează o posibilitate de discriminare între undele seismice provenite din focarele 
cutremurelor naturale (aproape exclusiv de faliere) şi cele datorite evenimentelor 
seismice artificiale (exclusiv procese explozive). Să mai adăugăm că există şi alte 
criterii de discriminare, printre altele distribuţia energiei seismice între undele de 
volum şi cele de suprafaţă sau distribuția spectrală a energiei, în funcţie de frecvența 
undelor, ambele diferite în cazul exploziilor şi în acela al cutremurelor naturale. Fără a 
insista asupra acestei probleme, dăm pentru ilustrare, în figura 8, înregistrările 
obținute la stațiunea Uppsala din Suedia pentru cutremurul natural care a distrus în 
iulie 1963 oraşul Skopje din lugoslavia (curba superioară) şi pentru o explozie 
nucleară, din seria încercărilor din Novaia Zemlia (curba inferioară), evenimente 
produse la distanțe comparabile de locul de înregistrare, cum arată intervalul de timp 
dintre sosirea undelor P şi S, aproape acelaşi în cele două cazuri. De remarcat şi 
deplasările relative diferite ale solului, înregistrate pe seismogramele celor două 
evenimente, pentru diversele unde, punînd în evidenţă distribuţia diferită a energiei 
în spectrul de frecvenţă al acestora. 

8. Cazuri reale de înregistrare a unui cutremur de pămînt (sus) şi a unei explozii nucleare (jos). 


Desigur, studiul undelor seismice provocate de explozii subterane artificiale — 
în cazul unor explozii puternice nu este exagerat să se vorbească de adevărate 
cutremure antropogene — poate duce şi la informaţii asupra structurii interne a 
Pămîntului. Adeseori descifrarea unor asemenea „mesaje provocate” ale Pămîntului se 

face mai uşor, numărul parametrilor necunoscuţi dintre cei care determină 
evenimentul final fiind mai redus decît în cazul unui seism natural, lucru care se va 
discuta mai încolo. 


Aici s-a urmărit numai o comparație a cutremurelor şi exploziilor subterane 
(nucleare sau chimice) din punctul de vedere al mecanismului de producere a undelor 
seismice şi semnalarea posibilității de discriminare între cele două cazuri, pe baza 
studiului acestor unde. Problema unei asemenea discriminări are importante implicații 
pentru politica internaţională, în legătură cu termenii unui tratat de renunțare la 
încercările de explozii nucleare subterane, tratat din care nu pot lipsi prevederile 
referitoare la controlul respectării lui. Şi problema mare, asupra căreia încă nu s-a 
căzut de acord, este dacă acest control se poate face pe baza unei simple înregistrări de 
la distanţă a undelor seismice provocate — a căror interpretare să nu lase nici un 
dubiu asupra caracterului sursei de la care provin — sau dacă este necesar un control 
la faţa locului. Este aspectul modern al dificultății de discriminare între semnale 
suprapuse, care este relatată în termeni diferiţi, dar tot în legătură cu războiul şi 
cutremurele de pămînt, de Tit Liviu în „Ab urbe condita”: pentru a sublinia cât de 
crîncenă a fost lupta dintre cartaginezi şi romani de la Trasimene (încheiată cu victoria 
lui Hanibal), el spune că zgomotul luptei a făcut să nu se simtă cutremurul de pămînt 
care a avut loc: „Tantus fuit tumultus proelli ut nemo senserit motum Terrae”. 


În celebrele sale „Lecţii de seismometrie”, seismologul rus Goliţin foloseşte o 
comparaţie deosebit de sugestivă pentru a sublinia rolul mesajelor seismice ca mijloc 
de cunoaştere a fenomenelor din interiorul Pămîntului. Îi cităm aici cuvintele pentru 
că, nefăcînd o separație între ceea ce se referă la focar şi ceea ce priveşte propagarea 
undelor, în consecinţă şi alcătuirea internă a Globului, ele pregătesc o trecere netedă 
de la prima descifrare importantă de mesaj seismic (privind mecanismul focal), 
discutată pînă aici, la următoarea (referitoare la structura interiorului planetei 
noastre), de care ne vom ocupa de acum înainte. „Fiecare cutremur de pămînt — 
spune Goliţin — poate fi comparat cu un felinar care se aprinde pentru puţin timp, 
luminează interiorul Pămîntului şi prin aceasta ne permite să cercetăm ce se petrece 
acolo. Lumina acestui felinar este deocamdată foarte slabă; nu încape, însă, nici o 
îndoială că ea va deveni cu timpul mai puternică şi ne va ajuta să obținem idei clare 
despre aceste fenomene complicate ale naturii”. 


Aşa cum a prevăzut Goliţin, „lumina” proiectată intermitent de cutremure 
asupra fenomenelor din interiorul Pămîntului s-a intensificat mereu şi, graţie ei, s-a 
ajuns astăzi la o imagine destul de clară atît a proceselor ce se desfăşoară în focarul 
unui cutremur de pămînt cât şi, prin intermediul celor din mediul prin care se propagă 
undele generate acolo, a structurii interne a Pămîntului. Situaţia era confirmată ca 
atare, la o jumătate de secol după ce Goliţîn a scris cuvintele de mai sus, de către 

Bullen, în citatul pus în fruntea acestui capitol. Separînd cele două funcțiuni ale 
studiului cutremurelor: pe de-o parte, furnizarea de informații asupra fenomenelor 
seismice înseşi şi, pe de alta, conturarea unei imagini cît mai fidele a interiorului 
Globului, Bullen subliniază, în particular, pe aceasta de pe urmă. 


După ce am examinat modalitatea de a descifra mesajele seismice ale Pămîntului 
în prima direcţie, cu rezultatul punerii în evidență a mecanismului focal, prin 
determinarea planului de falie, vom aborda acum a doua categorie importantă de 
descifrări de mesaje ale Pămîntului, purtate de undele elastice generate de cutremure, 
cele destinate să conducă la lămurirea structurii interiorului Globului. O vom face tot 
în linii generale, fără a neglija, însă, ceea ce este esenţial în asemenea descifrări. 


Mesajul seismic propriu-zis, care serveşte în scopul menţionat, fiind reprezentat 
tot de înregistrările stațiunilor seismologice, accentul cade, de astă dată, nu pe primele 
sosiri şi pe semnul lor ci pe succesiunea în timp a sosirilor diferitelor faze ale undelor 
seismice, pe identificarea sigură şi pe reperarea foarte precisă a momentelor de 
apariţie a lor. O altă deosebire pe care o prezintă această categorie de descifrări de 
mesaje, față de cea precedentă, constă în faptul că, deşi utile — în particular cu titlul 
de confirmări suplimentare —, observaţiile din mai multe stațiuni nu mai sînt strict 
necesare pentru descifrările de mesaj în vederea determinării structurii interne a 
Globului. 


Dacă acest lucru este adevărat pentru operaţia propriu-zisă de descifrare de 
mesaj, el nu este, totuşi, valabil pentru cea care conduce la realizarea principalului 
instrument necesar pentru operaţie. Într-adevăr, mijlocul indispensabil în cercetarea 
interiorului Pămîntului, pentru determinarea discontinuităților majore care îi definesc 
structura, mijloc reprezentat de ansamblul aşa-numitelor hodocrone ale undelor 
seismice, se obține pe baza studiului a numeroase înregistrări ale diverselor faze de 
unde seismice generate de un acelaşi cutremur de pămînt, înregistrări efectuate în 
diverse stațiuni seismologice, la diferite distanțe epicentrale. Odată ce se dispune, însă, 
de acest instrument al hodocronelor, descifrarea mesajului reprezentat de 
seismogramă — pe care trebuie detectate, identificate şi reperate ca distribuţie în timp 
diferitele faze ale undelor seismice — se poate face separat pentru fiecare stațiune de 
înregistrare. 


Hodocronele, numite şi curbe drum-timp, sînt grafice în care este vizualizată 
legătura dintre timpii de sosire ai diferitelor faze ale undelor seismice, în diferite 
puncte de pe suprafața Pămîntului, şi distanțele epicentrale ale acestora. Ele se obțin 
trasînd curbele continue care unesc punctele reprezentative ale datelor de observaţie: 
distanţele epicentrale în abscisă şi timpii de sosire în ordonată, pentru diversele faze, 
bine identificate. 


Realizate în cadrul unor ipoteze simplificatoare privind structura interiorului 
Pămîntului — în particular se postulează existenţa unor sfere concentrice ca suprafețe 

de discontinuitate şi absenţa oricăror eterogenități „laterale” în mediile cu proprietăți 
elastice diferite situate între acestea — dar pe baza unui material de observaţie real şi 
foarte bogat, privind numeroase cutremure, înregistrate în multe stațiuni, aceste 
grafice (cărora le corespund şi tabele numerice drum-timp, de asemenea utilizate în 
descifrările de mesaje avute în vedere) reprezintă rezultate cu semnificație de valori 
medii, valabile la scară planetară. Faţă de ele, determinările izolate, pentru cazuri 
particulare, pot să prezinte variații mai mult sau mai puțin importante, indicînd 
abateri cu caracter regional sau local de la imaginea simplificată admisă la deducerea 
lor. 


Construcţia curbelor, respectiv întocmirea tabelelor drum-timp, nu reprezintă o 
operaţie uşoară. Ea este condiționată, printre altele, de determinarea prealabilă a 
timpului la origine şi a coordonatelor focarului cutremurului studiat, ele însele 
probleme inverse cu caracter de descifrare de mesaj. Determinarea timpului la origine, 
adică a momentului producerii undelor seismice în focar, ca şi determinarea 
coordonatelor acestuia (longitudinea şi latitudinea epicentrului, adîncimea 
hipocentrului) implică şi ele observaţii numeroase, față de a căror precizie exigenţele 
sînt mari. 


În legătură cu precizia cunoaşterii acestor parametri ai cutremurelor, se ridică şi 
chestiunea de principiu a plauzibilităţii concepţiei simplificatoare, privind fenomenele 
din focar, după care mecanismul de eliberare a energiei ar putea fi modelat printr-o 
sursă momentană şi punctiformă, permițînd să se vorbească despre timpul la origine 
şi despre focar ca despre un moment determinat, respectiv ca despre un punct 
geometric. În esență, problema hodocronelor este o problemă de pătrate minime, 
aplicată datelor de observaţie, în cadrul conceptual al teoriei elasticităţii şi al teoriei 
propagării undelor. Problema este sensibil complicată de abaterile realității de la 
imaginile schematice din acest cadru, care cer să se facă apel la un tratament statistic 
îngrijit al datelor şi la lungi serii de aproximații succesive. 


Progrese remarcabile au fost realizate în ultimii ani prin utilizarea datelor de 
observaţie privind undele seismice generate de explozii. Reducerea, amintită mai 
înainte, a numărului de parametri necunoscuţi se referă, în acest caz, tocmai la timpul 
la origine şi la coordonatele focarelor, ale căror valori sînt cunoscute pentru o 
explozie. Alături de „seismologia cutremurelor” a apărut şi s-a dezvoltat, în ultimii 
ani, o „seismologie a exploziilor” (avînd elemente comune cu seismologia clasică prin 
scara de cercetare şi cu prospecțiunile seismice prin caracterul artificial al sursei 
undelor elastice), care a adus contribuţii de prim ordin la îmbunătăţirea şi aplicarea 
instrumentului de cercetare a structurii interiorului Globului, reprezentat de curbele şi 
tabelele drum-timp. 


Este interesant de semnalat că, pentru a se sublinia caracterul cel mai important 
al acestui mod de a studia structura Pămîntului, la ultimul congres internațional de 

seismologie (Lima, august 1973), numele seismologiei exploziilor a fost schimbat în 
acela de „seismologie cu sursă controlată”. Posibilităţile de investigaţie ale ei sînt, 
evident, altele decit ale seismologiei cutremurelor, lipsită de controlul sursei undelor 
în ceea ce priveşte amplasarea, momentul producerii undelor, energia eliberată şi 
chiar mecanismul focal. În cazul cutremurelor naturale, toate aceste elemente trebuie 
să fie determinate în prealabil, prin rezolvarea a tot atîtea probleme inverse, dificile 
descifrări de mesaje seismice. 


Avînd la dispoziție, pe de-o parte, datele de observaţie sub forma de 
seismograme, pe care diversele faze ale undelor seismice au fost detectate şi 
identificate, şi, pe de alta, instrumentul de investigaţie, reprezentat de curbele sau 
tabelele drum-timp, descifrarea de mesaj seismic care ne interesează este posibilă, deşi 
nu tocmai uşoară. Ea se face în cadrul unei „geooptici” care permite urmărirea 
traseului unei raze seismice (normale pe unda seismică) în interiorul Globului, pe baza 
cunoaşterii momentului înregistrării fazei respective, în raport cu timpul la origine, şi 
a adoptării unei legi de variaţie cu adîncimea a vitezelor de propagare ale diverselor 
unde seismice. 


Din compararea valorilor obţinute prin calcul pentru timpii de propagare, în 
cadrul ipotezelor adoptate, cu momentele efectiv reperate pe seismograme, rezultă — 
într-o primă etapă — indicaţii privitoare la modificările necesare pentru ameliorarea 
acestor ipoteze şi, după realizarea acordului cu valorile observate al valorilor 
recalculate în urma ameliorării, chiar elemente ale imaginii structurii interiorului 
Globului. Cele mai importante dintre aceste elemente privesc geometria principalelor 
suprafețe de discontinuitate care trebuie admise şi variațiile proprietăţilor elastice şi 
ale densităţii în mediile pe care ele le separă. 


În modul acesta s-a ajuns la stabilirea existenţei, sugerată şi de alte informații 
geofizice — de exemplu de variații ale cîimpului gravific şi ale cîmpului geomagnetic 
—, a celor trei diviziuni majore ale interiorului Globului: nucleul (subdivizat în nucleu 
interior şi nucleu exterior), mantaua şi crusta. Contribuţia remarcabilă a seismologiei, 
rezultată din aceste descifrări de mesaje, este nu numai la justificarea existenţei 
diviziunilor majore (ca şi a unor subdiviziuni ale lor), cu proprietăți fizice compatibile 
cu cele postulate de gravimetrie (densitatea) şi de geomagnetism (conductibilitatea 
electrică) ci mai ales în determinarea dimensiunilor lor, prin reperarea adîncimilor la 
care se găsesc suprafețele de discontinuitate care le separă: discontinuitatea 
Mohorovičić dintre crustă şi manta, la circa 35 de kilometri, în medie, sub continente, 
şi la 5-6 kilometri, în medie, sub oceane — indicînd variaţii de grosime ale crustei 
terestre în acord cu datele gravimetrice şi cu concepțiile izostatice — şi 
discontinuitatea Gutenberg dintre manta şi nucleu, la aproximativ 2900 de kilometri 
(discontinuitatea Lehmann dintre nucleul exterior şi cel interior fiind la o adîncime de 
ordinul a 5000 de kilometri). 

Pe lîngă cele două categorii de descifrări de mesaje seismice de primă 
importanţă, discutate pînă acum — prin care s-a ajuns la principalele performanţe ale 
seismologiei, legate de cunoaşterea mecanismului focal şi, mai ales, de stabilirea 
structurii interne a Pămîntului —, mai există o serie întreagă de descifrări de mesaje 
seismice cu caracter oarecum diferit. Privind tot manifestări ale undelor elastice, 
generate într-un mod sau altul în interiorul planetei noastre, ele sînt efectuate în 
scopuri de interes mai deosebit ca, de exemplu, evaluarea energiei eliberate la 
producerea unui cutremur de pămînt, zonarea seismică a suprafeţei terestre în 
anumite regiuni, obținerea de informaţii asupra legăturii dintre cutremurele de 
pămînt şi formarea munţilor, lămurirea raporturilor dintre seismicitate şi vulcanism 
etc. De asemenea, există descifrări de mesaje speciale, recent detectate, cum sînt 
oscilaţiile libere ale Pămîntului. Nu le vom putea discuta pe toate, nici măcar în ceea ce 
au ele esenţial, dar vom trece rapid în revistă cîteva aspecte ale problemelor legate de 
unele dintre ele. 


Chiar după datele macroseismice, reprezentate de informaţii directe, obținute 
fără instrumente, asupra efectelor cutremurelor de pămînt, se poate ajunge la o 
evaluare cu aspect de caracterizare cantitativă (de fapt numai numerică) a 
manifestărilor lor. Adoptindu-se, convenţional, o scară de „intensități” macroseismice 
(scara internaţională în vigoare, în prezent, are 12 grade), se poate atribui, pe baza 
efectelor locale ale cutremurului, în particular asupra construcțiilor dar şi asupra unor 
elemente naturale, un anumit grad de intensitate fiecărei localități. Reprezentarea 
cartografică a acestor date macroseismice duce la obținerea unei hărţi cu izoseiste (linii 
care unesc punctele cu aceeaşi intensitate convențională), care poate servi ca atare în 
scopul proiectării adecvate, fără supradimensionări inutile şi costisitoare, ţinîndu-se 
seama de seismicitatea locală, a construcţiilor antiseismice sau care poate fi folosită 
drept cadru pentru detalieri prin determinări instrumentale (microzonare seismică). 
Trebuie precizat că intensitatea macroseismică nu caracterizează un cutremur ci 
manifestările lui într-un anumit loc. Independent de asemenea manifestări, 
cutremurul poate fi apreciat, din punctul de vedere al „tăriei” lui — dar numai într-o 
oarecare măsură —, prin intensitatea maximă pe care o are în zona epicentrală, în aria 
pleistoseistă, delimitată de izoseista cu valoarea cea mai mare. Nu se poate, deci, 
vorbi, în mod absolut, despre intensitatea unui cutremur ci numai despre intensitatea 
lui într-un loc dat. 


Este, de altfel, clar că un cutremur care se manifestă cu o anumită intensitate în 
interiorul ariei pleistoseiste va avea, în general, intensități tot mai mici la distanţe 
epicentrale din ce în ce mai mari. Uneori se poate întîmpla ca la distanţe intermediare 
intensitatea de manifestare să fie local mai ridicată datorită unor condiţii geologice 
particulare, care determină o mobilitate mai mare a solului, cum a fost cazul zonei 
Bucureştilor în manifestările cutremurului din noiembrie 1940 (o insulă de intensitate 

macroseismică 9, înconjurată de o mare zonă de gradul 8). 


O mărime care caracterizează un cutremur, independent de manifestările lui într- 
un loc sau altul, este magnitudinea, definită cu ajutorul amplitudinii deplasării solului 
şi legată, în mod univoc, de energia degajată de cutremur. Stabilită de Richter, printr-o 
definiţie care conţine, totuşi, o parte de convenţional, în legătură cu determinarea 
instrumentală a amplitudinii, scara magnitudinilor are un caracter absolut, un 
cutremur fiind caracterizat, fără ambiguitate, dacă i se indică magnitudinea. (Este 
incorect să se vorbească de „intensitatea unui cutremur în scara Richter” cum se face 
în unele relatări din presă; în realitate mărimea indicată este magnitudinea.) 


Există relaţii care leagă magnitudinea cu energia eliberată de cutremur şi cu 
intensitatea maximă a manifestării lui în zona epicentrală, aşa încît este posibil să se 
evalueze oricare din aceste mărimi dacă se cunoaşte magnitudinea (şi invers). Nu este 
lipsit de interes să menţionăm, în această ordine de idei, că o mărime definită în 
termeni obiectivi şi pe baze în parte instrumentale, cum este magnitudinea, poate fi 
estimată, cu o aproximaţie destul de bună, şi pentru unele cutremure din trecut, dacă 
există informații macroseismice potrivite. Pentru „cutremurul cel mare” din timpul lui 
Ştefan cel Mare, menţionat cu destule detalii în cronici şi descris, pe baza acestora, de 
Sadoveanu în „Izvorul Alb”, s-a evaluat intensitatea, după indicaţiile de ordin 
macroseismic, relatate de scriitor în următorii termeni: „În cornul dinspre răsărit al 
Cetăţii, turnul numit al Nebuisăi îşi lepădă în rîpă o aripă, cu mare sunet, şi clopotul 
lui dădu zvon prelung, atins ca de zimţii unei aripi a Demonului”. Prin intermediul 
valorii astfel estimate pentru intensitate, s-a putut aprecia magnitudinea şi valoarea 
energiei pentru un cutremur de acum o jumătate de mileniu. 


În afara rolului ei de element al documentaţiei necesare inginerului constructor, 
harta de zonare seismică are, desigur, şi caracterul unui mesaj seismic. Din descifrarea 
acestui mesaj pot rezulta informații privind amplasarea focarului (deci nu numai locul 
epicentrului ci şi adîncimea hipocentrului), precum şi energia degajată, elemente utile 
pentru completarea caracterizării fenomenelor seismice. Descifrarea aceluiaşi mesaj 
poate conduce şi la informaţii de ordin geologic şi tectonic. 


Noţiunea de magnitudine s-a dovedit folositoare şi în legătură cu punerea în 
evidenţă a unor neregularități privind frecvenţa de apariție a cutremurelor. 
Constatarea făcută de multă vreme că marile cutremure sînt rare, pe cînd seismele 
slabe sînt foarte numeroase (față de un cutremur catastrofal de magnitudine 8 sau mai 
mare, pe an, numărul anual al cutremurelor de magnitudini între 3 şi 4 este de ordinul 
de mărime al sutelor de mii, pentru întreg Pămîntul) a fost formulată matematic într-o 
relație care exprimă cantitativ această dependenţă. Relaţia conţine constante care se 
determină pe baza observaţiilor, prin tratamente statistice adecvate, şi care au, chiar 
ele, semnificația unor mesaje particulare, cum are, de altfel, şi relaţia însăşi. 


Să mai amintim un interesant mesaj seismic terestru, detectat în ultimul timp şi 

abia în curs de descifrare: oscilaţiile libere ale Pămîntului. Bănuit de multă vreme că ar 
putea fi provocat de cutremure puternice, fenomenul n-a putut fi pus în evidenţă, în 
mod sigur, decît cu ocazia marelui cutremur din 22 mai 1960 din Chile şi a fost 
recunoscut ca atare (am putea spune „omologat”) la reuniunea Asociaţiei 
Internaţionale de Seismologie şi Fizica Interiorului Globului din cadrul adunării 
generale a Uniunii Internaţionale de Geodezie şi Geofizică, ţinută în august 1960 la 
Helsinki, într-o şedinţă considerată ca „dramatică” de către unul din marii seismologi 
participanţi. Fenomenul constă în transpunerea în oscilație a Pămîntului ca întreg, în 
modul în care vibrează un clopot. Producerea oscilaţiilor libere, în urma loviturii 
limbii clopotului, în cazul termenului de comparaţie folosit, este asigurată pentru 
cazul Pămîntului de un cutremur puternic, cum a fost şi este cazul. 


Aceste oscilații libere sînt de două tipuri: torsionale, pentru care deplasările sînt 
perpendiculare pe rază, şi sferoidale, care implică deplasări radiale şi tangenţiale. 
Primele sînt echivalente unor trenuri de unde Love care interferă iar cele din a doua 
categorie pot fi privite ca unde staționare, rezultate din trenuri de unde Rayleigh care 
se propagă în sensuri inverse în jurul Globului. 


Detectarea atît de tardivă a acestui mesaj seismic al Pămîntului se datoreşte 
desigur şi rarităţii fenomenului, produs numai de cutremure foarte puternice, dar, în 
particular, faptului că pînă nu de mult nu au existat instrumente potrivite scestui scop. 
Înregistrarea oscilaţiilor libere ale Pămîntului este posibilă numai cu aparate care 
reacționează la oscilaţii cu perioade ultralungi: față de perioadele de ordinul de 
mărime al secundelor — cum sînt cele ale undelor P, S şi chiar L —, oscilaţiile libere 
ale Pămîntului au perioade de ordinul zecilor de minute, aproape o oră pentru cele 
sferoidale. Ele completează spectrul de frecvenţă al undelor seismice, extinzîndu-l 
pînă în domeniul care interesează înregistrările de maree terestre. 


Mesajul Pămîntului reprezentat de oscilaţiile libere ale lui, acum bine detectat şi 
identificat, a fost descifrat numai în parte. Operația trebuie efectuată admiţindu-se un 
anumit model al Pămîntului, caracterizat printr-o anumită distribuţie a proprietăţilor 
fizice în interiorul lui. Ea fost deja realizată pentru mai multe asemenea modele, pe 
baza înregistrărilor oscilaţiilor libere produse în special de două cutremure foarte 
puternice: cel amintit din Chile şi cel din Alaska, din 28 martie 1964. Principalele 
rezultate obținute, pînă acum, din aceste descifrări reprezintă informaţii suplimentare 
privind distribuţia densităţii şi a vitezelor undelor P şi S (deci şi distribuţia 
parametrilor elastici) în interiorul Globului. Cadrul teoretic elaborat pentru cercetările 
din acest domeniu ca şi datele de observaţie şi prelucrările lor au adus elemente noi şi 
în legătură cu undele de suprafață, contribuind la o mai bună cunoaştere şi la o 
înțelegere mai profundă a lor. 


Capitolul de față se poate încheia cu constatarea că descifrările mesajelor 

seismice ale Pămîntului, desigur încă imperfecte şi incomplete — şi prezentate, de 
altfel, într-o expunere foarte sumară şi lacunară —, au condus deja la informații dintre 
cele mai importante, în particular în cele două direcții asupra cărora s-a insistat: 
cunoaşterea fenomenelor seismice ca natură intrinsecă şi cunoaşterea structurii 
interiorului planetei noastre. Completate cu diverse informații suplimentare, 
seismologice ca şi extraseismologice, datele astfel obținute au contribuit, în mod 
esenţial, la elaborarea imaginii dinamice a structurii Pămîntului, ale cărei trăsături 
principale, abia schițate, în mod izolat, pînă acum, constituie obiectul prezentării din 
capitolul următor. 

„Mi s-a părut improbabil ca asemenea schimbări în zonele de suprafață ale Globului să 
aibă loc dacă Pământul ar fi solid spre centru. De aceea am imaginat că părțile interne ar 
putea fi un fluid mai dens şi de greutate specifică mai mare decît oricare dintre solidele 
pe care le cunoaştem; care în consecință ar putea înota în sau pe acel fluid. Astfel 
suprafața Globului ar fi o carapace susceptibilă să fie spartă şi deranjată de mişcările 
violente ale fluidului pe care se sprijină...” 

BENJAMIN FRANKLIN 


„În sînu-astei planete vueşte foc şi lavă. 


Şi ca o piele-ntinsă, ce tremură fireşte 

Cînd parazita-ascunsă o-nțeapă şi ciupeşte 

Aşa planeta-acuma îşi mişcă scoarța veche.” 
I.L. CARAGIALE 


În capitolele precedente am examinat diferite mesaje fizice ale Pămîntului, aduse 
de mai departe sau de mai aproape, mai mult de dedesubtul dar şi de deasupra 
suprafeţei terestre, unde se face recepţia lor, de către purtători care sînt ei înşişi 
diferiți: cimpuri, particule şi unde. Numărul ca şi marea varietate a acestor mesageri, 
ca natură fizică, mecanism de propagare, „bătaie” (în sensul de distanță pînă la care 
semnalul mai este detectabil cu mijloacele actuale, respectiv nu este acoperit de 
zgomot), capacitate de transport de informaţie, accesibilitate la influenţe străine — de 
unde, în principiu, atit avantajul îmbogăţirii cu date suplimentare, privind parcursul 
străbătut, cât şi pericolul contaminării cu elemente parazite a informaţiei transportate 
—, posibilitate de separare a semnalului util din fondul de zgomot etc. oferă o 
varietate corespunzătoare şi în gama mesajelor. 


În asemenea situaţie, detectarea şi descifrarea acestor mesaje sînt condiționate de 
existența unui bogat arsenal de mijloace instrumentale şi conceptuale, ceea ce implică, 
evident, dificultăţi pe plan tehnic-metrologic ca şi pe plan teoretic-interpretativ. În 
schimb, însă, amploarea şi varietatea conținutului informaţional al rezultatelor 
operaţiilor răsplătesc cu generozitate eforturile făcute pentru depăşirea acestor 
dificultăţi, printre altele şi prin caracterul de complementaritate al diverselor elemente 
de informaţie obținute. 


Capitolul de faţă este destinat prezentării trăsăturilor caracteristice ale imaginii 
structurii Pămîntului, rezultată din integrarea coerentă a informațiilor mai importante 
la care conduc descifrările actuale ale principalelor mesaje fizice terestre. Această 
prezentare se face în cadrul a două limitări destul de severe: (1) ponderea mare a 

expunerii va reveni părţii care are ca obiect situația din zonele de suprafaţă ale 
Pămîntului şi (2) se vor avea în vedere aproape exclusiv concepţiile actuale asupra 
fenomenelor care o determină. 


Cele două limitări sînt recomandate atit de faptul că ele conturează mai de 
aproape domeniul care, interesînd toate geoştiințele, este cel mai bine consolidat cât şi 
de calitatea acestui domeniu de a oferi o amplă sinteză a datelor actuale ale tuturor 
disciplinelor geofizice. În acelaşi timp, concentrarea atenţiei asupra situaţiei din 
„interiorul superficial” al planetei noastre şi polarizarea preocupărilor în jurul 
„filozofiei actuale” privitoare la această zonă îşi au justificarea şi în economia 
intrinsecă a acestei scrieri, al cărei echilibru cere, pentru încheiere, indicarea 
contribuţiei pe care o aduc descifrările actuale ale diverselor mesaje fizice terestre la 
formarea unei imagini coerente despre planeta noastră, în primul rînd despre părțile 
ei care ne sînt accesibile. Nu trebuie uitat că în contextul de față, accesibil înseamnă 
simultan posibilități de control, cel puţin parţial, al concepţiilor admise şi perspective 
de valorificare, cel puţin principială, pe plan geologic, deci interes teoretic şi practic. 


Renunţind la trecerea în revistă a evoluţiei ideilor cu privire la structura internă a 
Globului, expunerea de față se lipseşte, desigur, de avantajul perspectivei pe care o 
poate da o încadrare istorică a concepțiilor actuale. Apropierea de obiectul atenţiei, pe 
care o implică, însă, limitarea la imaginea lui actuală, permite, în schimb, examinarea 
unor detalii de semnificație deosebită. În această categorie intră, în particular, 
informațiile privitoare la caracterul dinamic al imaginii pe care ne-o formăm azi 
despre structura interiorului Globului, în ansamblu, şi a crustei lui, în particular. Este 
o caracteristică foarte importantă, scoasă în relief de însuşi titlul capitolului şi 
subliniată, de altfel, şi în cele două citate alese ca motto pentru el. În acelaşi sens, al 
scoaterii în evidenţă a caracterului dinamic, lucrează şi cealaltă limitare, reprezentată 
de luarea în considerare aproape exclusiv a structurii şi fenomenelor privind crusta 
terestră. 


Aşadar, fără a ignora ceea ce se ştie, în general, despre structura internă a 
planetei noastre — adică şi despre părţile ei mai adinci — şi ținînd seama şi de 
contribuțiile din trecut care nu alterează caracterul de actualitate al concepțiilor 
admise în prezent, expunerea care urmează pune accentul, îndeosebi, pe imaginea 
dinamică a structurii crustei terestre aşa cum o vedem azi. Indicarea caracteristicilor 
mai importante ale distribuţiei spaţiale a elementelor care definesc această structură şi 
schițarea principalelor procese determinante pentru evoluția temporală a lor aspiră la 
conturarea unei imagini coordonate, chiar dacă relativ schematică, reprezentînd 
sinteza realizărilor de pînă acum şi putînd servi, în acelaşi timp, la orientarea 
cercetărilor viitoare. 


Dacă şi pînă acum au intervenit frecvent simplificări, adeseori chiar 
suprasimplificări, în prezentarea noastră, cu atît mai mult va fi vorba de aşa ceva în 

expunerea pe care o abordăm acum. Fără o asemenea operaţie, marele număr de 
elemente care intervin şi bogata lor varietate, încărcarea extremă cu aspecte locale şi 
de prea mare detaliu, suprapunerea de procese afectînd domenii de diverse extinderi 
spaţiale şi desfăşurîndu-se în intervale de timp de diferite ordine de mărime ar 
îngreuia dacă nu chiar ar împiedica separarea esenţialului de accesoriu. 


Grija pentru menţinerea unui contact cît mai strîns cu realitatea trebuie să se 
manifeste, şi în această privință, mai mult în preocuparea pentru compararea 
principalelor elemente ale imaginii adoptate cu datele de observaţie corespunzătoare 
şi nu în încărcarea ei cu detalii de semnificaţie limitată. Valabilă în general, această 
observaţie se cere respectată şi în cazul de faţă, în ciuda dificultăților legate de 
caracterul de vie actualitate şi rapidă evoluţie a uneia din problemele cele mai 
importante ale ansamblului geoştiințelor, care în termeni ontomorfici s-ar putea 
formula ca anatomia şi fiziologia Pămîntului, în particular a crustei sale, în termeni 
geonomici putînd fi desemnată ca aspectul geodinamic al structurii interne a Globului, 
în special pentru zonele sale de suprafaţă. 


Informaţiile care rezultă din descifrarea mesajelor constituite de manifestările 
cîmpului gravific prezintă interes pentru lămurirea structurii interne a Pămîntului atât 
la scară planetară cât şi pe plan regional şi local. În primul rînd, deducerea valorii 
medii a densității Pămîntului, pe baza cunoaşterii constantei atracției universale şi a 
valorii medii a gravităţii (şi, evident, a dimensiunilor Globului) implică prezenţa unui 
material de densități foarte mari în interiorul adînc al Pămîntului. Apoi, abaterea 
turtirii sferoidului terestru de la aceea a elipsoidului de rotaţie corespunzător duce la 
concluzii calitativ concordante cu această implicaţie şi sugerează o viscozitate a 
maselor din interiorul Globului, de acelaşi ordin de mărime cu cea indicată de studiul 
mareelor terestre şi compatibilă cu existența unor curenţi de convecție, cel puţin în 
concepția că valoarea actuală a turtirii nu ar corespunde condiţiilor de echilibru din 
trecutul îndepărtat al Pămîntului ci ar avea doar o semnificație comparabilă cu aceea a 
anomaliilor gravimetrice continentale-regionale. Pe de altă parte, acestea indică, în 
cadrul concepțiilor izostatice, un echilibru special al maselor crustale, cu posibilități de 
adaptare la schimbări de condiţii, manifestat prin absența anomaliilor izostatice şi 
postulînd variaţii în grosimea crustei terestre în sensul variațiilor de altitudine ale 
suprafeţei fizice a Pămîntului. În fine, eterogenități în structura crustei sînt indicate de 
anomaliile gravimetrice regionale şi locale. 


Datele privitoare la distribuţia în spaţiu a cîimpului geomagnetic principal sînt 
interesante pentru studiul interiorului Globului prin situarea sediului cauzelor care 
produc acest cîmp în zonele foarte adinci ale Pămîntului şi prin postularea unor 
conductibilităţi electrice ridicate, în acele zone. Informaţiile la care conduce descifrarea 
mesajului reprezentat de variaţia geomagnetică seculară întăresc această deducție. 


130 


7. IMAGINEA DINAMICĂ A STRUCTURII PĂMÎNTULUI 


Mesajul mai complicat constituit de diversele particularități ale cimpurilor de variații 
calme şi de perturbații geomagnetice este descifrat în termeni care indică o anumită 
variație a conductibilităţii electrice cu adîncimea, paralelizabilă cu alte variaţii de 
proprietăţi fizice cu adîncimea, în special cu variațiile densității şi cu ale proprietăților 
elastice. Efectul pelicular, care se manifestă în distribuţia curenților variabili induşi în 
Pămînt de curenţii din ionosferă, anume cu densități de curent maxime la adîncimi 
variind invers cu frecvenţa lor, poate fi folosit pentru sondaje geomagnetice la scară 
planetară şi regională, după cum la scară regională şi locală se pot face sondaje 
magnetotelurice; unele şi altele sînt în stare să furnizeze informații asupra 
particularităților structurale ale crustei terestre. Cercetările paleomagnetice reprezintă, 
la rîndul lor, descifrări de mesaje care conduc la informaţii nu numai asupra 
prezentului ci şi asupra trecutului planetei noastre, informaţii printre care cele 
privitoare la inversiunile cîimpului geomagnetic în trecutul geologic joacă un rol 
important. 


În felul acesta, cîmpurile naturale ale Pămîntului ne pun la dispoziţie cîteva 
elemente importante privind nu numai structura statică a interiorului Globului ci şi 
dinamica lui. Ceea ce lipseşte acestor informaţii pentru a permite schițarea unei 
imagini cu dreptul de a aspira la indicarea de raporturi cantitative este o categorie 
specială de date: cele privitoare la adîncimi. Dar dacă acesta nu este punctul tare al 
informațiilor rezultate din descifrarea mesajelor geomagnetice şi gravimetrice, el nu 
lipseşte informaţiilor care provin din alt domeniu: acela al seismologiei. 


Principalele informaţii pe care le furnizează descifrările de mesaje georadioactive 
sînt cele privitoare la vîrsta absolută a rocilor şi la degajările de căldură care însoțesc 
dezintegrările radioactive. Prima categorie de informații priveşte, în particular, zonele 
de suprafață ale Pămîntului, deci acelea care ne interesează în mod special, pe cînd cea 
de-a doua se referă şi la porțiunile mai adînci ale crustei şi chiar ale mantalei terestre. 
Incursiunile în trecutul Pămîntului sînt posibile şi pe cale radioactivă şi merg pînă la 
estimări de temperatură, capabile să permită reconstituiri de paleoclimate, cu 
implicații privind atît biosfera cât şi procesele de modificare a suprafeţei terestre. 


În strînsă legătură cu datele radioactivităţii terestre, informaţiile geotermice le 
întregesc prin elemente privind, în special, fluxul de căldură din interiorul spre 
exteriorul Pămîntului şi bilanţul geotermic. Şi unele şi altele sînt semnificative pentru 
scopul pe care-l avem acum în vedere, în special prin indicarea posibilității de 
existenţă a curenților de convecţie din mantaua Pămîntului. Necesari pentru coerenţa 
intrinsecă a geotermiei, asemenea curenți au un rol de primă însemnătate în 
dinamismul imaginii actuale a structurii interne a Globului, căci ei asigură legătura 
dintre procesele termice din manta şi cele magnetice din crustă, legătură care 
constituie una din principalele trăsături ale concepțiilor tectonicii globale aproape 
general acceptate azi. 

Viteza undelor seismice Plkm/s) 

9. Structura interioară a Pămîntului şi variațiile cu adîncimea a vitezei de propagare a undelor seismice 
longitudinale (a) şi a densității (b). 


Este în afară de orice îndoială că cele mai importante informații asupra structurii 
interne a Pămîntului rezultă din descifrarea mesajelor seismice. Afirmația aceasta 
categorică este valabilă atît pentru interiorul adînc cît şi pentru porțiunile superficiale 
ale Globului terestru. Stabilitatea distribuției spațiale a discontinuităților majore din 
interiorul planetei noastre care îi delimitează principalele diviziuni: nucleul (împărțit 
în nucleu interior şi nucleu exterior prin zona de tranziție Lehmann), separat de manta 
prin discontinuitatea Gutenberg, mantaua separată de crusta terestră prin 
discontinuitatea Mohorovicic şi crusta reprezintă realizarea de căpetenie a 
seismologiei cutremurelor. Detalii privind structura crustei şi a părţilor superioare ale 
mantalei terestre au rezultat atît din descifrările mesajelor seismice naturale cât şi din 
acelea ale mesajelor provocate (seismologia exploziilor sau seismologia cu sursa 
controlată). Adîncimile suprafeţelor de discontinuitate principale, ca şi ale altora 

secundare, variațiile „constantelor” elastice, respectiv ale vitezelor de propagare ale 
undelor seismice la traversarea acestor discontinuități, determinarea parametrilor de 
definire cantitativă a focarelor cutremurelor (timpul la origine, coordonatele 
epicentrului, adîncimea hipocentrului, magnitudinea), precizarea unor elemente ale 
mecanismului focal, în particular a orientării planului de falie etc. completează lista 
performanţelor remarcabile ale seismologiei în direcția lămuririi structurii interne a 
Pămîntului şi a dinamicii lui. De altfel, în aceeaşi direcţie nu sînt de trecut cu vederea 
informațiile mai vechi şi obținute prin mijloace mai puţin pretenţioase cu privire la 
seismicitatea generală a Pămîntului şi la distribuţia geografică a focarelor de 
cutremure. 


Ansamblul informaţiilor geofizice, dintre care numai cele mai relevante au fost 
amintite în enumerarea fugară care precedă, a condus la imaginea statică a structurii 
interne a Pămîntului, la scară planetară, care este schițată în figura 9. Această figură 
indică atît diviziunile majore ale Pămîntului, cu valorile în kilometri ale adîncimilor la 
care se găsesc discontinuitățile care le definesc, cât şi variația cu adîncimea a vitezei 
undelor P, exprimată în kilometri pe secundă (curba a), respectiv a densității, 
exprimată în grame pe centimetri cubi (curba b). Coerenţa intrinsecă a acestei imagini 
şi încadrarea în ea a tuturor detaliilor rezultate din cele mai variate cercetări fac ca 
probabilitatea corespondenţei ei cu realitatea să fie practic coincidentă cu certitudinea. 
Mai mult: statică în forma redată de figura 9, ea este compatibilă cu dinamica pe care o 
reclamă rezultatele unora dintre aceste cercetări. 


De menţionat, în această privinţă, sînt, în primul rînd, curenţii de convecţie din 
interiorul mantalei, postulați de necesităţi ale geotermiei şi ale geotectonicii, şi curenții 
electrici, asociaţi cu curenţi de convecţie, din nucleu, pe care îi reclamă teoriile 
privitoare la originea cîmpului geomagnetic principal. Aşadar, chiar la această scară 
planetară şi avîndu-se în vedere întregul interior al Globului terestru, dinamismul 
imaginii structurii lui este o caracteristică esenţială a acesteia, chiar dacă dovezile în 
sprijinul acestui dinamism sînt doar indirecte. De altfel, unele indicaţii care pledează 
în sensul acesta sînt furnizate de anumite particularităţi care se manifestă în 
propagarea undelor seismice în interiorul adînc al Pămîntului. 


Şi pentru imaginea dinamică a structurii zonelor apropiate de suprafaţa 
Pămîntului, reprezentate de porţiuni ale mantalei superioare şi de crusta terestră, vom 
menționa mai întîi fundamentarea geofizică corespunzătoare. O vom face enumerativ, 
fără stabiliri de priorităţi, cronologice sau de importanţă. 


Principalele fapte, bine stabilite prin observaţii şi măsurători, care sînt relevante 
pentru problema ce ne interesează, sînt legate de repartiția focarelor seismice pe Glob, 
de distribuţia lor cu adîncimea în anumite regiuni ca şi de regularitățile, manifestate 
tot regional, în orientarea planelor de falie, de unele particularităţi ale magnetizării 

rocilor, constatate fie direct fie prin efectele lor în morfologia anomaliilor magnetice, 
de grosimea şi vîrsta sedimentelor de pe fundul oceanelor, de caracteristici ale fluxului 
geotermic în anumite zone oceanice şi continentale ca şi de unele regularităţi ale 
anomaliilor gravimetrice în acele zone, toate adăugate informațiilor privitoare la 
relieful fundului oceanelor, rezultate din sondaje acustice foarte detaliate, între puncte 
controlate prin determinări directe de adincime. 


lată acum aceste fapte, în ordinea în care ele pot contribui la elaborarea 
concepției actuale a tectonicii globale şi la schițarea imaginii dinamice a structurii 
zonelor de suprafaţă ale Pămîntului, imagine care stă la baza acestei concepții, 
desemnată acum, în mod curent, prin numele de tectonică a plăcilor. 


Focarele seismice sînt situate numai în anumite regiuni şi prezintă o distribuţie 
caracteristică cu adîncimea precum şi anumite regularități în orientarea planelor de 
falie în aceste regiuni. Pentru unele zone oceanice, în care studiul reliefului fundului a 
pus în evidenţă ridicări, desemnate ca dorsale oceanice şi constituind adevărați munți 
submarini, cu o crăpătură adîncă longitudinală în zona lor centrală, întinzîndu-se de-a 
lungul întregului lanţ, epicentrele se aliniază pe traseul lanţului muntos submarin, cu 
adîncimi medii şi mici ale hipocentrelor (în general sub 30 de kilometri) şi cu orientări 
ale planelor de falie de regulă paralele cu direcția locală a „riftului” (cum este 
denumită adînca crăpătură care separă cele două creste ale lanţului muntos 
submarin); în ceea ce priveşte înclinările acestor plane de falie, ele sînt apropiate de 
planul vertical paralel cu pereţii riftului în cazul cutremurelor cu focarele apropiate de 
suprafaţă şi tind spre orizontală mai în adincime. 


De-o parte şi de alta a riftului se aliniază benzi de anomalii magnetice, alternativ 
pozitive şi negative, avînd lățimi de ordinul zecilor şi sutelor de kilometri, bine 
determinate aeromagnetometric, paralele pe porţiuni cu riftul, al cărui traseu îl 
urmează cu fidelitate. Pe fundul oceanului, sedimentele sînt subțiri şi de vîrste recente 
în apropierea riftului şi tot mai groase pe măsură ce se consideră puncte mai depărtate 
de zona lui, cu vîrste mici spre suprafaţă şi tot mai mari în adincime. Magnetismul 
remanent al acestor sedimente mai groase, din zonele depărtate de dorsala medio- 
oceanică, prezintă polarități alternativ normale (adică în sensul cîmpului geomagnetic 
actual) şi inverse, pentru grosimi de ordinul centimetrilor, care pot fi evaluate cu 
precizie satisfăcătoare. Fluxul geotermic este, în general, de valori ceva mai ridicate în 
apropierea dorsalei şi anomaliile cîmpului gravităţii au şi ele valori pozitive, mai mari 
în zona dorsalei, descrescînd cu depărtarea de ea. 


Integrarea acestor fapte de observaţie, în mare parte determinate cantitativ, 
conduce la următoarea imagine a situaţiei din zona dorsalelor şi din regiunile 
învecinate: Sub riftul din partea centrală a dorsalei are loc o ridicare a maselor fierbinţi 
subcrustale (să le zicem magme), care au temperaturi incompatibile cu magnetizarea. 
Pe măsură ce ele se ridică spre suprafaţă, temperatura le scade şi viscozitatea le creşte, 


134 


7. IMAGINEA DINAMICĂ A STRUCTURII PĂMÎNTULUI 


pentru ca la o anumită temperatură ele să se solidifice şi să poată produce, prin frecare 
de pereţii riftului, focare de cutremure. Acestea se situează la adîncimile 
corespunzătoare porțiunilor inferioare ale riftului, nu mai adînc decît grosimea crustei 
terestre în zona respectivă, planele de „falie” avînd orientarea apropiată de aceea a 
pereților riftului la adîncimea la care se produce evenimentul seismic. În paralel, 
temperatura scăzind sub punctul Curie, se poate produce magnetizarea magmelor 
răcite şi consolidate, evident în direcția şi cu intensitatea corespunzătoare cîmpului 
geomagnetic existent acolo în acea epocă. Procesul continuînd, sub acţiunea curenților 
de convecție din manta, ascendenți sub dorsală şi tinzînd spre direcţii orizontale sub 
zonele situate lateral, se produce treptat o deplasare laterală a porţiunilor consolidate, 
adică după direcţii perpendiculare pe rift. Are, astfel, loc ceea ce s-a numit 
expansiunea fundului oceanului. Bineînţeles, pe crusta tînără, nou formată în zona 
riftului, nu există sedimente. Acestea se depun pe măsură ce crusta îmbătrineşte şi se 
deplasează lateral, ajungînd, astfel, la grosimi din ce în ce mai mari la distanță de 
dorsală, aşa cum arată observaţiile. 


În acest punct al prezentării imaginii pe care o sugerează ansamblul descifrărilor 
de mesaje geofizice, pentru zona centrală a bazinelor oceanice, marcată de dorsale, 
este necesar să reamintim, în vederea completării şi explicării acestei imagini, existența 
inversărilor cîimpului geomagnetic, despre care a fost vorba în capitolul privitor la 
mesajele geomagnetice. Admiţind, la o anumită epocă, o orientare dată a cîimpului 
geomagnetic, să zicem cea normală, magnetizarea rocilor rezultate din răcirea magmei 
se face, evident, normal; tot normală va fi şi magnetizarea sedimentelor care se depun 
în această epocă peste tot în bazinul oceanic, căci particulele cu proprietăți magnetice 
care intră în alcătuirea lor se orientează, fiind încă în suspensie, sub acţiunea cîmpului 
geomagnetic principal, considerat a fi el însuşi „normal” (evident, în sensul de 
antonim al lui „invers”). Cînd se produce inversarea cîmpului geomagnetic, atît 
magnetizarea rocilor recent consolidate prin răcirea magmei, acum parte constitutivă 
a fundului eruptiv tînăr al oceanului, cît şi magnetizarea sedimentelor ce se depun 
peste tot, în bazinul oceanic, în această epocă, vor fi inverse. Duratele epocilor de 
polarităţi date ale cimpului geomagnetic, determinabile prin intermediul magnetizării 
lavelor răcite, de vîrste cunoscute din date radioactive, sînt de ordinul de mărime al 
sutelor de mii şi al milioanelor de ani, timp în care expensiunea fundului oceanului 
duce la deplasări de ordinul zecilor şi sutelor de kilometri iar depunerea 
suspensiunilor din apa oceanului asigură grosimi ale sedimentelor de pe fundul lui de 
ordinul centimetrilor. 


Dacă lucrurile se petrec aşa, lățimile benzilor de anomalii magnetice de un 
acelaşi semn, ca şi grosimile sedimentelor cu o aceeaşi polaritate a magnetizării, 
trebuie să fie proporționale cu duratele epocilor în care cîmpul geomagnetic a avut un 
acelaşi sens. Se constată, într-adevăr, că această condiţie este satisfăcută, demonstrația 
fiind de ordin cantitativ. Dacă se iau în considerare durate ale epocilor de anumite 
sensuri ale cimpului geomagnetic din trecut, lățimi ale benzilor de anomalii de semne 

corespunzătoare şi grosimi ale sedimentelor de polarități de asemenea 
corespunzătoare şi dacă este satisfăcută condiţia ca cele trei categorii de mărimi să 
corespundă aceloraşi epoci, se obține o aceeaşi valoare a raportului dintre durate, 
dintre lățimi de benzi, respectiv dintre grosimi de sedimente. Se înțelege că numerele 
de ordine trebuie să fie corespunzător aceleaşi pentru mărimile între care se ia 
raportul, ceea ce se poate asigura printr-o numerotare atentă a alternanţelor, plecînd 
respectiv de la prezent, de la rift şi de la partea superioară a sedimentelor de pe 
fundul oceanului. Luînd, deci, două numere de ordine astfel determinate, raporturile 
dintre duratele epocilor, respectiv dintre lățimile benzilor de anomalii magnetice sau 
dintre grosimile sedimentelor (determinate pe o probă scoasă din fundul oceanului) 
corespunzătoare acestor numere de ordine au aceeaşi valoare numerică. 


Lucrul este cu atît mai remarcabil cu cît — aşa cum şi trebuie să fie, dacă 
concepţia corespunde realiității — constanţa raportului se regăseşte pentru 
determinări efectuate în diferite regiuni ale Globului. De asemenea, este 
impresionantă această verificare şi pentru că este vorba de un raport între cantități atît 
de diferite ca natură şi ca ordin de mărime: durate în timp exprimate în sute de mii şi 
milioane de ani, distanţe orizontale (lățimi) exprimate în zeci şi sute de kilometri, 
respectiv distanţe verticale (grosimi) exprimate în centimetri. 


Se înțelege că zonelor de expansiune a fundului oceanului, din porțiunile unde 
se găsesc dorsalele, care sînt „zone de extensiune” a crustei terestre, caracterizate prin 
crearea de crustă nouă din masele subcrustale ce se ridică spre suprafaţă, trebuie să le 
corespundă regiuni, situate la distanţă de dorsale, în care crusta mai în vîrstă, împinsă 
spre ele, să dispară. Asemenea zone, care sînt „zone de compresiune” a crustei şi în 
care aceasta este absorbită în adîncime şi consumată prin topire pentru a fi 
transformată în magmă, se găsesc în regiunile marilor fose oceanice din apropierea 
arcurilor insulare şi din faţa unor margini continentale (în jurul oceanului Pacific 
există astfel de fose, din ambele categorii). Caracteristicile geofizice ale unor asemenea 
zone, care se mai numesc, cu un termen care începe a se generaliza, şi „zone de 
subducțiune”, sînt în special de ordin seismic: existența de focare de cutremure 
intermediare şi adinci, de adîncimi cu atît mai mari cu cît este vorba de epicentre mai 
depărtate de regiunea în care crusta este absorbită, şi anume în sensul în care are loc 
expansiunea fundului oceanului. Hipocentrele acestor cutremure se situează, conform 
unor observaţii făcute cu mult înainte de elaborarea concepțiilor actuale, pe plane 
înclinate chiar în acest sens, adică dinspre bazinul oceanic spre porțiunea de 
dedesubtul arcului insular, respectiv spre interiorul continentului (plane Benioff). 
Acestea sînt, de exemplu, cazurile prezentate de cutremurele din zona de subducțiune 
a insulelor Aleutine şi Japoniei, respectiv din zona Anzilor. 


Pe lîngă aceste caracteristici seismice, zonele de subducţiune (sau de 


subîmpingere) mai prezintă două categorii de particularităţi geofizice: cu fluctuații 
relativ mari, valorile fluxului geotermic au tendinţa de a se grupa în jurul unor valori 

medii regionale în general mai mici, tendinţă în acord cu imaginea curenților de 
convecție descendenți în asemenea regiuni. Pe de altă parte, anomaliile gravimetrice 
din aceste zone sînt în general negative, ceea ce, de asemenea, se încadrează în 
imaginea geodinamică a subducţiunii. 

10. Dinamica mantalei superioare şi a crustei terestre. 


O schiță sintetică de ansamblu a situației pe care am prezentat-o este dată în 
figura 10, în care se pot identifica uşor principalele trăsături ale imaginilor 
corespunzătoare celor două categorii importante de zone: zonele de extensiune, 
corespunzătoare dorsalei oceanice, sub care este indicat traseul ascendent al curenților 
de convecţie, şi cele două tipuri de zone de compresiune, corespunzătoare 
subducţiunii care are loc fie în regiunile foselor oceanice din apropierea arcurilor 
insulare, fie în regiunile foselor din faţa marginilor continentale, zone caracterizate 
prin prezenţa de munti tineri. Sub ambele categorii de zone de compresiune, curenții 
de convecţie trebuie să prezinte tendinţe ferme descendente. Schița din figura 10 este 
evident suprasimplificată; întreruperile din reprezentarea crustei oceanice vor să 
sugereze deosebirea dintre scările utilizate pentru distanţele verticale şi cele 
orizontale, corespunzătoare grosimilor crustei, respectiv dimensiunilor bazinului 
oceanic. 


Concepţia expansiunii fundului oceanelor, schițată în cele ce preced, reprezintă o 
formă modernă a concepţiei mai vechi a derivei continentale a lui Wegener, la care se 
ajunsese plecîndu-se de la considerentele calitative ale asemănărilor de contururi ale 
Americilor, în particular America de sud, şi ale Lumii vechi, în particular Africa. În 
acelaşi timp, ea este etapa preliminară a concepției actuale a tectonicii globale, 
cunoscută sub numele de tectonica plăcilor. 


137 


7. IMAGINEA DINAMICĂ A STRUCTURII PĂMÎNTULUI 


Nu este aici locul să încercăm o conturare, nici măcar în linii generale, a 
ansamblului acestei concepții, care a ajuns la un mare grad de detaliere, privind atât 
mecanismul diferitelor particularități tectonice cât şi distribuţia lor geografică. Vom 
indica numai că, după această concepție, litosfera (care reprezintă porțiunile de 
suprafaţă ale Pămîntului), numită în cadrul consideraţiilor geotectonice şi 
tectonosferă, este divizată în cîteva plăci rigide, din ale căror deplasări relative ar 
rezulta principalele caracteristici geofizice şi geotectonice ale porțiunilor din interiorul 
Pămîntului din apropierea suprafeţei lui. Deplasările plăcilor litosferei au loc pe 
masele subcrustale plastice, care nu le opun rezistenţă şi pentru a căror denumire a 
fost adoptat termenul de astenosferă, creat anterior de seismologi, pe baza altor 
considerente, în legătură cu descreşterea vitezelor de propagare a undelor seismice în 
aceste zone. 


Folosind, la început, şase plăci (versiunea Le Pichon), această concepție a 
tectonicii globale le-a înmulțit în curînd la nouă (versiunea Dietz-Holden), pentru a 
ajunge, la ora actuală, la un mare număr de plăci şi plăcuţe (ceea ce, de altfel, ia 
concepției caracterul de autentică „tectonică globală”). 

11. Schema sistemului mondial de plăci crustale majore. 


În figura 11 este reprodusă schema sistemului mondial de plăci litosferice 

majore, după Dietz şi Holden (1970). Din cele şase plăci inițiale ale lui Le Pichon au 
rămas intacte numai trei: placa euroasiatică (5), placa africană (6) şi placa antarctică (9). 
Celelalte trei s-au divizat fiecare în cîte două plăci, conducînd la placa pacifică (1) şi 
placa „Nazca” (2), rezultate din vechea placă pacifică unică, apoi placa nordamericană 
(3) şi placa sudamericană (4), provenind din placa americană, unică la început, şi, în 
fine, placa indiană (7) şi placa australiană (8), reprezentînd rezultatele împărțirii plăcii 
respective indiano-australiană, considerată iniţial unitară. Limitele reprezentate de 
sistemul mondial de dorsale şi fose oceanice se pot recunoaşte în figura 11, foarte 
schematică, dar mai bine, cu traseul lor real, în figura 12, adoptată cu adaptări 
simplificatoare din programul american pentru Proiectul de geodinamică (1973). În 
figura 12 numerotarea este, bineînţeles, aceeaşi ca în figura 11, corespunzînd şi 
indicaţiilor de mai sus. 

12. Principalele elemente ale mozaicului planetar al tectonicii plăcilor. 


Trebuie să adăugăm că, pe lîngă zonele de divergență a plăcilor, care sînt zonele 
de extensiune corespunzătoare dorsalelor, şi pe lîngă zonele de convergenţă a lor, care 
sînt zone de compresiune cu subducțiune, corespunzătoare foselor oceanice din cele 
două categorii amintite, există şi zone de convergenţă de tipul caracterizat, de 
exemplu, de contactul dintre placa indiană şi uriaşa placă euroasiatică, contact marcat 
de lanţul muntos himalaian. Mai există, de asemenea, zone de deplasări laterale ale 
plăcilor, de tipul reprezentat de contactul dintre placa pacifică şi cea nordamericană, 
contact marcat de falia transcurentă San Andreas, fiecare cu caracteristici geofizice şi 
tectonice specifice. 


139 


7. IMAGINEA DINAMICĂ A STRUCTURII PĂMÎNTULUI 


Desigur, imaginea dinamică a structurii Pămîntului, pe care am prezentat-o 
schematic mai sus, în lumina concepţiei actuale a tectonicii plăcilor, are principalele 
calități ale unei teorii ştiinţifice: sintetizează şi explică fapte cunoscute şi prevede 
situaţii care sînt de aşteptat în zone caracterizate prin anumite condiţii. Fundamentată 
pe numeroase date de observaţie, bine stabilite, multe din ele cantitative, ea a luat 
forme organizate noi. Ideile, care stau de asemenea la baza ei, au, însă, un trecut. 
Despre deriva continentală, despre expansiunea fundului oceanelor şi chiar despre 
deplasările relative ale unor plăci în care ar fi divizată crusta terestră s-a mai vorbit, şi 
uneori şi de către nespecialişti. 


Se poate cita ca o idee premergătoare a acestei concepţii, de fapt ca o expresie 
rudimentară a concepţiei derivei continentale, menţiunea făcută de Samuel Pepys în 
jurnalul său, la 23 mai 1661: „Jones Moore matematicianul ne-a făcut să credem de-a 
binelea, cu argumente întemeiate, că Anglia şi Franţa au făcut parte cîndva din acelaşi 
continent”. Nu sînt, apoi, cuvintele dintr-o scrisoare a lui Benjamin Franklin din 22 
septembrie 1782, citate la începutul acestui capitol, o expresie limpede a principalei 
idei a tectonicii plăcilor? Ce să mai spunem de intuiţia extraordinară a lui Blasco 
Ibañez, care, în „Călătoria unui romancier în jurul lumii”, face următoarea observaţie 
pertinentă: „Crusta terestră nu este nici uniformă nici rigidă ci este fragmentară şi 
pluteşte, ca un mozaic de zgură răcită, pe Globul compact de materie incandescentă 
care constituie partea interioară a planetei noastre”? Poate şi mai surprinzător trebuie 
să ni se pară acelaşi romancier cînd îl auzim vorbind despre ,... măreaţa singurătate a 
oceanelor, paznici ai forțelor care întineresc planeta noastră”. 


Am fi aproape tentaţi să spunem, împreună cu înțeleptul Solomon, că nu este 
nimic nou sub Soare. Totuşi, concepţia tectonicii plăcilor conţine foarte importante 
elemente noi, aşezate toate la fundamentarea ei ştiinţifică: datele geofizice rezultate 
din descifrarea mesajelor fizice ale Pămîntului. Lucrul acesta este, în general, uitat, 
chiar de către cei mai fervenţi adepţi ai ei, adeseori nu prea introduşi în aspectele 
cantitative ale concepţiei şi nu totdeauna cunoscători ai solidului substrat geofizic al 
ei. 


De altfel, chiar cunoscîndu-se acest substrat se poate încă discuta în legătură cu 
unele aspecte puţin satisfăcătoare, în prezent, ale noii concepții a tectonicii globale. 
Această remarcă este valabilă, în particular, dacă ne gîndim la două puncte nevralgice 
ale ei: explicarea particularităților tectonice din interiorul plăcilor, în general dificultăți 
ale tectonicii continentale, mult mai mari decît cele ale tectonicii oceanice, şi 
identificarea sursei de energie care alimentează întregul mecanism al plăcilor. 


Cu atît mai mult sînt posibile discuţiile dacă se ignorează fundamentarea 
geofizică a concepției. În această privinţă s-ar putea cita numeroase asemenea discuții, 
în parte interesante prin argumentele aduse pro şi contra, ca şi prin semnalarea de noi 
şi noi particularități geofizice şi tectonice , care se încadrează sau nu se încadrează în 

vederile concepţiei. 


Ne vom limita să menţionăm doar cîteva opinii exprimate de un adversar hotărît 
al tectonicii plăcilor, în opoziţie cu opiniile unor susținători nu mai puţin hotăriţi ai ei, 
la ultimele două mari congrese internaţionale de specialitate, nu tocmai în completă 
necunoaştere a aspectelor geofizice ale problemelor dar în parte (şi dintr-o parte) cu o 
aparentă ignorare a lor. La adunarea generală a Uniunii Internaţionale de Geodezie şi 
Geofizică (Moscova, august 1971), V.V. Beloussov prezenta „tezele” următoare: 
„Încercarea de a geometriza structura fundului oceanului şi de a o împărți într-un mic 
număr de plăci rotindu-se în jurul anumitor centre este un exemplu de schemă dusă 
extrem de departe. Deşi nu o putem afirma categoric pînă nu se va fi realizat forajul 
prin al doilea strat al fundului oceanului, s-ar putea ca fundul oceanului modern să fie 
relativ tînăr. Dacă este adevărat, atunci întinerirea nu este rezultatul dispariţiei lui sub 
continente ci este datorită poate circulaţiei verticale a materialului mantalei şi crustei, 
care a afectat întregul fund al oceanului.” La aceeaşi reuniune ştiinţifică internațională, 
S.K. Runcorn, după ce examinează posibilitatea deplasării plăcilor pe astenosfera 
aproape staționară, se declară categoric, aducînd argumente cantitative, pentru altă 
cauză a mişcării lor: „... este mai posibil ca convecţia în manta să fie cauza mişcării 
plăcilor”. 


La Congresul Geologic Internaţional (Montreal, august 1972), față de părerea lui 
Beloussov că „Toate datele de care dispunem arată că regiunile endogene de la 
suprafaţă îşi au rădăcinile adînc în manta; aceasta pledează în contra oricărei idei de 
deplasare orizontală importantă în tectonosferă şi astenosferă”, se ridică opinia 
exprimată, în termeni oarecum particulari dar categorici, de către Holden şi Dietz: 
„Pacificul este în întregime un bazin de fose oceanice, înconjurat de zone de 
subducţiune”. 


Ce poate să creadă nespecialistul despre situaţia schițată numai prin cîteva 
momente dintr-o dispută de durată, în jurul unei concepții care a fost considerată ca 
semnalul unei adevărate revoluţii în domeniul ştiinţelor Pămîntului? În primul 
moment el rămîne, probabil, nedumerit. Nu este, însă, exclus ca după oarecare ezitare 
să ia o atitudine. Una extremă, de adoptare fără rezerve a noii concepții, cu repudierea 
completă a tot ce s-a făcut în domeniul respectiv înainte. E cazul unui popularizator al 
ştiinţei care şi-a intitulat un articol de prezentare a tectonicii plăcilor cu următorul 
manifest revoluționar: „Aruncaţi cărțile de geologie. Suprafaţa „stabilei” noastre 
planete este în continuă mişcare, continentele înseși învîrtindu-se, înclinîndu-se, 
deplasîndu-se în derivă şi scufundîndu-se sub picioarele noastre”. Sub acest titlu, el 
însuşi o profesiune de credinţă, autorul afirmă că teoria tectonicii plăcilor este „noua 
biblie a geoştiințelor”. La cealaltă extremă se situează, evident, repudiatorii fără 
ezitare. Şi între extreme, cei care mai rămîn nehotăriţi, neîncrezătorii şi prudenții. 
Părerea lor este, cel mult, cea exprimată, în alt context, de Ion Pillat: 

„Cred mulți... dar cine ştie de-i faptă sau poveste!” 


Geofizicianul este îndreptăţit să creadă, pe baza cunoaşterii fundamentării pe 
datele geofizice a concepției, că ea corespunde realităţii în liniile ei mari, esenţiale, dar 
că are încă nevoie de perfecționări şi completări, care să-i permită o şi mai bună 
adaptare la realitate, o şi mai cuprinzătoare putere de sintetizare, o şi mai 
pătrunzătoare forță de prevedere. Sînt încă multe de aşteptat de la integrarea datelor 
de observaţie ca şi de la finisarea cadrului conceptual. 


Pe de altă parte, sînt şi multe de temut, nu atît din partea adversarilor cât din 
partea adepților prea uşor cîştigați, dintre cei care au intuiţia productivității ideii dar 
nu şi înțelegerea profundă a fundamentării ei. Este de temut, în particular, zelul 
neofiților, mai ales al celor care sînt dispuşi să creadă fără a cerceta. 

„Există două ținte ale cercetării; una vrea să descopere amănunte noi, să îmbogăţească 
conținutul experienței; cealaltă, să-l sistematizeze, să-l unifice. Nu te opri din drum, 
depune efortul cel mai ostenitor, mergi pînă la capăt, atinge limita, restabileşte 
unitatea.” 

TUDOR VIANU 


În fruntea introducerii acestei scrieri pusesem câteva versuri dintr-un poem al lui 
Whitman, în care, după recunoaşterea dificultăţilor din calea celor ce se apropie de 
tainele Pămîntului, poetul le adresa un îndemn: „nu vă descurajați, mergeţi înainte”, 
asigurîndu-i că în față se găsesc lucruri minunate. lată că acum, pregătindu-ne să 
încheiem trecerea în revistă a principalelor mesaje ale Pămiîtului în descifrări actuale, 
apelăm — pentru a scoate în relief semnificația mai largă a acestor operaţii, în cadrul 
unei autentice cercetări — la un citat tot din domeniul extraştiinţific, purtător şi el al 
unui îndemn, adresat cercetătorului: „nu te opri din drum,... mergi pînă la capăt... 
restabileşte unitatea.” 


Considerînd dinafară — aşa cum am făcut noi — eforturile cercetătorilor din 
domeniul ştiinţei fizice a Pămîntului de a strînge materialul faptic, pe de o parte, şi de 
a-l organiza într-o sinteză coordonată, pe de alta, este bine să avem în vedere rolul 
funcțional şi semnificația gnoseologică a acestor două etape principale ale cercetării. 
Căci este, evident, vorba de două etape deosebite, deşi nu totdeauna net distincte, care 
se succed în timp. Cele două ţinte ale cercetării, despre care vorbeşte Tudor Vianu, 
polarizează activități consecutive, chiar dacă, parţial, acumularea materialului de 
observaţie este însoţită şi de o ordonare conceptuală sau dacă sistematizarea 
interpretativă cere şi primeşte completări de date reale. 


În comportarea geofizicienilor față de mesajele Pămîntului — atît de diferite prin 
natura lor fizică, prin amplasarea spaţială a surselor lor, prin mecanismul de 
transmitere ca şi prin condiţiile de detectare şi de descifrare — prima etapă este 
totdeauna prezentă, fiind reprezentată de recepționarea, detectarea şi identificarea 
semnalelor care constituie mesajul respectiv. Cea de-a doua etapă apare, însă, adeseori 
numai parţial şi uneori — în cazurile relativ frecvente azi ale specializării excesive a 
cercetătorilor — fără reliefarea necesară pentru recunoaşterea semnificației pe care o 
are de contribuţie la realizarea unei unități depăşind specialitatea. Înfăţişarea ei 
curentă este aceea de descifrare de mesaj, limitată de regulă la transpunerea, în 
termenii disciplinei respective, a informaţiilor pe care acesta le conţine, fără 
preocuparea integrării lor în ansamblul căruia aparţin. 


Or, tocmai această fază finală, de restabilire a unităţii, este esenţială. Necesitatea 

ei, pentru valorificarea deplină, pe planul cunoaşterii şi înțelegerii, a datelor furnizate 
de observaţie, este subliniată, în cazul mesajelor complexe ale Pămîntului, de faptul că 
prima fază implică aproape totdeauna o examinare unilaterală, sub o faţetă 
particulară, a unui proces la a cărui desfăşurare contribuie mai mulți factori. După 
expresia lui Lucian Blaga, de cele mai multe ori are loc o adevărată „complicitate 
universală la producerea unui fenomen”. Cercetarea rămîne, bineînţeles, incompletă 
dacă analiza acestei complicităţi, care în mod fatal duce la fragmentarea unității 
naturale, nu este urmată de sinteza care să tindă la refacerea unității. 


În drumul parcurs în această scriere, s-a încercat să se furnizeze informaţii care, 
respectînd în linii mari evoluţia procesului de cercetare însuşi, să nu-i accentueze 
defectele legate de desfăşurarea lui într-un cadru de supraspecializare. De aceea, 
examinarea succesivă a principalelor mesaje fizice ale Pămîntului, în încadrarea 
particulară corespunzătoare naturii lor fizice şi tehnicilor de detectare şi descifrare, a 
fost precedată de o prezentare de ansamblu a categoriilor de mesaje terestre: cimpuri, 
particule, unde, şi urmată de o schiţă sintetică a imaginii alcătuirii şi dinamicii planetei 
noastre, aşa cum rezultă din informațiile aduse de mesajele respective. În felul acesta, 
s-a căutat să se subordoneze examinarea separată a diferitelor mesaje ale Pămîntului 
scopului final, reprezentat de obţinerea unei imagini coerente şi vii, intrinsec 
compatibilă ca structură şi funcțional coordonată ca dinamică, a planetei noastre. 


Prin forța lucrurilor, în cadrul fiecărui capitol prezentarea a fost selectivă şi, deci, 
inevitabil fragmentară. Ea a fost, totuşi, împinsă, în toate cazurile, pînă la stadiul 
descifrării actuale a mesajelor terestre luate în considerare, în termenii calitativi şi, pe 
cît posibil, eliberaţi de esoterismul specialităţii, ai unei informări care să garanteze 
accesibilitatea, fără o simplificare exagerată, comportînd riscul unei distorsionări. Cu 
atenţie pentru faptele de interes mai general, fără a ignora, însă, în unele cazuri, nici 
detaliul semnificativ, trecerea în revistă pe care o încheiem a avut permanent în vedere 
cea de-a doua ţintă a cercetării, de care vorbeşte Tudor Vianu: restabilirea unității. 


Pămiîntul este, fără îndoială, o unitate, o unitate structurală şi o unitate 
funcțională. Manifestările variate ale acestei unități şi caracteristicile procesului de 
cunoaştere ca şi ale tehnicilor care îi asigură desfăşurarea duc la abordarea 
fragmentară a ei şi, în consecinţă, la obținerea de elemente disparate de informație. 
Integrarea acestora în totul la care se referă este absolut obligatorie pentru garantarea 
atingerii scopului final: cunoaşterea şi înțelegerea autentică a planetei noastre. 


Desigur, aşa cum spunea Henri Poincaré, o ştiinţă se construieşte din fapte, aşa 
cum o casă se construieşte din pietre; dar o simplă acumulare de fapte nu constituie o 
ştiinţă, după cum o grămadă de pietre nu formează o casă. Fără a exploata prea mult 
această comparaţie, vom sublinia că, în expunerea noastră, am urmărit ca, chiar în 
decursul prezentării acumulării de fapte, să realizăm nu numai oarecare ordine ci să 
pregătim şi sinteza întregitoare ulterioară. Ultimul capitol a încercat, în fine, însăşi 

sintetizarea corespunzătoare scopului urmărit. 


Ceea ce s-a avut sistematic în vedere, în tot cursul prezentării noastre, a fost 
scoaterea în evidenţă a semnificației generale pe care o are operaţia de descifrare a 
mesajelor fizice ale Pămîntului, chiar în cazul unei specificităţi intrinsec ridicate a lor. 
În cartea sa „Evoluţia creatoare”, Bergson are o remarcă a cărei însemnătate nu poate 
fi subliniată îndeajuns, din punctul de vedere al acestei semnificații: „Ca ființe vii — 
spune filozoful — noi depindem de planeta pe care ne găsim şi de Soarele care o 
alimentează, de nimic altceva. Ca ființe care gîndesc, putem aplica legile fizicii noastre 
acestei lumi care este a noastră...” Considerăm că una din principalele caracteristici ale 
acestei scrieri este aceea de a fi arătat, la nivelul adoptat pentru prezentare, felul în 
care legile fizicii se aplică în descifrarea mesajelor Pămîntului. 


Una din dificultăţile pe care numai cei obişnuiţi cu prezentarea matematică a 
legilor naturii o pot recunoaşte a fost legată, la întocmirea acestei cărți, de încercarea 
de a prezenta în termeni calitativi, fără formule şi ecuații, diferite concepții, fapte şi 
interpretări care au fost formulate, prinse, respectiv elaborate în termeni cantitativi, cu 
ajutorul unui simbolism matematic în acelaşi timp elocvent, elegant şi expeditiv. Nu 
este exclus ca acest mod de a prezenta în cuvinte chiar şi ceea ce se pretează mai bine 
unei prezentări în expresii matematice să fi lăsat incomplet lămurite unele aspecte ale 
chestiunilor abordate, în particular să fi atribuit, în mod artificial, caracterul de 
postulate conceptuale unor rezultate ale observaţiilor. Conştient de acest risc, autorul 
a încercat să-l evite, pe cât posibil. 


O dată făcute aceste observaţii generale în legătură cu felul în care autorul a 
încercat să-şi îndeplinească obligaţiile de ghid în excursia la care a invitat pe cititor, nu 
este lipsită de interes semnalarea unei prelungiri posibile a impresiilor pe care le-ar 
putea lăsa această excursie. Informaţiile culese de-a lungul drumului parcurs şi 
impresiile corespunzătoare nu sînt lipsite, în principiu, de posibilitatea de a da şi 
satisfacţii extragnoseologice. În afara mulţumirii de a cunoaşte şi înțelege mediul fizic 
ambiant şi cadrul lui mai general, de a fundamenta ştiinţific o concepţie clară despre 
lume, nu pot afecta asemenea informaţii şi impresii, şi mai profund, starea de spirit a 
celuia căruia i-au fost transmise? 


Este foarte probabil că de o „afectare” se poate vorbi în multe cazuri. Dar în ce 
sens? Opiniile celor ce s-au gîndit la astfel de efecte ale cunoaşterii lumii sînt extrem de 
variate, situîndu-se între două extreme, pe care le vom aminti. 


La un capăt se găsesc părerile acelora care cred că a cunoaşte lumea la scări cu 
totul diferite de cea omenească ajută la menţinerea echilibrului sufletesc, ar avea chiar 
efecte reconfortante. lată, de exemplu, cuvintele lui Vasile Pârvan, pe care le cităm în 
acest context, deşi ele se referă la o scară depăşind pe cea planetară, la care am 
considerat noi, de cele mai multe ori, mesajele Pămîntului: „Continua comparaţie a 
soartei omeneşti cu nesfîrşitul Cosmosului e cel mai bun ajutor împotriva prea marei 

bucurii ori prea marei întristări de lucrurile pămînteşti”. În schimb, Anatole France îl 
situează pe prietenul său Jean, din „Grădina lui Epicur”, la polul opus, cu opinia 
următoare: ,... ştiinţa este aceea care întristează pe oameni, care îi pune în legătură cu 
obiecte față de care ei sînt disproporționaţi şi schimbă adevăratele condiţii ale 
raportului dintre ei şi natură... ea creează micimea noastră măsurînd astrele, scurtimea 
vieții măsurînd vîrsta Pămîntului...” 


O aprofundare a substratului psihologic al acestor atitudini extreme şi a 
implicaţiilor lor pe plan general cultural — în special pentru filozofie şi literatură — ar 
fi, desigur, interesantă dar nu-şi are locul în limitele şi la nivelul preocupărilor nostre 
aici. Ceea ce putem, totuşi, adăuga — cu riscul unei uşoare bagatelizări — este că 
ştiinţele Pămîntului şi în particular geofizica provoacă, în majoritatea cazurilor, efecte 
medii, între cele două extreme (spre care se pare că ar împinge astronomia). Asigurînd 
omului cunoaşterea şi înțelegerea propriei planete, ca organism complex în continuă 
devenire, geofizica îi dă, chiar prin aceasta, mulțumirea familiarizării, pe plan 
intelectual, cu amplul cadru în care el îşi desfăşoară viaţa şi activitatea. Fără a merge 
pînă la potolirea unor eventuale nelinişti cosmice, geofizica poate da, totuşi, omului 
care gîndeşte satisfacția de a constata cît de mult îşi poate extinde, în spațiu şi chiar în 
timp, capacitatea de comprehensiune, care fără mijloacele ştiinţei — create tot de el — 
s-ar limita la imediatul reprezentat de un „aici” foarte local şi de un „acum” foarte 
actual. 


După ce a arătat ce a urmărit în scrierea la al cărei termen final a ajuns, autorul 
ţine să sublinieze, în mod special, şi ceea ce nu a urmărit: cartea de față nu este 
nicidecum o introducere în geofizică. Ea nu are nici caracterul sistematic, nici 
ponderea adecvată a diverselor părţi, nici stilul de prezentare care să asigure formarea 
acelei imagini simplificate şi echilibrate în stare să constituie suportul unei detalieri 
ulterioare, cum trebuie să fie o bună introducere într-o ştiinţă. Ceea ce mai lipseşte, 
apoi, scrierii de faţă pentru a fi o introducere în geofizică este, evident, şi limbajul 
fizico-matematic caracteristic şi esențial pentru această ştiinţă a Pămîntului. Dacă 
autorul a ţinut să menţioneze în termeni expliciți că, scriind aceste pagini de informare 
generală asupra problemelor geofizice legate de mesajele Pămîntului şi descifrarea lor, 
nu s-a gîndit deloc la o introducere în geofizică, este pentru a nu i se atribui cumva o 
asemenea intenţie şi a se face, apoi, constatarea că realizarea nu corespunde intenţiei. 


În legătură cu această ultimă precizare, autorul îşi aminteşte de întîmplarea 
relatată de un coleg al său din străinătate, care a scris o carte cu destinaţia, declarată 
chiar în titlu, de introducere în geofizică. Într-o discuţie cu editorul, despre categoriile 
de cititori potenţiali ai unei astfel de cărți, acesta i-a atras atenţia asupra posibilității ca 
ea să cadă şi în mîna unor persoane care nu intenționează să devină geofizicieni. 
Pentru un cititor din această categorie, cartea ar trebui — spunea editorul — să 
răspundă indirect la cel puțin două întrebări: (1) Ce este specific geofizicii? şi (2) Ce 
înseamnă geofizica pentru negeofizician? 

Destinația cărţii de față fiind aceea de a fi citită în special de persoane din 
categoria pentru care editorul amintit socotea necesară asigurarea răspunsurilor la 
cele două întrebări de mai sus, autorul ei — care la sfîrşitul prefeţei invitase pe cititor 
să participe la o tentativă de familiarizare cu „natura Pămîntului” — îşi permite, acum 
la capătul drumului străbătut împreună, în acest scop, să-i adreseze o nouă şi ultimă 
invitaţie: să încerce să răspundă la aceste întrebări. 


Cititorul o poate face, luînd, în fine, cuvîntul, după ce a fost ținut atita timp de 
vorbă. 

Destinată unui public larg, cartea prezintă 
principalele contribuţii ale geofizicii la cu- 
noașterea și Înțelegerea planetei noastre. 
Ea pleacă de la constatarea că, metodele 
geofizice nu se aplică direct obiectului 
propriu-zis al cercetării ci unor efecte ale 
lui, reprezentind autentice mesaje, trimise 
de Pămint sau de părţi ale lui prin trei 
categorii de agenţi fizici: cimpuri, unde, 
particule. 

Considerind, astfel, cercetările geofizice ca 
descifrări de mesaje terestre, cartea trece 
în revistă pe cele mai importante dintre 
ele. Principalele rezultate ale acestor des- 
cifrări sint utilizate pentru a se contura 
„imaginea dinamică a structurii Pămintu- 
lui”, sub dublul ei aspect de sinteză a in- 
formațiilor geofizice și de cadru actual de 
integrare a datelor celorlalte geoștiinţe. 


Liviu Constantinescu este profesor de geo- 
fizică la Universitatea din București și 
membru corespondent al Academiei. 

In cercetare a adus contribuţii în domeniul 
cimpurilor naturale ale Pămintului și în 
seismologie. A publicat în ţară și în străi- 
nătate peste 50 de lucrări și este coautor 
și coordonator al unui tratat de speciali- 
tate. 

A organizat și condus Observatorul geofizic 
Surlari, secţiile de geofizică din institutele 
Academiei și, ca director adjunct ştiinţific, 
Centrul de cercetări geofizice. 

Pe plan internațional, profesorul Liviu Con- 
stantinescu a prezentat peste 20 'de comu- 
nicări și a ţinut peste 30 de conferințe. 
Membru titular şi, într-un “az; „honoris 
causa” al mai multor organizaţii străine și 
internaţionale de specialitate, a fost vice- 
președintele Uniunii Internaţionale de Geo- 
dezie și Geofizică și este vicepreședinte al 
Comisiei Europene de Seismologie. 

